
AFSTAMNING  •  BAG  SORTE  HØJE 
PAA  HERREGAARDE 

IAaret  1779  blev  der  et  lille  midtjysk  Præste- 
embede ledigt.  Saa  snart  den  kaldsberettigede, 
Etatsraad  Steen  de  Steensen  til  Aunsbjerg,  havde 
hørt  en  Prøveprædiken,  antog  han  en  trediveaarig, 
ham  ganske  ubekendt  teologisk  Kandidat,  der  efter 
et  noget  vagabonderende  Studenterliv  —  som  der 
senere  bliver  Lejlighed  til  at  omtale  —  en  Aarrække 
havde  været  Hovmester  hos  Kammerherre  Luttichau 
til  Tjele. 

Saaledes  gik  det  til,  at  Niels  Blicher  kom  til  Vium 
derude  paa  Skellet  mellem  Marken  og  Heden,  og 
i  det  ene  af  de  to  Skrifter,  hvori  han  fortæller  om 
sit  Liv  (Topografi  over  Vium  Præstekald,  1795,  og 
hans  Autobiografi,  der  først  for  nylig  er  kommen 
for  Dagens  Lys,  trykt  i  Kirkehistoriske  Saml.  4.  R. 
III.  B.)  siger  han  med  den  jyske  Skæbnetro,  der 
ikke  saa  sjældent  kommer  til  Orde  hos  ham,  at 
det  skete  ved  »en  særdeles  Bestyrelse«. 

At  gejstlig  Virksomhed  blev  hans  Lod,  skyldtes 
derimod  hverken  Bestyrelse  eller  Tilfælde.  I  denne 
Henseende  fulgte  han  ligesom  hans  fire  Brødre  en 
gammel  jysk  Præsteslægts  Tradition.  Rækken  har 
dog  ikke  alle  de  Led,  som  opregnes  i  hans  Auto- 
biografi og  Steen  Blichers  Erindringer;  og  den  Ove 
Horsens   fra   Landsbyen   Horsens   i   Kær   Herred  i 

Blichers  Barndom  os'  Ungdom.  1 

Vendsyssel,  der  nævnes  som  Stamfader,  er  en  al- 
deles uhistorisk  Person,  som  vist  af  V.  Bang  i  en 
lille  Afhandling  i  Personalhistorisk  Tidsskr.  3.  R. 
III.  B.  Men  fra  Landsbyen  Horsens,  Blenstrup  Sogn 
i  Himmerland,  stammer  den  Jens  Nielsen  Horsens 
(1639 — 1686),  der  som  Sognepræst  til  Bælum  og 
Solbjerg  er  den  første  i  Præsterækken  og  Niels 
Blichers  Oldefader.  I  dette  altsaa  Syd  for  Limfjor- 
den liggende  Horsens  levede  Jens  Nielsen  Horsens's 
Fader  Niels  Jensen  som  Herredsfoged  over  Helium 
Herred.  Herredsfogderne  var  jo  bondefodte,  og  det 
er  da  Niels  Jensen,  der  løfter  Slægten  op  af  Almuen. 
Han  er  omtalt  udførligt  af  Gjerding  i  >  Helium  Her- 
red«, S.  32 — 37.  Med  Hensyn  til  Blicher-Navnets 
Tilknytning  til  Slægten  berettes  der,  at  Stamfa- 
deren ægtede  en  Datter  af  Aalborg-Købmanden 
Blicher  eller  Bliicher.  maaske  fra  Byen  Blu- 
cher  i  det  nordlige  Tyskland«,*  paa  Betingelse  af 
at  antage  dennes  Slægtsnavn.  Men  denne  Tra- 
dition er  ogsaa  unøjagtig.  Aalborg  Budolfi  Sogns 
Ministerialbog  oplyser,  at  den  26.  April  1676  >  bleffue 
Troloffuede  udi  Dirich  Blichers  Husz  her  ibidem 
Hæderlig  oc  Vellærde  Mand  Her  Jensz  Nielsen  til 
Belum  oc  Solbierg  oc  Maren  Pedersdotter.  Men 
hun  var  Datter  af  Hr.  Peder  Tornsen  Ry  til  Rød- 
ding og  Krej  bjerg  og  blot  adopteret  af  Købmanden. 
Bælum-Præsten  synes  heller  ikke  selv  at  have  an- 
taget Blicher-Navnet;  Kirkebogens  Anmeldelse  af 
hans  Død  nævner  ham  »Vores  kiere  Sogne  Herre 
Hr.  Jens  Nielsen  .  Men  hans  Børn  fik  Navnet,  og 
hans  tre  Sønner  og  deres  Afkom  er  de  over  tyve 
Mænd  af  Navnet   Blicher,  der  i  de  følgende   Aar- 

*  Steen  Blicher  har  ofte  mundtlig  fortalt,  at  Kohraanden 
kom  herind  under  Trediveaarskrigen.  Tidligere  findes  Navnet 
vist  heller  ikke  i  Danmark. 

hundreder  sad  i  gejstlige  Embeder  (næsten  alle  i 
Jylland).  Dog  bortkastedes  Stamfaderens  Navne 
ikke;  de  fulgte  Slægten  i  en  fast  dansk  Rytme: 
Den  ene  af  Jens  Nielsen  Horsens's  Sonner  var  Niels 
Jensen  Blicher  (1678 — 1733),  der  blev  Sognepræst  til 
Rødding,  Løvel  og  Pederstrup  i  Viborg  Stift;  hans 
ældste  Søn,  Jens  Nielsen  Blicher  (1711 — 1765)  til 
Gauerslund,  var  Vium-Præsten  Niels  Blichers  Fader. 

Paa  Kvindesiden  var  Slægten  ogsaa  udpræget  gejst- 
lig. Vium-Præstens  Moder,  Pouline  Gantzel,  var  Datter 
af  Hr.  Jørgen  Gantzel  til  Glostrup  og  Datterdatter  af 
den  fra  Tyskland  indkaldte  Dr.  theol.  Thomas  Linde- 
mann,  Sognepræst  eller  øverste  Diakon  ved  St.  Petri 
tyske  Kirke  i  København.  Dennes  Fader,  Prof.  theol., 
Dr.  jur.  Lindemann  i  Rostok,  paastaar  Niels  Blicher, 
stammer  fra  Luther;  »for  dette  Slægtskabs  Skyld  er 
ogsaa  baade  Catrine-Navnet  (som  salig  Fru  Luthers 
Døbenavn)  og  Margrete-Navnet  (som  Luthers  Moders) 
stedse  blevet  vedligeholdt  i  vor  Slægt«. 

Hovedmomentet  i  Slægtens  Naturel  er  Jyskheden. 
Hvad  Sundhedsblod  der  flyder  i  Niels  Blichers  Aarer, 
er  en  Arv  fra  de  jyske  Fædre,  kraftigt  og  frisk,  som 
det  har  holdt  sig  gennem  Slægtleddene  under  Præ- 
sternes Friluftsliv  og  Færd  mellem  Bønderne.  Med 
denne  Sundhed  følger  en  Rørighed  og  en  Vandre-  og 
Orienteringslyst,  der  altid  holder  ham  i  Aande,  og 
Bonderacens  »Slidsindethed«  (for  at  bruge  hans  eget 
Udtryk)  er  hos  ham  lutret  til  frisk  Arbejdslyst.  En  af 
hans  Forfædre,  Bælum-Præstens  Søn,  Hr.  Peder  Jensen 
Blicher  til  Stokkemarke  (paa  Lolland),  er  et  interessant 
Vidnesbyrd  om  Ættens  kraftige  Oprindelighed.  Sin 
gejstlige  Virksomhed  begyndte  han  som  Feltpræst  i 
den  nordiske  Krig,  og  han  var  med  baade  i  Skaane 
og  ved  Brabant.  Skønt  aldeles  ikke  Stuemenneske 
var  han  meget  lærd,  og  »for  sit  eksellente  Hoved  og 

Gaver  havde  han  vist  ventet  at  bære  en  af  de  bedste 
Bispehætter  .  Han  drev  det  dog  ikke  engang  til  Provst; 
Biskop  Ramus  havde  ganske  vist  undertegnet  hans 
Provsteudnævnelse,  men  maatte  tage  den  tilbage,  fordi 
Herredspræsterne  ikke  for  nogen  Pris  turde  udsætte 
sig  for  at  faa  en  saa  bydende  overordnet.  Noget  af  den 
oprindelige  Bondekraft  er  dog  efterhaanden  gaaet  tabt 
ved  at  komme  under  Kultur;  der  skrantes  sporadisk 
i  Slægten,  og  Individernes  fysiske  Styrke  lider  under 
Præsteuddannelsens  og  Præstegerningens  boglige  Sys- 
sel og  Stueliv.  Med  al  sin  »Kolere«  var  Gauerslund- 
Præsten  en  svagelig  Mand,  der  holdt  sig  mest  i  sit 
Studerekammer  og  døde  tidlig,  og  skønt  hans  Son 
Niels  Blicher  opnaar  en  Alder  af  91  Aar,  skranter 
ogsaa  han  ofte  og  nævner  allerede  tidlig  Helbreds- 
bekymringer  som  det,  der  især  formørker  hans  Livs- 
glæde. Hvad  der  dog  tynger  ham  lige  saa  meget  som 
Helbredssorgerne,  er  et  tydeligt,  om  end  ikke  særlig 
stærkt  Drag  af  Alvorlighed  og  Tungsind,  der  ligeledes 
viser  tilbage  til  hans  Udspring  af  den  jyske  Bonderace. 
»Det  skulde  vel  ikke  agtes  for  upassende  eller  Læ- 
seren mishageligt,  om  han  her  udkastede  sin  Skygge- 
tegning,* saaledes  som  han  tror,  at  den  nu  kan  svare 
til  Originalen:  N.  B.'s  Person  er  en  65  Tommer 
lang,  smal  og  tør  Figur.  Hans  krumnæsede  Ansigt 
har  et  vist  Anstrøg  af  ærlig  Enfoldighed.  Det  viser 
tillige  noget  sørgmodigt  og  maaske  —  om  man  vil 
(helst  under  ubehagelig  Sinds,  Helbreds  eller  øko- 
nomisk Forfatning)  —  noget  surmulende  ...  Er  der- 
imod Lunen  god,  Sindet  let,  Hjertet  udvidet,  kan 
Sjælen  smile  ud  af  et  spillende  Ansigt.  Hans  Tempe- 
rament, som  har  haft  mere  af  det  sangviniske,  tror 
han  nu  at  være  kolerisk-melankoliskt.  Dog  tør  han 

*  Et  lille  Billede  af  ham.  tegnet  paa  Birkebark,  findes  endnu 
paa  Marsvinslund  reproduceret  i  Illustr.  Tid.  for  8.  Okt.  1882). 

ej  bestemme,  hvilket  af  to  der  har  Overvægten.«  Med 
Hensyn  til  denne  Selvkarakteristik  kan  der  dog  gøres 
opmærksom  paa,  at  den  stammer  fra  det  haarde 
Miskendelsesaar«  1794,  da  han  blev  overfaldet  med 
flere  Retstrætter  og  andre  Fortrædeligheder,  der 
gjorde  ham  meget  modløs.  Derfor  er  »Skyggeteg- 
ningen« blevet  noget  misvisende. 

Hans  Færd  viser  noksom,  at  »Kolere«  var  hans 
som  Faderens  mest  fremtrædende  Karaktermærke. 
Det  gejstlige  Embede  var  ham  en  kærkommen  Virke- 
kres  for  al  den  Arbejdstrang,  der  rørte  sig  i  ham, 
og  inden  lang  Tid  efter  sin  Ankomst  til  Vium  var 
han  dybt  inde  i  en  vidtløftig  Virksomhed  af  den 
brogede  Art,  som  Rationalismen  fordrede  af  »Folkets 
Religionslærere«.  Han  var  i  Aande  for  alt,  hvad  der 
var  oppe  i  Tiden.  Som  Medlem  af  »det  største  Læse- 
selskab her  til  Lands«  kastede  han  sig  over  en  yderst 
spredt  Lekture,  hvad  der  affødte  en  lige  saa  spredt  For- 
fattervirksomhed. Denne  falder  hovedsagelig  inden 
for  Nyttemoralismens  Omraade.  Hans  Topografi  over 
Vium  er  en  god  Prøve,  en  anden  Post  i  Listen  over 
hans  litterære  Arbejder  har  den  betegnende  Titel: 
»Tre  Kundskabstabeller  for  Ungdommen.  1.  Visdoms 
og  Dyds  Tabel.  2.  Lov  og  Rets  Tabel.  3.  Heste-  og 
Kvæglæge  Tabel«.  Efterhaanden  blev  han  en  af  de 
fremmeligere  blandt  de  rationalistiske  Præster,  og 
som  saadan  omtales  han  i  det  bekendte  Repertorium 
for  Fædrelandets  Religionslærere,  udgivet  af  Malte 
Møller,  med  hvem  han  satte  sig  i  Forbindelse.  I  et 
Brev  til  ham  (trykt  i  Danske  Samlinger  II)  udtaler 
han  sig  om  de  mange  Præster,  der  sidder  søvnige  og 
uvirksomme  i  deres  Embeder.  Tonen  er  lige  saa  vir- 
kelig harmfuld,  som  hans  Begejstring  for  Reform- 
arbejdet er  ægte.  Med  stor  Iver  tog  han  sig  af  Sogne- 
folkenes Sager  og  søgte  at  komme  dem  til  Hjælp  i 

alle  Henseender.  Han  var  virksom  for  Folkeoplys- 
ning, Udskiftning,  Tiendeafløsning  o.  s.  v.  Overalt 
lagde  han  den  smukkeste  Uegennytte  for  Dagen,  og 
det  ses  mange  Gange,  at  han  med  sine  smaa  Midler 
har  været  meget  for  Sognefolkene.  Paa  Landvæsenets 
Omraade  kunde  han  ganske  vist  ikke  foregaa  dem 
med  noget  Eksempel,  fordi  han  var  saa  upraktisk  i 
Pengesager,  at  han  intet  fik  ud  af  Jorden  og  derfor 
maatte  bortforpagte  Præstegaardsavlingen.  Men  han 
kunde  dog  give  dem  værdifulde  Anvisninger;  teore- 
tisk Landvæsen  gav  han  sig  meget  af  med,  og  1786 
ser  vi  ham  belønnet  med  det  kgl.  Landhusholdnings- 
selskabs Æresmedalje.  Som  den  Jyde  han  var,  havde 
han  overordenlig  nøje  Forstaaelse  af  Almuen,  og  hans 
Kærlighed  til  Bondebefolkningen  voksede,  jo  mere 
han  paa  sine  stadige  Vandringer  færdedes  i  den.  Dens 
Sag  er  han  altid  rede  til  at  føre,  skønt  »det  stivsin- 
dige, misundelige  og  mistroiske  i  Lokalkarakteren  < 
undertiden  kan  køle  hans  Begejstring  og  gøre  ham 
modløs.  Trods  de  Skuffelser,  han  led,  og  den  Mod- 
gang, Livet  beredte  ham,  hviler  der  over  hans  hele 
Færd  en  lys,  frejdig,  gemytsrig  Livstro,  der  gør  ham 
til  en  af  de  smukkeste  Skikkelser  blandt  de  rastløse 
Nyttemoralister. 

Da  Præsten  ved  »en  særdeles  Bestyrelse«  kom  til 
Egnen,  var  han,  som  før  sagt,  Etatsraad  Steen  de 
Steensen  ganske  ubekendt.  Men  det  varede  ikke 
længe,  før  han  traadte  i  nærmere  Forhold  til  Fol- 
kene paa  Aunsbjerg.  Her  traf  han  Jomfru  Kristine 
Marie  Curtz,  og  med  hende  blev  han  gift  Aaret  efter. 
Skønt  Præsten  hentede  sin  Hustru  fra  Herregaarden, 
var  hendes  Herkomst  lige  saa  gejstlig  som  hans. 
Hendes  Fader  Darum-Præsten  Jørgen  Curtz's  Stam- 
tavle skal  være  ført  tilbage  til  Thøger  Jensen,  Sogne- 
præst i  Viborg  og  forhenværende  Munk  under  Navn 

af  Broder  Thøger«.  Hendes  Moder,  Anna  Steensen, 
var  Datter  af  Aunsbjergs  forrige  Ejer,  Kommerceraad 
Steen  Jørgensen,  og  Søster  til  Steen  de  Steensen.  Men 
de  foran  liggende  Led  er  igen  gejstlige,  blandt  dem 
Biskop  Doktor  Bang  i  Odense  (f  1676),  og  ud  fra 
Bang'ernes  for  Resten  jo  hojst  tvivlsomme  Afstam- 
ning fra  Hvideslægten  fører  Steen  Blicher  sin  Moders 
Slægt  tilbage  til  Biskop  Absalon. 

Den  27-aarige  Pige  havde  en  Aarrække,  maaske 
lige  siden  sin  Faders  Død  1764,  gaaet  hos  Morbro- 
deren paa  Aunsbjerg,  og  her  var  det,  som  sagt,  at 
Præsten  lærte  hende  at  kende.  De  »Blicherter«  (som 
Befolkningen  endnu  stadig  kalder  dem)  havde  aldrig 
fundet  det  godt,  at  Mennesket  er  alene  —  de,  der 
ikke  var  gifte  een  Gang,  var  det  to  eller  tre  Gange. 
Den  30-aarige  Niels  Blicher,  der  nu  var  i  Brød, 
trængte  til  en  Kone,  og  i  August  1780  stod  deres 
Bryllup. 

Den  Idyllykke,  alle  de  Blicherter«  drømte  om, 
fandt  Præsten  ingen  Sinde.  Hjemmet  var  mørkt  og 
glædeløst.  Hustruen  overvældedes  hurtig  af  et  stærkt 
Tungsind,  der  vel  nok  har  været  lurende  hos  hende 
fra  Ungdommen  af.  Sit  Hjem  har  hun  næppe  nogen 
Sinde  været  i  Stand  til  at  tage  sig  videre  af.  From 
og  ejegod  var  hun,  vidner  hendes  Mand,  men  »meget 
sindssvag«.  Hvor  tidlig  det  blev  saa  galt,  kan  vist 
ikke  fastslaas,  men  i  hvert  Tilfælde  den  sidste  Snes 
Aar  af  hendes  Liv  —  hun  døde  1820  —  sad  hun  hen 
i  en  dump,  ørkesløs  Sløvhed,  der  af  og  til  afbrødes 
af  saa  stærke  Vanvidsanfald,  at  hendes  Tilstand  var 
vidt  og  bredt  bekendt. 

Hertil  kom  den  Fattigdom  og  Trang,  der  stadig 
havde  været  Slægtens  Lod.  Saa  langt  vi  kan  følge 
den  jyske  Linie  tilbage,  hører  vi  ikke  Tale  om  Mid- 
ler, og  den  Armod,  der  i  det  18.  Aarhundrede  præ- 

gede  de  mange  Præster  af  dette  Navn,  var  i  den  Grad 
bekendt,  at  den  var  gaaet  over  i  Ordsproget,  saa  da 
der  kom  en  eneste  Undtagelse,  Hr.  Peder  Daniel  i 
Spentrup,  Vium-Præstens  Broder,  blev  han  kaldt  »den 
rige  Blichert«.  Gauerslund-Præsten  havde  kun  efter- 
ladt sine  8  Børn  hver  10  Bdl.,  og  da  hans  Søn  Niels 
kom  til  Vium,  havde  han  allerede  en  Gæld  paa  1000 
Rdl.  Desuden,  dette  Embede  (med  sit  Anneks  Lys- 
gaard, der  senere  blev  lagt  til  Torning)  var  saa  lille, 
at  »Erfarenhed  har  lært,  at  ingen  Præst  indtil  denne 
Dag  har  kunnet  komme  ud  med  Vium  Kalds  Ind- 
komster. I  det  mindste  er  det  bevisligt  om  Præsterne 
her  i  de  sidste  100  Aar«.  Med  et  smukt,  menneske- 
kærligt Ræsonnement  tilføjer  han  ved  en  anden  Lej- 
lighed, at  Embedet  nok  vilde  kunne  føde  sin  Mand, 
hvis  Bønderne  blev  hjulpne  saaledes  op,  at  de  var  i 
Stand  til  at  betale  Præsten,  hvad  der  kunde  tilkomme 
ham.  Nogen  streng Tiendetager  var  han  ikke:  »kræve, 
prutte,  ængste,  pine,  udsuge,  tælle  Gryn  har  stedse 
været  ham  forhadte  og  skurrende  Ord  Jydernes 
karakteristiske  Forretningssans  var  helt  gaaet  tabt 
fo*r  ham.  Trods  sit  lyse  Hoved  og  sin  nøgterne  Sans 
kom  Præsten  stadig  til  kort  i  det  praktiske  Liv,  og 
Penge  kunde  han  slet  ikke  holde  paa.  Saa  længe  det 
var  ham  muligt  at  forpagte  Embedsj orden  ud,  gav 
den  ham  dog  noget:  men  efter  Udskiftningen,  der 
for  Vium  Sogns  Vedkommende  var  fuldendt  1792, 
havde  Bønderne  nok  i  deres  eget,  og  han  maatte 
selv  overtage  Avlingen.  For  hver  Finansoperation, 
han  prøvede,  sank  han  dybere  i  Elendigheden,  og 
hans  Upraktiskhed  kunde,  efter  hvad  der  fortælles, 
give  sig  sære  Udslag.  Der  stod  paa  Marken  en  Del 
Egetræer:  dem  tænkte  han  paa  at  afskrælle  for  at 
sælge  Barken  til  Garverierne:  det  kan  da  vist  ikke 
gøre  Træerne  noget,  sagde  han  til  en   Nabopræst. 


BAG  SORTE  HØJE  •  PAA  HERREGAARDE 


Nej,  svarede  denne,  jeg  spekulerer  ogsaa  paa  en  Fi- 
nansoperation og  har  tænkt  at  trække  Huden  af  mit 
Malkekvæg;  det  kan  da  vist  ikke  gøre  Køerne  noget. 

Husholdningen  var  tarvelig,  og  naar  Præstekonen 
efter  sin  Mands  Anvisning  farvede  Uld  i  et  Farve- 
stof, han  uddrog  af  en  Hedeurt,  var  det  vist  ikke 
blot  for  Eksperimentets  Skyld.  Men  han  holdt  ellers 
nok  af  at  vise  sig,  og  Forholdet  til  de  Standspersoner, 
han  ved  sit  Giftermaal  var  kommen  i  Berøring  med, 
vilde  han  gerne  holde  ved  lige.  I  sin  Ungdom  fandt 
han  i  sit  Væsen  »en  Ærelyst,  der  grænsede  nær  til 
Forfængelighed.  En  Slags  glimrende  Rolle,  en  Art 
af  Figur  affekterede  han  at  spille«.  Denne  Forfænge- 
lighed voksede  han  ingen  Sinde  fra,  det  var  en  Fa- 
miliesvaghed, der  nedarvedes  kraftigt  paa  hans  æld- 
ste Søn. 

Kirkebogens  Meddelelse  om  dennes  og  hans  Sø- 
skendes Daab  i  Forbindelse  med  de  Oplysninger,  vi 
har  om,  hvilke  Gæster  der  for  kortere  eller  længere 
Tid  var  i  Besøg  paa  Præstegaarden,  kaster  Lys  over 
det  Liv,  der  førtes  her.  Den  megen  Selskabelighed 
var  vistnok  i  lige  saa  høj  Grad  som  Hustruens  ulyk- 
kelige Sygdom  en  Hindring  for  en  bedre  økonomisk 
Forfatning,  og  han  synes  heller  ikke  utilbøjelig  til  at 
give  de  »strenge  Økonomer«  Ret,  der  mente,  at  han 
kunde  have  sparet  mere  paa  den  Post.  Hele  den 
store  Embedsmandsstab  i  Viborg  synes  han  at  have 
kendt,  og  i  alle  Egnens  Herregaarde  var  han  mere 
eller  mindre  hjemmevant.  Han  havde  heller  ikke  faa 
Betingelser  for  at  gøre  sig  selskabelig  gældende.  Leve- 
maade  havde  han  erhvervet  sig  paa  Tjele,  hvor  man 
synes  at  have  sat  Pris  paa  ham.  Trods  noget  »sur- 
mulende«, der  undertiden  kunde  gøre  ham  til  »en 
ubehagelig  Selskabslem«,  var  han  hyppigst  under- 
holdende, livlig  talende,  lunerig  og  fuld  af  Krøniker. 

Han  var  en  begejstret  Elsker  af  Musik  og  kunde 
traktere  Fløjten  med  en  saadan  Færdighed,  at  han 
troede,  det  var  dette  Instrument,  der  i  sin  Tid  havde 
henledt  Kammerherre  Liittichaus  Opmærksomhed 
paa  ham  og  skaffet  ham  den  seksaarige  Hovmester- 
stilling paa  Tjele.  Hertil  kom,  at  han  som  udsprun- 
gen af  den  gamle,  vidt  udbredte  Præsteslægt  sad  inde 
med  stor  Personal-  og  Lokalkendskab;  desuden  næ- 
rede han  i  høj  Grad  den  junkerlige  Tilbøjelighed 
Jagten,  alt  sammen  noget,  der  nok  kunde  blive  paa- 
skønnet i  en  midtjysk  Hedeegn,  hvor  Udvalget  ikke 
var  stort.  Hvad  der  ogsaa  kommer  Niels  Blichers 
honnette  Ambition  gunstig  i  Møde,  er  Tidens  almin- 
delige demokratiskeTilbøjelighed,  den  kraftige  Stands- 
udjævning,  der  fandt  Sted  i  disse  Aar.  Den  danske 
Bondefrigørelse  og  den  franske  Revolution  er  Fir- 
sernes store  Begivenheder.  Endog  mellem  den  af- 
sides liggende,  tyndt  befolkede  Hedeegns  Bønder 
sporedes  Dønningerne  af  de  franske  Omvæltninger, 
ses  det  i  Sognebeskrivelsen  (Side  187).  I  Blichers 
Novelle  Fjorten  Dage  i  Jylland«  ser  vi  Præster  af 
de  mest  forskellige  Slags  gaa  ind  og  ud  hos  Baron 
Sonnenthal,  hvis  Riddersal  genlyder  af  borgerlige 
Rahbekske  Drikkeviser.  Novellen  er  bygget  over 
Barndomserindringer,  siger  han  i  et  Brev  af  1832 
til  Ingemann  (»Breve  fra  og  til  Ingemann  ,  udgivne 
af  V.  Heise),  og  det  betoner  vi  her,  fordi  vi  oftere 
maa  benytte  den  i  det  følgende.  »Hvilke  Forandrin- 
ger blot  i  en  Menneskealder!  Ej  en  Gang  tredive  Aar 
tilbage  [Novellen  foregaar  i  Rædselsherredømmets  Aar 
1793]  maatte  Præsterne  lade  deres  Vogn  blive  holdende 
nede  i  Ladegaarden,  Forvalteren  fik  Audiens  i  Gan- 
gen, og  Bonden  vovede  ikke  at  betræde  den  yderste 
Bro. « 

Det  er  saadanne  Forhold,  der  aabner  Præsten  Ad- 

gang  til  Rangs-  og  Standspersoners  Selskab  og  sam- 
tidig betinger  hans  Søns  ejendommelige  Barndomsliv. 

Efter  godt  to  Aars  Ægteskab  fik  Præstefamilien  sit 
første  Barn,  Steen  Steensen  Blicher.  Han  blev  født 
den  11.  Oktober  1782,  hjemmedøbt  samme  Dag  og 
altsaa  opkaldt  efter  sin  Moders  Morbroder.  Den  6. 
Novbr.  blev  Daaben  konfirmeret,  idet  han  blev  »baa- 
ren  i  Kirke  af  Fru  Kammerherreinde  de  Schinkel  til 
Hald.  Fadderne  vare:  S.  T.  Hr.  Kammerherre  Friede- 
rich de  Schinkel  til  Hald,  Hr.  Oberst  Lieutenant  v. 
Waldow  i  Wiborg,  Hr.  Etats  Raad  Steen  de  Steensen 
og  Frue  Mette  Elisabeth  de  Schinkel,  begge  til  Auns- 
berg-,  melder  Kirkebogen. 

Han  var  lille  og  spinkel  og  lige  fra  Fødselen  syge- 
lig. Den  Smule  Liv,  der  var  i  ham,  da  han  kom  til 
Verden,  blev  med  Nød  og  næppe  reddet  af  Viborg- 
Lægen  Rogert,  der  behandlede  ham  med  varme  Mæl- 
kebade.* Aaret  efter  kom  han  igen  i  Livsfare.  Rektor 
Schjøth  fra  Randers,  der  laa  i  Feriebesøg  paa  Præste- 
gaarden,  »hvystede«  Drengen  og  kom  derved  til  at 
støde  hans  Hoved  imod  Loftsbjælken  med  en  saadan 
Kraft,  at  Steen  tabte  Bevidstheden  og  nær  ikke  havde 
faaet  den  igen.  I  de  følgende  Aar  gennemgik  han 
næsten  alle  de  almindelige  Børnesygdomme,  der  for- 
satte ham  i  Væksten,  saa  han  stadig  havde  det  bleg- 
næbbede Udseende  og  først  sent  blev  udvokset.  Og 
dog  var  Barnets  fysiske  Opdragelse  god  og  rationel, 
som  man  kunde  vente  sig  det  af  en  ogsaa  paa  det 
pædagogiske  Omraade  fremmelig  Mand  som  Niels 

*  Faderen  var  saa  taknemmelig  for  sin  gode  Ven  Lægens 
Hjælp  ved  denne  og  ved  andre  Lejligheder,  at  da  Rogert  døde, 
»hædrede«  han  hans  Minde  ved  et  Par  Distika,  der  indrykke- 
des i  »den  Viborg  Samler«.  Det  hedder  bl.  a.: 

Cimbria  defuncti  Rogerti  in  funere  luget. 
Cimbrorum  cuivis  vivus  amatus  erat. 

11 


AFSTAMNING 


Blicher.  Hans  Sønner  tumlede  sig  ude  med  bart  Ho- 
ved >endog  om  Vinteren  i  Kuld  og  Regn«,  faar  han 
anbragt  der,  hvor  han  ivrer  mod,  at  Bønderne  hver- 
ken i  Guds  Hus  eller  i  Sengen  lægger  Kabudsen. 
Ganske  tidlig  sluttede  han  sig  til  Faderen  og  løb  med 
ham  paa  hans  Ture. 

Hjemme  var  der  vistnok  heller  ingen,  der  kunde 
tage  sig  stort  af  ham.  Den  sindssyge  Moder  har  sik- 
kert aldrig  været  meget  for  ham.  Den  Fromhed, 
hendes  Mand  omtaler  hos  hende,  har  Sønnen  intet 
at  melde  om,  ligesom  hans  Erindringer  kun  i  Forbi- 
gaaende  og  paa  en  højst  upersonlig  Maade  nævner 
hende  »en  født  Curtz«.  I  et  Brev  (af  1820)  meddeler 
han  Ingemann  hendes  Død,  men  derudover  ikke 
et  Ord. 

Heller  ikke  Søskende  havde  Steen  i  sin  første  Barn- 
dom. Forst  da  han  gik  i  sit  sjette  Aar,  kom  der  en 
Broder,  Jens,  den  eneste  af  hans  Søskende,  der 
naaede  en  voksen  Alder.  1792  fødtes  en  Pige,  der, 
for  at  Etatsraadinden  paa  Aunsbjerg  kunde  nyde 
lige  Ret  med  sin  Mand,  blev  døbt  Edel  Mette  Elisa- 
beth Schinkel,  men  hun  saavel  som  en  senere  Bro- 
der døde  ganske  spæde.  Jævnaldrende  Legekamme- 
rater fik  han  aldrig;  af  de  to  Præstesønner,  der 
omkring  ved  1788  toges  i  Huset,  og  sammen  med 
hvem  han  blev  undervist  af  Faderen,  var  den  ene  7, 
den  anden  4  Aar  ældre  end  Steen. 

Skønt  hans  Barndomsdage  saaledes  savner  meget 
af  det,  der  ellers  plejer  at  kaste  Varme  og  Solglans 
over  dem,  dvæler  jo  hans  Erindring  altid  ved  dem 
med  den  inderligste,  vemodigste  Ømhed.  Det  stær- 
keste Drag  i  hans  lyriske  Digtning  er  Længslen  mod 
Hjemmet  og  Barndommen,  og  atter  og  atter  ser  vi 
ham  med  taarefyldte  Øjne  strække  Armene  mod  den 
skønne  Tid.  Han  mindes  (Jyllandsrejsen,  6te  Døgn), 

hvorledes  han  sad  paa  Faderens  Knæ  i  det  mørke- 
grønne Lysthus  og  henrykt  lyttede  til  hans  Fortæl- 
ling om  Paradisets  Uskyld;  og  naar  han  saa  blev 
ene,  genkaldte  han  sig  det  fortalte:  to  af  Havens 
Træer  benævnede  han  Livsens  og  Kundskabens 
Træer,  et  Par  Graner  kaldte  han  Adam  og  Eva,  og 
bag  Hasselhækken  troede  han  at  skimte  Engelen. 
Eller  han  stod  paa  den  højtliggende  Kirkegaard  og 
saa  Dagslyset  svinde  i  Nordvest  bag  Lyshøj,  medens 
Rørdrummen  slog  i  (den  nu  tørlagte)  Bastrup  Sø: 

Naar  Solen  sank  udi  Heden  og  skinnede  rødlig 

Paa  Kirketaarnet,  da  stod  jeg  og  fulgte  dens  Bortgang, 

Af  dunkle  Længseler  mildt  og  stille  bevæget; 

»Nu  løfted  den  Dynen,  nu  putted  den  sig  i  sit  Leje, 

»Se,  nu  drog  den  Gardinet  for  Sengen,  nu  lukte 

^Den  Øjet  til  natlige  Blund«  —  da  ilte  jeg  ogsaa 

Til  Hvilen  sød,  af  venlige  Drømme  omgøglet  — 

Af  Drømme  om  Dagens  Fryd  og  barnlige  Lege .... 

Det  var  ikke  blot  hans  Fantasiliv,  der  kastede  sin 
gyldne  Tone  over  disse  Dage.  Han  var  trods  sit  bleg- 
næbbede Udseende  et  livligt,  skælmsk  Barn  —  det 
ses  glimtvis  i  mange  Noveller.  I  en  Novelleskitse 
»Søren  Aabye«  (i  Nordlyset.  VII.  B.)  kalder  han  sig  en 
»Træring «,  der  kunde  glæde  sig  over  en  uærbødig 
Spøg  med  de  gamle  Degne,  og  han  havde  den  raske, 
opvakte  Drengs  Evne  til  helt  at  gaa  op  i  sin  Leg. 

Hvor  gerne  laa  jeg  paa  Højen,  omsuset  af  Somrens 
Luftninger  lune!  Hvor  mangen  Vinterdag  for  jeg 
Den  dristige  Rejse  ned  over  snetakte  Bakke! 
Væltede  stundom  med  Slæden,  men  rejste  mig  snarlig 
Og  traskede  møjsomt  opad  for  atter  at  vælte. 
Her  er  jo  Kæret,  hvor  fra  min  slibrige  Bane 
Jeg  ofte,  af  Nordenvindenes  Kulde  forjaget, 
Til  Hjemmet  ilte  med  rødblaa,  stivnede  Fingre. 

Det  var  de  Aar, 

da  hine  Bakker  i  Østen 
Var  Verdens  Ende,  og  Bavnhøjen  hisset  et  stort  Bjerg. 

Hvad  »hine  Bakker  i  Østen«  var,  ses  i  -En  jysk 
Røverhistorie«  (1843).  Det  var  det  udstrakte,  skumle 
Højdedrag,  Busbjerg,  et  godt  Stykke  Øst  paa,  og  Dren- 
gen var  ofte  optaget  af  at  iagttage  disse  Lyngbakkers 
Farvetone,  der  altid  »vekslede  mellem  sort  og  mør- 
keblaat  efter  Luftens  Beskaffenhed«.  Og  den  Bavne- 
høj, der  har  faaet  saa  fremtrædende  en  Plads  i  Bar- 
nets Bevidsthed,  er  uden  Tvivl  Lyshøj,  et  Par  Hun- 
drede Alen  fra  Faderens  Annekskirke  i  Lysgaard, 
den  Høj,  efter  hvilken  Byen,  Sognet  og  Herredet  har 
faaet  Navn.  At  Barnet  er  imponeret,  er  ikke  under- 
ligt, ti  det  gaar  ikke  den  voksne  stort  bedre.  Her 
talte  Niels  Blicher  med  blotte  Øjne  41  Kirker,  som 
han  nævner,  fordelte  paa  tre  Stifter,  og  han  ansaa 
Lyshøj  for  det  højeste  Punkt  i  Egnen,  »om  ikke  i 
det  hele  Land«.  Og  da  Barnet  forlængst  er  bleven  en 
voksen  Mand,  hvis  Synskres  ikke  længer  begrænses 
af  en  Bakkerække  og  en  Bavnehøj,  da  Jylland  er 
opmaalt  og  kortlagt,  da  Steen  Blicher  har  gennem- 
vandret Jylland  paa  Kryds  og  tværs,  da  han  har  talt 
paa  Himmelbjerget  —  ja,  da  staar  Lyshøj  endnu  for 
ham  i  sin  gamle  Storhed.  Han  øjnede  herfra  Him- 
melbjerget og,  som  han  troede,  Stenstrup  Bakker 
ved  Aalborg  (henholdsvis  5  og  9  Mil  borte),  og  i  sin 
Beskrivelse  af  Viborg  Amt  (1839)  siger  han,  at  Lys- 
høj er  det  højeste  Punkt  i  Amtet  »og  maaske  i  Jyl- 
land, Himmelbjerget  end  ikke  undtaget«.  Lyshøj  var 
dengang  bevokset  med  et  tæt  Krat  —  som  nu  er  af- 
svedet af  Vinden  undtagen  paa  den  østlige  Side  — 
bestaaende  af  Eg,  Hvidtjørn,  Skovæbletræer,  Røn 
og  Hindbær,  saa  at  voksne  maatte  møjsommeligt 
krybe  paa  Hænder  og  Fødder  ad  et  Par  snævre 
Stier  for  at  naa  Toppen.  Denne  var  en  ganske  lille 
grønklædt  Lysning,  og  heroppe  har  Drengen  ligget 
mangen  Gang,  »omsuset  af  Somrens  Luftninger  lune«. 

Den  mørke  Hede,  hvorpaa  hans  Barndoms  Sol 
først  smilede,  det  gule  Sand,  hvori  hans  spæde  Fod 
traadte  —  det  er  Præstegaardsmarken.  Denne  fik 
ved  Udskiftningen  (Efteraaret  1792)  sin  store  Ud- 
strækning, idet  Præsten  overlod  Sognefolkene  de 
mere  frugtbare  Strækninger  Nord  og  Øst  for  Byen 
for  mod  Vest  at  faa  et  desto  større  Areal.  »Herved 
vandtes  adskillige  Bekvemmeligheder  og  Fordele«, 
først  og  fremmest  »god  Lejlighed  for  Vildtet,  hvoraf 
der  gives  adskilligt«.  Bekvemt  for  Jagten  fortsattes 
desuden  det  100  Td.  Land  store  Embedsareal  ud  i 
den  store  Hede.  Præstegaardsmarken  er,  som  Sogne- 
beskrivelsen siger,  oversaaet  med  Smaalunde  —  de 
blev  for  Drengens  Fantasi  til  store  Skove, 

hvor  Aander  og  Røvere  huste, 

og  der  findes  en  halv  Snes  Lyngknuder,  dem  han 
ofte  maa  tænke  tilbage  paa: 

Bag  sorte  Høje  bor  min  Ungdoms  Glæde. 

Og  Glæden  har  foruden  det  friske  Barnesinds 
umiddelbare  Reception  af  Indtrykkene:  Sommerens 
milde  Luftning  og  Stormens  friske  Pust,  været  det 
Fantasiliv,  i  hvilket  Indtrykkene  omsattes.  Thi  der- 
ude fortsattes  »ved  Fortællinger  og  venlige  Samtaler 
om  Naturen,  Verdens  Historie  og  Mennesket«  den 
Undervisning,  der  tog  sin  Begyndelse,  da  den  lille 
Dreng  sad  i  Henrykkelse  paa  sin  Faders  Knæ  i  det 
mørkløvede  Lysthus.  Disse  Lunde,  har  Niels  Blicher 
sagt,  det  er  Rester  fra  den  Tid,  da  vor  fattige  Egn 
saa  helt  anderledes  ud  end  nu,  og  han  har  for  Bar- 
net fremmanet  farvestærke  Kulturbilleder  som  det, 
der  findes  i  Jyllandsrejsens  sjette  Døgn:  Da  Pesten 
for  Hundreder  af  Aar  siden  bortrev  Menneskene, 
klædte  Landet  sig  i  Lyng,  i  Sorgens  mørke  Farve, 

og  Vestenvinden  tog  Magten  fra  Skovene,  saa  der 
tilbage  kun  er  blevet  saadanne  Smaalunde.  Ja,  i  Be- 
skrivelsen af  Pesten  kan  man  endog  ganske  tydelig 
skelne  Faderens  Ord.  Denne  havde  nemlig  sin  Viden 
fra  Kieler- Professoren  Christianis  Historie,  hvoraf 
anføres  i  Sognebeskrivelsen  (Side  75):  ».  .  .  .  Mange 
Huse  blev  staaende  tomme  uden  menneskelige  Be- 
boere, til  Opholdssted  for  Hunde  og  Katte.  Fæet  gik 
paa  Marken  uden  Hyrder.  Børn  skyede  og  flyede 
deres  Forældres  Lig.  Til  Ligenes  Begravelse  vilde 
ingen  hjælpe.  Førend  Sygen  udbrød,  endnu  1348,  skal 
man  have  set  en  tyk  Taage  i  Norden  at  stige  op  af 
Jorden  og  saaledes  at  udbrede  sig  over  den  ganske 
Himmel.«  Det  er  det,  der  med  Jyllandsrejsens  Ord 
lyder  saaledes: 

Sortgraa  fremsteg  udi  Syden 
Dødsvanger  Taage,  tyk,  kvalm  og  skummel  og  stille. 
Mørkrød  hang  Solen  —  en  dunkeltglødende  Skive, 
Ombølget  af  Dampe  —  Pestens  stinkende  Aande  o.  s.  v. 

Undertiden,  har  Faderen  forklaret,  slog  Lynet  ned, 
og  Stormen  jog  hvinende  den  røde  Flamme  hen  over 
den  sorte,  tørre  Lyng  og  lagde  det  gule  Sand  blot. 

Lynildens  Straaler 
Flagrende  knitre;  Himmelens  Hvælvinger  brage. 
Se  Heden  brænder!  Røgskyerne  vælte,  foroven 
Mørkrødt  opl}rste.  Ildhavets  flammende  Taager 
Hvisle  og  slikke  paa  Lyngen  og  løbe  som  Slanger. 

Hvor  ofte  stod  jeg  paa  Højen, 
Naar  Vestenvinden  for  over  Heden  og  hvirvlede  Sandet, 
Lig  hvide  Taager,  lig  Vinterens  bølgende  Snefog, 
Og  øste  det  ud  over  Markerne. 

Ja,  Steen  behøvede  ikke  engang  at  gaa  op  paa 
Højen  for  at  se  Sandflugten.  Aaret  før  hans  Fødsel 
brændte  i  Nabosognet  Torning  over  en  Kvadratmil 
Hede,  hvoraf  opstod  en  farlig  Sandflugt,  som  vel 
noget   er  dæmpet    ved   Strandhavre,    men   ses  dog 

endnu  [1795]  i  Blæst  her  ved  Vium,  skønt  l1, 3  Mil 
borte,  lige  som  en  stærk  Røg«.*  Herude  paa  Heden, 
har  Faderen  forklaret  videre,  har  engang  været 
mange  Skove  og  Byer  og  Kirker,  og  han  har  vist 
Drengen  de  store  Trærødder,  man  kunde  støde  paa 
i  Lyngmoserne,  de  gamle  Redskaber,  der  undertiden 
kom  for  Dagens  Lys,  og  en  gammel  Smedeplads; 
»ti  yderst  i  Præstens  Agerlod,  hvor  den  grænser  til 
Lyngheden,  findes  en  Plads  belagt  med  megen  Smede- 
Sinder.  Man  ved  endnu,  at  derfra  lige  ud  til  Landevejen 
har  staaet  stort  baade  Ege- og  Bøgeskov«.  Der  henne, 
hvor  Vejen  gaar  til  Ungstrup  og  Torning,  har  Lunde 
Kirke  ligget;  den  rev  de  ned,  »aa  sihn  haar  e  Folk, 
dæ  hor  te  Luhn  Sown,  goen  til  Tuening  Kierk«  — 
og  nu  har  Faderen  maaske  fortsat  med  den  Binde- 
stuehistorie (af  Ole  Hansen),  der  handler  herom.  Til 
at  udvide  Torning  Kirke  med  brugte  de  ogsaa  Sten 
fra  Gradekapellet  derude  —  og  saa  kan  det  være,  at 
Steen  for  første  Gang  har  hørt  om  de  historiske  Be- 
givenheder paa  Grade  Hede,  det  Sagn,  han  lader 
Ole  Vistesen  meddele  i  Bindestuen. 

Saaledes  er  nok  den  første  Undervisning  i  Fædre- 
landets Historie  faldet,  og  paa  lignende  Maade  er 
Verdenshistorien  blevet  givet.  I  det  tidligere  anførte 
Brev  (af  1832)  til  Ingemann  siger  han,  at  han  som 
Barn  fornam  Dønningerne  af  Europapolitiken,  og 
det  er  ikke  underligt,  ti  Præsten  vilde  gærne  med- 
dele sig.  Naar  han  kom  hjem  fra  Købstaden,  fik  Bøn- 
derne Svar  paa  deres  Spørgsmaal:  »Hudden  gor  ed 
no  te  mæ  e  Kri  ud  i  e  Synnen?«  og  det  har  hans 
Børn  ogsaa  faaet.  Et  ganske  lignende  praktisk  Til- 
snit har  Undervisningen  i  Naturhistorie  haft.  Sogne- 

*  Endnu  en  Snes  Aar  ind  i  næste  Aarhundrede  laa  Sandet 
fra  denne  Hedebrand  som  store  Fæstningsvolde  paa  Torning 
Marker,  ses  det  i  Steen  Blichers  »Oldsagn  fra  Alheden«. 

Blichers  Barndom  og  Ungdom.  17 

beskrivelsen  har  en  udforlig  Redegørelse  over  Pasto- 
ratets Dyreliv:  i  livlig  Række  følger  Fuglene  efter 
hverandre,  og  ved  Iagttagelsernes  Mængde  og  ved 
det  poetiske,  farverige  Sprog  mindes  man  mere  end 
een  Gang  om  noget  saa  ganske  moderne  som  Boga- 
nis's Jagtbreve.  Denne  Kundskab  har  Faderen  ikke 
forholdt  sin  Søn,  og  naar  Steen  beskriver  Træk- 
fuglene, saa  er  noget  af  hans  jagtzoologiske  Viden, 
der  —  skal  vi  straks  se  —  ogsaa  fra  anden  Kant 
tidlig  fik  Næring,  af  saa  gammel  Dato.  Præsten  var 
nemlig  Jæger  ret  af  Lyst :  Jagtoplevelser  var  for  ham 
Begivenheder,  saa  han  paa  det  nøjagtigste  kunde 
huske  Dag  og  Sted  mange  Aar  efter,  ser  vi  Gang  paa 
Gang.  Ved  Omtalen  af  Mikkel  føjer  han  til:  »Gerne 
kunde  jeg  her  anføre  nogle  originale  Rævestreger, 
men  da  Verden  saa  har  alt  for  mange  af  dem,  vil 
jeg  hellere  lade  det  bero.«  Men  over  for  sin  tak- 
nemmelige Følgesvend,  den  lille  barhovede  og  bar- 
benede Dreng,  har  han  ikke  ladet  det  bero.  Denne 
har  hørt  til  med  den  glade  Barnesjæl  smilende  ud 
af  et  spillende  Ansigt,  og  fra  saadanne  Lejligheder 
stammer  uden  Tvivl  adskillige  af  de  utallige  fortviv- 
let skælmske  Rævehistorier,  hvormed  Steen  Blicher 
kunde  divertere  sine  Jagtfæller. 

Præstens  Fortællinger  og  venlige  Samtaler  om  Na- 
turen, Verdens  Historie  og  Mennesket,  disse  Fortæl- 
linger, der  omfattede  alt  og  alle  fra  Paradisets  Uskyld 
til  Gaarsdagens  Rævehistorie,  har  fyldt  det  friske  Bar- 
nesind med  en  broget,  rig,  livsbevæget  Billedverden, 
der  kastede  sine  gyldne  Straaler  over  det  fattige  Hjem, 
den  stille,  mørkladne  Hedellades  blomsterløseVang,  de 
golde  Flyvesandsbjerge,  de  sorte  Banker.  Det  var  den 
Tid,  da  Livet  var  en  eneste  fortsat  Lykkestrøm,  da 
Glæden  kom  ukaldet,  altid  var  ham  nær,  legede  med 
ham  vaagen  og  i  Drømme.   Glæde  var  Sommerens 

milde  Pust,  der  kølede  ham,  naar  han  med  bart 
Hoved  laa  paa  Højen  og  saa  ud  saa  vide;  og  Glæde 
var  Vinterstormens  friske  Pust,  der  førte  ham  over 
Bastrup-  eller  Nip-Søens  »slibrige  Bane«. 

Som  vi  har  set,  Dagene  gik  dog  ikke  hen  med  Leg 
og  Ørkesløshed  alene;  hans  Barnefryd  var  lige  fra  Be- 
gyndelsen sammenvokset  med  Kundskabstilegnelse, 
saaledes  at  medens  Glæden  blomstrede  i  hans  Sind, 
fik  hans  jyske  Forstandighed  og  Iagttagelsessans  paa 
mange  Maader  ganske  tidlig  Næring,  og  en  nogen- 
lunde regelmæssig  Skolegang  lod  heller  ikke  vente 
længe  paa  sig.  Syv  Aar  gammel  ses  han  slide  i  Au- 
rora, den  latinske  Begynderbog,  og  omtrent  ved  den 
Tid  var  det,  at  Præsten  skaffede  sin  Søn  et  Par 
Kammerater,*  »begge  veloplagte  til  Bogen,  sædelige, 
lærvillige  og  flittige«,  der  skulde  deltage  i  Undervis- 
ningen og  forberedes  til  Latinskolen.  Som  Barn  af 
sin  Tid  var  Præsten  selvfølgelig  Pædagog  paa  en 
Hals;  derom  vidner  hans  Skoleskrifter  og  det  Semi- 
narium, han  oprettede  i  Randlev.  Men  naar  man 
ser,  hvilket  tids-  og  kraftslugende  Arbejde  han  netop 
nu  spreder  sig  over,  tvivler  man  paa,  at  han  sam- 
tidig har  kunnet  overkomme  at  varetage  Under- 
visningen særlig  regelmæssigt.  1790  begyndte  han 
saaledes  sine  vidtløftige  Vaccinationsvandringer;  da 
Rogert  indpodede  den  seksaarige  Steen  med  Kopper, 
lærte  Niels  Blicher  Lægen  Kunsten  af,  saa  at  han 
ikke  blot  selv  vaccinerede  den  lille  Jens,  men  snart 
havde  en  stor  indensogns  og  udensogns  Praksis.  Disse 
udstrakte  Lægevandringer  gjorde  han  ganske  gratis, 
skønt  han  havde  Vaccinationspatent;  og  da  han  i 
Randlev  afsluttede  sin  Virksomhed,  havde  han  haft 

*  Det  var  Usias  Sadolin,  død  ung  som  Sognepræst  til  Helle- 
vad, og  Christian  Budtz,  hvis  sidste  Embede  var  Ødum  og 
Hadbjerg  (f  1852). 

•>* 

over  5000  Individer  under  Behandling  og  stod  maaske 
ikke  meget  tilbage  for  den  Odense  Skarpretter,  der 
skal  have  været  Landets  første  Mand  paa  dette  Om- 
raade.  Under  saadanne  Forhold  bjærgede  Steen  sig 
vistnok  vedblivende  megen  herlig  Fritid,  og  der  kom 
næppe  videre  Fart  over  Læsningen  før  ned  mod 
den  Tid,  da  han  blev  sat  i  Latinskolen. 

Dog  Latinen  maatte  ikke  forsømmes.  Den  var  alle 
Dage  Niels  Blichers  store  Kærlighed,  han  skrev  en 
Mængde  latinske  Vers  —  et  af  dem  har  han  indført 
forrest  i  Randlev  Kirkebog  —  og  han  var  vistnok 
Danmarks  sidste  Latinpoet.  Den  Ros,  Drengen  faar 
ved  Optagelsen  i  Randers-Skolen,  gælder  da  uden 
Tvivl  ganske  særlig  dette  Sprog.  Men  det  holdt  ogsaa 
haardt,  inden  han  vandt  frem.  Hans  verbale'  Hu- 
kommelse var  nemlig  saa  daarlig,  at  Søvn  og  Graad 
overvældede  ham,  da  han  under  en  hel  Vinteraftens 
Terpen  forsøgte  at  lære  udenad  Aurora's  Motto: 

Omnia  conando  docilis  solertia  vincit. 

For  hvad  Nød  Faderen  paa  denne  Tid  døjede  med 
ham,  fik  denne  dog  Lejlighed  til  at  give  Erstatning; 
ti  da  Niels  Blicher  som  blind  Olding  i  Trediverne 
ikke  kunde  undvære  de  kære  Klassikere,  studerede 
de  to  Latin  sammen  i  Spentrup  Præstegaard  som  i 
gamle  Dage,  og  nu  var  Sønnen  jo  den  ydende. 

Naar  Bogen  lukkedes,  tog  Læreren  Eleverne  med 
paa  sine  Ture.  En  smuk  Sommerdag  1791  vilde  han 
glæde  de  to  »Latinere«,  som  Autobiografien  og  Kirke- 
bogen benævner  de  to  i  Huset  optagne  Drenge,  og 
Steen  Broderen  Jens  var  endnu  for  lille   til  at 

komme  med  —  med  en  Tur  til  Nipgaard,  der  ligger 
ved  det  vestre  Sogneskel  en  halv  Mils  Vej  fra  Præste- 
gaarden.  Til  Nipgaard  har  de  nok  oftere  haft  Ærinde, 
»ti   en   Herlighed  og   Fordel  derved   er  de  smukke 

Lunde,  den  har  paa  sine  Marker«,  oplyser  Sogne- 
beskrivelsen, og  Nip  Sø  var  rig  paa  Fisk.  Paa  denne 
Tur  kom  de  alle  undtagen  Steen,  hvis  Liv  fra  Vuggen 
til  Graven  jo  ellers  var  stærkt  udsat,  i  saa  stor  Fare, 
at  da  Begivenheden  40  Aar  senere  fortælles,  regner 
det  endnu  med  Grovheder  over  den,  der  var  Aarsag 
til  Uheldet.  Da  de  ved  Randen  af  Nip  Sø,  der  den- 
gang havde  en  ret  anselig  Størrelse,  fandt  en  skrøbe- 
lig Baad,  bad  de  en  Karl,  Niels,  om  at  trække  dem 
et  Stykke  langs  Bredden.  Som  Præsten  og  Latinerne 
var  komne  i  Jollen,  drev  den  ved  Karlens  Uagtsom- 
hed pludselig  ud,  og  nu  viste  det  sig,  at  den  var  læk 
og  ganske  raadden.  Medens  Karlen  sprang  til  Gaarden 
og  hentede  en  Hest  for  at  svømme  ud  til  Baaden, 
maatte  Præsten  øse,  og  saaledes  drev  den  langsomt 
over  Hedesøen.  »Det  var  en  stille  viftende  Vesten- 
vind. Jeg  mærkede  Faren  og  maatte  i  Øjeblikket  paa- 
tage mig  en  Styrmands  Rolle.  De  to  Passagerer  maatte 
sætte  dem  hver  i  en  Ende  og  sidde  ganske  stille.  Selv 
posterede  jeg  mig  i  Midten  for  at  holde  Baaden  i 
Ligevægt.  Nu  maatte  jeg  anstrenge  mig  med  at  øse, 
kom  snart  i  Sved  og  maatte  et  Øjeblik  imellem  rette 
mig  op  og  drage  Aande.  Niels  kom  rigtig  nok  med 
Hesten,  men  blev  staaende  med  den  paa  Søbredden 
og  gabte  ud  efter  os.  Dersom  Skroget,  der  bar  os, 
ikke  havde  holdt  sammen,  eller  Vinden  havde  rejst 
sig  til  Bølgegang,  eller  jeg  selv  var  bleven  overvunden 
af  Anstrengelse,  havde  der  ikke  været  nogen  mulig 
Redning  for  vort  Liv;  men  Guds  naadige  Beskær- 
melse  lod  Viftevinden  saa  langsomt  drive  os  hen 
over  Søen  til  dens  østre  Bred,  omtrent  800  til  900 
Alen.  Der  stod  nu  min  Steen  og  modtog  os  med 
inderlig  Glæde.  Mageløse  Søfart!  Gid  ingen  af  os 
nogen  Sinde  glemme  at  takke  og  prise  vor  Gud  for  den.  < 
Saaledes    er   vistnok    Skolegangen    stadig   bleven 

behagelig  afbrudt  af  mere  eller  mindre  oplevelses- 
rigt Otium,  og  alt  er  gaaet  saa  fornøjeligt  som  muligt. 
Tvang  eller  forceret  Læsning  var  der  aldrig  Tale  om, 
og  det  skønt  den  svagelige  Dreng,  der  jo  skulde  stu- 
dere, navnlig  i  Begyndelsen  var  tungnem.  Et  af  Op- 
dragerens Principper  kan  man  læse  sig  til  alene  i 
Titelen  paa  hans  Afhandling  Skoleprygleriets  Ros, 
en  ironisk  Lovtale •.  Forholdet  mellem  Lærer  og 
Elev  var  meget  fortroligt,  og  har  Drengen  savnet 
Moder,  har  Faderen  været  ham  desto  mere.  Det 
Faderkærlighedens  Vidunder,  Steen  Blicher  fortæller 
i  Digtet  »Faderkærlighed«  (optaget  i  P.  L.  Møllers 
Udg.  I.  B.  Side  164),  har  han  haft  en  særlig  Betin- 
gelse for  at  forstaa: 

Den  moderløse  finder 
Hos  Faderen  sin  Trøst, 
Og  Livets  Kilde  rinder 
Af  Mandens  haarde  Bryst. 

Saa  tidlig  grundlægges  det  inderlig  fortrolige,  tit 
usigelig  rørende  Forhold,  der  stod  sin  Prøve  og  holdt 
for  Livet,  de  40  Aar,  de  kom  til  at  leve  under  fælles 
Tag,  ja  knyttedes  endnu  stærkere  i  de  lange,  tunge 
Spentrup-Aar,  saa  der  aldrig  vides  at  være  faldet  et 
uvenligt  Ord  mellem  den  blinde  Olding  og  hans  af 
Savn  og  Kummer  nedbøjede  Søn.  Til  Langebæk- 
Præsten  (i  »Fjorten  Dage  i  Jylland«)  har  Niels  Blicher 
tydelig  nok  staaet  Model,  og  Tegningen  er  gjort  med 
den  største  Kærlighed;  men  det  ejendommelige  ved 
Opfattelsen  er  blevet  ikke  netop  Pietetsfølelse,  men 
Kammeratlighedsfølelse,  den  trofaste  Vens  forstaaende 
Lune  og  dybtfølte  Vemod. 

Tit  var  Drengen  dog  overladt  til  sig  selv,  og  var 
Vejret  saadan,  at  han  maatte  holde  sig  inde,  kunde 
han  endda  skaffe  sig  megen  herlig  Morskab.  I 
Præstegaarden  laa  der  nemlig  fuldt  op  af  alle  Slags 

Bøger;  de  eventyrligste  blev  slugt  med  den  friskeste 
Drengeappetit;  og  hvad  der  navnlig  tiltalte  ham,  var 
Rejsebeskrivelser.  Saaledes  udvidedes  hans  Verden 
stærkt;  den  begrænsedes  nu  ikke  længer  af  det  skumle 
Lyngdrag,  Busbjerg,  i  Øst  og  af  Alhedens  blaa  Linie 
i  Vest,  og  de  »dunkle  Anelser«,  der  havde  betaget  den 
lille  Dreng,  naar  han  fra  den  højtliggende  Kirkegaard 
eller  Bavnehøjen  iagttog  Solnedgangen,  blev  nu  til 
bevidst  Vandrelyst  og  Rejselængsel. 

Men  Livet  i  Præstegaarden  pulserede  for  frisk  til, 
at  han  kunde  henfalde  i  Drømmerier.  Allerede  i 
Vium  har  han  haft  Lejlighed  til  at  se  meget  af  det 
brogede  Selskab,  der  senere  skulde  passere  Revu  i 
hans  Digtning: 

Lyngens  Studekørere 

Og  Byens  Lektiehørere 

Og  Hyttens  Hosekræmmere 

Og  Kæltringpak  og  Rangsperson, 

som  det  hedder  i  Chr.  Richardts  Digt;  ti  saa  broget 
var  Præstens  Omgangskres.  Selv  om  der  vel  ikke 
ofte  kom  saa  fine  fremmede  som  til  hans  Sønners 
Daabsgilde,  saa  var  Etatsraaden  fra  Aunsbjerg  ingen 
sjælden  Gæst,  og  til  sit  Livs  lyseste  Tilskikkelser 
regner  han  da  ogsaa  Omgangen  med  sine  mange 
Venner  og  Velyndere.  Han  kom  sammen  med  en 
Mængde  Præster  og  Skolemænd;  hans  fire  Brødre  ser 
vi  samlede  i  Vium  mere  end  een  Gang.  En  Sommer 
laa  Randers-Rektoren  her  i  Feriebesøg.  Bønderne 
søgte  hans  Raad  i  alle  deres  Sager,  og  selv  om  han 
ofte  blev  frastødt  af  »det  stivsindige,  misundelige  og 
mistroiske  i  Lokalkarakteren«,  saa  han  maatte  tale 
dem  haardelig  til  (»»Lyd  Landets  Love«  er  en  Hoved- 
artikel i  min  politiske  Trosbekendelse,  som  jeg  ogsaa 
med  Kraft  og  Virkning  indskærper  mine  Sognefolk«), 
saa  har  de  dog  følt,  at  han  stod  paa  deres  Side,  og 

at  det  var  mere  end  Mundsvejr,  naar  han  stadig, 
ogsaa  i  sine  Henvendelser  til  Kronprinsen,  betoner, 
at  Bondestanden  er  Landets  Kærne.  Ja,  endog  >de 
uærlige«  gav  han  sig  af  med.  Ikke  alene  ivrede  han 
mod  den  Fordom,  hvormed  de  betragtedes:  men 
naar  Rakkeren  fra  Aarestrup,  en  af  Alhedens  Kolo- 
nibyer, kom  ind  i  Præstegaardens  Køkken,  undsaa 
Niels  Blicher  sig  ikke  for  at  bede  ham  ind  i  Stuen, 
satte  Brod  og  Brændevin  for  ham  og  snakkede  med 
ham  (Novellen  >En  Grevinde,  en  Krigsmand  og  en 
Natmand«).  I  Nærheden  af  Vium  forefaldt  i  Steens 
Barndom  den  Natmandsbatalje,  der  i  > Fjorten  Dage 
i  Jylland«  er  henlagt  til  Kolonibyen  Grønhøj,  hedder 
det  i  et  utrykt  Brev  (paa  det  kgl.  Bibliotek)  til  Thiele, 
og  han  saa  med  egne  Øjne  den  Lange -Margrethe, 
som  er  saa  bekendt  fra  hans  Digtning,  og  hvis  Minde 
jo  endnu  den  Dag  i  Dag  lever  i  store  Strækninger 
af  Jylland. 

Saa  faldt  det  desuden  i  Drengens  Lod  ved  to  sær- 
lige Lejligheder  at  se  jysk  Folkeliv  udfolde  sig  i 
gamle,  meget  ejendommelige  Former.  Det  er  Pinse- 
festen i  Aunsbjerg  Hestehave  og  Snapstinget  i  Viborg. 
Pinsefesten,  hvis  Oprindelse  ligger  Aarhundreder 
forud  for  alt,  hvad  der  har  Navn  af  dansk  Folkefest, 
har  jeg  omtalt  anden  Steds  (»Studier  over  St.  St. 
Blicher«).  Efter  Gudstjenesten  1ste  Pinsedag  samledes 
Beboerne  fra  Vium  og  et  Par  omliggende  Landsbyer 
i  den  nysudsprungne  Hestehave.  Aunsbjerg  Bøgeskovs 
nordvestlige  Hjørne,  til  Dans  og  Musik.  Festen,  som 
Blicher  liere  Gange  deltog  i,  havde  paa  det  Tids- 
punkt et  saa  uskyldigt  og  idyllisk  Præg,  at  hans 
Hjerte  fyldes  med  den  reneste,  varmeste  Glæde;  og 
med  samme  Følelse  mindes  hans  Søn  den,  saa  ofte 
han  omtaler  den.  Var  Hestehavefesten  den  venlige 
Bondeidyl,  saa  var  det  endnu  ældre  Viborg  Marked 

til  Gengæld  desto  mere  livligt  og  broget.  I  de  fjorten 
Snapstingsdage  var  den  lille  By  Jyllands  Hjerte,  og 
Vejene  dertil  stærkt  pulserende  Aarer.  Markedet  be- 
tød for  Halvøen  noget  lignende  som  Altinget  for  den 
islandske  Fristat.  Det  var  Jyllands  Børs,  Termin, 
Tingsted  og  Dyrehavsbakke,  og  den  forsamlede  Men- 
neskemængdes brogede  Vrimmel  gjorde  et  stærkt 
Indtryk  paa  Drengen  og  affødte  Folkelivsbillederne 
i  »Fjorten  Dage  i  Jylland«  (7.  Kap.)  og  i  »Jyllands- 
rejsen«  (5.  Døgn). 

Vi  har  i  Drengens  Afstamning  og  i  Opdragelsen 
set  meget  tungt- sundt  og  ligevægtsøgende.  Der  er 
Faderens  gemytsrige  Sangvinitet,  hos  ham  omsat  i 
lys  Barnefryd.  Der  er  den  gamle  Præsteslægts  nøg- 
terne Forstandighed,  der  hos  Steen  faar  Næring  ved 
mange  Forhold  i  Barndomskaarene  og  indgaar  For- 
bindelse med  en  tidlig  vakt  Iagttagelsessans.  Hvad 
han  har  arvet  af  Moderens  Tungsind,  faar  ikke  mere 
Trivsel,  end  at  det  husmoderløse  Hjem  og  den  mørke 
Hede  ligger  i  Barnefrydens  gyldne  Glans. 

Men  i  Afstamningen  ligger  ogsaa  et  stærkt  midt- 
punktflyende Moment:  den  Ligevægtsløshed  og  Uro, 
der  præger  Faderen,  den  Bastløshed,  der  er  over  al 
hans  Beformiver.  Dette  Moment  faar  ligeledes  alle- 
rede i  Barndomsaarene  Vækst,  nemlig  ved  de  For- 
hold, der  fører  Præstegaardsdrengen  til  Borgene. 

Allerede  Kirkebogens  Meddelelse  om  Steens  Daab 
nævner  de  to  Herregaarde,  som  faar  en  ikke  ringe  Be- 
tydning for  hans  Barndomsliv.  Det  er  Aunsbjerg  og 
Hald.  Og  Tilknytningen  kommer  ganske  naturligt, 
voksende  ud  af  Forholdene.  Steen  de  Steensen  stod 
Fadder  for  sin  Søsters  Barnebarn,  og  Etatsraadens 
Svigerinde,  Kammerherreinde  de  Schinkel  paa  Hald 
holdt  ham  over  Daaben.  Den  Hustru,  Præsten  havde 

hentet  sig  paa  Aunsbjerg,  blev  ingen  dygtig  Hus- 
moder, og  alene  af  den  Grund  har  man  maaske  følt 
en  Slags  Tilskyndelse  til  at  tage  sig  lidt  af  hendes 
Søn.  Familien  betragtede  vistnok  Gudsønnen  som 
sin  Protegé,  fra  han  var  ganske  lille,  og  da  han  tidlig 
kom  i  Vane  med  at  færdes  ude  paa  egen  Haand,  faldt 
det  ham  naturligt  af  og  til  at  lægge  sin  Vej  mod  Øst 
til  den  kun  en  halv  Mil  borte  liggende  Herregaard. 

Endnu  før  han  var  syv  Aar  gammel,  ser  vi  ham 
udstyret  fra  Aunsbjerg,  iført  Etatsraadens  omsyede 
Galladragt  og  i  allerfineste  Puds:  »Rød  Silkestofs- 
kjole,  ditto  Vest  og  Bukser,  Silkestrømper  og  Sko, 
kreppet  Tupé  og  Pisk  i  Nakken«.  Dette  er  den  eneste 
Oplysning,  Levnedsmeddelelserne  har  om  hans  Op- 
hold her;  ellers  ved  vi  kun,  hvad  vi  tør  slutte  af 
Novellen  »Skytten  paa  Aunsbjerg«.  Her  hedder  det 
som  bekendt:  »I  min  Opvækst  maatte  jeg  oftere  og 
længere,  end  jeg  ønskede,  opholde  mig  eller  rettere 
indespærres  paa  denne  Gaard«. 

Det  lyder  da  heller  ikke  usandsynligt,  at  Præsten 
har  givet  Etatsraaden  en  vis  Ret  over  det  saa  godt 
som  moderløse  Barn.  De  to  Mænd  havde  fundet 
Behag  i  hinanden  lige  fra  deres  Bekendtskabs  Be- 
gyndelse, —  oplyser  Præsten  i  en  Artikel  i  Københavns 
Skilderi  1808,  Nr.  59  —  retsindige  og  godmodige  som  de 
begge  var,  og  understøttede  hinanden,  hvor  de  kunde. 
Præsten  har  i  sin  stadige  Pengeforlegenhed  sikkert  ofte 
maattet  gøre  sig  Ærinde  til  Herregaarden ;  her  synes 
ganske  vist  heller  ikke  at  have  været  overflødige 
Midler  til  Stede,  men  en  fortrøstningsfuld  Udsigt  til 
en  Forbedring  af  de  økonomiske  Forhold  var  de 
Steensen  dog  i  Stand  til  at  give  ham,  idet  han  1789 
fik  truffet  den  Aftale  med  Regeringen,  at  Niels  Blicher 
ved  Lejlighed  skulde  befordres  i  et  bedre  Embede 
mod,  at  Aunsbjergs  Ejer  for  en  enkelt  Gang  overlod 

Kongen  Ret  til  at  kalde  til  Vium,  og  denne  Bestem- 
melse blev  udtrykkelig  indført  i  Skødet,  da  Auns- 
bjerg 1794  solgtes,  og  Etatsraaden  flyttede  til  Par- 
cellen Liselund.  Til  Gengæld  var  Niels  Blicher  flere 
Gange  virksom  for  sin  Velgører.  I  de  Stridigheder, 
der  efter  Bondefrigørelsen  opstod  mellem  Hovbøn- 
derne og  Herskabet,  stod  han  saaledes  paa  dettes 
Side  og  foreholdt  dem,  hvor  ilde  de  lønnede  al  den 
»Sagtmodighed  og  Godhed«,  de  i  40  Aar  havde  nydt. 
Et  Vidnesbyrd  om  denne  »Godhed«  eksisterer  den 
Dag  i  Dag  i  Ravnholtlund  i  Bording  Sogn.  Det  er 
et  prægtigt  Sølvbæger,  som  han  lang  Tid  før  Bonde- 
frigørelsen skænkede  en  af  sine  Fæstere.  Det  har 
følgende  Indskrift,  (som  venligst  er  mig  medd.  af  Lærer 
Højmark,  Bodholt):  »St.  Hans  Dag  1776  Er  dette 
givet  af  Herskabet  til  Christen  Christensen  Halv 
Gaards  Fæstere  af  Neder  Uhr  Haderup  Sogn  at  for- 
blive Ved  Stedet  fra  Slægt  til  Slægt  For  Hans  Der 
Viiste  Dyd  og  Stræbsomhed«.  Paa  Bægerets  anden 
Side  staar  i  et  om  Vaabenskjoldet  graveret  Baand: 
»Etats  Raad  Steen  de  Steensen  og  Frue  Mette  Elisa- 
beth Schinckel  Til  Aunsberg«.  Som  det  ses,  Etats- 
raaden var  altsaa  netop  den  jævne,  brave,  venlige 
Mand, som  Novellen  »Skytten  paa  Aunsbjerg«  skildrer 
os,  og  naar  han  blev  flere  Gange  betitlet  (paa  en 
prægtig  Messinglysestage,  han  1770  skænkede  til 
Sjørslev  Kirke,  benævnes  han  kun  »Justiceraad«)  og 
endog  adlet,  saa  skyldtes  det  vistnok  hans  Hustrus 
og  hendes  Broder  Kammerherre,  Landsdommer  de 
Schinkels  Anstrengelser.  Niels  Blicher  kunde  sikkert 
inderlig  godt  med  sin  Kones  Morbroder,  og  hvad 
der  yderligere  knyttede  dem  sammen,  var  Jagten, 
som  de  dyrkede  lige  ivrigt;  og  ikke  mindre  end  tre 
Gange  i  Sognebeskrivelsen  faar  han  Lejlighed  til  at 
omtale  Etatsraadens  Skud.  De  har  harmoneret  saa 

godt  som  deres  respektive  Eder:  Langebæk- Præsten, 
der  er  tegnet  i  Niels  Blichers  Lignelse,  bander  ved 
min  Himmerigspart«;  de  Steensen  sværger:  Sandt 
for  Herren«. 

Naar  Forholdet  imellem  dem  var  saaledes,  er  det 
ikke  underligt,  at  han  under  sin  store  Travlhed  og 
sine  mange  Udfarter  undertiden  har  fundet  det  be- 
kvemt at  sende  sin  Søn  over  til  Grandonkelen;  og 
naar  Opholdet  her  ikke  behagede  Steen,  var  det  ikke, 
fordi  det  skortede  paa  Omhu,  men  fordi  de  barnløse 
gamle  Folk  —  de  Steensen  er  født  1725,  Etatsraad- 
inden  15  Aar  tidligere  —  ikke  forstod  at  behandle 
den  opvakte  Dreng.  Grandonkelen  tog  sig  fornuftig 
af  ham,  læste  Lektier  med  ham,  naar  han  var  der  for 
længere  Tid,  og  vilde  gerne  interessere  ham.  Etats- 
raadinden  holdt  paa  sin  Vis  nok  ogsaa  af  ham,  men 
hun  var  fuldblods«  —  hun  var  ikke  for  intet  Soster 
til  den  for  sin  Herskesyge  og  Brutalitet  bekendte 
Landsdommer  paa  Hald  —  og  hendes  myndig-for- 
kælende  Behandling  af  Drengen  og  hendes  Bestræ- 
belser for  at  gøre  en  lille  korrekt  Junker  af  ham 
faldt  ikke  i  hans  Smag.  Hun  behandlede  ham  som 
et  Stykke  Legetøj  og  bandt  ham  til  Taburetten;  han 
maatte  kalde  hende  »søde  Bedstemoder«  og  sige,  at 
hans  Vilje  sad  i  hendes  Lomme,  —  men  ikke  uden 
naar  fremmede  var  til  Stede  . 

Bemærkningen  er  vistnok  betegnende  for  den  Art 
Tvang,  han  her  maatte  underkaste  sig.  Hans  ganske  en- 
kelteYtringomsin  Uvilje  modAunsbjerg  kan  ikke  tages 
efter  Bogstaven,  betyder  i  hvert  Tilfælde  kun  lidt  i  Sam- 
menligning med  den  Barndomsglæde,  der  lyser  ud 
af  en  Mængde  Noveller  og  Bindestuestykker,  der  for- 
tæller om  Forholdene  paa  Aunsbjerg  i  en  lang  Bække 
Slægtled,  lige  tilbage  til  den  ærlige  og  velbyrdige 
Jørgen  Marsvins  Dage.  Man  har  da  ogsaa  vanskeligt 

ved  at  forstaa,  at  den  opvakte  Dreng  fra  det  fattige 
Præstehjem  ikke  skulde  have  følt  sig  tiltrukken  af  de 
ganske  anderledes  storstilede  Forhold  paa  Borgen, 
af  dens  favntykke  Mure,  af  dens  hemmelighedsfulde 
Kamre,  Hundehullet,  Træhesten  og  alle  de  Sagn  og 
Historier,  der  hvilede  over  dem;  ti  med  Hensyn  til 
alt  dette  var  Aunsbjerg  »lige  saa  komplet  en  Herre- 
gaard  som  nogen  anden  i  Landet«,  hedder  det  i 
Røverstuen«. 
Og  saa  den  udstrakte,  i  fransk  Stil  anlagte  Have, 
som  Steen  i  Viborg  Amts  Beskrivelse  nævner  med 
Vemod!  Kunde  han  i  den  fine  Have  glemme  at  tage 
de  Hensyn,  som  den  »søde  Bedstemoder  ønskede, 
saa  havde  han  i  Aunsbjerg  Skov  desto  friere  Tumle- 
plads. Naar  Herskabet  blev  ham  for  stift,  smuttede 
han  ned  til  Tyendet,  og  særlig  godt  kendt  blev  han 
med  Gaardens  gamle  Skytte,  Vilhelm,  der  meddelte 
den  endnu  ikke  9  Aar  gamle  Dreng  Jagtens  Hemme- 
ligheder. Hvis  det  forholder  sig  rigtigt,  hvad  der  for- 
tælles i  Novellen,  at  Etatsraaden  havde  faaet  denne 
Skytte  fra  Svogeren  de  Schinkel  paa  Hald,  ses  det, 
at  Vilhelm  er  identisk  med  ham,  der  i  Digtet  » Horn- 
uglen« (i  »Trækfuglene«)  kaldes  »vor  Skytte«  og  siges 
at  fylde  Drengen  med  Sagn  og  Spøgelsehistorier  fra 
Hald.  Blicher  har,  vides  der,  mundtlig  omtalt  Auns- 
bjerg-Skytten saa  ofte,  at  der  ingen  Grund  er  til  at  tvivle 
om  hans  Betydning  for  Steens  tidlig  vakte  Jagtlyst.* 

*  Med  Realiteten  af  de  Begivenheder,  Novellen  beretter, 
forholder  det  sig  derimod  kun  saa  som  saa,  skønt  Forfatteren 
forsikrer,  at  Historien  er  sand,  og  yderligere  gentager  Forsik- 
ringen i  en  Fodnote.  Det  er  ganske  vist  ikke  særlig  længe  siden, 
har  afdøde  Landstingsmand  Hansen-Marsvinslund  fortalt  mig, 
at  der  i  Vium  levede  Folk,  der  bestemt  hævdede  at  have  set 
Skyttens  Lig  blive  kørt  gennem  Byen,  efter  at  det  var  fundet 
paa  Marsvinslunds  Mark,  og  siden  at  have  set  Enken  hæge 
om  den  myrdede  Mands  Grav,  saaledes  som  Blicher  fortæller. 
Men  dette  er  kun  Sagn,  der  beror  paa  den  Blicherske  Digt- 

Men  naar  Etatsraadinden  klædte  Drengen  i  Silke 
fra  Top  til  Taa,  var  det  sikkert  ikke  alene,  for  at 
han  skulde  tage  sig  ud  paa  Taburetten  hjemme  i 
Dagligstuen  paa  Aunsbjerg.  Familien  tog  ham  med 
ud,  og  i  den  ejendommelige  Stadskaleche,  der  end- 
nu opbevares  paa  Marsvinslund  som  et  Minde  om 
Etatsraaden,  har  den  lille  Steen  været  agende  ud  i 
nærmere  og  fjernere  Omegn.  Om  Køreture  mellem 
Aunsbjerg  og  Hald  tales  der  i  Novellen  »Eneste 
Barn«,  men  det  er  sikkert  ikke  blevet  derved.  Da 
han  i  Spentrup  som  gammel  Mand  udarbejder  den 
nøgterne  Beskrivelse  af  Viborg  Amt,  løber  det  ham 
i  Pennen,  at  han  blandt  »forsvundne  Herligheder« 
mindes  Haverne  ved  Allinggaard  og  Vindumover- 
gaard; og  det  »Vemod«,  med  hvilket  han  omtaler 
dem,  beror  paa  Barndomserindringer. 

Kan  man  end  mene,  at  hans  Kendskab  til  disse 
Gaarde  har  været  ret  flygtigt,  saa  er  det  sikkert,  at 
han  kom  en  Del  paa  Hald.  Og  Tilknytningen  er 
Aunsbjergfamilien;  ti  skønt  Schinkel  stod  Fadder  for 
Præstens  Søn,  kan  de  to  Mænd  umulig  have  haft 
noget  virkeligt  Berøringspunkt.  Men  som  Etatsraad- 
inden først  havde  været  virksom  for  at  skaffe  sin 
lille  Slægtning  fine  Faddere,  tog  hun  senere  den  silke- 
klædte Junker  med  til  Broderen,  den  stormægtige 
Jorddrot  og  Embedsmand. 

ning.  Som  ogsaa  Lund  og  Kristensen  gør  opmærksom  paa  i 
deres  Bog,  Kirkebogen  ved  intet  om  Skyttens  Giftermaal  med 
en  Pige  paa  Aunsbjerg;  den  taler  heller  ikke  om  et  Mord, 
men  om  et  Ulykkestilfælde,  den  samme  Forklaring,  Gold- 
schmidt i  Tresserne  fik  af  Folk,  der  endnu  huskede  Begiven- 
heden (Goldschmidt:  »En  Hederejse  i  Viborg-Egnen t,  Side  121;. 
Under  den  24.  Aug.  175)1  hedder  det  i  Kirkebogen:  '»Begravet 
Skytten  Wilhelm  Johansen  fra  Aunsberg,  som  fandtes  død 
under  sin  Hest  paa  Colonien  Steendalgaards  Mark,  og  som 
efter  Syns-Forretning  og  efter  Amtmandens  Erklæring  blev 
jordet,  da  han  var  funden  den  20de  og  formodentligen  styrtet 
den  19de;  63  Aar  gi.« 

Det  Hald,  Steens  Barndomsminder  hovedsagelig 
knytter  sig  til,  er  den  af  Gregers  Daa  opførte,  nu 
nedrevne,  Hovedbygning,  der  i  Novellen  om  Jøderne 
kaldes  det  tredje  Hald.  Fra  Gaarden  ned  til  Søen 
sænker  sig  i  store  Terrasser  Gregers  Daas  udstrakte 
franske  Haveanlæg,  efter  sin  Beliggenhed  det  dej- 
ligste i  Jylland,  siger  Blicher  i  Amtsbeskrivelsen. 
Naar  Drengen  fra  en  Altan  paa  den  nederste  Ter- 
rasse kastede  sin  Medesnøre  ud  —  og  det  var  en 
hyppig  Tidsfordriv  for  ham  — ,  havde  han  for  sig 
den  dejlige  blaa  Sø,  der,  indrammet  af  frodig  Skov 
og  sorte  Lyngbakker,  blev  en  af  hans  Barndoms 
kæreste  Tumlepladser.  Han  spadserede  paa  Bred- 
derne, roede  om  paa  Søen,  til  højre  over  til  det 
ældste  Halds  Voldsted,  hvortil  Sagnet  knytter  Aage 
og  Ebbe,  »de  heilede  to«,  til  venstre  hen  til  det  an- 
det Hald,  hvis  smuldrende  Ruin  med  det  svære  Taarn 
han  klatrede  om  paa.  Det  mindes  han,  da  han  i 
Trækfuglene«  kommer  til  Hornuglen: 

Hvilken  frygtelig  Fagot! 

Fra  Ruinerne  i  Bugges  Slot 

Har  som  Barn  jeg  hørt  den.  Ordet  gik: 

Denne  sande  Spogelsemusik 

Var  af  Herren  selv  paa  Gammelhald, 

Hvor  han  klager  over  Borgens  Fald. 

Men  ogsaa  i  det  beboede  Hald  var  der  nok,  der 
kunde  fange  hans  Opmærksomhed.  I  Salen  hang  de 
Billeder,  der  gentagne  Gange  er  blevet  Genstand  for 
Omtale  i  hans  Digtning:  de  to  formodede  Portrætter 
af  Jøderne  paa  Hald,  Brødrene  Lima,  efter  hvem 
Gregers  Daa  havde  overtaget  Gaarden  1703,*  og  det 

*  I  hvilken  Anledning,  siger  Pontoppidan,  der  blev  »gjort 
en  Vise  med  denne  Titel:  Halds  Frydeskrig,  da  den  blev  ud- 
friet af  det  jødiske  Slaveri  ved  den  høiædle  velbyrdige  Herre 
Gregers  Daa«.  Visen  er  først  i  den  allerseneste  Tid  kommen 
for  Dagens  Lys  (optrykt  i  i  Dania«  VIII.) 

Billede,  der  antages  at  forestille  selve  Hr.  Niels  Bugge. 
Dette  er,  som  Novellen  siger,  »et  Bryststykke  og 
forestiller  en  middelaldrende  Mand  af  atletisk  Skab- 
ning med  et  stort,  trindt  og  glubsk  Ansigt.  Hans  en- 
radknappede,  grove  Vams  slutter  tæt  om  den  tykke 
Hals.  Det  sorte  Mankehaar  deler  sig  over  Panden  og 
falder  i  bølgende  Lokker  ned  til  de  brede  Skuldre. 
Hans  store  morkblaa  Øjne,  overskyggede  af  tykke 
Bryn,  har  ofte  forfærdet  mig  som  Barn,  naar  jeg  gik 
ene  gennem  Salen,  og  de  truende  fulgte  mig  fra  Dør 
til  Dør«.  Denne  sidste  Bemærkning  klinger  ganske 
vist  noget  novellistisk,  lige  som  den  hovedsagelige 
Interesse  ved  dette  Billede  beror  paa  den  Blicherske 
Digtning.  Men  ikke  desto  mindre  er  det  sikkert,  at 
det  mange  Tider  forud  havde  heddet  Hr.  Bugges 
Portræt  og  været  holdt  i  Ære  som  et  ægte  gammelt 
Minde.*  Det  fremgaar  af  Hald  Rimkrønike,  som  175cS 
blev  »frembaaren«  for  Fru  Edel  Helene  Margretha, 
født  Moldrup,  ved  hendes  Ankomst  til  Hald  som 
Schinkels  Hustru.**  En  af  Gaardens  tidligere  Ejere, 
Christen  Heug,  havde  nemlig  ved  en  Auktion  1741  faaet 
Bud  paa  Billedet,  men  vilde  ikke  skille  sig  ved  det. 

En  Summa  Penge  blev  ham  buden  for  Herr  Bugge. 
Men  gode  Christen  Heug  var  ingen  Pengepuge; 
Herr  Bugge  kunde  ey  for  Penge  blive  fall, 
Herr  Bugge  blive  bør  i  Evighed  paa  Hald. 

*  Det  er  vel  snarere  en  Studie  end  et  Portræt.  Paa  Bagklæd- 
ningen (bag  hvilken  Frøken  Schinkel  anbragte  Brevene  til  sin 
Løjtnant,  Braem,  der  ejede  Hald  1794—99)  stod  engang  >Molle- 
rupc.  Dette  har  givet  Anledning  til  den  fejlagtige  Formodning 
(A.  Fabricius:  Hald  og  Omegn  Side  51  \  at  Billedet  skulde  være 
et  Portræt  af  Schinkels  Svigerfader,  Moldrup. 

**  Denne  Rimkrønike  er  ved  et  Tilfælde  bleven  bevaret.  Ved 
Frederik  den  Sjettes  Besøg  paa  Hald  1820  blev  den  overrakt 
ham  og  indlemmedes  saaledes  i  Kongens  Haandbibliotek, 
hvorfra  den  for  ganske  nylig  (1901  blev  draget  frem  for  Dagens 
Lys  og  olTentliggjort  af  Ehrenerone-Miiller  i  Saml.  til  jysk 
Historie  og  Topografi  3.  R.  III. 

Og  i  Salen,  hvor  Billederne  hang,  huserede  Men- 
neskene lystigt.  Kammerherren  holdt  Selskaber,  der 
spurgtes  det  halve  Jylland  over,  og  i  Sammenligning 
med  hvilke  alt,  hvad  Steen  havde  set  paa  »det  alvor- 
lige Aunsbjerg«,  kun  var  den  jævneste  Borgerlighed, 
og  han  foranstaltede  i  Bogeskoven  de  prægtigste  land- 
lige Fester.  Paa  »Indreøen«,  den  en  halv  Fjerdingvej 
lange  Halvø,  der  skovklædt  strækker  sig  op  mod 
Haven,  lod  han  hugge  en  stor  Lysning,  som  gamle 
Viborgensere  endnu  kan  mindes.  Selskabet  færgedes 
fra  Haven  over  til  Indreøens  Odde,  og  herfra  førte 
en  Allé  (i  Flugt  med  den  Lindeallé,  Ove  Høegh  Guld- 
berg senere  plantede  fra  Hovedbygningen  ned  til 
Søen)  op  til  Lysningen,  hvor  de  landlige  Fester  hold- 
tes. De  indlededes  med  Kanonsalver,  hvis  Genlyd  gjal- 
dende kastedes  om  mellem  Skovgrupperne;  og  al 
denne  Festtummel  overværede  Steen  mange  Gange, 
siges  der  i  »Eneste  Barn«. 

Hvad  der  dog  gjorde  endnu  stærkere  Indtryk  paa 
ham,  var  selve  Kammerherren  og  det  Tyranni,  hvor- 
med han  huserede.  Efter  alt,  hvad  der  endnu  huskes 
om  ham,  har  han  i  mange  Henseender  meget  lignet 
Curt  i  Bjørnsons  »Det  flager  i  Byen  og  paa  Havnen«. 
Han  var  saa  herskesyg,  hjerteløs  og  kynisk,  at  hans 
Portræt,  der  endnu  findes  paa  Hald,  ingen  virkelig 
Forestilling  giver  om  ham,  og  selv  Novellen,  histo- 
risk som  den  er  indtil  næsten  hver  Enkelthed*  (skønt 

*  Den  væsentligste  Afvigelse  fra  de  faktiske  Forhold  er  An- 
givelsen af  Tidspunktet  for  hans  Død.  Blicher  lader  Kammer- 
herren blive  dræbt  af  et  Slagtilfælde  Natten  efter  Datterens 
Bortrejse.  Men  han  levede  endnu  nogle  Aar,  til  1794.  Om  hans 
Død  fortælles  der:  Da  han  en  Aften  kørte  til  Viborg,  efter  sin 
Sædvane  med  en  Fart  som  Lyn  og  Torden,  kom  der  frem  fra 
Egeskoven  en  stor  sort  Mand  og  stillede  sig  i  Vejen  for  Vog- 
nen. Kusken  turde  ikke  andet  end  standse,  skønt  han  maatte 
have  ventet,  at  de  Schinkel  havde  knust  Hovedet  paa  ham 
med  den  i  hele  Egnen  velkendte  Sølvknapsstok.  Den  sorte 

hans  eneste  Barn  overlevede  Blicher  næsten  en 
halv  Menneskealder)  giver  ikke  hans  >  slette  Liv 
nær  saa  slet,  som  det  i  Virkeligheden  var.  Naar  Kam- 
merherren kun  løselig  er  skitseret  i  Eneste  Barm  , 
er  Grunden  den,  at  Forfatteren  allerede  i  »Fjorten 
Dage  i  Jylland«  havde  skildret  hans  Libertinerliv. 
Ligheden  mellem  Sonnenthals  og  de  Schinkels  ægte- 
skabelige Forhold  er  iøjnefaldende.  En  Kirkebogs- 
tilførsel  under  7.  Oktbr.  1781  fra  Mønsted,  der  leder 
Tanken  hen  paa  Novellens  Baron,  vides  at  referere  sig 
til  et  af  de  Schinkels  Forhold.  Den  fortæller  om  et  frem- 
med Fruentimmer,  der  indlogerede  sig  i  Mønsted  og 
fødte.  Men  karakteristisk  for  det  Tyranni,  hvormed  han 
behandlede  Egnens  Præster,  er,  at  Notisens  Navne 
er  falske.  (De  rette  Navne  blev  senere  tilføjede  i  Ran- 
den, men  denne  er  nu  klippet  fra.)  Goldschmidt  har 
i  sin  »Hederejse«  flere  Træk  af  denne  Tyran,  der 
kun  havde  en  stærkt  begrænset  Respekt  for  konge- 
lige Resolutioner,  og  hvis  Valgsprog  var:  Gud  er  Gud, 
Kongen  er  Kongen,  og  jeg  er  den  næste  Mand  i  Lan- 
det. Befolkningen  ved  meget  mere  at  fortælle  om 
ham,  og  Novellens  flygtige  Rids  svarer  godt  til  det 
Billede  af  ham  som  den  ubarmhjertige  Bondeplager 
og  berygtede  Pigejæger,  der  er  bevaret  i  Traditionen; 
og  endnu  den  Dag  i  Dag,  saa  meget  over  hundrede 
Aar  efter,  omtales  han  med  et  næsten  eksempelløst 

vinkede  ad  Schinkel,  der  uden  Indvending  fulgte  med  ham 
ind  i  Tykningen.  Nogen  Tid  efter  kom  han  ynkelig  stavrende 
tilbage  og  forlangte  at  blive  kørt  hjem.  Her  lagde  han  sig  hi- 
vende og  stønnende  til  Sengs  og  rejste  sig  ikke  mere.  Ved 
Froken  Schinkels  Allé  (saaledes  kaldet,  fordi  Datteren  her 
holdt  sine  Stævnemoder  med  Løjtnant  Braem;  i  Egeskoven 
gaar  han  igen  i  Skikkelse  af  en  hvid  Hjort;  og  Jægermester 
Krabbe  har  fortalt  mig  et  Træk  om,  hvor  stærk  Troen  paa 
dette  Genfærd  endnu  er  mellem  Gaardens  Tvende. 

Had.*  Om  hans  Smudsighed  oplyser  »Eneste  Barn«, 
at  han  med  Steen  gjorde  nogle  ganske  vist  uskade- 
lige Smaaløjer,  der  dog  ikke  var  af  de  fineste. 

Tør  man  tro  Novellen,  saa  har  dog  Datteren,  Char- 
lotte Amalie  (født  1773),  haft  en  endnu  farligere  Ind- 
flydelse paa  Drengen.  De  har  kendt  hinanden  ikke 
blot  fra  Hald,  men  ogsaa  fra  Aunsbjerg,  hvor  jo  Steen 
maatte  tilbringe  mere  Tid,  end  han  skøttede  om,  og 
hvor  Frøken  Schinkel,  da  hendes  Kærlighed  til  Løjt- 
nant Braem  opdagedes,  virkelig  en  Tid  var  i  »galant 
Fængsel«  hos  sin  Tante,  Etatsraadinden.  Har  den 
16-aarige  Lotte  og  den  7-aarige  Dreng  her  paa  »det 
alvorlige  Aunsbjerg«  trøstet  hinanden  og  sympatiseret 
i  »Maaneskinsperiodens«  sentimentale  Bomaner?  For 
at  trøste  sig  for  sin  Løjtnant,  hedder  det,  læste  og 
udlagde  hun  for  Steen  Millers  »Sigvard,  en  Kloster- 
historie«. Denne  for  sin  Sentimentalitet  saa  bekendte 
Fortælling,  der  var  bleven  oversat  paa  Dansk  1778, 
to  Aar  efter  dens  Fremkomst  i  Tyskland,  hørte  til 
Datidens  følsomme  Hjerters  kæreste  Føde.  Ogsaa 
ham  har  den  tiltalt  stærkt  i  Drengeaarene.  Den  spil- 
ler en  gennemgribende  Bolle  i  »Fjorten  Dage  i  Jyl- 
land«, der  næsten  kan  kaldes  en  Millersk  Studie. 
Naar  man  nu  har  Blichers  egne  Ord  for,  at  denne 
Novelle  beror  paa  Barndomserindringer,  hvad  der 
ogsaa  idelig  mærkes  paa  en  egen  hjertegreben  Stem- 
ning, og  man  saa  her  i  Novellen  »Eneste  Barn«  gen- 
finder den  samme  Klosterhistorie,  er  man  ikke  util- 

*  Da  Herredsfoged  Krabbe  for  nogle  Aar  siden  som  Gaar- 
dens  Ejer  ønskede  at  frede  om  hans  Gravsted  paa  Finderup 
Kirkegaard,  nægtede  Kirkeværgen  til  Befolkningens  Tilfreds- 
hed at  give  Tilladelse  til  at  rejse  en  nok  saa  simpel  Sten  over 
ham,  under  Henvisning  til,  at  de  Schinkels  Minde  levede  til- 
strækkeligt paa  Egnen.  (Meddelt  mig  af  afd.  Landstingsm.  Han- 
sen-Marsvinslund.) 

bøjelig  til  at  tro,  at  der  har  været  noget  om  Frøke- 
nens og  den  lille  Steens  Romanlæsning. 

Hendes  Undervisning  om,  hvad   Kærligheden  er 

—  og  hun  havde  jo  ikke  sin  Viden  fra  Bøger  alene 

—  kunde  Drengen  ikke  forstaa,  men  hun  trøstede 
ham  med,  at  han  nok  med  Tiden  fik  bedre  Forstand, 
og  det  fik  han  i  hvert  Tilfælde  tidlig  nok.  Men  han 
har  aabenbart  allerede  da  haft  Forstand  nok  i  det 
Kapitel.  Fra  hans  7.  Aar  melder  Erindringerne  om 
en  »paradisiske c  Fortryllelse  i  en  14-aarsPige  —  hende, 
han  spillede  Skrabenæse  med  —  og  han  havde  alle 
Forelskelsens  Symptomer.  Og  skal  dette  maaske  ikke 
tages  alt  for  bogstaveligt,  saa  tør  vi  absolut  ikke  tvivle 
paa  Realiteten  af  den  Forelskelse,  han  melder  fra  sit 
14.  Aar.  Den  er  fuldstændig  i  Klosterhistoriens  Stil. 
»Det  var  en  sekstenaarig,  nygift  Kone,  paa  hvem  han 
nu  kastede  sine  Øjne,  men  ikke  ustraffet.  Hvad  enten 
den  dejlige  fandt  et  Slags  Behag  i  Knøsen,  eller  og 
hun  vilde  have  lidt  Løjer  med  ham,  eller  —  snarest 

—  begge  Dele,  nok  er  det:  hun  kyssede,  klappede, 
tog  ham  i  Favn,  baade  under  fire  og  flere  Øjne,  saa 
længe,  at  Spøgen  gerne  kunde  bleven  til  Alvor,  hvis 
ikke  Manden  lykkeligvis  havde  faaet  Ansættelse  i  en 
fjern  Provins.  For  Blicher  staar  stedse  det  tomaaned- 
lige  Paradisliv  som  et  Maleri,  der  aldrig  taber  sin 
friske  Kolorit.  Hendes  Ansigt,  der  var  ham  som  en 
Engels  Ansigt,  fattes  han  blot  Malerkunst  for  at  af- 
bilde saa  træffende,  at  endog  den  lille  bitte  Vorte 
under  Næsen  skulde  findes.  Lyksalige  Bedrag!  søde 
Daarskab!  Blicher  tror  stærkt  paa,  at  denne,  ikke 
Sanse-,  men  Sjælerus  var  hans  Indvielse  til  Digter, 
hans  Hensættelse  til  det  Eden,  hvor  Fantasiens  søde 
Bedrag  og  Hjertets  velsignede  Daarskab  har  saa 
mangen  lyksalig  Stund  hævet  ham  over  Virkelig- 
hedens sorgelige  Overdrev.  Hans  Musa  er  nu  en  tre- 

sindstyveaarig  Enke;  men  kanhænde  mindes  hun 
endnu  hin  Skilsmisse,  efter  hvilken  44  Aar  er  hen- 
rundne uden  et  eneste  Gensyn,  mindes,  hvorledes 
den  arme  Dreng  stod  paa  Kirkegaardsmuren  i  R.* 
og  tilviftede  hende  sit  Farvel  og  sit  bristende  Hjertes 
ømmeste  Suk.  Ak!  da  Vognen  forsvandt  fra  hans 
efterstirrende  Blik,  da  misundte  han  dem,  der  i  Dø- 
dens Have  nu  var  sikrede  for  det  urolige  Hjertes 
Storme  og  Skibbrud.« 

Dette  Kærlighedsdrama  spillede  ikke  i  Hedesognet, 
men  i  Randlev  (lidt  Nord  for  Horsens  Fjord),  hvortil 
Faderen  imidlertid  var  blevet  forflyttet.  Præsten, 
der  en  halv  Snes  Aar  havde  befundet  sig  godt  i  Vium, 
begyndte  at  længes  bort.  I  det  lille  Embede  sank 
han  stadig  dybere  i  Gæld,  og  hertil  kom,  at  Forhol- 
det til  Sognefolkene  efterhaanden  var  blevet  noget 
spændt.  1793 — 94  kalder  han  sit  haarde  Miskendel- 
sesaar;  han  maatte  værne  sin  og  Embedets  Ret  ved 
Processer,  der  gik  ham  nær  til  Hjerte,  og  hans  sta- 
dige Ønske  i  den  første  Halvdel  af  Halvfemserne  er, 
at  Regeringen  vil  huske  det  Løfte,  den  1789  havde 
givet  Etatsraaden  om  et  bedre  Levebrød  til  Vium- 
Præsten.  Endelig  i  December  1795  kaldte  Kongen 
ham  til  det  betydelig  bedre  østjyske  Embede  Rand- 
lev-Bjerager,  og  hertil  ankom  Familien  lidt  ind  i  det 
følgende  Aar.  Da  Steen  kun  blev  gaaende  i  sit  nye 
Hjem  til  Sommerens  Slutning,  falder  hans  »tomaa- 
nedlige  Paradisliv«  altsaa  i  den  Mellemtid. 

Hvem  Genstanden  for  denne  Drengelidenskab  var, 
bliver  sikkert  aldrig  klaret.  En  stedlig  Tradition  gaar 
ud  paa,  at  den  ny  Præsts  Søn  blev  aldeles  taabelig 
forgabet  i  Konen  i  Bondegaarden  Hovgaard  (nærmest 
ved  Præstegaarden),  og  hun  ogsaa  i  ham,  og  at  det 

*  d.  e.  Randlev. 

er  denne  Forelskelse,  hans  Beretning  i  Virkeligheden 
angaar.  Selv  om  man  maaske  ikke  tør  tillægge  denne 
Tradition  megen  Betydning,  kan  man  ikke  helt  fri- 
gøre sig  for  Mistanke  om,  at  der  er  noget  paa  en 
eller  anden  Maade  arrangeret  ved  Historien.  Udtryk- 
ket om  den  tilbedtes  Mands  »Ansættelse«  leder  Tan- 
ken hen  paa  en  Embedsmands-  (Præste-)  Familie; 
men  i  Egnen  om  Randlev  sad  der  paa  den  Tid  ingen 
Præst,  paa  hvis  Hustru  Beretningen  kan  passe. 

Hvad  der  har  givet  Kærlighedsidyllen  det  betyd- 
ningsfulde Relief,  er  vistnok  den  nye  Egns  landskabe- 
lige Præg.  Det  frodige  Hads  Herred  med  de  kuplede 
Skovgrupper,  Pilelundene,  Bønderhaverne,  de  le- 
vende Hegn  maa  have  slaaet  Drengen  fra  den  fattige 
Hede  med  Overraskelse.  De  rige  Kornmarker  sænker 
sig  i  blide  Rundinger  ned  til  Havet,  hvis  Bølgeslag 
dæmpes  af  Helgenæs  og  Samsø  derude  i  Synsranden. 
Egnen  har  ud  over  sin  rige  Frodighed  intet  særligt 
Præg,  men  minder  netop  derved  stærkt  om  den  For- 
aarslund,  i  hvilken  Blicher  stedse  siden  helst  hegner 
om  gryende,  jomfruelig  Kærlighed. 

Da  Niels  Blicher  kom  til  Randlev,  var  hans  ældste 
Søn  godt  13  Aar  gammel  og  skulde  nu  snarest 
i  Skole.  Det  nye  Hjem  laa  midt  imellem  Skolebyerne 
Aarhus  og  Horsens.  I  denne  sidste  By  sad  den  be- 
kendte Skolemand  Ole  Worm  (hvis  Minderune  Steen 
Blicher  senere  ristede  paa  en  af  sine  »Bautastene«). 
Naar  Præsten  alligevel  sendte  Steen  til  Randers, 
fulgte  han  aabenbart  en  Bestemmelse,  der  var  af 
ældre  Dato.  I  sine  yngre  Aar  var  han  ved  sit  mange- 
aarige  Ophold  i  Randers-Egnen,  først  paa  Præstegaar- 
dene  i  Bjerregrav  og  Fovlum  og  siden  paa  Herre- 
gaarden  Tjele,  blevet  helt  fortrolig  med  denne  By 
og  dens  Omegn,  og  i  Strøget  Nord  for  Randers  sad 
nu  hans  tre  Brødre  som  Sognepræster.  Ogsaa  til 
Skolen  stod  han  i  gammelt  Venskabsforhold.  Det  var 
Randers-Rektoren  Schjøth,  denne  barske,  haardhæn- 
dede  Pædagog,  der  paa  et  Feriebesøg  i  Vium  nær 
havde  taget  Livet  af  den  halvandetaarige  Steen,  og 
allerede  saa  tidlig  er  der  maaske  blevet  talt  om,  at 
han  skulde  til  Randers  Skole.  I  Mellemtiden  var 
Schjøth  ganske  vist  gaaet  over  i  gejstlig  Virksomhed 
—  til  alt  Held  for  Steen;  ti  det  var  en  af  de  værste 
Pryglebødler,  om  hvilke  vi  har  Efterretninger.  Men 
Præstens  Forbindelse  med  Skolen  blev  ikke  derfor 
afbrudt,  han  blev  ogsaa  godt  kendt   med   Schjøths 

Eftermand,  Estrup  (der.  som  det  ses,  havde  været 
ivrig  for  at  skaffe  Subskribenter  paa  Vium -Topogra- 
fien). De  to  ;> Latinere«,  Niels  Blicher  havde  haft  i 
Huset,  var  sendte  til  Randers,  hvor  man  var  ham 
taknemmelig  for  »den  saare  gode  Undervisning ■•', 
han  nu  ogsaa  havde  givet  sin  Søn,  saa  denne  straks 
kunde  sættes  i  Mesterlektien,  hedder  det  i  en  Skole- 
protokol.*  I  denne  bemærkes  det  ogsaa  udtrykkeligt, 
at  Indmeldelsen  skete  1796,  saa  Blicher  tager  fejl, 
naar  han  siger,  at  han  var  141  a  Aar  gammel,  da  han 
kom  til  Randers. 

Det  Bidrag  til  den  gamle  Skoles  Historie.  Blicher 
giver  i  Juleferierne«  og  Hostferierne«,  er  vel  baade 
det  bekendteste  og  mørkeste,  vor  novellistiske  Litte- 
ratur ejer.  Latinskoleinstitutionen  som  Helhed  gik 
da  ogsaa  endnu  paa  den  Tid  ganske  i  den  gamle 
Gænge.  De  mere  moderne  pædagogiske  Anskuelser, 
der  begyndte  at  gøre  sig  gældende  ved  et  Par  koben- 
havnske  Anstalter,  var  man  i  Provinsen  helt  ube- 
rørt af. 

Det  evige  Græsk  og  Latin  var  Tonen; 
Man  var  endnu  langt  fra  Reformationen, 

som  Barberen  siger  i  »Jyllandsrejsen«,  og  den  Skole, 
Steen  fik  sin  Undervisning  i,  ragede  heller  ikke  op 
over  Gennemsnittet.  Hvad  Anseelse  den  nød,  skyld- 
tes to  Læreres  personlige  Dygtighed,  ikke  et  pæda- 
gogisk videre  Blik.  Saaledes  stod  den  i  øvrigt  fortrin- 
lige Rektor  Estrup  det  nye  i  den  Grad  fjernt,  at  da 
han  lidt  forbi  Aarhundredets  Begyndelse  skulde  tage 
Standpunkt  til  Regeringens  Reformforslag,  valgte  han 
helt  at  opgive  Lærergerningen,  skønt  Opdragelse  og 
Undervisning  var  den  eneste  Virksomhed,  der  til- 
fredsstillede ham. 

*  Denne  findes  nu  paa  Provinsarkivet  i  Viborg. 

I  sin  Metode  hævede  da  Randers-Skolen  sig  ikke 
over  det  almindelige  Niveau,  og  med  Hensyn  til  Ind- 
retning og  Apparat  stod  den  endog  meget  langt  til- 
bage. Medens  saaledes  de  fleste  Latinskoler  ved  Aar- 
hundredets  Begyndelse  var  forsynede  med  Kakkel- 
ovne, var  denne  mellem  de  allersidste,  der  naaede 
saa  vidt,  fordi  der  ogsaa  manglede  Skorstene,  siges 
der.  1  Vintermaanederne  blev  derfor  Undervisningen 
givet  i  Hørernes  private  Lejlighed,  hvad  enten  denne 
var  indrettet  i  Skolebygningens  øverste  Stokværk 
eller  fandtes  ude  i  Byen,  og  denne  Ordning,  der  nu 
var  ved  at  forsvinde  de  fleste  Steder,  holdt  sig  her 
en  Del  Aar,  efter  at  Steen  havde  forladt  Skolen. 
Heller  ikke  med  Hensyn  til  Lærernes  økonomiske 
Stilling  hævede  den  sig  over  den  noksom  bekendte 
Armod,  ja,  ogsaa  i  denne  Henseende  synes  den  at 
have  været  saa  langt  nede  som  vel  muligt.  Tredie- 
Lektie-Høreren,  cand.  theol.  Søren  Bagge,  levede  i  en 
saadan  Elendighed,  at  han  kun  havde  Raad  til  at 
have  eet  Værelse.  Da  han  var  Familiefader,  blev 
dette  benyttet  til  Opholdsstue,  Soveværelse,  Barnestue 
og  til  Læseværelse  for  Disciplene  (Hundrup:  Efter- 
retninger om  Lærerstanden  ved  Randers  lærde  Skole). 

Naar  en  Hører  overhovedet  havde  Anlæg  for 
Bjærgsomhed,  forstaas  det,  at  den  under  saadanne 
Forhold  kunde  faa  Vækst,  og  man  mindes  fra  »Jule- 
ferierne« et  bekendt  Replikskifte  mellem  Quintus  og 
en  Discipel,  der  lige  er  vendt  tilbage  efter  Ferien: 

»Har  du  ellers  intet  Bud  til  mig  fra  din  Moer?« 

»Nej!« 

»Har  hun  slet  intet  Smør  flyet  dig  med?« 

»Nej!« 

»Ingen  Ost?« 

»Nej!« 
Heller  ingen  Kyllinger?« 

»Nej!« 

»Go  din  Vej,  din  douen  Slog!  Jeg  gider  ikke  sit 
dæ  for  miin  Øun.« 

I  samme  Kasus  som  denne  Discipel  havde  »Jyl- 
landsrejsens«  Barber  været: 

Hr.  Rektoren  fik  et  Par  fede  Beder, 
De  trak  mig  over  de  sværeste  Steder. 

Denne  Lærernes  Lyst  til  at  tage  i  højere  eller 
lavere  Grad  frivillige  Gaver  af  Disciplene  var  saa 
stor,  at  Regeringen  flere  Gange  maatte  skride  ind 
mod  dette  for  Standen  saa  demoraliserende  Uvæsen, 
skønt  den  af  Hensyn  til  de  elendige  Lønningsforhold 
ikke  ganske  turde  forbyde  det.  Guldbergs  Anordning, 
1775,  tillader  dem  at  modtage  Dusører  af  velhavende 
Forældre  ved  visse  Lejligheder,  f.  Eks.  ved  Discip- 
lens Indmeldelse  eller  til  Nytaar,  og  først  Anordnin- 
gen af  1809  forbyder  Dusører  af  enhver  Art.  At  Hø- 
rernes økonomiske  og  sociale  Misere  var  eller  i  hvert 
Tilfælde  for  ganske  nylig  havde  været  til  Stede  her 
i  hele  sin  sørgelig  bekendte  Udstrækning,  derpaa 
kunde  det  tyde,  at  den  ovennævnte  teologiske  Kan- 
didat, Bagge,  virkede  i  Stillingen  hele  tolv  Aar,  lige 
til  1793.  Naar  det  kunde  passere,  kan  Folk  som 
Novellernes  Tertius  og  Quartus  nok  have  været 
hjemmehørende  i  Randers,  og  selv  om  der  under 
Estrups  Rektorat  efterhaanden  kom  bedre  Skik  paa 
Forholdene,  kan  Steen  ved  sin  Indmeldelse  i  Skolen 
ikke  have  undgaaet  at  mode  en  frodig  Flom  af  Sagn 
om  forhutlede  Hørereksistenser. * 

*  At  Quintus  ikke  er  konstrueret,  ses  baade  af  de  sikre 
Linier,  hvormed  han  er  tegnet,  og  af  den  Rolle,  han  spiller  i 
Novellerne.  Han  er  nemlig,  især  i  »Høstferiernec,  saa  godt 
som  helt  tilovers  og  kun  indfort  her,  fordi  Forfatteren  ikke 
har  kunnet  faa  ham  anbragt  andensteds.  Men  Modellen  horer 
ikke  hjemme  ved  Randers-Skolen.  De  Træk,  man  husker  fra 
Quintus,  hans  drastiske  Oversættelser,  hans  Skældsord  og 

Naar  Novellernes  Billede  af  Latinskolen,  betragtet 
som  Institution,  er  saa  lidet  lysteligt,  er  det  næsten 
overraskende  at  hore,  hvor  meget  han  for  sit  per- 
sonlige Vedkommende  dog  fik  ud  af  de  tre  Randers- 
Aar.  Men  det  hænger  ogsaa  sammen  med,  at  For- 
holdene stillede  sig  ganske  særlig  gunstige  for  ham. 
Han  gik  ikke  i  Underskolen;  selv  om  der  altsaa  paa 
den  Tid  mellem  Lærerpersonalet  fandtes  Hørere  af 
Tertiuss  og  Quartus's  Art,  fik  han  intet  med  dem  at 
gøre,  da  han  kendtes  vidt  nok  fremme  til  straks  at 
kunne  optages  i  Mesterlektiens  underste  Afdeling. 
Undervisningen  i  Mesterlektiens  to  Afdelinger  lede- 
des af  Konrektor  og  Rektor,  der  baade  som  Skole- 
mænd og  med  Hensyn  til  Kundskaber  og  social  Stil- 
ling gerne  stod  betydeligt  over  Hørerne,  og  saaledes 
var  Forholdet  i  Randers  da  navnlig  i  de  Aar,  vi  her 
taler  om. 


hans  Gerrighed,  er  hentede  fra  en  Aarhus-Hører,  Arendahl. 
Af  ham  giver  Rektor  Blache,  der  havde  været  hans  Elev,  en 
udførlig  Skildring  i  Hist.  Tidsskr.  4.  R.  III.  B.  »I  38  Aar  var 
han  Lærer  i  4.  Klasse  og  ønskede  aldrig  at  stige  højere  .... 
Han  er  Autor  tilden  mærkværdige  Oversættelse  afTerentses: 
»Ira  amantium  amoris  est  integratio«,  der  af  St.  St.  Blicher 
er  anvendt  i  hans  Fortælling  »Juleferierne«  og  lød  saaledes: 
Naar  Kattene  rives,  gøre  de  Killinger  ....  Hans  Tale  var  til 
daglig  Brug,  hvad  man  kalder  ramjysk  (pærejysk)  og  nærmede 
sig  meget  Bondesproget.  Han  brugte  Pronomen  A  i  Stedet  for 
Jeg,  sagde  I  til  sine  Disciple  og  Han  til  Honoratiores.  Han 
havde  et  stort  Forraad  af  Ukvemsord  (Hundesjæl,  Hunde- 
tunge, Skejsunge  m.  m.  fl.)  og  forstod  at  variere  sine  Irette- 
sættelser efter  Omstændighederne.  Til  en  Skomagers  Søn  hed 

det:  »Gaa  hjem  til  jer  Faar  og  lær  at  sy  Skou« For  øvrigt 

førte  han  en  tarvelig  og  ædruelig  Levemaade;  men  han  var 
meget  paaholdende  og  yderst  pengegerrig,  hvorfor  han  ogsaa 
ved  sin  Død  (1808)  skal  have  efterladt  sig  en  betydelig  Sum  i 
Specier,  Kroner  og  gamle  Rigsdalersedler.« 

Arendahl  var  Lærer  for  Steens  Broder,  Jens,  og  denne,  der 
gerne  fortalte  baade  muntre  Skolehistorier  og  andre  Krøni- 
ker, har  nok  været  Digterens  Hjemmelsmand. 

Af  de  to  Mænd,  der  kom  til  at  forestaa  hans  Under- 
visning, var  Konrektoren,  Lund,  en  kundskabsrig  og 
grundig  Lærer,  og  Rektoren,  Magister  Estrup,  næv- 
nes som  en  af  de  ædleste,  fineste  Personligheder, 
Datidens  Skole  besad.  Saaledes  lyder  Efterretnin- 
gerne om  dem,  og  Blichers  Levnedsmeddelelser  er 
lige  saa  taknemmelig-anerkendende.  Den  virkelige 
Skolemand  var  jo  saa  meget  mere  end  nu  for  den 
enkelte  Elev,  som  man  dengang  næsten  kun  kendte 
Klasse-,  saa  godt  som  ikke  Faglærere,  og  de  to  Vej- 
lederes Betydning  for  Steens  Udvikling  maa  vist  ikke 
vurderes  for  ringe. 

Levnedsmeddelelsernes  faa  Ord  om  Lund  er  vist- 
nok Udtryk  for  en  virkelig  Taknemmelighedsfølelse, 
en  Taknemmelighedsfølelse,  der  intet  led  ved  de 
stærke  Sammenstød,  der  fandt  Sted  mellem  dem,  da 
de  kom  til  at  virke  sammen  ved  Skolen,  Lund  som 
Rektor,  Blicher  som  Adjunkt.  Det  kan  da  heller  ikke 
fejle,  at  Konrektorens  skarpe,  klare  Aand  har  tiltalt 
den  halvvoksne  Præstesøns  jyske  Forstandighed, 
styrket  hans  aandelige  Muskulatur  og  virket  dæm- 
pende og  retledende  paa  det  Drag  af  Flygtighed,  der 
laa  i  Disciplens  Afstamning  og  senere  tog  stærk 
Vækst.  Vil  man  høre  hans  Opfattelse  af  Lund  som 
Pædadog,  tager  man  ikke  fejl  ved  at  vende  sig  til 
Konrektoren  i  »Juleferierne«:  »Han  var  en  Mand  af 
sunde  og  gode  Grundsætninger,  bestemt  Karakter 
og  fast  Villie,  alvorlig  og  dog  blid  i  sit  Væsen,  en 
fortrinlig  Skolemand  baade  som  Lærer  og  Opdrager 
og  fuldkommen  grundig  i  de  Videnskaber,  han  over 
et  Kvartsekulum  havde  foredraget,  nemlig  Latin  og 
Græsk.  <  Hans  anskuelige  Oversættelser  og  Tydninger 
svarer  godt  til  Karakteristiken.  »Otium«  til  Eks.  er 
»gode  Dage  og  Mangel  paa  bestemt  stadigt  Arbejde«, 
og  i  »Maskeraden«,  den  eneste  af  Novellerne,  der 

omtaler  »min  gamle  Konrektor  Lund«  ved  Navn, 
hører  vi  ham  gengive  Homers  ^oi]v  dyad-og  Mevelaog 
(Menelaos  den  gode  Raaber)  ved:  »Menelaos,  der 
kunde  brøle  som  en  Tyr«. 

Det  eneste  Træk,  Steen  fremhæver  hos  Rektoren, 
Magister  Estrup,  er  det,  som  Elever  altid  ved  at  paa- 
skønne hos  deres  Lærer,  hans  Retfærdighed.  »Han 
fandt  i  sin  Skolegang  ingen  saa  værdig  som  denne 
Rektor  til  at  bære  Aristides's  skønne  Tilnavn,  den 
retfærdige,  og  han  har  kendt  faa  Mennesker,  der 
saaledes  forstod  at  gøre  sig  elskede«.  Det  var  dette  i 
Forbindelse  med  udmærkede  pædagogiske  Evner, 
der  gjorde  ham  det  saa  let  at  omgaas  fortroligt  med 
de  unge,  og  det  er  da  ogsaa  vidnet  om  ham,  at  han 
kendte  Mennesket  og  elskede  Mennesket,  og  at  han 
gik  i  sin  Grav  uden  nogen  Sinde  at  have  haft  en 
virkelig  Fjende.  Han  var  en  fin  Filolog,  hvad  der 
allerede  paa  Valkendorfs  Kollegium  havde  forskaffet 
ham  Kendingsnavnet  Peter  Græker.  Her  havde  han 
ogsaa  givet  sig  af  med  de  skønne  Kunster,  og  flere 
af  Tidens  Poeter  og  Skønaander,  som  Kjerulf  og 
selve  Rahbek,  havde  hørt  til  hans  nærmeste  Om- 
gangskres.  Det  kan  der  maaske  nok  mindes  om 
her.  Naar  nemlig  Rlicher  som  Student  har  megen 
Vanskelighed  med  at  fastholde  sit  Rrødstudium, 
men  derimod  lige  straks  finder  de  frie  Studier,  kan 
een  af  Grundene  være  den,  at  han  allerede  i  Ran- 
ders har  faaet  en  god  Mundsmag  derpaa.  Trods  sin 
store  Kyndighed  i  Klassikerne  var  Estrup  aldeles 
ikke  Stuemenneske.  Han  samlede  saaledes  et  stort 
Herbarium,  og  det  har  Steen  rimeligvis  nydt  godt 
af;  ti  skønt  Skolerne  dengang  ikke  kendte  Rotanik- 
undervisning,  finder  vi  ham  kort  efter  ivrig  i  Færd 
med  selv  at  samle  et  Herbarium.  Naar  hertil  kom- 
mer, at  Magisteren  satte  Pris  paa  Selskabelighed  og 

elskede  Musik,  ses  det,  at  han  havde  baade  de  ydre 
Linier  og  mangt  et  Smaatræk  fælles  med  Skolenovel- 
lernes  Rektor.  Men  skønt  der  i  Tegningen  af  denne 
enkelte  Steder  lægges  en  fin,  sjælfuld  Sympati  for 
Dagen,  er  det  dog  paafaldende,  hvor  mat  og  uper- 
sonligt Billedet  som  Helhed  staar  ved  Siden  af  den 
Model,  Forfatteren  vistnok  har  benyttet. 

Hvad  nu  angaar  Steens  Skolearbejde,  lyder  hans 
Udsagn,  at  han  i  Opvæksten  var  meget  tungnem  og 
ved  Indmeldelsen  i  Skolen  saa  mangelfuldt  forberedt, 
at  han  kun  ved  »ufortrøden  Selvanstrengelse«  naaede 
frem  til  sin  smukke  Artium. 

Tager  man  dette  efter  Bogstaven,  faar  man  ikke 
det  rette  Billede  af  Mesterlektianeren.  Det  er  alle- 
rede i  sig  selv  usandsynligt,  at  han  ved  Ankomsten 
til  Randers  skulde  have  været  forsømt  og  have  haft 
meget  at  indhente.  Man  kan  ikke  tænke  sig  andet 
end,  at  hans  Fader,  Latindigteren,  i  hvert  Tilfælde 
har  forberedt  ham  ordentligt  i  Sprogene,  der  jo  var 
saa  altdominerende.  Det  ser  vi  da  ogsaa  bekræftet  i 
Skoleprotokollen,  hvor  Præsten  komplimenteres  for 
den  saare  gode  Undervisning«,  han  har  givet  sin 
Søn,  saa  dennes  Standpunkt  var  paa  Højde  med  de 
andre  begyndende  Mesterlektianeres,  »og  noget  der- 
over«. 

Den  Tillid,  han  altsaa  straks  mødte,  holdt  sig  og- 
saa stadig,  og  ved  »Ingeniorum-Prøve«  1797  og  98 
ser  vi  ham  hver  Gang  forsynet  med  Vedtegningen 
godt  Haab«.  Hvad  hans  svigtende  Evne  angaar, 
korrigerer  han  sig  da  ogsaa  i  Slutningen  af  Levneds- 
meddelelserne  derhen,  at  det  kun  varden  verbale« 
Hukommelse,  det  skortede  paa,  medens  den  »reale« 
altid  var  frisk  nok.  Det  er  mere  oplysende.  Den 
tomme  Udenadslæren  voldte  ham  endnu  samme 
Anstrengelse,  som  da  han  i  sit  ottende  Aar  anvendte 

en  hel  lang  Vinteraften  paa  at  lære  Auroras  Motto, 
men  maatte  opgive  det  og  gaa  grædende  i  Seng.  Hvad 
der  derimod  skulde  fattes,  hjalp  hans  jyske  For- 
standighed ham  let  over.  Den  smidige  Akklimatise- 
rings- og  Orienteringsevne,  der  hos  den  unge  Student 
betinger  den  yndede  Privatkomediant,  hos  Manden 
Digteren,  der  danner  sig  efter  de  forskelligste  Mønstre, 
sikkert  og  let  slaar  over  i  de  forskelligste  Stil-  og 
Tonearter  og  saa  at  sige  kryber  ind  i  sine  Novelle- 
figurers  Skind,  har  ogsaa  gjort  sig  gældende  i  Skole- 
aarene  og  behageligt  støttet  Mesterlektianerens  Studier. 
Han  var  trods  sit  benægtende  Udsagn  hurtig  fattende. 
Et  Par  Aar  senere  blev  den  ganske  vist  meget  unge 
Laurits  Foss  aldeles  imponeret  af  den  Lethed,  med 
hvilken  Steen  næsten  paa  staaende  Fod  kunde  sætte 
sig  ind  i  omtrent  hvilken  som  helst  Sag;  navnlig 
lagde  han  Mærke  til,  hvorledes  det  skred  med  det 
engelske  Studium,  og  han  kan  ikke  tænke  sig,  at 
Blicher  nogen  Sinde  har  været  tungnem,  undtagen 
maaske  i  den  første  Barndom,  da  han  var  svækket 
af  Sygelighed.  Med  samme  lette  Haand,  samme  lyk- 
kelig praktiske  Greb  har  han  taget  paa  sine  Klas- 
sikere, og  da  Forholdet  var  det,  at  Skolen  i  den 
daværende  Skikkelse  med  sine  faa  Fag  og  sin  om- 
stændelige »Tydning«  ikke  kunde  lægge  Beslag  paa 
en  blot  almindelig  udstyret  Discipels  Tid,  kan  Steen 
ikke  have  følt  sig  besværet.  De  udmærkede  Lærere 
har  vidst  at  vække  og  vedligeholde  hans  Interesse, 
saa  hans  Læsning  delvis  har  haft  det  samme  Præg 
af  en  fornøjelig  Idræt  som  hans  friere  Studier  i  Kø- 
benhavn. Naar  Skolen  stadig  nærede  »godt  Haab 
om  ham,  var  det,  fordi  han  var  »ufortrøden«.  Hans 
»Selvanstrengelse«  derimod  var  vist  aldrig  større, 
end  at  der  bestandig  blev  megen  herlig  Fritid  til- 
overs. 

Fritiden ! 

Ja,  ti  det,  der  kastede  sin  lyse  Tone  over  Randers- 
tiden, saa  den  naturlig  faldt  ind  i  Rækken  af  de  glade 
Barndoms-  og  Ungdomsaar,  han  siden  mindedes  med 
Vemods  Længsel,  det  var  Fritiden,  det  gyldne  »Otium« 
—  taget  i  den  Bemærkelse,  Konrektorens  Oversættelse 
giver  —  som  Mesterlektianeren  bjærgede  fra  Bøgerne. 

Den  Skolepebling,  der  var  kommen  til  Byen  med 
Hovedet  fuldt  af  eventyrlige  Rejsebeskrivelser  og 
sentimentale  Romaner  og  Hjertet  bævende  af  Kær- 
lighed til  hin  navnløse,  sekstenaarige,  dejlige  Frue, 
hengav  sig  straks  til  et  Friluftsliv,  der  blev  den  di- 
rekte Fortsættelse  af  den  frejdige  ubundne  Tilstand 
derhjemme  paa  Heden,  da  han  overladt  til  sig  selv, 
uden  at  sige,  naar  han  gik  ud  eller  kom  tilbage,  fore- 
tog sine  Ture  eller  løb  med  paa  Faderens  Jagtvan- 
dringer. Nu  var  han  selv  Jæger;  den  fjortenaarige 
Skolediscipel  havde  været  saa  forsynlig  at  bjærge  sig 
en  Bøsse  med  til  Skolebyen. 

Hvad  der  nu  straks  optog  ham  stærkt,  var  Vandet. 
Det  Element  havde  han  tidligere  kun  kendt  fra  Midt- 
jyllands smaa  Hedesøer:  nu  fik  han  Aaen  og  hele 
Fjorden  til  Tumleplads,  og  han  tøvede  ikke  længe. 
Straks  efter  at  han  var  kommen  til  Randers,  prøvede 
han  at  svømme  over  Fjorden.  Han  maa  dog  sagtens 
dengang  endnu  ikke  have  været  helt  forfaren,  ti 
var  en  Kammerat*  ikke  kommen  til,  vilde  han  være 
druknet.  Han  blev  i  Øjeblikket  dygtig  forskrækket, 
erindrede  sig  vel  ogsaa,  hvor  galt  det  i  sin  Tid  nær 
var  gaaet  paa  Hedesoen  ved  Nipgaard,  og  lovede  sig 
Forsigtighed  for  Fremtiden.  Men  Angesten  var  hurtig 
henvejret. 

*  Det  kan  her  bemærkes,  at  den  eneste  Skolekammerat, 
med  hvem  han  vides  at  have  vedligeholdt  Bekendtskabet,  var 
Jens  Lyngbye  (senere  Præst  paa  Tunø). 

Paa  Fjorden  var  der  ofte  meget  livligt,  skønt 
større  Skibe  dengang  ikke  kunde  naa  ind  til  Byen, 
men  lagde  til  een  eller  flere  Mil  ude,  ved  Ugelhusene 
eller  Mellerup,  hvorfra  Fragten  paa  Pramme  lægte- 
des langsomt  op  mod  Strømmen  ind  til  Randers. 
Paa  Udturen  hejsedes  Sejlet,  saa  Baaden  pilede  af 
Sted  for  Vind  og  Strøm,  og  saaledes  kunde  der  være 
en  travl  Færdsel,  som  det  var  helt  interessant  at 
iagttage,  men  ikke  ufarligt  for  en  uøvet  at  blande 
sig  i.  Nede  ved  Bryggen,  ved  Siden  af  Brænde-  og 
Tørvekaagene  fra  Silkeborg-Egnen,  havde  disse  Fragt- 
og  Færdselspramme  deres  Leje;  det  var  sjældent 
vanskeligt  at  kapre  en  ledig,  og  det  benyttede  Steen 
sig  mangen  Gang  af.  Kort  efter  Svømmeturen  sta- 
gede han  en  Dag  i  et  Knubskib  (en  fladbundet  Baad) 
ned  ad  Fjorden  for  at  skyde  Ænder,  da  en  stor 
Galease  for  fulde  Sejl  pludselig  stævnede  lige  ind 
mod  ham.  Den  var  kun  faa  Favne  fra  ham,  og  han, 
der  endnu  var  uøvet  i  at  manøvrere,  saa  i  det  snævre 
Sejlløb  ingen  Mulighed  for  at  undgaa  at  kæntre  eller 
blive  sejlet  i  Sænk,  da  Galeasen  i  sidste  Øjeblik  løb 
fast  paa  en  Muddergrund  mellem  det  store  og  det 
lille  Fartøj. 

Aaen  var  ogsaa  hans  Tilflugt.  Medens  Kaagfolkene 
paa  Bredderne  stampende,  hivende  møjsommeligt 
slæbte  de  tunge  Pramme  ad  Bjerringbro  og  Silke- 
borg til,  var  det  for  ham  en  herlig  Fornøjelse  at  ro 
Knubskibet  frem  under  Kaaglinerne  og  ved  Stag- 
ning drive  det  ind  mellem  Siv  og  Ravl  for  at  faa 
Ænderne  til  at  lette.  Ned  ad  den  vide,  yppig  frodige 
Aadal  kom  Vinden  i  en  bred,  mild  Strøm  og  kølede 
den  ivrig  optagne  Drengs  Pande.  Var  det  ikke  til- 
strækkeligt, dukkede  han  rask  under  for  at  fornemme 
»hin  ubeskrivelig  søde  Dirren«  i  alle  Lemmer,  naar 
han  igen  kom  i  Klæderne. 

Saa  rinder  Du.  Flod,  i  mangen  blomsterrig  Sommer 
Og  sender  i  Fred  dine  rislende  Vande  til  Havet. 

Ja,  saaledes  randt  Gudenaaen  i  disse  Aar  for  Mester- 
lektianeren,  senere  for  Adjunkten  og  endelig  for 
Spentrup-Præsten,  der  paa  sine  gamle  Dage  tit 
gjorde  sig  et  Ærinde  derned, 

hvor  Odins  rortakte  Strømme 
Vande  den  græsrige  Dal. 

Men  hans  kæreste  Tumleplads  var  dog  Fjordarmen ; 
hver  ledig  Stund,  der  var  for  kort  til  en  Tur  ind  i 
Landet,  tyede  han  herned,  og  han  blev  efterhaanden 
saa  fortrolig  med  Sejlløbet  som  nogen  Randers-Skipper 
eller  midtjysk  Kaagfører.  Naar  Blicher,  der  aldrig 
naaede  ud  i  et  udenrigsk  Farvand,  alligevel  anslaar 
sine  Søture  til  »flere  Tusinde  Mile«,  medregner  han 
vistnok  Knubskibstogterne  paa  Aaen  og  Fjorden. 
Var  Tiden  tilstrækkelig  —  og  Skolen  havde  foruden 
de  faste  Ferier  ikke  saa  faa  halve  og  hele  Fridage 
—  vovede  han  sig  undertiden  helt  ud  til  Mundingen, 
og  saa  tidlig  besøgte  han  Udbyhøj,  det  Udskibnings- 
sted, han  mange  Aar  senere  (i  Berlingske  Tidende, 
1845  Nr.  229)  foreslog  Kristian  den  Ottende  at  op- 
høje til  en  Købstad  under  Navn  af  Kristianshøj. 
Kunde  saa  maaske  den  frembrydende  Nats  Kølig- 
hed overraske  ham  temmelig  langt  fra  Skolebyen, 
var  det  velgørende  at  faa  Varme  i  Kroppen  ved 
nogle  forsvarlige  Tag  i  Aarerne  —  han  skulde  vel 
ogsaa  helst  hjem  saa  betids,  at  Bøgerne  kunde  faa 
endnu  en  let  Overhaling  —  og  au  skød  Baaden  rask 
op  mod  Strømmen  frem  gennem  Aftenens  Dampe 
og  Tusmørkets  mangeartede  Stemmer: 

Se  Aftenens  Taager, 
Hvor  blege  de  ligge  og  brede  det  natlige  Lagen 
Tæt  over  Engen!  —  og  over  dem  svømme  lig  Skyer 
De  brune  Bakker  i  lan^e  og  takkede  Hader, 

Og  Snekkernes  Master  med  sagte  nedbølgende  Vimpler. 

Forvirrede  lyde  de  tusinde  blandede  Stemmer 

Fra  Taagehavet:  Vagtelkongerne  kalde, 

Vildanden  trækker;  jeg  hører  dens  pibende  Vinger. 

Horsgøgen  skogrer  paa  hurtige  Vej  gennem  Luften, 

Hjemilende  Stork  skummer  Taagen;  med  bultrende  Krese 

Hvirvler  sig  Viben  og  røber  sit  mostakte  Rede; 

Dens  Skrig  tyder  højt  gennem  Rylens  klynkende  Trille. 

Vandhønens  Stemme  kommer,  med  Rørdrummens  Klage, 

Og  Fiskernes  Aareslag,  op  fra  de  usete  Strømme, 

Med  Rølgernes  Skvulpen  og  Sømænds  traurige  Opsang. 

Men  hans  Friluftslængsel  beror  allerede  i  disse 
Aar  paa  noget  andet  og  mere  end  den  raske  Peb- 
lings Glæde  ved  det  ubundne,  eventyrlige  og  farlige. 

Den  bunder  dybere,  helt  tilbage  i  et  af  den  jyske 
Races  ejendommeligste  Karaktermærker.  I  sit  Ud- 
spring er  den  ikke  forskellig  fra  den  Jydernes  vaga- 
bundiske  Drift,  der  forhen  tvang  store  Strækningers 
Beboere  (Uldjyder,  Træskojyder  og  Pottejyder)  ind  i 
et  stadig  omstrejfende  Handelsliv,  den  Drift,  hvis 
virkende  Princip  er  Sundhedsblodets  Trang  til  Be- 
vægelse, og  hvis  Tilfredsstillelse  er  nøgtern  Orien- 
tering og  glad  forundret  Beskuelse  af  det  fremmede. 
»Her  er  A,  der  er  Na'«  (Nord),  sagde  Jyden,  saa 
snart  han  var  skabt.  Blichers  Vandrelyst  bliver  da 
saaledes  af  en  væsentlig  anden  Karakter  end  den 
vejløse  Længsel,  som  faar  saa  stærkt  Udtryk  i  Ro- 
mantikernes Poesi  og  symboliseres  i  den  blaa  Blomst. 
Den  eneste  af  den  danske  Romantiks  Mænd,  hvis 
Udve  ligner  Blichers  noget,  er  Poul  Møller,  og  om 
dennes  Vandredrift  siger  Vilh.  Andersen,  at  dens 
Symbol  snarere  er  et  Par  dygtige  Støvler  end  den 
blaa  Blomst.  Steens  Udlængsel  er  ikke  romantisk  i 
almindelig  Forstand.  Det  er  ikke  fjerne,  anede  Uto- 
pier, der  drager  ham.  Hans  Vej  har  faste  Maal. 

Selv  om  han  paa  de  enkelte  Fridage  og  i  Smaa- 
ferierne  maatte  holde  sig  i  Byens  nærmere  Omegn, 

var  han  ikke  derfor  henvist  til  at  strejfe  om  paa 
maa  og  faa.  Allerede  til  at  begynde  med  havde  han 
Tilknytningspunkter  i  Mængde.  Huskede  han  sig 
nemlig  om,  havde  han  allerede  som  Barn,  navnlig 
naar  Faderen  havde  samlet  sine  Brødre,  hørt  ikke 
saa  lidt  om  det  Strøg,  der  ligger  mellem  Gudenaaen 
og  Hobro  Fjord,  og  det  var  dette  Land,  han  nu  gav 
sig  til  at  orientere  sig  i. 

Der  var  nu  først,  kun  fem  Fjerdingvej  borte, 
Bjerregrav.  Bjerregrav  Præstegaard  var  for  Niels 
Blicher  blevet  ikke  alene  det  foreløbige  Endemaal 
paa  en  højst  eventyrlig  Rejse,  som  Skæbnen  1771 
havde  slaaet  ham  ind  paa,*  men  tillige  »ved  en 
særdeles  Bestyrelse«  den  betydningsfuldeste  Mellem- 
station paa  den  Skæbnevej,  der  betegner  hele  hans 
Livsløb.  I  denne  Præstegaard  sad  nemlig  dengang 
hans  Farbroder,  Provst  Laurits  Blicher;  hos  ham 
havde  Niels  Blicher  slaaet  sig  ned  for  at  fuldende 
sine  Studier  til  Attestats,  og  det  var  fra  Bjerregrav, 
han  var  kommen  til  Fovlum  (som  Huslærer  hos  Provst 
Kraft),  til  Tjele  (som  Hovmester  hos  Kammerherre 
Liittichau)  og  endelig  til  Vium  (som  Sognepræst). 

Jo,  alt  det  kendte  Steen  i  Forvejen,  og  den  No- 
velle, hvis  første  Del  foregaar  i  den  Egn,  hvor  hans 
Bedstefaders  Broder  havde  været  Præst  (»Eneboeren 

*  >I  Foraaret  1771  begav  han  sig  til  Skibs  for  at  antage  en 
Huslærertjeneste  langt  oppe  i  Norge.  Efter  14  Dages  Omtum- 
ling  i  Kattegattet  løb  Skibet  ind  i  Issefjorden !  For  at  forfriskes 
efter  udstaaet  Søsyge  forlod  han  Skibet  i  nogle  Dage:  men 
da  han  til  bestemte  Tid  kom  igen,  var  Skibet  alt  en  Mil  borte. 
Der  stod  nu  den  arme  Synder  paa  Strandbredden,  lig  Simo- 
nides omnia  sua  secum  porta/is.  Sin  Kuffert  saa  han  aldrig 
siden!  Skrækkelig  var  nu  hans  Forfatning  og  mørk  som  Nat- 
ten hans  hele  Udsigt.  Faa  Dage  efter  kom  han  om  Bord  med 
en  anden  til  Norge  farende  Skipper,  og  efter  10  Dages  ud- 
staaet Elendighed  drev  Stormen  Skibet  i  Land  et  Par  Mil 
Norden  for  —  Grenaa.  Som  vandrende  Ridder  tyede  han  til 
Farbroderen  i  Bjerregrav.«  (Sognebeskrivelsen  Side  284—85). 

paa  Bolbjerg«),  begynder  da  ogsaa  med  at  nævne 
Niels  Blichers  Ungdomsophold  i  Bjerregrav.  Da 
Steen  blev  sat  i  Skole,  havde  Laurits  Blicher  ganske 
vist  allerede  ligget  13  Aar  paa  Kirkegaarden ;  men 
derfor  skulde  Lokaliteterne  derude  alligevel  beses, 
og  hvad  der  navnlig  fangede  hans  Opmærksomhed, 
var  Fusingdalen  tætved,  med  Søen  og  Borgen  Gam- 
melfusing,  der  blev  nedrevet  ved  Aarhundredets 
Slutning.  Det  ses,  at  han  netop  i  Skoleaarene  har 
færdedes  meget  her  og  med  glad  Interesse  brugt 
sine  Øjne.  Ved  Omtalen  af  den  nedrevne  Borg,  i 
Sammenligning  med  hvilken  Nyfusing  tog  sig  ud 
som  »en  pæn  Kro«,  hedder  det  i  Indledningen  til 
»Eneboeren  paa  Bolbjerg«:  »Jeg  for  min  Del  savner 
Skjelernes  Herresæde,  maaske  fordi  det  er  iblandt 
mine  Barndomsminder  .  .  .«  Det  klinger  saa  lidet 
novellistisk,  at  vi  ikke  kan  tvivle  paa,  at  her  er  Tale 
om  en  virkelig  Barndomserindring. 

Men  Steen  behøvede  ikke  at  ty  til  Mindet  om  de 
afdøde  for  at  faa  Maal  for  sine  Vandringer.  I  en  Af- 
stand af  mindre  end  halvtredje  Mil  fra  Banders 
boede  tre  af  hans  Farbrødre,  som  han  ofte  havde 
set  i  sit  Hjem,  og  man  behøver  blot  at  kende  den 
ejendommelige  Slægtskabsfølelse,  med  hvilken  alle 
de  Blicherter  holdt  sammen,  for  at  vide,  at  Præste- 
hjemmene i  Borup,  Vorning  og  Spentrup  altid  stod 
den  opvakte  Præstesøn  aabne  med  varm  og  glad 
Gæstfrihed. 

Om  »Skolepogens«  Besøg  hos  Onkelen  i  Vorning, 
Hr.  Jørgen  Gantzel  Blicher,  afgiver  Digtet  »Ternen« 
i  »Trækfuglene«  et  tydeligt  Vidnesbyrd. 


Terne!  Du  erindrer  mig 
Sødt  om  gamle  Dage, 
Mine  Tanker  vende  sig 
Gerne  did  tilbage. 

Tosset  var  jeg  rigtignok, 
Da  enhver,  som  vilde, 
Udaf  Eventyr  en  Skok 
Kunde  mig  indbilde, 

Kunde  faa  mig  til  at  tro, 
At  du  var  den  samme. 
Som  til  Signes  Jomfrubo 
Stak  den  rode  Flamme. 

Du  var  Skyld  i  al  den  Harm 
Ved  din  træske  Tunge. 
-Habor  laa  i  Signes  Arm,« 
Robed  du  den  Konge. 

Tit  ved  Haborshoj  jeg  sad 
Og  paa  Hyrden  horte, 
Xaar  han  Signes  Vise  kvad. 
Ak !  Hvor  den  mig  rørte. 

Hvad  der  bevægede  ham  saa  sødt,  var  altsaa  Hag- 
bard-Signe-Sagnet,  der  som  bekendt  er  stedfæstet 
baade  til  Sjælland,  Sverrig  og  den  jyske  Hede,  — 
det  Sagn,  hvorover  han  senere  formede  sin  første 
større  Digtning  (» Habor  og  Signe«,  1814).  At  den 
omtalte  Haborshøj  er  netop  den  ved  Vorning,  ses 
ved  at  sammenholde  Digtet  med  en  Indberetning, 
som  Hr.  Jørgen  Gantzel  Blicher  har  afgivet  til  Kom- 
missionen for  Oldsagers  Bevarelse.* 

*  Denne  Indberetning  er  delvis  trykt  af  Sv.  Grundtvig  i 
Danmarks  gamle  Folkeviser  I.  Side  266  BF.  Det  hedder  her 
bl.  a.:  ».  .  .  Et  mærkeligt  Voldsted  findes  ...  i  Lyngheden 
Sydost  for  Hviding  By;  Bonderne  kalder  det  Dosset  .  .  .  Om- 
trent et  Par  Hundrede  Skridt  nedenfor  Dosset,  ved  Siden 
af  Hagins  Mose,  ses  i  en  liden  Fordybning  to  temmelig  store 
Stene,  hvoraf  den  ene  staar  opret,  den  anden  er  omfalden; 
disse  kaldes  Ternestenene  .  .  .  Angaaende  den  anførte  Habors 
Høj  og  ommeldte  Dos  og  Ternestene  er  her  et  almindeligt 
Folkesagn:  at  den  Tildragelse  her  skal  være  foregaaet,  som 
besynges  i  Kæmpevisen:  Sivor  Konge  og  Habor  Konge  .  .  . 
Signelille,  Kong  Sivors  Datters  Bur.  som  hun  opbrændte 
tillige  med  sig  selv,  siges  at  have  staaet  paa  Dosset.  Habors 
Høj  siges  at  være  den  Hoj,  hvorpaa  Habor  blev  hængt  og  er 
begravet;  den  ligger  meget  højt  som  paa  en  stor  Bakke  eller 

Skønt  det  ingensteds  fortælles,  tænker  man  sig 
dog  ogsaa,  at  han  fra  Vorning  i  Følge  med  denne 
Onkel  har  set  sig  om  i  Egnen  omkring  den  nærlig- 
gende Tjele-Langsø.  Her  var  jo  nemlig  atter  et  be- 
tydningsfuldt Punkt  paa  Faderens  Skæbnevej.  Her 
paa  Tjele,  hvor  hin  berømte  Kvinde  af  Grubbernes 
Slægt  var  født  og  havde  levet  sin  Ungdom,  havde 
Niels  Blicher  som  Hovmester  i  næsten  seks  Aar 
nydt  Kammerherre  Luttichaus  Bevaagenhed.  Og 
Hovmesteren  skal  da  nok  som  den  Friluftsmand 
og  Jæger,  han  var,  have  gennemstøvet  alle  Lokali- 
teterne: den  store  Tjele-Skov  (hvor  der,  som  han 
siger  i  Sognebeskr.  Side  105,  Anra.,  endnu  paa  hans 
Tid  fandtes  Ulve),  Fovlum,  Vinge,  Lindum,  Graa- 
kær,  Hvidding  o.  s.  v.,  dem  nu  Steen  med  vakt  Op- 
mærksomhed og  Genkendelsens  Glæde  orienterede 
sig  i,  og  som  vi  kender  fra  »Brudstykker  af  en 
Landsbydegns  Dagbog«.  »Her  var  det!«  Var  der 
noget,  der  alle  Dage  havde  hemmelighedsfuld  Magt 
over  Steen,  var  det  de  Situationer,  ved  hvilke  han 
maatte  udbryde  saaledes.  Sagnene  blev  til  Virkelig- 
hed, Indbildningskraften  rørte  sig,  og  han  følte  sig 
staaende  Ansigt  til  Ansigt  med  meget  fra  de  svundne 
Aldre.  Saa  meget  synes  i  hvert  Tilfælde  sikkert:  det 
overordentlig  nøje  Kendskab  til  Lokaliteterne,  som 
denne  Digtning  forudsætter,  kan  ikke  være  indhøstet 
paa  et  Par  enkelte  Ture  i  hans  Manddoms  Dage,  og 
selv  om  han  fra  Torning,  hvor  han  skrev  Novellen, 
paa  ny  gjorde  Studier  i  Egnen,  da  han  fik  Emnet 

Bjerg.  I  den  Fordybning,  hvori  de  endnu  saakaldte  Terne- 
stene findes,  skal  den  Terne  være  bleven  levende  begravet, 
som  forraadte  Habors  og  Signelilles  Kærlighed  .  .  .  Almuen 
siger,  at  der  altid  sidder  en  lille  Fugl  paa  Ternestenene  og 
hvipper;  del  skal  være  den  forbandede  Terne  selv,  der  sidder 
og  beklager  sin  og  de  ulykkelige  elskendes  Ulykke.  Jeg  har 
set  Fuglen  der  ofte;  men  den  er  der  vist  ikke  altid.« 

for,  kan  det  første,  rigeste  Indtryk  godt  være  vundet 
af  Mesterlektianeren,  der  med  stemningsfrisk  Sind 
tænkte  paa  de  Faderens  Vandreaar,  om  hvilke  han 
havde  hørt  lige  fra  den  Tid,  da  hans  spæde  Fod 
traadte  Hjemegnens  gule  Sand  og  mørke  Lyng.  At 
Egnen  og  dens  Minder  og  stedlige  Sagn  i  disse  Aar 
optog  ham  stærkt,  viser  i  hvert  Tilfælde  en  Ytring 
af  Foss  i  »Nogle  Erindringer  om  min  uforgl. 
Ven  St.  St.  Bl.«  (Personalhist.  Tidsskrift  III): 
>  Jeg  maa  saa  at  sige  antage,  at  forskellige  af  hans 
jyske  Noveller  allerede  dengang  [her  er  kun  Tale 
om  Falsterophoidet  1801 — 3]  spøgede  i  hans  Hoved; 
ti  jeg  genkender  i  flere  af  dem  hans  Fortællinger 
om  Jylland  og  Jyderne,  og  navnlig  skildrede  han 
den  brune  saavel  som  den  violet  blomstrende  Hede 
med  de  ensomt  pibende  Hjejler  saa  levende  for  mig, 
at  hele  Randers-  og  Viborg-Egnen  forekom  mig  som 
en  gammel  Bekendt,  da  jeg  første  Gang,  i  Aaret  1829, 
gjorde  dens  Bekendtskab.« 

Hos  sin  tredje  Farbroder,  Peter  Daniel  Blicher  i 
Spentrup,  havde  han  et  godt  og  kært  Tilhold.  Belig- 
gende kun  en  Mils  Vej  fra  Randers  var  Spentrup 
Præstegaard  altid  et  bekvemt  Maal  for  en  Vandring, 
naar  Tiden  var  for  knap  til  en  større  Udflugt.  Hvad 
Aunsbjergfamilien  havde  været  for  ham  i  Barndom- 
men, blev  dette  Præstehjem  i  Skoletiden.  Her  mødte 
han  den  samme  varme  Hjertelighed,  den  samme  per- 
sonlige opofrende  Interesse.  Som  ungt  Menneske  har 
jeg  tilbragt  mange  af  mine  bedste  Dage  i  denne  On- 
kels Hus,  og  jeg  nød  hans  lærerige  Undervisning, 
skriver  han  til  Collin.  Fra  Logiet  i  Skolebyen  et  rask 
Svip  herud,  det  var  den  samme  hyggelige  Overgang 
fra  Snæverhed  og  Knaphed  til  Rummelighed  og 
Rundelighed  som  i  sin  Tid  fra  Vium  til  Aunsbjerg. 
I  det  ovenanførte  Brev  (af  6/g  1825)  siger  Blicher,  at 

Farbroderen  for  nogle  og  tyve  Aar  siden  opbyggede 
Præstegaarden  »af  ny  overordentlig  godt,  solidt  og 
smukt«.*  Det  er  snarere  for  svagt  end  for  stærkt  et 
Udtryk  om  Vaaningshuset,  der  ved  sin  Rummelig- 
hed og  Soliditet,  med  alle  de  lyse,  høje  Værelser  lig- 
gende i  Flugt,  snarere  ligner  Hovedfløjen  til  en  Herre- 
gaard  end  den  Tids  Præsteboliger,  og  i  Sammenligning 
med  hvilken  meget  nyere  Præstegaarde  tager  sig  ud 
som  Godtkøbstøj  —  som  den  staar  den  Dag  i  Dag 
ganske  uforandret  med  Undtagelse  af,  at  der  er  blevet 
tilbygget  en  lille  Frontespice.  Som  Præsten  havde  byg- 
get saa  dyrt  uden  at  belemre  Embedet  med  en  Skil- 
lings Gæld,  var  der  ogsaa  Velstand  til  Huse  i  stor 
Stil:  moderne  Møbler  og  gammelt  Sølv  (som  det 
ses  af  en  Registrering  i  Nørre  Hald  Herreds  Skifte- 
retsprotokol),  og  der  holdtes  stadig  meget  Tyende. 
Men  det  var  ogsaa  denne  Peter  Daniel,  som  kaldtes 
og  endnu  kaldes  »den  rige  Blichert«,  i  Modsætning 
ikke  alene  til  den  fattige  Steen,  der  senere  fik  Em- 
bedet, men  ogsaa  til  alle  Blicherter,  der  boede  i 
Randers  Omegn  eller  spredt  omkring  paa  Halvøen. 
Ti  det  var  en  Sætning,  hvis  Rigtighed  Gud  og  Hver- 
mand kendte,  at  Penge  havde  aldrig  kunnet  slaa  til  for 
de  Blicherter.  Desto  mere  Ry  gik  der  da  af  denne 
ene  Undtagelse,  der  havde  Penge  som  Græs  og  Mid- 
ler staaende  i  Ejendomme  og  Grunde.  Her  førtes 
alligevel  ikke  stort  Hus;  som  Peter  Daniel  var  mere 
stille  anlagt  end  Broderen  Niels  i  Randlev,  mang- 
lede han  ogsaa  dennes  honnette  Ambition.  Men  han 
satte  stor  Pris  paa  at  se  Slægt  og  Venner,  navnlig 
Brødrene,  hos  sig,  og  naar  han  fik  Besøg,  var  det 
bedste  ikke  for  godt. 

Det  var  af  den  rige  Gæstfrihed,  der  blomstrede 
op  af  alle  Midlerne,  Steen  i  disse  Aar  gik  og  nød 

*  Det  skete  dog  allerede  1795. 

57 


PAA  DEN  GAMLE  LATINSKOLE 


godt,  de  Midler,  han  1810  selv  kom  i  Besiddelse  af 
ved  sit  Giftermaal  med  Farbroderens  Enke.  Bag  det 
nyopførte  Stuehus  begyndte  en  stor  Have  at  blom- 
stre op,  og  den  var  Præstens  og  Brodersønnens 
fælles  Værk.  Hans  Udsagn  til  Collin,  at  han  sam- 
men med  Onkelen  har  plantet  de  fleste  af  Havens 
Træer,  viser  bedst,  i  hvilken  Grad  han  har  følt  sig 
hjemme,  hvorledes  han,  som  om  han  var  Husets 
Søn,  frit  har  færdedes  inde  saavel  som  ude  —  ti 
Bøssen  maatte  naturligvis  ikke  blive  tilbage  i  Ban- 
ders, naar  her  bødes  saa  god  Jagtlejlighed  som  Spen- 
trup  og  Gassum  Heder.  Det  kærlige  lyse  Hjem,  han 
fandt  her,  trak  ham  stadig  til  sig  med  Ungdoms- 
erindringernes Traade.  Som  han  1819,  da  han  efter 
Sagnet  fik  tre  Embeder  at  vælge  imellem,  ikke  var 
i  Tvivl  om,  at  det  skulde  være  Torning-Lysgaard, 
Barndomsegnen,  saaledes  var  det  Minderne  fra  Ung- 
domsaarene,  der  1825  drog  ham  til  Spentrup-Gassum. 
Det  siger  han  udtrykkelig  i  det  Brev  til  Collin,  hvori 
han  indtrængende  beder  denne  at  udvirke  hos  Kon- 
gen, at  han  faar  dette  Embede. 

Over  sine  mange  Venner  omkring  Skolebyen  synes 
han  dog  ikke  at  have  glemt  dem  i  Barndomsegnen. 
I  »Hundedagsferierne«*  (Sommerferien)  det  Aar,  da 
han  var  i  Mesterlektiens  øverste  Afdeling,  atlagde 
han  sin  Fødeegn  et  Besøg,  siger  han  i  Skytten  paa 
Aunsbjerg«,  og  tog  da  ind  paa  Liselund,  den  Parcel 
af  Aunsbjerg,  hvortil  de  Steensen  havde  maattet 
trække  sig  tilbage  for  at  henleve  sine  sidste  Aar  efter 
at  have  solgt  »Gods  og  alt  det  øvrige  .  Det  lyder 
ogsaa  meget  sandsynligt,  at  han  har  længtes  efter  at 
gense  Egnen  og  besøge  den  gamle,  venlige  Mand, 
der  stadig  var  Præstefamiliens   gode  Aand  og   for 

*  BlicherbrugerefterDatidensalm.  Sprogbrug  Ordet  »Ferie« 
i  Flertalsformen. 

hans  Erindring  stod  som  en  af  Forgrundsfigurerne 
paa  hans  Barneglæders  Tumleplads.  Men  naar  man 
saa  omtrent  i  samme  Aandedrag  horer  Etatsraad- 
inden  omtalt  som  afdød,  ved  man  dog  ikke,  hvor 
meget  man  tør  tro;  ti  som  Kirkebogen  oplyser, 
var  det  virkelige  Forhold  det,  at  hun  overlevede  sin 
Mand  og  først  døde  1801. 

Men  den  kæreste  Langfart  var  naturligvis  den 
over  Aarhus  og  Skanderborg,  gennem  det  frodige 
Kronjydeland  og  Skanderborrig  Enge  alt  ved  den 
blanke  Sø  hjem  til  Faderen  i  Randlev.  Det  var  et 
forsvarligt  Stykke  at  gaa  —  at  benytte  Diligencen 
forbød  sig  selv;  det  var  overhovedet  en  Befordring, 
han  ingen  Sinde  kom  til  at  holde  af  —  men  det  var 
nok  Umagen  værd,  i  den  Grad  længtes  de  to  efter 
hinanden.  Naar  Steen  saa  havde  gjort  Rede  for, 
hvorledes  det  stod  sig  med  Klassikerne,  havde  han 
ogsaa  andre  Fremskridt,  han  nok  kande  ønske  at 
overbevise  Faderen  om,  nemlig  den  Jagtfærdighed, 
han  siden  sidst  havde  erhvervet  sig.  Hvor  godt  han 
allerede  som  lille  Dreng  havde  taget  ved  Lære  paa 
Alheden  og  i  Aunsbjerg  Skov,  og  hvor  meget  han 
siden  paa  egen  Haand  havde  vundet  frem,  det  saas 
nu,  da  de  to  gennemstøvede  hele  det  herlige  Terrain, 
Hads  Herred  byder  Jægeren:  Skov,  Mose  og  Strand, 
de  Ekspeditioner,  han  senere  fortalte  Laurits  Foss 
om,  saa  denne  var  ved  at  tabe  Ørerne. 

Saadan  Samværen  var  lyse  Dage  for  dem  begge, 
navnlig  for  Faderen.  Naar  denne  saa,  hvor  godt 
den  kære  Dreng  artede,  hvor  dygtig  han  var  til 
Bogen,  hvor  flink  til  al  Idræt,  hvor  klart  Barneøjet 
lyste  trods  et  vemodigt  Drag,  hvor  rank  og  frisk 
han  voksede  sig  trods  den  vedvarende  Spinkelhed, 
da  følte  den  »kolerisk-melankoliske«  Præst  en  saa 
mild  Fred  over  sig,  at  han  glemte  al  sin  rastløse 

Reformiver  og  alt  det  Mørke,  der  Dag  for  Dag  lagde 
sig  tungere  over  Hjemmet:  Hustruens  Sindssygdom 
og  den  økonomiske  Elendighed,  der  var  endnu  større 
end  i  Vium.  »Min  Søn,«  »Min  Steen,«  hedder  det 
med  Ømhed  og  glad  festlig  Klang.  Saadanne  Gen- 
syn var  nok  først  og  fremmest  mellem  de  Lej- 
ligheder, om  hvilke  det  hedder  i  Niels  Blichers  Selv- 
karakteristik: »Er  derimod  Lunen  god,  Sindet  let, 
Hjertet  udvidet,  kan  Sjælen  smile  ud  af  et  spillende 
Ansigt.«  Jo,  jo!  Den  Steen  var  en  god  og  dygtig  Søn, 
»haabefuld*,  som  han  allerede  havde  sagt  i  Sognebe- 
skrivelsen om  den  trettenaarige  Dreng,  »habil«,  som 
han  nogle  Aar  senere  noterede  i  en  Embedsbog  (der  nu 
findes  paa  Arkivet  i  Viborg)  om  den  unge  Student. 

Efteraaret  1799  indstillede  Skolen  den  ikke  fuldt 
syttenaarige  Steen  til  Artiumsprøven,  der  jo  den- 
gang afholdtes  af  selve  Universitetet.  Som  han  sta- 
dig var  en  sikker  Eksamensmand,  klarede  han  sig 
ogsaa  denne  Gang  særdeles  smukt,  og  hvad  »godt 
Haab«  hans  Lærere  havde  sat  til  ham,  opfyldtes  i 
fuldt  Maal.  Navnlig  i  Latin  gik  det  særlig  fint,  hvad 
han  aldrig  kunde  glemme.*  Den  12.  Nov.  immatri- 
kuleredes han  laudabilis  judicatus  et  publico  ornatus 
encomio.  Han  »indkaldtes«,  som  det  hed  den  Gang, 
blev  Student  med  Udmærkelse,  som  vi  nu  siger. 

Saa  havde  han  da  sine  første  Lære-  og  Vandreaar 
bag  sig.  Hvad  Betydning  de  havde  for  ham,  derom 
udtaler  han  sig  slet  ikke,  ligesom  Levnedsmeddelel- 

*  I  den  Bladartikel  (i  Jyllandsposten  1838  Nr.  40),  hvor  han 
ivrer  mod  de  dode  Sprog,  hedder  det  med  daarlig  skjult  For- 
fængelighed: >.Ieg  ser  Skuldertræk  og  Smil:  -> Herren  har  vel 
aldrig  kunnet  noget  Latin,  derfor  er  han  saa  gram  paa  Spro- 
get.« —  Saamænd!  Der  er  noget  i  det.  Rigtignok  gav  gamle 
Jacoh  Baden  mig  Laudabilis  præ  celeris  for  mit  Latin  til  Artium, 
men  skulde  en  Cicero  været  min  Eksaminator,  havde  jeg 
vel  hverken  faaet  eller  fortjent  mere  end  Non  contemncndus.^ 

sernes  og  Brevenes  Oplysninger  om  denne  Periode 
er  yderst  ordknappe.  Og  dog  blev  han  sig  vist  fuldt  be- 
vidst, hvad  styrkende  og  heldbringende  der  tilførtes 
ham  i  denne  Periode,  hvor  lykkelig  han  gik  ud  af 
den  Latinskoleinstitution,  om  hvilken  der  ellers 
næsten  kun  lyder  onde  Ord.  I  »Jyllandsrejsen«  beder 
han  engang  sin  mærkelige  Fætter,  Barberen  (»siden 
bekendt  under  Firma  P.  Sp.«)  berette  sine  Ungdoms- 
fata.  Denne  gør  da  Per  Spillemands  forbandede  Pligt 
og  regalerer  Blicher  med  en  lang  Trivialitet  om  al 
den  Trivialitet,  Skoleaarene  rummer.  I  mangt  og 
meget  af  sin  Godtkøbsironi  har  han  jo  uomtvistelig 
Ret,  og  derfor  gør  Blicher  ingen  Indvendinger;  men 
han  har  som  altid  ved  Fætterens  Snak  tænkt  sit. 
Det  sædvanlige  Modsætningssammenspil  mellem  Dig- 
terens og  Barberens  Følelser  er,  skønt  ikke  direkte 
udtalt,  til  Stede  og  betyder,  at  Læreaarene  stod 
anderledes  rige  og  friske  for  Steen  end  for  de  mange, 
i  hvis  Navn  Godtfolk  som  Barberen  og  Per  Spille- 
mand taler.  Man  behøver  da  ogsaa  blot,  ja  man  kan 
næsten  ikke  undgaa  at  mindes  en  Mesterlektianer, 
der  samtidig  gik  i  Nabobyen  Aarhus.  Med  Skræk 
og  Sorg  erindrer  Grundtvig,  i  hvilken  Grad  det  her 
gik  tilbage  med  ham,  hvorledes  han  mistede  Barne- 
troen og  glemte  Kirkegangen  over  al  den  Kedsom- 
melighed, hvormed  han  fyldtes  af  Pedanter  og  Umu- 
ligheder, han  knap  gider  nævne  —  vi  har  jo  just 
haft  Lejlighed  til  at  stifte  Bekendtskab  med  en  Aar- 
hus-Hører,  Arendahl  —  og  hvorledes  han  ikke  havde 
andet  til  at  fylde  sin  Tid  med  end  »Tobakspiben, 
Kortspillet  og  Dagdriveriet«  og  saa  det  at  læse 
Almuekrøniker  paa  et  Skomagerværksted.*  Blicher 


Eventyr  om  Holger  Danske, 
Fortunatus,  Ridder  Rød, 
Kejser  Karl,  den  store  franske, 

derimod  mistede  intet,  men  vandt  meget.  Hos  sine 
Lærere  fandt  han  en  dygtig,  fin  Kultur,  der  for  Ud- 
viklingen af  hans  Evner  og  Muligheder  var  mere 
befrugtende,  for  Dannelsen  af  hans  Individualitet 
mere  betydningsfuld  end  alt,  hvad  han  senere  kom 
under  Paavirkning  af.  Under  sine  Besøg  hos  Fade- 
ren og  i  de  andre  Blicherters  Hjem  stod  han  idelig 
Ansigt  til  Ansigt  med  ikke  saa  lidt  af  den  Oplysnings- 
periodens  smukke,  kraftige  Menneskelighed,  hvis  Tals- 
mand han  selv  skulde  blive;  og  medens  Grundtvig  i 
disse  Aar  ikke  vandt  andre  Forudsætninger  for  sit 
Livs  folkelige  Gerning  end  den  rent  negative,  Uviljen 
mod  Klassiciteten,  var  Steen  paa  sine  Ture  og  Besøg 
allerede  kommen  i  et  ejendommelig  personligt  For- 
hold til  de  svundne  Aldre.  Men  under  alt  dette  havde 
han  dog  først  og  fremmest  bevaret  det,  som  Grundt- 
vig navnlig  havde  mistet,  det  lyse  Barnesind,  der 
endnu  var  lige  saa  receptivt  frisk,  som  da  den  lille 
Dreng  i  Præstegaardshavens  mørkegrønne  Lysthus 
sad  paa  Faderens  Knæ  og  fik  sin  første  Undervis- 
ning ved  Fortællinger  og  venlige  Samtaler.  Han 
havde  nydt  Ynglingens  Liv  og  Ynglingens  Glæde  i 
dybe  Drag  af  Lunger,  der  var  sunde  af  Friluft  og 
Langfart. 

Det  er  som  en  Drøm  fra  min  henfarne  Vaar, 
Jeg  saa  den  engang  i  mit  sekstende  Aar. 

synger  han  i  »K.ærlighedsdalen< ,  da  han  skal  be- 
tegne den  rigeste  Lyst,  han  ved.  Han  glemte  aldrig, 
hvorledes  man  drømmer  i  den  Alder.  Skoleaarene 
var  blevet  en  Del  af  Livets  Rosenvaar.  Den  første 

Roland  og  det  Ka-mpetal. 
som  forgik  ved  Ronceval ; 
dir  og  Barneskyggen  svandt, 
intet  morsomt  mer  jeg  fandt : 
lagde  Bogen  under  Stolen 
og  udsov  mig  gennem  Skolen. 
(Citeret  efter  L.  Schrøder:  N.  F.  S.  Grundtvigs  Barndom  og  forste  Ungdom.) 

Ynglingetid  var  gleden  ind  i  Rækken  af  de  solbe- 
skinnede Barndoms-  og  Ungdomsaar,  mod  hvilke 
Manden  skulde  strække  Armene  med  Taarer  i  Øj- 
nene, det  susende,  drømmefyldte  Morgenblund,  af 
hvilket  han  engang  saa  brat  skulde  vaagne,  medens 
Drømmene  ilede  og  veg  for  aldrig  mere  at  lade  sig 
gribe  og  fastholde. 

Den  syttenaarige  Student  kom  til  København  med 
hojt  Livsmod.  Alt  Slægtens  Sundhedsblod,  saa- 
ledes  som  det  var  frisket  og  styrket  under  Peblingens 
Friluftsliv,  rørte  sig  hos  ham.  Han  havde  stadig 
mærket  sine  legemlige  Kræfter  vokse,  og  det  ved- 
varede i  de  første  halvandet  Aar  af  Studentertiden. 
Men  samtidig  skød  Ungdomsmodet  sin  rankeste 
Vækst.  Hvor  glad  optaget  han  end  havde  været  i 
Skolebyen,  var  det  dog  aldrig  hans  Sag  at  tabe  sig  i 
Øjeblikket.  Den  Tid,  han  nu  havde  bag  sig,  var  som 
en  Vandring  i  Foraarslunden,  hvor  hans  Øre  fornam 
Vindens  Brusen,  og  hans  Øje  hvilede  paa  den  tum- 
lende Bæk, 

Men  mine  Tanker  vare  ikke  der: 
De  fremad  til  ufødte  Dage  iled, 
Der  stege  straalende  i  Morgenskær. 

Den  udover  sin  Alder  erfarne  og  livsforstandige 
Pebling  havde  tit  følt  sig  trykket.  Han,  hvis  Selv- 
stændighedsfølelse  paa  mange  Maader  havde  faaet 
Næring  fra  den  tidlige  Barndom,  havde  ofte  haft 
det  trangt  nok  i  Mesterlektianerens  Vadmelskoftc. 
Ganske  vist  havde  han  allerede  som  Skolediscipel 
færdedes  ikke  lidt  mellem  Folk,  men  nærmest  kun 
i  Egenskab  af  Faders  Søn.  Nu  havde  han  Raade- 

rum:  foran  ham  laa  den  Vidde,  der  stod  Studenten 
aaben.  Han  skulde  nu  vide  at  tage  Erstatning  og 
gøre  sig  gældende,  og  derfor  higede  han  under  rast- 
løs Angest  for,  at  Tiden  skulde  løbe  fra  ham.  De 
Længsler,  der  bar  ham  oppe,  da  han  kom  til  Hoved- 
staden, har  et  enkelt  Sted  i  hans  Produktion  faaet 
et  særligt  Udtryk.  Et  af  hans  allerførste  trykte  Digte 
(Nummer  4  i  første  Samling)  er  »Ynglingen  i  den 
store  Stad«.  Digtets  Emne  var  i  Forvejen  behandlet 
af  Oehlenschlåger  i  »Eventyret  i  den  fremmede  Stad 
og  af  Schack-Staffeldt  i  »Et  Aar  i  Padua«  og  »Trende 
Nætter«.  Naar  Blicher  alligevel,  saa  snart  hans  Ung- 
dom var  forbi,  optager  samme  Sujet  til  Behandling, 
viser  det,  hvor  ejendommelig  personligt  det  har  talt 
til  ham.  »Ynglingen  i  den  store  Stad«  har  biografisk 
Interesse,  fordi  Ynglingen  er  ingen  anden  end  den 
syttenaarige  Steen  Blicher.  En  Jæger  har  under  Mid- 
dagssolens Brand  søgt  Ly  under  et  Træ  ved  Lande- 
vejen, der  fører  ind  til  den  store  Stad,  og  medens 
han  hviler  sig,  betragter  han  de  mange  forbihastende. 

Og  blandt  de  mange,  forbi  mig  for 

Til  Staden  ind, 
Var  og  en  Yngling  med  guldfagert  Haar 

Og  blussende  Kind. 
Paa  Stadens  Taarne  han  fæsted  sit  Blik, 
Han  svedte  og  snarere  løb  end  gik. 

»Og  hvorfor  løber  du  nu  saa  fast, 

Kære  Landsmand  min? 
Og  haver  det  da  saa  stor  en  Hast 

Med  Rejsen  din? 
Midsommerssolen  brænder  hed  — 
Kom  sæt  dig  en  Stund  udi  Skyggen  ned!« 

»Ja  vel  haver  det  saa  stor  en  Hast 

Med  Rejsen  min; 
Jeg  kappes  med  Tiden,  den  løber  fast, 

Kære  Landsmand  min! 
Lad  Midsommerssolen  kun  brænde  hed! 
Mig  kalder  Glæden  —  jeg  iler  af  Sted.« 

>0.  hor  du,  Yngling!  et  lidet  Ord 

Jeg  taler  med  dig. 
Vil  du  vel  vide,  hvor  Glæden  bor, 

Da  folg  med  mig! 
I  Skoven  og  Ørken  der  finder  du  den; 
Kom  hid,  du  unge!  bliv  Jægers  Ven!« 

»Kun  lidet  du  ved,  hvor  Glæden  bor, 

Du  Jæger  mørk! 
Vel  maa  du  fange  de  hoppende  Raar 

I  Skov  og  Ørk. 
De  vakre  Smaapiger,  dem  fanger  jeg.« 
Han  dansede  hen  ad  den  brede  Vej. 

Han  ønskede  at  gøre  sig  gældende,  og  det  helst 
paa  en  ikke  altfor  stilfærdig  Maade.  Dette  højtflag- 
rende  Livsmod  beroede  ikke  paa  øjeblikkelige  Stem- 
ninger; det  var  Udslag  af  den  Friheds-  og  Magtfor- 
nemmelse, han  altid  folte,  naar  Livet  laa  lyst  og 
Vejen  banet.  Han  havde  det  da  heller  ikke  fra  nogen 
fremmed.  Det  meldte  sig  hos  Faderen,  selv  efter  at 
denne  var  bleven  en  halvgammel  Mand.  Naar  Niels 
Blicher  kunde  holde  sig  Helbreds-  og  Pengebekym- 
ringer fra  Livet,  var  Lunen  god  og  Hjertet  udvidet; 
og  sin  Ungdoms  forfængelige  Lyst  omtaler  han  me- 
get aabenhjertet  og  i  Udtryk,  der  minder  paafaldende 
om  Sønnens  Ord  om  sine  Lapseaar-.  Faderen  følte 
en  'Ærelyst,  der  grænsede  nær  til  Forfængelighed«, 
og  han  attraaede  stedse  at  vise  sig  paa  »en  fremstik- 
kende  Maade«. 

Det  Felt,  Steen  Blicher  særlig  haabede  at  vinde 
Sejre  paa,  var  Selskabeligheden  i  den  velhavende 
Borgerstand.  Det  var  for  saa  vidt  et  fornuftigt  Valg, 
som  Studenterne  i  Almindelighed  ikke  med  nogen 
Rimelighed  kunde  stile  højere.  De  var  endda  ikke 
stærkt  estimerede  mellem  Borgerne;  deres  Rækker 
rekruteredes  endnu  næsten  udelukkende  fra  Almuen 
og  den  fattige  Præstestand.  De  fleste  maatte  skynde 

sig  at  faa  Eksamen  for  at  komme  i  Brød,  og  Studie- 
tiden, der  knapt  varede  halvt  saa  længe  som  nu,  var 
saa  optaget,  at  de  alene  af  den  Grund  ikke  kunde 
slaa  Rod  i  Byens  Befolkning.  Man  mærkede  i  Al- 
mindelighed ikke  meget  til  dem,  og  hvad  Opmærk- 
somhed de  livligere  Elementer  vakte,  var  i  Regelen 
ikke  fordelagtig.  Der  raadede  ingen  Fællesfølelse 
mellem  dem;  de  udgjorde  snarere  et  Lav  end  en 
Stand,  hvormed  der  kunde  regnes,  og  var  de  ikke 
særligt  udstyrede,  blev  de  ikke  uden  videre  —  saa- 
ledes  som  senere,  da  de  proklamerede  sig  som  Her- 
rer i  Aandernes  Rige  —  betragtede  som  nogen  Ak- 
kvisition for  Selskabeligheden  mellem  de  nærings- 
drivende. 

I  Bevidstheden  om  Situationens  Vanskelighed  ud- 
styrede Blicher  sig  da  til  Kampagnen,  saa  godt  han 
kunde,  og  søgte  at  udvikle  sine  naturlige  Anlæg.  Han 
havde  ganske  vist  i  Jylland  lært  de  gængse  Bondedanse, 
siger  han.  Men  naar  man  i  Sognebeskrivelsen  læser 
om,  hvorledes  de  tog  sig  ud,  eller  i  Novellen  »Ak, 
hvor  forandret!«  ser  »Jukketrinene<<  beskrevne,  for- 
staar  man,  at  saadanne  Præstationer  var  aldeles  util- 
strækkelige for  ham  nu,  da  han  skulde  gøre  Figur 
som  »Mahognifyr«.  Han  tog  altsaa  Undervisning,  og 
hans  Fødder  maatte  i  Hovedstaden  lystre  først  en 
Figurant,  derefter  en  Solodanser  Poulsen,  med  hvis 
lille  Datter  han  dansede  Menuet,  saa  han  svedte  ved 
det,  efter  at  han  de  første  Timer  havde  maattet  øve 
sig  for  et  stort  Spejl  .  Det  sved  naturligvis  til  hans 
arme  Pengepung;  Undervisningen  kostede  en  Rigs- 
daler Timen,  og  der  kom  da  ogsaa  den  Tid,  da  han 
maatte  indrømme,  at  »nu  har  han  ingen  videre  Nytte 
af  denne  kostbare  Undervisning«.  Ogsaa  paa  andre 
Maader  lagde  han  sig  efter,  hvad  der  kunde  give 
Anstand  og  Kavalermæssighed.  Hos  en  Underofficer 

ved  Garden,  Mester  Steen,  tog  han  Undervisning  i 
Fægtning,  og  skønt  han  drev  Fægtekunsten  med 
samme  Iver  som  Dansen,  saa  det  tit  kom  til  Sved 
og  en  enkelt  Gang  til  Blod,  har  det  næppe  været 
ham  saa  meget  om  at  gøre  at  lære  at  haandtere  Flo- 
retten som  at  komme  i  Selskab  med  Officerer  og  de 
mere  chevallereske  Studenter.  Derpaa  tyder  det  lille 
Eventyr,  han  fortæller  fra  Fægtesalen.  Hans  Ken- 
ding, den  elegante  Horsens-Student  Brøndsted  (den 
senere  saa  bekendte  Arkæolog),  tog  ogsaa  Fægteun- 
dervisning  hos  en  Underofficer;  de  har  uden  Tvivl 
haft  samme  Lærer,  og  Brøndsted  er  da  en  af  de 
Studenter,  der  overværede  »den  improviserede  Æres- 
sag*.. 

Da  Niels  Blicher  har  karakteriseret  sig  selv,  føjer 
han  til:  »Af  saadan  en  Karakter  vilde  man  vel  alle- 
rede spaa  sig  en  vakker,  følsom,  halvt  romantisk 
Elsker.  I  saa  Fald  spaaede  man  heller  ikke  saa  ganske 
fejl.'  Næsten  alene  ud  fra  den  store  Lighed  mellem 
Fader  og  Søn  kunde  man  drage  samme  Slutning  om 
Steen,  selv  om  man  ikke  paa  anden  Maade  vidste, 
hvor  stærkt  han  droges  mod  Kønnet.  Den  fryd-  og 
smerteblandede  Kærlighedsrus,  den  fjortenaarige 
Dreng  havde  følt,  da  den  unge  Frue  i  Randlev  fav- 
nede og  kyssede  ham,  ulmede  fremdeles  stærkt  i 
Sindet,  og  han  længtes  mod  paa  ny  at  faa  Pulsen 
i  den  velsignede  Uorden  og  hengive  sig  til  Hjertets 
søde  Daarskab.  Naar  vi  ser  Ynglingen  haste  hen  ad 
den  brede  Vej  til  den  store  Stad,  saa  er  den  vin- 
kende Glæde: 

De  vakre  Smaapiger  dem  fanger  jeg. 

Men  det  var  kun,  medens  han  udkastede  Slagpla- 
nerne, at  denne  Fyrighed  var  over  ham.  Naar  Øje- 
blikket kom,  da  han  skulde  gøre  Furore,  svigtede 

Modet  Mahognifyren.  Han  var  ganske  vist  et  net 
ungt  Menneske,  har  Werlauff,  der  paa  denne  Tid 
jævnlig  traf  ham  hos  Brøndsted  og  andre  Horsens- 
Studenter,  meddelt  Barfod  (Aftenlæsning  V.  B.  Side 
296).  Men  selv  mellem  sine  jævnaldrende  Kamme- 
rater var  han  beskeden  og  tilbageholdende.  Det 
stemmer  ogsaa  godt  med  hans  egne  Ord,  at  han 
i  sine  unge  Aar  i  det  hele  taget  var  undselig,  ja  frygt- 
agtig. Hvad  Figur  han  da  har  gjort  over  for  de  unge 
Piger,  er  det  ikke  vanskeligt  at  forestille  sig.  Indtil 
noget  over  Tyveaarsalderen  var  han  »meget  bly  og 
tavs  i  Fruentimmerselskab«.  Hans  ydre  Habitus  sva- 
rede heller  ikke  til  Helterollen,  tynd,  uudvokset, 
nærsynet  og  brilleforsynet,  som  han  var,  og  naar 
han  stod  over  for  Fjendens  Ild,  blev  hans  Forlegen- 
hed endnu  større,  fordi  han  ærgrede  sig  over  sin 
Uformuenhed.  »Han  mindes  endnu  levende  en  saa- 
dan  Scene.  Tvende  Damer  stod  i  nogen  Frastand  og 
talte  sagte  med  hverandre,  hvorved  de  af  og  til  ka- 
stede et  Øje  hen  til  Træmanden.  Han  kunde  godt 
fornemme,  at  Blodet  steg  ham  op  i  Ansigtet.  Allige- 
vel spidsede  han  Øren  —  han  har  altid  haft  denne 
Sans  saa  skarp,  som  de  færreste  har  den  —  og  hørte 
den  ene  sige:  >  Det  er  dog  et  ret  smukt  Menneske.« 
»Aa  ja!«  svarede  den  anden,  »men  han  burde  stilles 
op  paa  et  Pjedestal  herude  i  Haven«  ....  Det  gik  til 
Hjertet.  Havde  han  kunnet  gøre  sig  usynlig  i  eet  Øje- 
blik, han  skulde  ikke  have  brugt  to  dertil.« 

At  han  under  saadanne  Omstændigheder  ikke  har 
gjort  særlig  mange  Erobringer,  er  forstaaeligt.  Det 
var  nok  snarere  ham,  som  blev  fanget  af  de  vakre 
Smaapiger.  Større  Skade  kom  han  dog  vist  ikke  til. 
Dertil  var  hans  Bekendtskaber  for  flygtige.  Han  kom 
vel  nok  allerede  i  sin  første  Studentertid  til  Maske- 
rader og  til  flere  Klubbers,  navnlig  »det  borgerlige 

Selskabs«,  Baller;  men  kun  nu  og  da  som  Gæst,  ind- 
ført af  et  Medlem ;  der  gik  ikke  faa  Aar,  inden  han 
fik  Raad  til  som  fast  Medlem  at  nyde  Klublivets 
Glæder.  Det  var  ham  vistnok  et  Savn,  men  for  øv- 
rigt trøstede  han  sig  saa  godt,  han  kunde  i  de  smaa 
Forhold,  han  var  henvist  til  at  leve  under.  Faderen 
prøvede  i  denne  Tid  den  ene  Finansoperation  efter 
den  anden,  men  sank  stadig  dybere  i  Kalamiteterne. 
Hvad  han  kunde  afse,  gik  vel  til  Jens,  der  var  Di- 
scipel i  Aarhus  Latinskole,  saa  Steen,  der  skulde  leve 
af  de  elendig  betalte  Informationer,  havde  det  meget 
smaat.  Han  lærte  tidlig  at  resignere.  Den  eneste  For- 
dring, han  ønskede  tilfredsstillet,  var  lidt  smukke 
Klæder,  en  Forfængelighed,  der  naturligvis  hænger 
sammen  med  hans  Svaghed  for  Damerne.  Og  dog 
kneb  det  ham  svært  ogsaa  paa  dette  Punkt,  og  Foss 
lægger  ikke  Skjul  paa,  at  hans  Ekvipering  var  meget 
maadelig,  da  han  kom  til  Falster.  Med  de  øvrige 
Livets  Bekvemmeligheder  fik  det  gaa,  som  det  kunde; 
hans  Konstitution  led  ikke  under  den  overordentlig 
tarvelige  Forplejning,  han  maatte  nøjes  med,  naar 
han  blot  kom  rigelig  i  Luften.  Og  det  sørgede  han 
vist  for  netop  i  sine  første  Studenteraar.  Han  har 
mundtlig  tit  talt  om  sine  Vandringer  i  Nordsjælland 
—  det  har  Nutzhorn  (»Aarbog  for  dansk  Kulturhi- 
storie«, 1893  Side  105)  ogsaa  hørt  —  og  saa  synes  der 
ikke  at  kunne  være  Tale  om  nogen  anden  Periode 
af  hans  Studentertid  end  netop  denne,  før  han  kom 
til  Falster.  Vi  ved,  at  han  1803—7  førte  et  saa  ivrigt 
læsende  Liv,  at  han  næppe  kan  have  skaffet  sig  me- 
gen Motion,  og  efter  Bombardementet  havde  han  i 
hvert  Tilfælde  andet  at  bestille.  Nordsjælland  synes 
dog  ikke  at  have  gjort  særligt  Indtryk  paa  ham,  og 
i  hans  Digtning  har  dette  Friluftsliv  næsten  intet 
Spor  sat.  I  »Himmelbjerget«  findes  ganske  vist  en 

smuk  lille  Stemning  fra  Esrom  Sø,  men  Impulsen 
er  vistnok  litterær,  og  Novellens  Affattelse  (1833) 
falder  da  ogsaa,  efter  at  Nordsjælland  var  opdaget. 
En  langt  større  Betydning  havde  saadanne  Ture  ved 
at  danne  en  Fortsættelse  af  Bårne-  og  Mesterlektia- 
neraarenes  Friluftsliv.  Fodturene  virkede  som  et  vel- 
gørende Supplement  til  den  knappe  Forplejning  og 
var  ligesom  i  Skoletiden  friske  Pusterum  i  Læsningen. 

Han  skulde  jo  nemlig  studere  —  derom  kunde 
der  intet  Øjeblik  være  Tvivl  —  og  videre  frem  ad  den 
akademiske  Bane,  han  havde  betraadt  med  sin  smukke 
Artium.  I  den  Retning  viste  baade  Faderens  Ønske 
og  hans  egen  Ærgerrighed.  Saa  langt  tilbage,  de  vidste 
Besked  med  Slægten,  var  det  en  Slægt  af  studerede 
Folk;  og  naar  det  foreløbige  Maal  skulde  være  en 
Embedseksamen,  har  Faderen  vel  ønsket  Præstetra- 
ditionen holdt  ved  lige.  Hvorledes  Steen  selv  stillede 
sig  til  Spørgsmaalet,  ved  vi  ikke;  han  har  næppe 
nogen  Sinde  haft  virkelig  Lyst  til  Teologien,  og  selv 
om  han  følte,  at  han  ikke  kunde  komme  uden  om 
dette  Studium,  higede  han  ikke  efter  at  faa  fat,  og 
der  gik  lang  Tid,  før  han  gjorde  den  første  virkelige 
Begyndelse. 

Afgørelsen  kunde  dog  ogsaa  foreløbig  udsættes. 
Først  skulde  han  over  den  saakaldte  anden  Eksa- 
men, som  alle  studerende  skulde  underkaste  sig  — 
den  svarer  for  saa  vidt  til  vor  Filosofikum.  Til  denne 
Prøve,  der  faldt  i  to  Afdelinger,  den  filosofiske  og 
den  filologiske,  holdtes  der  Forelæsninger  i  to  halv- 
aarlige  Kursus,  og  det  var  altsaa  Regelen,  at  man 
indstillede  sig  henholdsvis  et  halvt  og  et  helt  Aar 
efter  Artium. 

Naturfagene  og  Filosofien,  der  var  henlagte  under 
første  Del,  interesserede  ham  ikke,  og  han  »sludrede 
med  sine   Pensa«.   Hans  Manuduktør,  en  teologisk 

Kandidat  Jermiin,  var  derfor  ikke  lidt  bekymret  for 
Udfaldet.  Men  det  gik  som  ved  alle  hans  øvrige  Eksa- 
miner. Da  Prøven  rykkede  ham  ind  paa  Livet, 
vaagnede  Ærgerrigheden.  Han  tog  i  al  Stilhed  drabe- 
lig fat,  saa  han  endog  mødte  med  dobbelt  (to  Seme- 
stres) Pensum  i  Fysik,  og  da  han  over  for  Professor 
Aasheim  skulde  gøre  Rede  for  Gasarterne  og  Elek- 
triciteten, viste  han  sig  saa  vel  funderet,  at  Professo- 
ren ikke  blot  gav  ham  præ  ceteris  med  Slange,  men 
rejste  sig  og  holdt  en  Slags  Toasttale  til  ham,  medens 
Jermiin  smilende  gned  Hænderne  og  kaldte  Steen 
en  stor  Skælm.  At  Blicher,  den  altid  fripostige  Eksa- 
mensmand,  har  forstaaet  at  tage  Professor  Aas- 
heim, er  ikke  underligt.  Ved  dennes  Eksaminationer 
gik  det  nemlig,  mildest  talt,  højst  uregelret  til;  der 
blev  endog  klaget  over  ham  i  en  af  de  københavnske 
Aviser,  som  Werlauff  fortæller  i  sine  Erindringer 
(Historisk  Tidsskr.  4.  R.  IV.  B.  Side  263.)  Blicher  fik 
altsaa  Filosofikum  ganske  til  regelmæssig  Tid  (4A 
1800)  og  med  et  smukt  Laud. 

Tilbage  stod  endnu  Prøven  i  de  gamle  Sprog,  og 
med  Henblik  paa  Blichers  lange  Studentertid  kan 
man  lægge  Mærke  til,  at  allerede  Prøven  i  disse  Fag, 
hvor  han  jo  dog  baade  fra  Hjemmet  og  Skolen  mødte 
med  de  bedste  Forudsætninger,  blev  skudt  noget  ud. 
Naar  han  ikke  kom  med  til  den  næstfølgende  Eksa- 
menstermin, er  Grunden  sikkert  den,  at  han  med 
Hensyn  til  sin  Læsning  allerede  saa  tidlig  begyndte 
at  gaa  sine  egne  Veje.  Det  gik  ham  som  Brøndsted, 
med  hvem  han  kom  en  Del  sammen  i  sin  første 
Studentertid.  For  Blichers  Vedkommende  havde  det 
naturligvis  ingen  Nød,  hvad  Sprogene  angik;  men 
med  den  Flygtighed,  der  var  over  ham,  gled  han  let 
bort  fra  Eksamenslæsningen,  og  hvad  der  navnlig 
ikke  smagte  ham,  var  den  Matematik,  der  var  hen- 

lagt  til  denne  Prøve.  Dog  tog  han  sig  endnu  engang 
sammen,  og  det  følgende  Foraar  meldte  han  sig  og 
erhvervede  sig  atter  et  stort  Laud  (12/s  1801). 

Der  var  altsaa  hidtil  ikke  forløbet  mere,  end  at  hans 
akademiske  Løbebane  endnu  kunde  blive  regelret. 
Skulde  han  nu  have  ordentlig  fat  paa  Teologien  — 
og  det  var  vel  Meningen  —  vilde  han  kunne  gøre 
sig  færdig  paa  eet,  højst  halvandet  Aar,  og  endda  i  en 
meget  ung  Alder  staa  med  sin  Embedseksamen. 

Da  var  det,  at  han  ramtes  af  den  Sygdom,  som 
ikke  alene  voldte,  at  hans  Eksamen  skødes  saa  langt 
ud  i  Fremtiden,  at  han  blev  Student  paa  tiende  Aar, 
før  han  naaede  den,  men  som  ogsaa  fik  Betydning 
for  hans  Liv  og  Udvikling.  Dette  Sygdomsanfalds  nær- 
mere Sammenhæng  er  vistnok  denne.  Læsetiden  havde 
denne  Gang  ikke  blot  i  sig  selv  været  anstrengende,  men 
tillige  fyldt  af  Uro  og  Spænding.  Midt  under  den,  faa 
Uger  før  Prøven,  indtraf  den  høje  Skærtorsdag,  da 
Dansken  droges  med  Engelskmanden,  og  han  stod 
paa  Langelinie  og  lyttede  til  Kanontordenen  fra  Kon- 
gedybet. Ganske  vist  bød  Forholdene,  at  han  maatte 
indskrænke  sin  Deltagelse  i  det  almindelige  Røre 
hertil.  Sin  Eksamen  skulde  han  have,  saa  han  havde 
ikke  som  flere  af  hans  Omgangsfæller  Tid  til  at  melde 
sig  ved  det  nyoprettede  Studenterkorps.  Men  al- 
ligevel har  hele  Situationen  besværliggjort  ham  Stu- 
dierne, og  navnlig  har  han  vel  forsømt  at  skaffe  sig 
den  Motion,  som  alene  kunde  holde  ham  frisk  under 
den  forcerede  Læsning.  Han  holdt  sig  oppe,  til  Prø- 
ven var  overstaaet;  men  snart  derefter,  vel  i  den 
sidste  Halvdel  af  Maj   eller  først  i  Juni,*  hidførtes 

*  Denne  Tidsangivelse  som  den  rigtige  kan  med  temmelig 
stor  Sikkerhed  læses  ud  af  de  tre  forskellige  Beretninger.  I 
Erindringerne  siger  han,  at  han  blev  syg  om  »Foraaret«.  I 

Katastrofen  under  den  Rekreation,  han  vilde  for- 
skaffe sig.  Som  han  var  vant  til  fra  Skoletiden,  tog 
han  en  Dag,  da  der  var  kommet  Varme  i  Luften,  en 
Svømmetur  —  det  var  vel  i  Sundet  eller  i  en  af  de 
nordsjællandske  Søer  — ,  og  stærkt  ophedet,  som  han 
var  efter  Vandringen,*  paadrog  han  sig  en  Forkølelse, 
der  udviklede  sig  til  en  heftig  og  langvarig  Svækkelse, 
siger  han.  Men  som  der  maaske  er  skellig  Grund 
til  at  antage,  at  hans  Bryst  ikke  var  videre  stærkt 
angrebet,  har  han  i  det  hele  næppe  været  saa  stærkt 
undergaaet,  som  han  selv  og  efterhaanden  ogsaa 
hans  Omgangsfæller  troede.  At  flere  Læger  opgav 
ham,  kan  have  haft  andre  Aarsager.  Naar  Blicher 
følte  sig  ved  Magt,  indlod  han  sig  uden  Betænkning 
paa  de  møjsommeligste  Strabadser,  ja  var  ganske 
hensynsløs  mod  sit  Helbred.  Men  mærkede  han  en 
mere  end  forbigaaende  Slappelse,  tabte  han  straks 
Modet,  og  hver  Gang  han  blev  ramt  af  alvorlig  Syg- 
dom, var  han  vildt  fortvivlet  og  skiftede  Læge  efter 
Læge,  og  de  var  helst  fri  for  at  have  med  ham  at 
gøre.  Dette  momentane  hypokondriske  Hang  havde 
ikke  faaet  hele  sin  Udvikling  hos  ham;  det  var  en 
Arv  fra  Faderen,  der,  skønt  han  var  rask  og  rørig  til 
over  Halvfemsaarsalderen,  allerede  før  de  halvhun- 
drede klager  over  Helbredet. 

den  Artikel  i  Molbechs  Dansk  poetisk  Antologi,  4.  D.,  hvortil 
Blicher  har  leveret  biografiske  Notiser  (se  Brevvekslingen 
mellem  Molbech  og  Grundtvig  Side  184),  og  som  han  har  set, 
for  den  gik  i  Trykken  (Antologien,  anf.  D.  S.  243),  er  Tids- 
punktet henfort  til  »Sommeren-,  medens  Barfod  (Aftenlæs- 
ning V.  B.  S.  296),  der  ofte  havde  Lejlighed  til  at  tale  med  Dig- 
teren, har  rykket  Sygdommens  Udbrud  tilbage  til  »Forsom- 
meren«. 

*  Han  var  altid  meget  uforsigtig  med  Badning  og  opholdt 
sig  længe  i  Vandet.  Endog  som  gammel  Mand  strabadserede 
han  sig  med  at  svømme  flere  Hundrede  Alen  under  Vandet 
uden  at  trække  Vejret. 

Men  slemt  nok  var  det  under  alle  Omstændigheder. 
Uden  at  han  nogen  Sinde  var  sengeliggende,  svandt 
hans  Kræfter  daglig.  Han  søgte  de  dygtigste  Læger 
og  fulgte  deres  Forskrifter  om  den  strengeste  Diæt, 
men  al  deres  Kunst  var  frugtesløs,  og  han  blev  i 
Sommerens  Løb  saa  afkræftet,  at  han  næsten  ikke 
kunde  bevæge  sig,  ja  undertiden  næppe  liste  over 
sit  Stuegulv. 

Det  har  uden  Tvivl  været  den  tungeste  Sommer 
for  Blicher.  Han,  den  attenaarige  Student,  der  nys 
havde  været  »Naturens  muntre  Søn  i  Glædens  Vaar«, 
maatte  sidde  magtesløs  i  sin  Stol,  værkbruden  af 
Gigt  og  Nervesmerter.  Og  kunde  han  end  ikke  saa 
sjældent  mande  sig  op  og  med  hivende  Aandedrag  og 
feberhede  Kinder  liste  hen  til  Horsens -Vennerne  paa 
Kultorvet,  saa  læste  han  i  deres  Ansigt  den  samme 
Dom,  som  han  fik  af  Lægerne :  den  snarlige  Tærings- 
død.  Navnlig  naar  de  to  Præstesønner  fra  Horsens- 
Egnen  sad  sammen  og  talte,  er  det  faldet  Blicher 
svært  at  holde  Fortvivlelsen  nede.  For  Brøndsted 
laa  alle  de  Veje  banede,  som  Blicher  vilde  frem  ad. 
Denne  kunde  uden  Ængstelse  tillade  sig  alle  de  Ud- 
strejfninger  fra  Teologien,  han  vilde.  Han  fik  de 
rigeligste  Tilskud  hjemme  fra  Præstegaarden,  kunde 
altid  være  yderst  elegant  og  kom  lige  fra  Studenter- 
aarenes  Begyndelse  i  mange  af  Københavns  fine 
Huse.  Allerede  paa  denne  Tid  syslede  han  stærkt 
med  de  store  Bejseplaner,  han  nogle  Aar  efter  be- 
gyndte at  realisere.  Den  syge  Student,  hvis  højeste 
Ønske  det  længe  havde  været  at  komme  ud  og  se 
den  store,  brogede  Verden,  har  lyttet  med  sørgmodig 
Opmærksomhed.  Han  stillede  jo  ikke  saa  store  For- 
dringer; han  var  glad,  naar  han  kunde  tjene  til  en 
Smule  Danseundervisning  og  lidt  pæne  Klæder;  for 
Udenlandsrejserne  trøstede  han  sig  med  en  Sommer- 

tur  til  Jylland,  men  endog  den  maatte  han  i  Aar 
give  Afkald  paa.  Og  medens  han  sad  mellem  sit 
Kammers  Vægge  med  al  sin  Fortvivlelse,  var  det  hoj 
Sommer  udenfor.  Og  gennem  Sommeren  laa  et 
frisk  Vaardrag  fra  Skærtorsdagen.  Der  var  Liv  og 
Rore  overalt.  Studenterne  vedblev  til  langt  hen  paa 
Aaret  at  holde  Øvelser,  saa  Konsistorium  blev  helt 
betænkeligt;  Rahbek  var  Kaptajn,  en  vis  Adam 
Oehlenschlåger  Fændrik,  og  Brøndsted  lod  slibe  skarp 
Æg  paa  sin  Grenaderklinge.  Men  den,  hvis  mest  ud- 
prægede Evne  var  Sansen  for  al  saadan  Færd,  han, 
der  baade  kunde  haandtere  en  Floret  og  i  hvert  Til- 
fælde skyde  trods  nogen,  han  sad  og  ventede  paa  Døden. 

Saaledes  sled  Sommeren  sig  hen  for  ham,  Varmen 
gik  af  Luften,  og  den  Tid,  Jævndøgnet,  han  som  for- 
mentlig Tæringspatient  særlig  maatte  frygte  for,  stod 
for  Døren. 

Da  begyndte  han  at  bedres.  Da  gjorde  han  for  første 
Gang  en  Erfaring,  han  senere  ofte  fik  bekræftet,  om 
den  »Regenerationsevne«,  Naturen  havde  nedlagt  i 
hans  Legeme.  Lige  saa  hurtig  Modet  blev  borte,  da 
Kræfterne  var  svindende,  lige  saa  hurtig  vendte  det 
tilbage,  da  Genfødelsesevnen  virkede  i  ham.  Og  med 
Modet  vaktes  en  kraftig  Vilje,  »ogsaa  den  usynliges 
Gave«.  Den  ørkesløse  Stillesidden  blev  lidt  efter  lidt 
afløst  af  det  gamle  Friluftsliv,  Lungerne  styrkedes 
ved  Fløjtespil,  og  han  begyndte  i  det  hele  at  arbejde 
systematisk  paa  sit  Helbred.  Men  selv  om  der  spo- 
redes tydelig  Fremgang,  var  hans  Kræfter  endnu 
altfor  ringe  til,  at  der  foreløbig  kun^e  være  Tale  om 
at  fortsætte  Studierne,  naar  han  tilmed  samtidig 
skulde  tjene  til  Livets  Ophold.  Hvad  Timeinforma- 
tion han  tidligere  havde  haft,  var  standset  ved  Eksa- 
menslæsningen og  Sygdommen,  og  han  var  i  Som- 
merens Løb  kommen  saa  yderlig  paa   Knæene,  at 

han  maatte  se  at  komme  fra  Byen  for  i  mere  end 
een  Heenseende  at  blive  restitueret. 

Den  1.  Nov.  1801,  kort  efter  at  han  havde  fyldt  sit 
19.  Aar,  skaffede  han  sig  Skibslejlighed  hos  en  Stubbe- 
købingfarer og  forlod  København,  hvor  det  ny  Aar- 
hundredes  Aandsliv  netop  var  ved  at  gry,  for  at  be- 
give sig  ud  paa  en  Skæbnevej,  der  skulde  blive  lige 
saa  betydningsfuld  som  den,  Faderen  just  30  Aar 
tidligere  var  slaaet  ind  paa. 

Proprietærgaarden  Holgershaab,  hvor  Blicher  var 
Huslærer  de  to  følgende  Aar,  ligger  i  Nørre  Alslev 
Sogn  i  Nordfalster.  Sit  Navn  har  den  efter  den  da- 
værende Ejer,  Prokurator  Holger  Foss,  hvis  fire 
Børn  Studenten  skulde  undervise. 

Denne  var  endnu  kun  Rekonvalescent,  og  da  Svæk- 
kelsestilstanden fra  dens  første  Udbrud  Forsommeren 
1801  siges  at  vare  Aar  og  Dag,  maa  vi  tænke  os,  at 
han  først  noget  ind  i  den  følgende  Sommer  er  kom- 
men helt  paa  ret  Køl.  Naar  han  i  en  saadan  Til- 
stand alligevel  havde  kunnet  faa  dette  Engagement 
i  Stand  hos  den  ham  ganske  fremmede  Familie  paa 
Holgershaab,  ligger  det  nær  at  antage,  at  Mellem- 
manden har  været  hans  Slægtning  Provst  Blicher  i 
Nabosognet  Gunslev.  En  Talsmand  har  han  aaben- 
bart  haft.  Ti  lige  fra  Begyndelsen  blev  der  vist  ham 
særlig  Omhu  og  Bevaagenhed,  og  man  søgte  i  en- 
hver Henseende  at  hjælpe  ham  til  Rette.  Hans  Paa- 
klædning  var  saaledes  tarvelig  nok  ved  Ankomsten, 
men  den  blev  naturligvis  snart  bedre,  siger  hans 
ældste  Elev  (»Nogle  Erindringer  om  min  uforgl.Ven 
Steen  Steensen  Blicher«,  af  Laurits  Foss,  i  Personal- 
hist.  Tidsskr.  III.  B.).  Forplejningen  var  saa  kraftig 
som  muligt,  og  alt  som  Vinteren  skred,  kunde  han 
bedre  og  bedre  tage  for  sig  af  Falstringernes  gode 

Spisevarer.  Med  Kræfterne  voksede  Evnen  til  virk- 
somt at  arbejde  paa  fuldstændig  Helbredelse,  og  det 
traf  sig  nu  saa  heldigt,  at  den  Kurmetode,  hvis 
lykkelige  Virkninger  han  havde  erfaret  i  Køben- 
havn, forligedes  udmærket  med  hans  Tilbøjeligheder. 
At  han  var  bestemt  paa  at  fastholde  Initiativet,  ser 
vi  af,  hvorledes  han  havde  udstyret  sig.  I  hans  meget 
lette  Rejsebagage  fandtes  en  Fløjte,  en  Jagtbog  og  en 
Bøsse.  Jagtgeværet,  hvis  Løb  var  et  udmærket  spansk 
Fabrikat,  var  det  mest  glimrende,  man  endnu  havde 
set  der  paa  Pladsen.  Nu  kom  de  kære  Instrumenter 
frem.  Appetitten,  der  i  Begyndelsen  kun  var  ringe, 
skærpedes  ved  Smaature,  der  efterhaanden  rakte 
længere  og  længere  ud,  snart  flere  Mil.  Lungerne 
heledes,  og  for  hver  Dag,  der  gik,  kunde  han  tage 
flere  Takter  paa  Fløjten. 

Studenten  tog  tydelig  nok  sin  Stilling  som  vege- 
terende snarere  end  som  konditionerende,  og  i  ingen 
Periode  af  sit  Liv  nød  han  saa  megen  livsalig  Otium 
som  her  paa  Falster.  Af  det  Hverv,  han  havde 
paataget  sig,  udførte  han  det  og  saa  meget,  som  lil 
hvert  enkelt  Tidspunkt  lystede  ham.  Det  hindrede 
ham  aldrig  i  at  dyrke  de  Passioner,  der  skiftevis  be- 
tog ham,  og  saaledes  blev  da  denne  Huslærertjeneste 
en  frisk  og  grødefuld  Drivertilværelse. 

Det  Arbejde,  han  var  gaaet  ind  til,  var  ikke  ringe 
og  kunde  nok  have  taget  sin  Mand.  Hans  Elever  var 
meget  forsømte.  De  havde  en  Tid  været  moderløse, 
og  selv  efter  at  Prokuratoren  havde  giftet  sig  igen, 
havde  de  i  det  væsentlige  kun  nydt  den  Undervis- 
ning, han,  der  idelig  færdedes  paa  Rejser,  havde 
kunnet  yde  dem.  Det  var  slemt  nok  med  de  tre 
smaa,  værre  med  den  fjortenaarige  Laurits,  der  trods 
al  Ulyst  absolut  skulde  studere.  Medens  den  nye 
Lærer  var  under  Opsejling,  gik  denne  derfor  i  Spæn- 

ding.  Men  han  beroligedes  hurtig.  Denne  blege, 
spinkle,  endnu  ikke  udvoksne,  kun  fem  (dog  ikke, 
som  Blicher  siger,  fire)  Aar  ældre  Hovmester  kunde 
da  vist  ikke  være  nogen  særlig  ubehagelig  Repræ- 
sentant for  den  Lærdom,  som  det  hidtil  saa  tem- 
melig var  lykkedes  Drengen  at  holde  sig  fra  Livet. 
Og  saa  stillede  han  sig  lige  fra  første  Færd  saa 
venlig  imødekommende  med  Hensyn  til  alt,  hvad 
der  interesserede  Laurits,  at  han  i  Stedet  for  en 
streng  Lærer  vist  kunde  blive  den  fornøjeligste 
Kammerat.  Saaledes  var  Elevens  første  Indtryk,  og 
han  fik  ikke  Anledning  til  at  skifte  Mening  om  ham. 
Den  løse  Gænge,  Undervisningen  straks  i  Rekon- 
valescenstiden gled  ind  i,  forandredes  ikke,  efter- 
haanden  som  Blicher  kom  til  Kræfter. 

Afsides  fra  Familiens  Lejlighed,  oppe  paa  Vaanings- 
fløjens  andet  Stokværk,  laa  Lærerens  Værelse,  der 
tillige  tjente  til  Skolestue.  Heroppe,  med  Udsigt  til 
Mark  og  Skov,  havde  de  det  hele  for  sig  selv,  og 
det  gik  ikke  strengt  til.  Den  første  Vinter,  en  For- 
middag, da  den  ældste  Elev  sad  ved  Vinduet  og 
blev  overhørt,  bemærkede  han  ude  paa  Agrene  en 
Hare  i  fuld  Fart  slaa  nogle  skarpe  Stræk,  hvorpaa 
den  standsede  omtrent  midt  paa  Marken.  Samtidig 
hørtes  den  nærboende  Skovriders  Hunde  halse.  Da 
Hovmesteren  naturligvis  blev  gjort  opmærksom  paa 
dette,  afbrødes  Undervisningen  straks,  og  nu  fulgte 
en  Jagtlektion,  der  dels  støttedes  til  den  docerendes 
mange  personlige  Erfaringer,  dels  østes  af  den  med- 
bragte Jagtbog:  Harens  instinktmæssige  Manøvre  gik 
ud  paa  at  vildlede  Hundene,  saa  de  maatte  tabe 
dens  Fært.  Blicher  var  selv  med  Briller  paa  for 
nærsynet  til  at  øjne,  hvor  Haren  havde  lagt  sig; 
derfor  skulde  Laurits  nøje  mærke  sig  Stedet.  Naar 
den  saa  havde  været  i  Ro  et  Par  Timers  Tid,  vilde 

den  være  saa  øm  i  Bagløbene,  at  de  mod  Vinden 
kunde  komme  den  temmelig  nær,  og  han  skulde 
da  faa  Lov  at  skyde  —  noget,  han  hidtil  kun  havde 
kunnet  gøre  i  Smug.  Der  læstes  nu  videre,  medens 
man  med  Længsel  ventede  paa,  at  Middagsklokken 
skulde  lyde,  og  saa  snart  de  havde  spist,  fik  de  hver 
sin  Bøsse  fat  og  kom  af  Sted.  Drengen  var  saa  for- 
hippet paa  at  brænde  løs,  at  han  skød  Haren  i  Sædet, 
inden  Blicher  kunde  forhindre  det.  I  Stedet  for  Aner- 
kendelse fik  han  en  ordentlig  Straffepræken :  det  var 
Krybskyttemaner  saaledes  at  kyse  Livet  af  den;  han 
skulde  først  have  stødt  den  op,  og  havde  han  fejlet, 
skulde  Blicher  nok  have  været  Mand  for  at  træffe. 
Jægeren  fik  uvilkaarlig  den  Autoritet,  Hovmesteren 
aldrig  holdt  paa.  Jægersamvittigheden  gav  hans  Ord 
en  saadan  Vægt,  at  Synderen  længtes  efter  at  faa 
Satisfaktion,  og  det  naaede  han  ogsaa  kort  efter.  En 
Dag,  da  Læreren  var  fraværende,  fik  han  dennes 
dejlige  Bøsse  fat,  kom  allerede  i  Kaalhaven  en  Hare 
paa  Skud  og  nedlagde  den  jægermæssigt. 

Saadan  var  Begyndelsen,  og  Prokuratoren  ventede 
stadig  forgæves  paa  en  anden  Vending  i  Tingene  og 
gjorde  af  og  til  Hovmesteren  opmærksom  paa,  at 
han  dog  ikke  først  og  fremmest  var  kommen  for  at 
sætte  Børnene  ind  i  Jagtkunsten.  Det  gjorde  ikke 
synderligt  Indtryk  paa  Blicher.  Han  opholdt  sig  ikke 
meget  i  Skolestuen,  og  den  Tid,  der  tilbragtes  her- 
oppe, deltes  saa  endda  mellem  Undervisning  og  Selv- 
studium. 

Efterhaanden  som  de  fysiske  Kræfter  meldte  sig, 
vaagnede  nemlig  ogsaa  momentant  hans  Lyst  til 
boglig  Syssel,  og  han  underviste  saa  særlig  i,  hvad 
der  i  Øjeblikket  interesserede  ham,  medens  det  øv- 
rige foreløbig  blev  skudt  til  Side.  Paa  den  Maade 
gjorde  han  fra  Tid  til  anden  en  Bazzia  gennem  de 

fleste  Skolefag.  Klassikerne,  de  nyere  Sprog,  Natur- 
fagene, alt  fik  en  større  eller  mindre  Omgang.  Lau- 
rits kunde  saa  tilegne  sig  det  af  det,  som  han  vilde 
—  det  blev  naturligvis  for  det  meste  saa  lidt  som 
muligt. 

Langt  større  Betydning  havde  dette  Skoleholderi 
for  Hovmesteren  selv  ved  at  danne  Indledningen  til 
den  ivrige  Læsning  af  løst  og  fast,  gammelt  og  nyt, 
han  kastede  sig  over,  saa  snart  han  kom  til  Køben- 
havn igen.  Geografien  f.  Eks.  »blev  ikke  glemt,  men 
havde  jeg  været  flittigere,  havde  jeg  lært  mere«,  siger 
Foss.  Det  vil  nok  sige,  at  Læreren  aldeles  ikke  kon- 
trolerede hans  Selvarbejde,  men  lod  det  være  godt 
med  at  foredrage  løst  og  fast  f.  Eks.  af  de  eventyrlige 
Rejsebeskrivelser,  der  havde  været  hans  egen  kæreste 
Læsning  fra  Barneaarene,  og  som  han  endnu  slugte 


med  en  Drengs  Hunger. 

Hvad  der  fortælles  om  Sprogundervisningen,  er 
endnu  mere  betegnende  for,  hvorledes  Læreren 
høstede  Hovedudbyttet  af  Undervisningen.  Laurits 
havde  i  Forvejen  lært  en  Smule  Tysk,  og  da  alt 
skulde  glide  saa  tvangfrit  og  fornøjeligt  som  muligt, 
prøvede  man  straks  at  parlere  udi  Sproget.  Det  vilde 
dog  ikke  rigtig  gaa.  Imidlertid  havde  Blicher  truffet 
Digteren  Olufsen,  der  paa  denne  Tid  var  Forstander 
for  den  Classenske  Agerbrugsskole  paa  Næsgaard 
paa  Østsiden  af  Falster,  og  let  paavirkelig,  som  Stu- 
denten var,  blev  han  øjeblikkelig  stærkt  smittet  af 
dennes  Interesse  for  den  engelske  Litteratur.  Olufsen 
har  vel  hjulpet  ham  lidt  paa  Vej,  muligvis  ogsaa 
overladt  ham  Materiale  til  Selvstudium.  Navnlig 
henledte  han  Studentens  Opmærksomhed  paa  en 
Bog,  han  selv  i  mange  Aar  havde  holdt  meget  af, 
Macphersons  Ossian.  Blicher  var  hurtig  dybt  inde 
i  Ossian,   og  da  han  havde  faaet  meddelt  Laurits 

Begyndelsesgrundene,  blev  denne  Bog  endog  be- 
nyttet som  Lærebog,  idet  han  for  den  fjortenaarige 
Dreng  tydede  -smaa  Episoder«  af  de  Ossianske 
Digte.  Efterhaanden  som  Hovmesteren  vandt  frem 
i  det  engelske  —  og  det  gik  saa  strygende,  at  Eleven 
var  oprigtig  imponeret  af  sin  Lærers  Fremskridt  — 
blev  dette  Sprog  paa  Grund  af  sin  enkle  Gramma- 
tik fundet  bekvemmere  som  Undervisningsemne  og 
Tysken  med  sin  ubehagelige  Sproglære  delvis  lagt 
til  Side.  Han  foredrog  i  smaa  lettere  Sætninger,  og 
Eleven  havde  saa  intet  andet  at  gøre  end  saa  godt, 
han  kunde  og  vilde,  at  faa  fat  paa  Meningen.  Under- 
visningen har  vist  paa  sin  Vis  ikke  savnet  Liv.  Men 
af  hans  Videns  stærke  Begrænsning  følger  dog,  at 
hans  Kundskabsmeddelelse  har  været  alt  andet  end 
grundig,  og  da  Foss  som  voksen  skulde  udstyre  sig 
til  en  Englandstur,  gjorde  han  da  ogsaa  den  Erfa- 
ring, at  der  var  meget  i  Vejen  med  den  Udtale,  han 
i  sin  Tid  havde  faaet  ind. 

Men  hvor  lidet  regelbundet  det  end  gik  til  der- 
oppe i  Skolestuen,  saa  var  det  dog  et  trangt  Fængsel 
i  Sammenligning  med  det  Revier,  Hovmesteren  havde 
Udsigt  til  fra  Gavlkammerets  Vindu.  Derfor  prøvede 
han  at  forlige  sit  og  Elevens  Tarv  ved  at  henlægge 
en  Del  af  Undervisningen  til  det  Strejfliv,  han  læng- 
tes mere  og  mere  imod,  jo  friskere  hans  Sundheds- 
tilstand blev.  Naar  altsaa  de  Sager  var  fra  Haanden, 
der  fordrede  mest  Selvfornægtelse,  fik  han  Bøssen 
fat,  og  Laurits  maatte  ogsaa  med.  Denne  kunde  jo 
ganske  vist  være  sat  i  Arbejde  hjemme:  men  Blicher 
gik  vel  rigtig  ud  fra,  at  det  næppe  var  blevet  til  me- 
get; under  det  Hengivenhedsforhold,  som  havde  ud- 
viklet sig  mellem  dem,  nænnede  han  heller  ikke  at 
lade  denne  taknemmelige  Fælle  i  Stikken,  medens 
han  selv  nød   Frihedens  velsignede  Glæde.   I   No- 

vellen  »Letacq«  er  Hovedpersonerne  en  Hovmester 
og  hans  Myndling,  der  indbyrdes  og  over  for  Om- 
givelserne har  indgaaet  et  lignende  Forbund  som 
Blicher  og  hans  Discipel.  De  færdes  paa  deres  »egen 
Boldgade,  i  Haven,  i  Skoven  og  Marken,  paa  Bide- 
ture, ved  Fiskeri,  Fuglefangst  og  saa  videre«.  Til 
Undskyldning  for  Blicher  og  som  Bidrag  til  sin 
Selvkarakteristik  anbringer  Laurits,  der  nu  engang 
var  kommen  Lærdommen  paa  tværs,  at  kun  paa 
den  Maade  kunde  han  tages,  om  man  overhovedet 
vilde  komme  nogen  Vej  med  ham.  Det  er  jo  dog 
ikke  sikkert;  Prokuratoren  troede  det  ikke,  men 
mente,  en  anden  Fremgangsmaade  nok  kunde  være 
anvendt.  Mange  Aar  senere  vedkendte  Blicher  sig 
da  ogsaa  i  det  Digt,  han  oplæste  til  Laurits  Foss's 
Sølvbryllup,  at  Læreren  og  Eleven  var  to  Alen  af 
eet  Stykke: 

Kan  du  huske  dengang, 

Da  paa  Falsters  Vang 

Os  tumled  vi  unge  Krabater? 

Langt  heller  paa  Jagt 

Vi  gik  end  gav  Agt 

Paa  Latin,  Politik  og  Traktater. 

Men  der  var  mange  andre  Ting,  som  i  hvert 
Tilfælde  Blicher  gav  Agt  paa,  og  som  i  større  eller 
mindre  Grad  gjordes  til  Undervisningsemner.  Ti 
»de  mange  Timer,  vi  vandrede  sammen  for  at  kom- 
me til  de  Steder,  hvor  Jagten  kunde  drives,  blev  ikke 
bortfjasede.  De  har  været  mig  nyttige  Undervisnings- 
timer,« siger  Foss.  Som  gammel  Mand  mindes  han 
dette  Skoleholderi  med  virkelig  Taknemmelighed. 
Saadanne  Timer  var  hans  »primære  Dannelses- 
skole«.  Det  var  en  Mellemting  mellem  Undervis- 
ning og  Underholdning,  nærmest  det  sidste,  men 
hvor  langt   Passiaren  end  strejfede  ud,  vidste  han 

dog  altid  at  lede  Tanken  hen  paa,  hvad  »der  kunde 
være  mig  godt,  og  nyttigt«.  Kort  sagt,  Blicher  har 
undervist,  som  han  selv  var  bleven  undervist,  da 
han  som  lille  Dreng  sad  paa  Faderens  Knæ  eller  løb 
med  paa  Turene  og  fik  sin  første  Dannelse  ved  For- 
tællinger og  venlige  Samtaler.  Denne  Metode  var 
det,  han  som  Lærer  baade  nu  og  senere  fulgte. 

Som  altid,  naar  han  folte  sig  i  Harmoni  med  For- 
holdene og  havde  megen  Yigeur  over  sig,  var  han 
overordentlig  livlig  talende.  Det  at  meddele  sig,  halvt 
belærende,  halvt  underholdende,  tilfredsstillede  en 
personlig  Trang  hos  ham.  Ved  saadanne  Lejligheder 
blev  Naturfagene  ikke  forsømte.  Der  holdtes  ivrige 
Demonstrationer  paa  Jagtzoologiens  og  Botanikens 
Omraade.  Lige  uden  for  Gaarden  havde  de  den  lille 
Lund,  Holgershaab  Skov,  men  deres  Maal  laa  som 
oftest  fjernere,  og  de  kom  meget  tit  op  til  den  nord- 
lige Kystrand.  Lidt  ude  ligger  den  kratklædte  0 
Dyrefoden,  der  i  Rugetiden  var  ganske  oversaaet 
med  Fugle,  og  her  samlede  de  Æg.  Botanik  havde 
Hovmesteren  aldrig  faaet  Undervisning  i,  men  han 
havde  hos  sin  Fader  og  Randers-Rektoren  set  et 
Herbarium,  og  det  var  tilstrækkeligt.  Han  samlede 
nu  paa  Turene  selv  et  stort  Herbarium,  ordnede 
Planterne  efter  Linné  og  klistrede  dem  op  paa  Pa- 
pir. Det  var  hans  Arbejde  —  Eleven  indskrænkede 
sig  stadig  til  at  se  til  og  være  imponeret  af  den  Fær- 
dighed og  Kyndighed,  som  Læreren  lagde  for  Dagen 
i  alt,  hvad  han  rørte  ved. 

Medens  Blicher  fra  Tid  til  anden  gik  stærkt  op  i 
saadanne  Dilettanterier,  blev  det  stadig  til  mindre 
og  mindre  med,  hvad  der  virkelig  angik  Skolen.  Det 
blev  hurtig  Regelen,  at  naar  Omstændighederne  ikke 
stillede  sig  alt  for  hindrende,  maatte  ingen  Dag  gaa 
hen  uden  en  forsvarlig  Tur.  Naar  de  saa  om  Aftenen 

muntre  og  straalende  kom  tilbage  og  som  en  Slags 
Sonoffer  til  de  vrede  Husguder  afleverede  deres  Æg, 
Vildt  og  Fisk  i  Køkkenet  og  derefter  med  frisk  Ap- 
petit gjorde  Indhug  i  Falstringernes  gode  Flæsk,  saa 
rystede  Prokuratoren  paa  Hovedet  og  mente,  at  dette 
Skoleholderi  da  vist  aldrig  kunde  bære  frem  mod 
nogen  god  Artium.  Tiden  gav  ham  da  ogsaa  Ret.  Den 
Student,  som  Efteraaret  1803  blev  Blichers  Afløser, 
kunde  slet  ingen  Vegne  komme  med  den  opløbne 
Dreng  og  maatte  straks  give  tabt,  og  da  Laurits 
endelig  ved  Indgangen  til  sit  20.  Aar  (1806)  blev  Stu- 
dent (fra  Vordingborg  Skole),  var  det  med  et  over- 
maade  ringe  Eksamensresultat. 

Men  saa  langt  rakte  deres  Tanke  naturligvis  ikke. 
Den  Tid,  der  er  gaaet  med  Glæde,  kommer  ikke 
igen  med  Sorg.  De  levede  i  Nuet  som  de  barnlige  Sjæle, 
de  begge  var.  Selv  om  Vejret  var  saa  galt,  at  de  maatte 
blive  under  Tag,  vidste  Blicher  endda  at  holde  sig 
skadesløs  for  den  tabte  Motion.  Saa  kom  Floretterne 
frem;  Laurits  skulde  lære  at  fægte,  og  Hovmesteren 
greb  ogsaa  gerne  Lejligheden  til  at  vedligeholde  den 
Færdighed,  den  københavnske  Underofficer  havde  bi- 
bragt ham.  De  togaltsaa  en  lille  Kontra.  Overhovedet, 
den  Motion,  han  følte  bekom  ham  saa  vel,  maatte 
ikke  forsømmes.  Men  det  skulde  heller  ikke  let  ske. 
Ti  hver  Aarstid,  ja  omtrent  hver  enkelt  Dag  havde 
sin  særlige  Lyst.  Revieret  udvidedes  stadig,  og  under 
fælles  Eventyr,  Strabadser  og  Farer  voksede  deres 
Fortrolighed  og  Iver.  Traf  de  om  Efteraaret  ved 
Solnedgang  paa  en  Flok  Brokfugle,  betænkte  de  sig 
ikke  paa  at  skubbe  sig  frem  paa  Maven  hen  over 
Plovfurerne,  medens  de  havde  Solen  bag  sig  og  Fug- 
lene foran.  Da  disse  paa  Grund  af  det  blændende 
Solskær  ikke  kunde  bemærke  Jægerne,  fik  Drengen 
først  Lejlighed  til  at  brænde  løs,  før  Fuglene  lettede, 

derefter  knaldede  Blicher,  saa  de  tit  kunde  bringe  et 
anseligt  Bytte  hjem.  I  Rønnebærtiden  satte  de  Doner 
op,  og  Kramsfuglene  maatte  holde  for.  Naar  Jægerne 
om  Vinteren  naaede  Kystranden,  fik  de  Skøjterne 
paa  og  stod  ud  over  Havisen,  hvor  de  ved  Vaagerne 
ventede  paa  Ænderne.  Om  Foraaret  samlede  de  Æg, 
og  i  den  Hensigt  plaskede  de  i  en  Baad  om  fra  Holm 
til  Holm.  Hvad  der  nu  som  altid  havde  den  største 
Tillokkelse  for  Blicher,  var  Andetrækket  efter  So- 
lens Nedgang  og  før  dens  Opgang. 

Paa  Falsters  grønne  Marker,  i  de  frodige  Skove 
og  i  Smaalandsbugtens  Bølger  blev  Blicher  fra  Tæ- 
ringssotten  givet  tilbage  til  Livet.  Han,  der  var  kom- 
men omtrent  dødfødt  til  Verden,  som  havde  skran- 
tet gennem  hele  Barnealderen  og  ved  Indgangen  til 
Ungdomsaarene  faaet  det  haardeste  Knæk,  lagde 
her  Grunden  til  den  hærdede  »Puntlæders-Konstitu- 
tion«,  der  ikke  alene  bærer  ham  oppe  hele  Livet 
igennem,  men  saa  at  sige  forynges  med  Alderen, 
saa  »han  er  nu  i  sit  63.  Aar  saa  ungdomskraftig,  at 
han  paa  Jagten  gaar  dem,  han  kunde  være  Fader  og 
Bedstefader  til,  stoktrætte  uden  selv  at  spore  Ud- 
mattelse«. Og  saa  Jagten!  Den  Sport,  han  hidtil 
havde  taget  som  Dilettanteri,  dyrkede  han  her  for 
første  Gang  nu  som  den  vældigste  Nimrod.  Det  blev 
jo  ligeledes  hans  Trøst  i  de  mørke  Manddoms  Aar. 

Hvor  afhærdet  han  i  den  korte  Tid  allerede  var 
bleven,  ses  af,  hvad  Strabadser  han  nu  turde  byde 
sit  Helbred  for  at  kunne  drive  Jagten  paa  en  ret- 
skaffen Maade.  Naar  Andetrækket  om  Aftenen  var 
forbi,  gik  de  nemlig  ikke  hjem,  men  kamperede  den 
lyse  Sommernat  igennem  under  aaben  Himmel  for 
at  være  til  Rede,  naar  det  begyndte  om  Morgenen. 
Naar  hans  Kræfter  kunde  svare  til  det,  tvivler  man 
om,  at  Lungerne  mindre  end  to  Aar  i  Forvejen  kan 

have  været  saa  angrebne,  som  han  antager.  Enhver 
Erindring  om  den  Svækkelsestilstand  var  da  ogsaa 
som  blæst  bort  af  hans  Bevidsthed.  Nu  dyrkedes 
igen  med  Iver  den  Svømmesport,  som  kort  i  For- 
vejen nær  var  kommen  ham  saa  dyrt  at  staa.  Og 
Gang  efter  Gang  var  de  paa  Landjorden  og  ved  Vaa- 
gerne  i  Livsfare,  uden  at  de  ænsede  det  synderligt. 
Blichers  Erindringer  meddeler,  hvorledes  han  i  Sko- 
ven havde  »skudt  en  Høg,  som  blev  hængende  i 
nogle  af  de  øverste  Kviste  af  en  høj  og  rank  Bøg. 
Sit  Bytte  maatte  Blicher  have  Fingre  i;  det  kunde  jo 
ikke  være  anderledes.  Med  Møje  naaede  han  op  til 
Toppen;  men  idet  han  med  den  ene  Haand  griber 
den  dyrebare  Høg,  gaar  Grenen,  han  træder  paa, 
i  Stykker,  han  taber  Holdet  med  den  anden  Haand 
og  skrider  —  dog  ikke  længere  end  til  en  kløftet 
Gren,  der  spænder  ham  forfra  om  Halsen.  Nu  var 
han  i  yderste  Fare  for  at  kvæles,  men  heldig  nok  til 
i  rette  Øjeblik  at  faa  saaledes  fat  med  Hænderne,  at 
han  kunde  hæve  Halsen  ud  af  dens  Klemhærke. 
Havde  dette  Redningsmiddel  glippet,  vilde  den  stak- 
kels Blicher  være  bleven  anset  som  Opfinder  af  en 
ny  Maade  at  hænge  sig  paa«.  Een  Hændelse  oplevede 
de  dog,  som  slog  dem  med  Skræk.  De  var  en  Aften 
silde  for  Hjemgaaende  fra  en  Tur,  der  havde  for- 
aset dem  noget,  saa  Samtalen  imod  Sædvane  var 
gaaet  i  Staa.  Drengen  drev  bagefter  med  Bøssen  paa 
Armen  og  Løbet  rettet  fremad.  Det  var  en  gammel 
Muskedonner,  hvis  Laas  idelig  maatte  mønstres, 
hvorfor  han  ogsaa,  naar  der  var  Lejlighed,  helst 
benyttede  Lærerens  Vaaben.  Der  maatte  sagtens  igen 
have  været  noget  i  Vejen  med  Laasen,  ti  pludselig 
klikkede  Hanen;  var  Skuddet  gaaet  af,  vilde  Blicher 
være  bleven  dræbt  eller  lemlæstet.  Han  vendte  sig 
brat;  de  stirrede  et  Øjeblik  maalløse  paa  hinanden, 

og  mange  Aar  senere,  naar  de  mødtes,  maatte  de 
erindre  dette  rædselsfyldte  Øjeblik. 

Saaledes  bevarede  Udfartslivet  ved  idelige  Eventyr 
og  Farer  sin  friske  Lyst,  saa  Dagene  aldrig  gled  over 
i  interesselos  Enstonighed.  De  to  Landstrygere  bar 
i  sig  selv  Kilden  til  megen  Glæde.  Under  det  For- 
bund, de  i  al  deres  Uefterrettelighed  havde  indgaaet 
til  Frihedens  Nydelse,  var  de  omtrent  hinanden  nok. 
Som  det  var  Studenten  en  Glæde  at  meddele  sig, 
havde  han  i  sin  Elev  den  taknemmeligste  Tilhører, 
han  kunde  ønske  sig.  Fra  de  nærværende  Ekspedi- 
tioner sprang  hans  Tanke  tilbage  til  Farterne  paa 
Alheden,  i  Gudenaa-Egnen  og  Hads  Herred.  Mange 
af  de  Sagn,  som  knyttede  sig  til  Drengetidens 
Tumleplads,  dukkede  frem  for  Hovmesteren:  og 
Laurits  maatte  ikke  have  været  en  normal  Dreng, 
om  han  ikke  havde  været  saa  glad  for  dem  som  for 
den  bedste  Morskabsbog.  I  en  Alder,  hvor  man  hel- 
lere ser  frem  end  tilbage,  fik  Blicher  saaledes  Lej- 
lighed til  at  fastholde  og  klare  sine  første  Indtryk  af 
de  Egne,  hvortil  hans  Manddoms  Digtning  skulde 
knytte  sig.  Naar  han  fortalte  om  Jylland  og  Jy- 
derne«, var  det  ikke  i  isolerede,  farveløse  Træk; 
Skikkelser  og  Begivenheder  rykkedes  ikke  ud  af 
det  Sceneri,  hvori  de  hørte  hjemme,  men  løftede 
sig  paa  Baggrund  af  den  brune  Hede  med  de  en- 
somt pibende  Hjejler,  meldes  der. 

Med  saa  meget  stærkere  Forundring  og  Glæde 
maa  han  da  være  slaaet  af  Falster-Landets  Natur,  alt 
det  frodige,  grønne,  han  færdedes  i,  og  som  slyngede 
sin  friske  Krans  om  det  Vaar-  og  Sommerliv,  hans 
Huslærertid  blev.  »Hvilken  Forandring  for  mig  nitten- 
aarige  Lyngmand,  da  jeg  som  Hovmester  kom  til  det 
yndige  Falster!  Disse  Marker  med  ægyptisk  Korn- 
rigdom, disse  herlige  Skove,  saa  frodige,  som  om  de 

var  indførte  fra  Australien  — jeg  spurgte  mig  selv: 
er  du  virkelig  i  Danmark?«  hedder  det  i  Novellen 
Skinsyge«.  Da  Landsbydegnen  er  kastet  i  Land 
ved  Korselitse  paa  Falster,  skriver  han  i  Dagbogen: 
»Hvilket  yndigt  Land  er  dog  dette!  Alt  i  sin  fulde 
Flor.  Skoven  grøn  og  Markerne  grønne.  Blomster 
alle  Vegne.  I  Sibirien  er  der  endnu  Vinter.  Gud  ske 
Lov  for  saadant  Bytte!«  Oftere  nævner  han  ganske 
vist  ikke  Øen.  Dens  »tlade  Former  og  plumpe  Grøn- 
hed« —  for  at  bruge  Aarestrups  Karakteristik  —  har 
jo  heller  aldrig  fundet  sin  Digter.  Men  for  Blicher 
har  Falsters  landskabelige  Præg  dog  haft  noget  af  den 
»Emalje«,  som,  siger  han  i  »Fjorten  Dage  i  Jyl- 
land«, tryllende  Erindringer  forlener  et  Landskab: 
og  naar  han  atter  og  atter  besynger  den  Foraars- 
lund,  der  saa  hans  Ungdoms  Glæde,  tænker  han 
ikke  mindst  paa  Falster,  hvor,  som  Ingemann  synger. 

Den  rige  Rugmark  bølger 
Bag  Vejens  Pilehegn. 
De  susende  Bøgeskove 
Er  Sommerens  Sejerstegn, 

og  meget  af  det  hengivenhedsfyldte  Venskab,  hvor- 
med Blicher  knyttedes  til  Ingemann/  beror  sikkert 
paa  fælles  Kærlighed  til 

Den  lille  grønne  0 
Imellem  de  dybe  Sunde 
Og  brusende  Østersø. 

Som  vi  har  set,  havde  Hovmesteren  rigelig  An- 
vendelse for  al  den  Tid,  han  egenmægtig  bjærgede 
sig  fra  Skolearbejdet,  og  dog  fik  han  under  alle  sine 
Dilettanterier  Lejlighed  til  at  færdes  saa  meget  blandt 
Folk,  at  han  ogsaa  paa  Selskabelighedens  Omraade 
gjorde  Fremskridt,  der  senere  kom  ham  svært  til 
Gode.  Det  vigtigste  Udgangspunkt  var  Provste- 
familien i  Gunslev,  hvortil  den  syge  Slægtning  paa 

Holgershaab  ganske  naturligt  tyede.  Slægtskabet  er 
dog  fjernere  end  angivet  i  Novellen  Skinsyge  s  men 
Divergensen  er  saa  iøjnefaldende,  at  den  kun  kan 
bero  paa  en  Skrivefejl.  Provst  Didrik  Blicher,  Guns- 
lev,  var  en  Brodersøn  af  Steens  Oldefader,  alt- 
saa  Sønnesøn  af  Præsterækkens  første  Mand,  Jens 
Nielsen  Horsens,  saa  Novellen  har  Ret  i,  at  »han 
var  da  af  Blodet,  og  der  var  godt  Blod  i  ham«.  Det 
maatte  ogsaa  have  været  meget  tyndere,  om  de 
to  Blicherter  ikke  straks  skulde  have  fundet  hin- 
anden. »Jeg  ved  ikke  andet  imod  ham  end,  at  der 
aldrig  maatte  lægges  i  Kakkelovnen  førend  den  første 
December.  Følgen  deraf  var,  at  man  i  Gunslev  Præste- 
gaard  frøs  af  og  til  i  November  —  som  jeg  selv  har 
gjort  —  og  at  hans  Døtre,  hvilket  jeg  ofte  har  set, 
gik  med  Uldvanter  i  Køkken,  Spisekammer  og  Fade- 
bur. Da  de  alle  fire  endnu  [1844]  er  levende,  kan  de 
sige,  om  jeg  lyver.« 

Det  var  klart  nok  de  rette  Folk,  den  forknytte, 
hypokondre  Student  var  kommen  i  Hænderne  paa. 
De  af  Novellen  »Skinsyge  «  anførte  Linier  viser  gan- 
ske godt  den  ukuldskære,  myndig-muntre  Husfader 
i  de  høje  Stuers  rene  Luft,  og  det  er  mere  end  sand- 
synligt, at  netop  han  har  holdt  Steen  saa  nær  som 
muligt  til  den  Kurmetode,  hvormed  denne  havde 
begyndt  at  afhærde  sig  i  Hovedstaden.  Overhovedet, 
det  er  ikke  uden  Interesse  at  vide,  at  Studenten  er 
kommen  meget  hos  denne  Mand,  der  er  Stammens 
sundeste,  mest  retvoksede  Skud,  en  mere  harmonisk 
Natur  og  et  lykkeligere  Temperament  end  nogen 
anden  af  den  talrige  Præsteslægt.  »Husets  Indvortes, 
bestyret  af  hans  fortræffelige  Kone  og  forskønnet  af 
hans  elskværdige  Børn,  svarede  i  alle  Dele  til  det 
Udvortes.  Man  befandt  sig  der  overmaade  vel.  Sel- 
skabelighed, Venskab,  Frihed,  Orden,  Skønhed,  fin 

Levemaade,  fornuftig  og  vittig  Samtale,  alt  stem- 
mende Sindet  til  Glæde.  O,  de  uforglemmelige  Dage,« 
siger  hans  Kollega,  J.  Paludan,  i  en  Nekrolog  i  Minerva, 
1805,  »da  jeg  i  dette  humane  og  behagelige  Hus  ved 
Siden  af  den  dydige  Professor  Glahn,  den  ædle,  djærve 
Kommandør  Wulff  og  min  hensovede  Blicher  del- 
tog i  de  ubeskrivelig  søde  Glæder,  som  Forstand  og 
Hjerte  forstaar  at  meddele  Venner«.  Denne  Lovtale 
faar  et  betydningsfuldt  Supplement  i  de  Digte,  N.  F. 
S.  Grundtvig  har  skrevet  om  Provstefamilien. 

Var  i  denne  Kres  jeg  blevet, 
Gladere  jeg  havde  levet, 

hedder  det  i  et  af  dem,  »Gunslev  Have«. 

Hvad  angaar  Provstens  »fornuftige  Samtale«,  er 
det  ikke  vanskeligt  at  forstaa,  i  hvad  Retning  den 
har  paavirket  Studenten.  Den  har  drejet  sig  om 
Tidens  store  Spørgsmaal,  det  Reformarbejde,  Prov- 
sten tog  saa  energisk  Del  i.  Han  havde  arvet  al 
Slægtens  Arbejdslyst;  men  bag  Iveren  laa  en  be- 
stemtere Vilje,  der  aldrig,  som  til  Eks.  hos  Randlev- 
Præsten  Niels,  fik  Præget  af  Halstarrighed  eller  Rast- 
løshed, hvorfor  han  fik  udrettet  meget  mere  og  kunde 
henvise  til  de  smukkeste  Resultater  af  sin  Virksom- 
hed, som  Paludan  omtaler  udførligt.  Men  trods  alt 
dette  var  der  aldeles  intet  rustificeret  eller  arbejds- 
tungt  over  ham.  Han  havde  faaet  »ej  alene  en  viden- 
skabelig,* men  og  en  galant  Opdragelse«.  Fra  de 
første  Studenteraar  havde  han  med  »Sving«  bevæget 
sig  mellem  fine  Folk  og  som  Hovmester  hos  højfor- 
nemme Herrer  vidst  at  vinde  disses  Bevaagenhed. 

*  Naar  alle  Beretninger  strømmer  over  af  Ros  over  denne 
Mand,  kan  der  dog  gøres  opmærksom  paa,  at  der  vistnok  var 
Maade  med  Videnskabeligheden.  Den  har  i  hvert  Tilfælde 
intet  Udtryk  faaet  i  hans  faa  Skrifter,  og  han  fik  non  con- 
temnendus  til  sin  Embedseksamen. 

Det  var  en  af  dem,  Frederik  d.  Femtes  bekendte 
Yndling,  Grev  Adam  Gottlob  Moltke,  der  mod  at 
overlade  Regeringen  Kaldsretten  til  en  af  Bregent- 
ved-Godsets Kirker  havde  været  i  Stand  til  at  skaffe 
Didrik  Blicher  det  gode  Embede  i  Gunslev.  Alle- 
rede ved  at  omtale  sine  egne  Ungdomsoplevelser 
har  Provsten  bragt  Bud  fra  en  Verden,  der  maatte 
interessere  Steen  stærkt.  Og  naar  han  vendte  sig  til 
sin  Fader,  den  tidligere  omtalte  Stokkemarke-Blichers 
bevægede  Liv,  førte  hans  Fortællinger  midt  ind  i  det 
Tidsrum,  som  Blichers  >  historiske«  Noveller  spæn- 
der over.  Peder  Blicher  i  Stokkemarke,  Søn  af  Slæg- 
tens Stamfader,  Bælum-Præsten,  havde  som  Felt- 
præst været  med  i  Brabant  og  deltaget  i  den  nor- 
diske Krig,  den  Krig,  af  hvilken  vi  i  »En  Landsby- 
degns Dagbog«  ser  et  lille  Billede.  Et  lille  Træk  i 
Herremanden  og  Yinhandleren«  (Saml.  Noveller, 
1882,  IV  B.,  Side  52,  Anm.)  viser,  at  Steen  er  bleven 
gjort  bekendt  med  sin  Slægtnings  Karakter;  hans 
eventyrlige  Levnedsløb  er  heller  ikke  forblevet  ham 
fremmed,  og  ind  i  Provstens  Fremstilling  er  gledet 
gamle  Krøniker,  som  Studenten  nok  skal  have 
fundet  saa  »vittige«,  at  de  sikkert  gaar  igen  i  de 
mange  Præstehistorier,  selv  om  vi  med  Vished  kun 
kan  nævne  eet  Træk  som  stammende  fra  denne 
Kilde. 

Den  »Politur  og  Anstand«,  Didrik  Blicher  havde 
erhvervet  sig  i  sin  Ungdom,  var  ikke  bleven  slidt  af 
paa  Arbejdsmarken,  men  prægede  hele  Huset,  saa 
det  var  Midtpunkt  for  en  blomstrende  Selskabelig- 
hed. Paa  denne  Præstegaard,  hvorhen  mange  havde 
Ærinde,  blev  Steen  Blicher  bekendt  med  den  elsk- 
værdige Professor  Glahn,  Provst  i  Nabobyen  Rise- 
rup,  og  dennes  Svigersøn  Budtz  paa  Elysium.  Dem 
besøgte  han  ofte.  Det  falder  da  heller  ikke  unatur- 

ligt  at  tænke  sig,  at  det  var  hos  Provst  Blicher,  at 
han  gjorde  sit  betydningsfulde  Bekendtskab  med 
Digteren  Olufsen,  der  boede  kun  et  Par  Mil  borte, 
og  da  Indledningen  var  gjort,  var  Vejen  til  Næs- 
gaard  let  at  finde  for  en  Fodgænger  som  Blicher. 
Foss  vil  ganske  vist  erindre,  at  Hovmesteren  ikke 
særlig  ofte  kom  paa  Næsgaard;  paa  den  anden  Side 
ved  vi,  at  Bekendtskabet  allerede  under  Huslærer- 
tjenesten kom  saa  vidt  i  Stand,  at  han  under  sit 
følgende  Københavnerophold  søgte  Baad  og  Hjælp 
hos  Olufsen,  der  imidlertid  ogsaa  var  flyttet  til  Ho- 
vedstaden. Ogsaa  et  andet  kært  Ungdomsvenskab 
lader  sig  med  megen  Sandsynlighed  henføre  til  Hus- 
lærertiden. Det  er  den  godt  fyrretyveaarige  Jurist 
Faye,  der  som  Formand  for  den  Kommission,  der 
ansatte  Arealskatten  for  Lolland-Falster,  1803  laa 
paa  Øen;  han  havde  en  lille  poetisk  Aare,  og  det  er 
ham,  Blicher  i  sine  Erindringer  omtaler  som  den 
»poetiske  Amtmand«,  han  paa  sine  gamle  Dage  be- 
søgte i  Thisted,  og  til  hvis  Minde  han  har  skrevet 
et  smukt  Digt. 

Jo,  Hovmesteren  vilde  med  Glæde  have  sandet 
Nekrologens  Ord  om,  hvor  godt  alle  befandt  sig  paa 
Gunslev  Præstegaard.  Her  var  den  aandelige  Atmos- 
fære, han  altid  befandt  sig  bedst  i,  i  fuldt  Maal  den 
kultiverede  Borgerlighed,  han  i  Begyndelsen  af  sin 
Studentertid  forgæves  havde  anstrengt  sig  for  at 
komme  indenfor.  Og  naar  han  siger,  at  han  indtil 
et  Stykke  forbi  Tyveaarsalderen  følte  sig  forlegen 
mellem  fremmede,  navnlig  mellem  Damer,  saa  er 
dog  Omslaget  blevet  forberedt  her.  Vi  hører  netop, 
at  »overalt,  hvor  Blicher  kom  paa  Falster,  var  han 
vel  set,  gererede  sig  smukt  og  tvangfrit,  det  vil  sige 
uden  Affektation,  i  Dame-  som  i  Herreselskab.  Hans 
Konversation  var  underholdende,  han  sang  og  mu- 

sicerede  gerne«.  Han  havde  Rekonvalescentens  fint- 
mærkende Sanser,  friske  aabne  Modtagelighed,  tak- 
nemmelig-glade  Forundring  og  den  dermed  for- 
bundne Akklimatiseringsevne.  En  til  hans  Levneds- 
meddelelser  føjet  Fodnote  giver  Oplysning  om,  hvor 
receptivt  frisk  hans  Sind  var  netop  i  denne  Periode. 
Idet  Noten  nemlig  er  knyttet  til  Omtalen  af  Rekon- 
valescenstiden efter  den  svære  Sygdom  1837,  ses 
den  at  referere  sig  ogsaa  til  Falsteropholdet:  »Han 
genkender  daglig  de  samme  Indtryk,  som  sanselige 
Genstande,  Luftfænomener,  den  eller  den  Blomst, 
den  eller  den  Musik  frembragte  i  det  lette,  livsglade 
Ungdomssind.*  Disse  faa  Ord  er  det  værd  at  mærke 
sig,  ti  de  er  i  Virkeligheden  de  eneste,  der  direkte 
nævner  den  Ungdomsglæde,  hans  Manddoms  Digt- 
ning besynger. 

Og  saa  Arnelykken,  om  hvilken  der  i  Novellerne 
skærmes  saa  ømt!  I  hvilken  Periode  af  sit  Liv  har 
han  i  saa  høj  Grad  som  her  hos  Provstefamilien 
haft  Lejlighed  til  at  se  og  nyde  saadan  blomstrende 
Lykke?  »Hvad  er  det  dog  for  en  velsignet  Gave, 
denne  snaksomme  Munterhed,  der  som  et  elektrisk 
Stød  meddeler  sig  til  alle  og  tvinger  selv  den  be- 
drøvede til  at  le  med  Taarer  i  Øjnene,  at  kunne 
vende  den  lyse  Side  op  paa  alle  Ting,  gribe  enhver 
Glæde  i  Flugten,  spøge  med  Vid  og  skæmte  uden  at 
fornærme.«  (»Juleferierne«). 

I  saadanne  Omgivelser  var  det,  han  lærte  at  føre 
sig,  og  han  gjorde,  som  vi  hører,  ingen  daarlig  Figur. 
Den  unge  Slægtning  var  en  Mand  af  mange  Kvali- 
teter, der  kunde  gøre  det  gode,  gamle  Blicher-Navn 
Ære.  Han  havde  over  sig  en  klædelig  frisk  For- 
fængelighed. Med  Glans  havde  han  absolveret  sine 
Eksaminer,  som  han  selv  paa  sine  gamle  Dage  ikke 
kunde  lade  være  at  vifte  med;  Provsten  og  Professor 

Glahn  har  vidst  at  vurdere  hans  Færdighed  i  Lati- 
nen; den  berejste  Olufsen  har  med  Respekt  aner- 
kendt hans  store  Fremskridt  i  Engelsk,  og  den  Skov- 
rider, som  Foss's  Erindringer  og  Falster-Novellen 
nævner,  og  under  hvis  Revier  den  bekkasinrige 
Gunslev  Mose  laa,  skal  nok  have  indrømmet,  at 
Hovmesterens  Jagtbedrifter  og  Jagtkrøniker  var  al 
Ære  værd. 

Heller  ikke  mellem  »de  dejlige  Piger«  var  han 
nu  længer  tilovers.  Dem  regalerede  han  med  Kon- 
versation, Sang  og  Musik;  Fløjten  trakterede  han 
rent  ud  med  Mesterskab,  fandt  man.  Provsten 
havde  fire  Døtre,  alle  i  Alderen  fra  tolv  til  tyve, 
og  de  har  uden  Tvivl  været  ham  gode  Lære- 
mestre med  Hensyn  til  Damers  Omgængelse.  Han 
har  sikkert  gjort  langt  bedre  Figur  end  den  høje, 
alvorlige,  unge  Mand,  der  fra  det  nærliggende  Tor- 
kildstrup  paa  samme  Tid  begyndte  at  faa  sin  Gang 
i  Gunslev  Præstegaard  og  ogsaa  senere  hjemførte 
en  af  Provstens  Døtre,  N.  F.  S.  Grundtvig,  der  blev 
gift  med  Margrethe  Rlicher.  Hovmesteren  var  saa 
fortrolig  med  dem,  at  han  kaldte  dem  Tanter,  »hvor- 
vel de  var  baade  unge  og  smukke«.  Skønt  man  jo 
lagde  sent  i  Kakkelovnen  paa  Præstegaarden,  skulde 
man  fejle  meget,  om  han  ikke  undertiden  har  haft 
det  varmt  nok,  naar  han  sammen  med  disse  Tanter 
færdedes  i  Køkken,  Spisekammer  og  Fadebur. 

Medens  Blicher,  sorgløst  vegeterende  og  behage- 
ligt optaget  af  alle  sine  Dilettanterier,  slentrede 
om  paa  Falster-Landet,  var  Oehlenschlågers  første 
Digtsamling  udkommet,  og  Steffens  havde  holdt  sin 
første  Forelæsningsrække.  Luftninger  fra  Hovedsta- 
dens litterære  Røre  naaede  kun  langsomt  og  i  me- 
get ringe  Grad  ud  i  Landet,  og  hvad  Bemærk- 
ninger den  tyveaarige  Student  har  hørt  Falstringer 
som  Provst  Blicher,  Professor  Glahn  og  Agronom 
Olufsen  ofre  den  unge  Romantik  og  den  tyske  Dok- 
tor, har  sikkert  været  saa  strenge  og  affejende,  at 
hans  Interesse  ikke  er  bleven  vakt  dernede.  Men 
herinde  talte  man  næsten  ikke  om  andet;  den  første 
Kending  fra  Horsensianer-Kresen  paa  Kultorvet,  han 
traf,  kunde  give  ham  rigelig  Underretning.  Alt  nyt, 
af  hvad  Art  det  var,  havde  paa  Forhaand  hans 
Interesse,  og  angest,  som  han  var,  for,  at  han  under 
det  lange  Landophold  skulde  være  bleven  distan- 
ceret, ilede  han  med  at  slutte  sig  til  den  store  Flok, 
der  fyldte  Ehlers'  Kollegiums  Sal,  da  Steffens  netop 
nu  begyndte  en  ny  Forelæsningsrække. 

Det  maa  dog  straks  bemærkes,  at  denne  Oplysning 
ikke  stammer  umiddelbart  fra  Blicher,  der  ingen 
Sinde  omtaler  Steffens's  Virksomhed  eller  blot  næv- 
ner hans    Navn,  ligeledes,   at   den   er  af  meget   ny 

Dato,  idet  Fr.  Barfod  1862  meddelte  som  noget  »mindre 
bekendt«,  at  Blicher  var  bleven  vakt  og  revet  med 
af  Ypperstepræsten  .  Oplysningen  om  ham  som 
Steffens's  Tilhorer  faar  staa  ved  sit  Værd,  da  Med- 
deleren vel  har  sin  Viden  fra  Blicher  selv:  men 
derud  over  maa  man  vist  tage  sit  Forbehold.  Paa 
det  Tidspunkt,  da  Barfod  lærte  Digteren  at  kende, 
var  det  erkendt  og  fastslaaet.  at  den  store  Rejsning 
i  Litteraturen  dateredes  fra  disse  Forelæsninger:  det 
at  have  været  Steffens's  Tilhører  ligesom  gav  Relief. 
Over  for  sin  trediveaarige  entusiastiske  Beundrer 
kan  Blicher,  der  aldeles  ikke  regnedes  med  til  Lavet, 
godt  et  enkelt  Øjeblik  ganske  uvilkaarligt  have  knyt- 
tet en  snævrere  Forbindelse  mellem  sin  poetiske 
Udvikling  og  Ypperstepræstens  Tale,  end  han  maaske 
ved  nærmere  Overvejelse  turde  fastholde  stemmede 
med  det  faktiske  Forhold. 

Ti  naar,  som  Grundtvig  siger,  faa  eller  ingen  for- 
stod noget  sammenhængende  af  Doktorens  Ord,  hvor- 
ledes mon  det  saa  er  gaaet  Blicher?  Mon  ikke  navn- 
lig han  har  savnet  den  væsentlige  Betingelse,  som 
den  docerende  straks  (i  den  første  trykte  Forelæs- 
ning) fordrer  af  sine  Tilhørere:  Intuitionen,  »den 
indvortes  Anskuelse,  som  fatter  enhver  enkelt  Del 
sammen  til  et  Helt,  sætter  det  absolut  hele,  ene  som 
det  reelle  og  ved  denne  omfattende  Anskuelse  for- 
trænger enhver  fremmed  Forestilling,  som  ikke  nød- 
vendig maa  tænkes  i  Sammenhæng  med  hele«.  Han 
hørte  jo  netop  hjemme  i  »den  store  Hob«,  som  Stef- 
fens i  sin  første  Forelæsningsrække  straks  vender  sig 
imod,  der  nærer  »den  almindelige  Fordom  mod 
Filosofien«.  Han  var  ikke  videre  og  kom  aldrig  vi- 
dere end  til  en  rent  upersonlig  Interesse  for  det  18. 
Aarhundredes  Filosofi,  den  anvendte,  den,  der  an- 
gaar  Morallæren  eller  forliger  sig  med  eksakt  Natur- 

videnskab.  Al  anden  Tænkning  var  Metafysik,  noget, 
han  mundtlig  altid  stemplede  som  kristendoms- 
fjendsk.  I  sine  Skrifter  tog  han  sig  bedre  i  Vare: 
dog  er  der  ogsaa  her  et  Par  Steder,  man  i  saa  Hen- 
seende kan  lægge  Mærke  til.  Mellem  de  Mærkværdig- 
heder, der  forevises  paa  Viborg  Snapsting  (Jyllands- 
rejsens«  5.  Døgn),  er  ogsaa 

Sjælen  af  en  Karuds 
Vel  konserveret  i  Spiritus. 
Af  hvilken  —  det  læres  i  Metafysik  — 
Vor  egen  per  emanationem  udgik. 

Hvad  der  sigtes  til  hermed,  er  Udviklingsteorien, 
der  jo  ogsaa  i  vor  hjemlige  Litteratur  glimtvis  an- 
tydes ofte  længe  før  Darwin.  Men  betegnende  for  hans 
Uvilje  mod  Spekulationen  i  det  hele  er  det,  at  der 
her  polemiseres  ikke  med  Naturfilosofferne,  men 
tværtimod  med  en  Repræsentant  for  det  18.  Aar- 
hundredes  Filosofi,  Treschow,  der  fra  Kristiania 
kaldtes  til  København  netop  for  at  danne  en  Mod- 
vægt mod  Steffens.  Med  de  af  »Jyllandsrejseii' 
citerede  Linier  kan*  nemlig  jævnføres  følgende  af 
Provst  Fr.  Schmidts  Dagbøger  (Side  38—39):  »Blandt 
de  Ideer,  som  jeg  ikke  kan  komme  til  Rette  med, 
var  den,  som  Treschow  i  en  af  sine  Forelæsninger 
[1807]  skal  have  debiteret  og  endnu  holder  fast  ved,  og 
som  Moldenhawer  og  øvrige  Teologer  skal  have 
taget  ham  ilde  op,  at  Menneskene  oprindelig  har 
været  Mollusker  og  gennem  uendelige  Gradationer 
er  stegne  til  deres  nuværende  Art  og  Skikkelse, 
en  Ide,  som  han  anser  næsten  til  Evidens  bestyrket 
ved  den  Proces,  som  foregaar  med  Mennesket 
i  Moders  Liv  fra  dets  Oprindelse  af  og  gennem  dets 
hele  Udvikling  der,  som  synes  at  tilkendegive,  at  det 

*  Som  Professor  Sophus  Bauditz  har  været  saa  venlig  at 
gøre  mig  opmærksom  paa. 

oprindelig  er  et  Vanddyr  eller  Mollusk.«  Ganske 
aabenhjertet  er  Blicher  et  andet  Sted  (»Min  Tids- 
alder«, Side  101):  »Den  nyeste  Filosofi,  der  udsprang 
af  en  Konigsbergsk  Professors  Hjerne  og  derefter 
har  spøgt  i  nogle  andre  Tyskeres,  er,  nøje  betragtet, 
ikke  stort  andet  end  tomt  Grubleri,  der  kun  kan 
tjene  til  at  forvirre  flere  andre  Hjerner,  alt  uden 
praktisk  Nytte.  Kant!  Fichte!  Schelling!  Oken!  og 
hvad  I  ellers  hedder,  1,  deres  mange  Disciple!  Hvad 
har  I  virket  med  eders  spidsfindige  Tænkeregier! 
Hvad  har  I  frembragt  med  eders  tykke  Bøger,  som 
ellers  nu  ikke  har  stort  flere  Læsere  end  Forfattere 
—  ikke  stort  mere  end  Bonden  Klejnjog  med  hans 
Plov;  han  skaffede  dog  Føde  for  Legemet,  men  I 
lavede  bitter  Mikstur  for  Sjælen.  Sokrates!  Plato! 
Aristoteles!  Cicero!  Dersom  I  nu  kunde  se  op  her- 
ind i  de  germanske  Akademier,  mon  I  da  ikke  vilde 
bortvende  Øjne  og  se  hen  til  det  gamle  ved  Mi- 
nervas Stad?  Naar  der  kommer  saadan  noget  broget 
Tøj  fra  de  filosofiske  Væverstole  daraussen,  saa 
maa  vi  herinde  endelig  have  fat  paa  det;  men  hvad 
vi  væver,  bliver  som  oftest  allobrogisk.  Det  kan  da 
ogsaa  være  det  samme,  for  Spørgsmaalet  efter  saa- 
danne  Tøjer  saa  vel  som  efter  andre  trykkede  Varer 
er  ikke  betydeligt.«  Bemærkningen  om  Naturfilo- 
sofien og  Hegelianismen  (hvilken  sidste  Blicher  med 
J.  L.  Heiberg  for  Øje  nærede  en  ganske  særlig 
Uvilje  imod)  og  selve  de  sammenstillede  Navne  viser 
ubarmhjertig  hans  fuldstændig  manglende  Interesse 
for  og  den  deraf  følgende  helt  svigtende  Viden  om 
de  Ting,  han  taler  om  —  i  den  Grad,  at  det  trods 
Barfods  Paastand  bliver  næsten  umuligt  at  antage, 
at  Blicher  har  følt  sig  i  nogen  som  helst  Taknem- 
melighedsgæld til  Steffens's  Forelæsninger. 

Men  det  udelukker  ikke,  at  han  uden  at  vide  det 

kan  skylde  dem  meget.  Steffens's  anden  Forelæs- 
ningsrække, den,  Blicher  hørte,  var  nemlig  ikke  i 
første  Række  rent  filosofisk,  men  noget  mere  litte- 
rærhistorisk og  æstetiserende.  Foruden  Schelling  be- 
handledes navnlig  Tieck,  Goethe,  Shakespeare  og 
Calderon.  At  alt,  hvad  den  docerende  saa  hos  de 
store  Aander,  skulde  tjene  et  bestemt  filosofisk  Sy- 
stem, Identitetsfilosofien,  at  >af  det  dybere  Blik  over 
Naturen,  Historien  og  vort  inderste  Gemyt  udsprin- 
ger det  filosofiske  Problem  som  af  sin  egentlige 
Kilde«,  det  lod  Blicher  blive  Doktorens  Sag,  det  for- 
stod han  ikke,  det  interesserede  ham  ikke.  Men  med 
sin  friske  Videlyst  og  nøgterne  Jyskhed  forstod  Stu- 
denten bag  den  begejstrede  Retorik  og  de  mange 
sære  Kunstord  at  fastholde  de  Kendsgerninger,  der 
blev  til  Næring  for  hans  kundskabshungrige  Sind. 
Jeg  gaar  ud  fra  Fakta.  Jeg  ræsonnerer,  jeg  demon- 
strerer ikke.  Jeg  opvækker  Anelser,  men  disse  giver 
ingen  Evidens,«  sagde  Steffens.  Dog  netop  kun  det 
i  Forelæsningerne,  der  demonstrerede  Fakta,  blev  af 
Betydning  for  den  jyske  Student.  Kun  paa  den  Maade 
kunde  han  faas  i  Tale;  det  gav  ham  just  saadan 
Evidens,  at  hans  Opmærksomhed  vaktes.  Medens 
den  talende  lod  sig  rive  med  af  sine  vide  Syner  over 
Verdenslitteraturens  Storværker,  anvendte  Blicher 
>det  elendige  Middel«,  som  han  stadig  advaredes 
imod,  og  som  »den  fladeste  Trivialitet  bestandig  er 
beredt  til  at  benytte  sig  af«,  at  rive  Enkelthederne 
ud  af  deres  Sammenhæng  og  holde  fast  ved  dem. 
Og  dog  saa  han  nu  Gang  efter  Gang,  ikke  i  dunkle 
Anelser,  men  tydeligt  for  sit  jyske  Blik,  de  evige 
Ideers  lysende  Egne. 

Det  var  Indledningen  til  de  Læreaar,  om  hvilke 
det  hedder  i  Levnedsmeddelelserne:  »Fra  Efteraaret 
1803  til  1807  opholdt  Blicher  sig,  paa  nogle  Sommer- 

rejser  nær,  i  Hovedstaden,  mest  i  Selskab  med  de 
døde  —  de  nemlig,  som  bestandig  gaar  igen  paa  Jor- 
den, og  som  i  København  særdeles  og  i  Mængde 
spøger  bag  Slottet  og  paa  Runde-Kirkes  Loft.*  Han 
lagde  sig  især  efter  levende  Sprog,  Historien,  Geo- 
grafien og  Poesien.«  Hvor  knappe  end  disse  Ord 
lyder,  mærker  man  sig  dem  dog.  Han  tegner  her  i 
al  Beskedenhed,  vist  uden  selv  at  vide  det,  et  smukt, 
lyst  Billede  af  en  virkelig  Student.  Naar  vi  efter  »de 
mørke  Manddoms  Aars«  Begyndelse  for  det  meste 
ser  Blicher  gribe  fejl,  ser  ham  paa  tværs  af  Forhol- 
dene og  i  forkert  Gænge,  vilde  man  ønske,  man 
kunde  se  hans  Skikkelse  i  et  skarpere  Rids  end  det, 
de  anførte  Ord  giver;  man  vilde  ønske,  man  noget 
bedre  kunde  fastholde  Billedet  af  den  ægte  Muser- 
nes Søn,  der  med  frisk  Blik  ser  op  mod  det  him- 
melske Lys. 

Hans  økonomiske  Kaar  henviste  ham  til  snarest 
at  faa  en  Embedseksamen  og  komme  i  Brød  hurtigst 
muligt.  Naar  han  trods  det  søger  de  frie  Studier, 
oven  i  Købet  ad  næsten  ubetraadte  Stier,  hæver  han 
sig  et  godt  Stykke  op  over  det  almindelige  Niveau 
for  Datidens  Studenter.  Det  laa  nemlig  endnu  meget 
lavt,  og  vi  har  i  saa  Henseende  en  interessant  Be- 
retning, som  der  her  synes  at  være  særlig  Lejlighed 
til  at  minde  om.  I  Afhandlingen  »Om  Videnskabe- 
lighed« (i  »Minerva«  for  Marts  1807)  hævder  den 
unge  Grundtvig,  at  de  tre  Fjerdedele  af  Studenterne 
er  Folk,  som  ikke  kan  anden  Historie  end  den,  de 
i  Skolen  lærte  nogle  Stumper  af,  og  som  ikke  ved 
andet  om  Poesi,  end  at  det  er  noget,  der  som  oftest 
er  Løgn  og  rimer  sig  eller  dog,  Gud  ved  hvorfor, 

*  Det  kongelige  Bibliotek  (hvis  Adresse  i  Københavns  Vej- 
viser 1809  er  ><Tøjhusgade  bag  Slottet«)  og  Universitetsbiblio- 
teket, der  var  anbragt  paa  Trinitatis  Kirkes  Loft. 

klinger  smukt;  fremdeles,  at  Studenterne  i  Regelen 
ikke  har  noget  hojere  Maal  end  i  bedste  Fald  første 
Karakter  til  deres  Eksamen  og  derpaa  et  godt  Em- 
bede. Efter  denne  sorg-  og  harmfyldte  Klage  fort- 
sætter han  med  Ord,  der  giver  Blichers  knappe,  stil- 
færdige Beretning  om  sine  Biblioteksstudier  et  ganske 
ejendommeligt  Relief:  »Af  Frygt  for,  at  man  skal  tro, 
jeg  dog  vel  blandede  for  meget  sort  i  mine  Farver, 
vil  jeg  bede  enhver,  som  har  Lyst  og  Lejlighed,  be- 
tragte Udlånsprotokollerne  og  Læsesalene  paa  Kon- 
gens og  Universitetets  Biblioteker.  Mange  Studenter 
vil  de  vist  ikke  møde  i  disse  Musernes  Helligdomme, 
og  meget  Papir  forbruges  vist  næppe  til  deres  Navne. 
Find  først  den  ene  Fjerdedel,  som  jeg  med  temmelig 
rundt  Tal  har  angivet,  og  er  der  flere  Navne,  staar 
de  sikkert  for  en  ny  Roman  eller  et  Skuespil  i  stren- 
geste Forstand,  som  ej  var  hjemme  paa  Lejebiblio- 
teket,  og  som  dog  Laaneren  enten  selv  maatte  have 
eller  skaffe  til  Tidsfordriv  for  en  af  sine  aandfulde 
Veninder.«  Under  saadanne  Forhold  maa  man  med 
Molbech  (Brev  af  3.  August  1839  til  Grundtvig)  be- 
klage, at  Blicher  i  de  biografiske  Data,  han  sendte 
Molbeoh  til  hans  Antologi,  har  været  lige  saa  tavs  om 
sine  Studier  som  i  Erindringerne. 

Alligevel  er  det  maaske  muligt  nogenlunde  at  danne 
sig  et  Skøn  over  Fremgangsmaaden  i  hans  Studier  og 
over  hans  Læsnings  Art.  Den  virkende  Kraft  var  den 
fra  Faderen  arvede  filologiske  Interesse,  der  nu.  da 
han  med  anden  Eksamen  havde  de  gamle  Sprog  fra 
Haanden,  gled  over  paa  de  nyere.  Nu  var  det  imid- 
lertid dengang  forbundet  med  ikke  faa  Vanskelig- 
heder at  drive  saadanne  Studier.  De  faa  Begyndel- 
sesgrunde, han  i  Forvejen  havde  erhvervet  sig,  skyldte 
han  Faderens  eller  snarere  Olufsens  Anvisning,  ti 
hverken  Latinskolen  eller  Universitetet  havde  endnu 

faste  Lærere  i  Kultursprogene,  om  der  end  begyndte 
at  melde  sig  Krav  herom,  og  Interessen  for  disse 
Sprog  var  i  stærk  Stigen.  Nogenlunde  Færdighed 
i  Forfatterlæsning  kunde  man  erhverve  sig  ved  at 
sammenholde  fremmede  Skrifter  med  danske  Over- 
sættelser, og  den  Fremgangsmaade  var  Fattigfolk  som 
Studenterne  henviste  til.  (»Af  C.  L.  Strøms  »Ungdoms- 
minder«« i  Vor  Ungdom  1891,  Side  111.)  Vilde  man 
derimod  dybere  ind  i  et  Sprog,  var  Regelen  endnu 
den,  at  man  en  Tid  tog  Ophold  i  det  paagældende 
Land.  Det  var  en  Udvej,  Blicher  et  Par  Aar  senere 
spekulerede  stærkt  paa,  men  han  opgav  den,  vel 
sagtens  fordi  han  manglede  Midler.  I  Hovedstaden 
fandtes  ganske  vist  mere  eller  mindre  professionelle 
Parlører,  men  de  var  Blicher  for  dyre,  naar  det 
skulde  være  gode  Kræfter;  han  var  saa  smaat  be- 
slaaet,  at  han  ikke  engang  havde  Raad  til  at  købe 
sig  gode  Ordbøger.  Men  han  var  opfyldt  af  Iver  og 
tog  paa  sin  Læsning  med  et  saa  lykkeligt  praktisk 
Greb,  at  det  skred  godt.  Hvad  Gloser  og  Vendinger 
han  standsede  ved,  skrev  han  ud  for  den  følgende 
Dag  at  slaa  dem  op  i  en  Ordbog  paa  et  af  Bibliote- 
kerne, og  saaledes  naaede  han  hurtig  stor  Oversæt- 
telsesfærdighed. 

Han  spredte  sig  overmaade  vidt.  Af  den  noksom 
bekendte  Annonce,  hvormed  han  agtede  at  søge  Plads 
som  Herregaardsskytte,  hører  vi,  hvilke  Sprog  han 
mente  med  større  eller  mindre  Færdighed  at  magte. 
Han  kunde  med  lige  saa  stor  Sandhed  have  nævnet 
endnu  flere,  og  saa  længe  han  levede,  vedblev  han 
at  tage  nyt  Land  under  Kultur ;  da  han  i  Trediverne 
kom  paa  den  anden  Side  af  Ejderen  og  Øresund,  er 
der  baade  Hollandsk  og  navnlig  rigeligt  med  Svensk 
i  hans  Skrifter;  og  paa  Himmelbjerget  holdt  han  en 
Tale  paa  Svensk.  Selv  Russisk  gik  han  ikke  af  Vejen 

for  (se  Novellen  Stodderkongen  i.  Og  dog  holdt  han 
sig  ingenlunde  alene  til  Sprogets  leksikalske  Side. 
Det  var  kun  Udenværkerne.  En  af  Novellerne  (  Kæl- 
tringliv«) oplyser,  at  Grunden  til,  at  han  aldrig  lod 
nogen  Lejlighed  til  at  samtale  med  en  Udlænding 
ubenyttet,  var  den  særegne  Behagelighed,  den  sødt- 
pirrende  Overraskelse,  det  voldte  ham  at  familiari- 
sere sig  med  fremmede.  Det  var  ham  en  intellektuel 
Glæde  saaledes  at  akklimatisere  sig.  Sprogene  var 
Midlet  til  at  komme  i  Rapport  til  hele  den  brogede, 
livsbevægede  Verden,  der  ellers  var  ham,  den  fattige 
Svend,  lukket.  Han  anlagde  for  saa  vidt  sine  filolo- 
giske Studier  ideelt  nok,  som  det  sproglige  nærmest 
blev  en  Bidisciplin  under  den  almindelige  Kultur- 
historie. Han  var  nøgtern  Jyde  nok  til  ikke  at  tabe 
Realierne  <  af  Sigte.  Og  naar  Steffens  talte  om  Littera- 
turen, gik  den  filosofiske  Tolkning  langt  over  Blichers 
Forstand,  men  Værkerne  interesserede  ham  alligevel 
saaledes,  at  han  ikke  blot  maatte  læse  dem,  helst  i 
Originalsproget,  men  ogsaa  skaffe  sig  Besked  om 
Digterne  og  deres  Hjemlands  Historie  og  Natur. 

Der  er,  naar  vi  undtager  et  enkelt  Omraade,  vi 
straks  kommer  til,  ingen  Grund  til  at  forsøge  en 
i  det  enkelte  gaaende  Undersøgelse  af  hans  Læsning. 
Den  var  lige  saa  spredt  og  broget  som  det  lille  Skrift, 
»Min  Tidsalder«,  hvori  han  paa  sine  gamle  Dage 
lægger  sine  Interesser  og  Kundskaber  for  Dagen,  og 
hvori  han  paa  120  Sider  passiarer  om  Alverdens  po- 
litiske Historie  og  endda  faar  Plads  til  Specialkapitler 
for  Opfindelser,  Teologi,  Billedhuggerkunst,  Musik 
o.  s.  v.  Skønt  han  nok  en  Tid  igennem  kunde  tage  en 
Sag  med  en  vis  Grundighed,  savnede  han  helt  Plan 
i  sine  Studier.  Opfyldt  af  Iver  for,  hvad  han  for 
Øjeblikket  var  beskæftiget  med,  flagrede  han  fra 
Engelsk  og  Tysk  til  Græsk  og  Latin,  fra  Germanien 

og  Vesteuropa  til  Østerland,  fra  Goethe  og  Schiller, 
Pope  og  Milton  til  Sakuntala,  fra  Historie  til  Teologi, 
fra  Geografi  til  Æstetik.  Betegnende  for  Arten  af  hans 
Kundskabstrang  er  det,  at  hans  Yndlingslekture  end- 
nu i  disse  Aar  ligesom  i  Drengetiden  var  Rejsebe- 
skrivelser som  f.  Eks. Fischers«  Rejse  gennem  Spanien  < . 
Mest  befrugtende  for  ham  var  vel  nok  Skønlitte- 
raturen. For  Digtningen  havde  han  ikke  saa  lidt  af  den 
virkelig  universelle  Smag,  som  hans  Læredigt  >  Dig- 
terrang« kræver  hævdet: 

Jeg  hjertelig  ad  Jean  de  France  ler, 

Og  dybt  bevæget  jeg  med  Hamlet  græder. 

Jeg  smilende  paa  Don  Quixote  ser 

Og  smelter,  naar  Temoras  Digter*  kvæder. 

I  Blomsterhaven  den  forgæves  gaar, 

Som  Rosen  ene  mægter  at  fornøje. 

Er  Rosen  rød,  saa  er  jo  Liljen  hvid, 

Violen  blaa  og  Tulipanen  broget. 

Hver  har  sin  Lugt  og  hver  sin  Ynde  blid, 

Hver  har  sin  Dyd,  skønt  hver  dog  fattes  noget. 

Der  var  dog  eet  Omraade,  til  hvilket  han  først  og 
sidst  og  med  stedse  større  Interesse  vendte  tilbage, 
nemlig  Engelsk.  Dels  fordi  den  britiske  Litteratur 
tiltalte  ham  mest,  dels  fordi  han  haabede  snart  at 
kunne  foretage  en  Englandstur,  var  det  ham  magt- 
paaliggende  at  komme  grundigt  ind  i  dette  Sprog. 
Men  det  kneb  navnlig  med  Udtalen,  saa  vi  allerede 
under  Falster-Opholdet,  og  han  maatte  tage  Under- 
visning. 

En  Manuduktør,  der  ikke  stillede  uoverkomme- 
lig store  Krav,  fandt  han  i  »en  Mariner,  en  ind- 
født Londonner«.  For  at  faa  Lejlighed  til  at  høre  og 
tale  Sproget  tog  han  om  Aftenen  denne  med  hjem 
paa  sit  Værelse  og  parlerede  med  ham,  og  Honoraret 
for  Undervisningen  var  Adgang  til  Studentens  tarve- 

*  o:  Ossian. 

lige  Aftensbord.  Manuduktørvalget  er  meget  beteg- 
nende for,  hvor  praktisk  Blicher  tog  paa  Sagen, 
hvorledes  han,  naar  Forholdene  bød  det,  kunde  se 
bort  fra  alle  Ambitionshensyn.  Ti  det  at  have  en 
saadan  Manuduktør  skulde  ellers  ikke  give  Relief. 
Marinerne  var  en  Bande  tøjlesløse  Lejesoldater, 
sammenløbet  Pak  af  meget  forskellig  Nationalitet  — 
Hovedparten  var  for  øvrigt  ikke  Englændere,  men 
Tyskere  —  og  vi  hører  ofte  tale  om,  under  hvilken 
frygtelig  Mandstugt  de  holdtes  paa  Yildersgades  Ka- 
serne, og  hvorledes  Slagsmaal  og  Desertation  hørte 
til  Dagens  Orden  til  Trods  for  de  barbariske  Straffe. 
Denne  Mariners  Undervisning  var  den  eneste,  han 
fik;  men  den  var  ham  ogsaa  »meget  nyttig«,  siger 
han,  ti  han  blev  »saa  færdig  i  Udtalen,  at  flere  end 
een  Englænder  har  antaget  ham  for  Landsmand«. 
Særlig  sikker  skal  han  dog  nok  aldrig  være  blevet  — 
selv  om  det  vel  nok  kan  betragtes  som  en  licentia 
poetica,  naar  han  i  Oversættelsen  af  en  gammel  en- 
gelsk Ballade  rimer  prud  og  ud  paa  Robin  Hood  og 
i  en  Note  oplyser,  at  dette  Navn  »udtales  Huud«. 
Nok  er  det,  han  troede  sig  helt  perfekt,  og  det  at 
konversere  paa  Engelsk  voldte  ham  en  ganske  barn- 
lig Glæde.  I  sin  Iver  for  at  faa  »den  sødtpirrende 
Overraskelse«  ved  saaledes  at  »familiarisere  sig«  med 
fremmede  kom  han  undertiden  til  at  praje  gode 
Landsmænd,  der  ikke  kendte  andre  Tungemaal  end 
Dansk,  paa  Britermaalet.  Denne  forfængelige  Glæde 
over  sin  Sprogfærdighed  viser  han  ogsaa  undertiden 
i  Novellerne,  som  naar  han  ganske  umotiveret  an- 
bringer en  Oversættelse  af  Shakespeares  »Ode  til 
Nattens  Fugl«  (When  icicles  hang  by  the  wall)  som 
Fodnote  til  »Et  Eventyr  paa  Himmelbjerget«. 

Et  Par  Maaneder  efter  sin  Ankomst  fra  Falster, 
endnu  medens  Steffens  talte,  gav  Blicher  sig  i  Lag 

med  Miltons  »Det  tabte  Paradis«,  en  Digtning,  som 
den  tyske  Doktor  næppe  har  sat  særlig  højt.  Men 
det  var  navnlig  Forfatterne  fra  det  18.  Aarhundrede, 
især  fra  dets  første  Halvdel,  Blicher  søgte  til,  og  det 
er  værd  at  lægge  Mærke  til,  at  lige  efter  Forelæsnin- 
gernes Slutning  hentede  han  Bind  paa  Bind  af  den 
engelske  Forfatter,  Pope,  som  Romantikerne  betrag- 
tede som  deres  særlige  Fjende:  »Poppe  hedder  han, 
Pope  burde  han  hedde  <  (St.  Hans  Aftens-Spil).  Roman- 
tikernes Haan  afficerede  ikke  Blicher.  Deres  Tale 
om  det  sorgløst  slumrende  Geni,  der  pludselig  rejser 
sig  i  sin  Vælde,  havde  ikke  Adresse  til  ham.  De 
Blicherter  var  aldrig  naaet  videre,  end  deres  person- 
lige Arbejde  havde  bragt  dem.  Men  i  Pope,  den  en- 
gelske Klassicismes  ypperste  Repræsentant,  fandt  han 
en  Dannelse  og  et  Talent,  han  kunde  forstaa  og  vur- 
dere, og  saaledes  som  den  engelske  Digter  allerede 
fra  sit  10.  Aar  havde  hængt  over  Bøgerne  og  slugt 
Alverdens  Litteratur  og  med  sin  fænomenale  Hu- 
kommelse havde  indprentet  sig  alle  de  skønneste 
Steder,  saaledes  var  det,  Blicher  nu  søgte  at  danne 
sig.  I  Popes  Sprog,  det  klareste,  man  havde  hørt,  i 
hans  Vers,  de  mest  letløbende  og  velklingende,  man 
kendte,  fandt  Blicher  udtalt  Idekresen  for  den  Bor- 
gerlighed, i  hvilken  han  selv  hørte  hjemme.  Her  var 
intet  af  det  eksentriske  Sværmeri,  der  nu  skulde 
kaldes  Poesi;  Fantasien  var  stadig  tøjlet  af  Fornuften. 
Navnlig  den  engelske  Digters  Æstetik,  fremsat  i  Es- 
say on  criticism,  en  Studie  efter  Horats's  Ars  poe- 
tica,  kunde  han  tilegne  sig,  og  flere  Linier  i  det  tid- 
ligere anførte  Læredigt  »Digterrang«  er  en  ligefrem 
Oversættelse  af  dette  Essay.  Pope  var  overhovedet 
Blichers  store  Kærlighed,  og  han  bevarede  stadig 
sin  Interesse  for  ham ;  til  Trods  for,  at  den  alminde- 
lige litterære  Udvikling  bar  i  en  anden  Retning,  var 

han  senere  ivrig  for  at  oversætte  og  efterligne  ham. 
I  »Sneklokken«  har  han  optaget  en  Oversættelse  af 
Popes  allerberømteste  Arbejde,  det  komiske  Epos 
»The  rape  of  the  lock< ;  i  Rahbecks  Tilskuer  1817 
Nr.  5  og  6  findes  »Eloise  til  Abelard,  efter  Pope«,  og 
Aaret  efter  udgav  han  en  Efterligning  af  det  sidst- 
nævnte Digt: »Abelard til Heloise,  et  Digt«,  Kbhvn.  1818. 

Allerede  i  disse  Aar  stiftede  han  vistnok  ogsaa  Be- 
kendtskab med  de  store  Prosaskribenter,  Skaberne 
af  den  nationale  Roman:  Defoe,  Sterne,  Goldsmith 
o.  s.  v.  Deres  brede,  beskrivende,  ræsonnerende  Skil- 
dring af  engelsk  Folkeliv  og  Lovprisning  af  engelske 
Dyder  maa  have  tiltalt  ham  særligt  og  ydet  hans 
friske  Læselyst  den  sundeste  Næring. 

Men  den  unge  Students  Gemyt  var  ikke  regelret 
nok  til,  at  de  nøgterne  engelske  Aanders  Positivisme 
kunde  tilfredsstille  ham.  Ganske  vist  havde  Forhol- 
dene ført  med  sig,  at  den  Skærtorsdag,  der  blev 
Nytidens  Indledning,  ikke  havde  vakt  ham.  Men  han 
forblev  ikke  uberørt  af  den  Uro  og  Storm,  der  rundt 
omkring,  fjernere  ude,  var  i  Luften,  medens  snart 
hele  Europa  stod  i  Vaaben: 

Hvor  ofte  stirred  jeg  med  bange  Undren 
Paa  vrede  Uvejrsskyers  røde  Bryn! 

Jeg  lyttede  til  Tordnens  hule  Dundren 
Og  fulgte  Løbet  af  de  blege  Lyn, 

som  det  hedder  i  »Mit  første  Digt«.  Noget  af  det 
stærke  Kampsus  drev  i  hans  Sind  og  udvidede  hans 
Bryst,  og  han  længtes  mod  at  se  vældige  Kræfter 
udfolde  sig.  Samtidig  nærede  han  en  blid  Udve  mod 
det  tabte  Paradis,  Arkadien  eller  hvad  det  hedder, 
denne  Utopi,  der  besynges  i  den  tyske  Storm-  og 
Trængselsperiode  og  i  den  danske  Maaneskinstid. 
Lige  fra  Barnealderen  havde  han  givet  efter  for  dette 
Hang  og  elsket  at  lade  sig  glide  Følsomheden  i  Vold. 

Et  saadant  Arkadien,  hvor  Lidenskaberne  voksede 
i  ideel  Renhed,  kendte  han  allerede  fra  Drengeaarene, 
teoretisk,  da  han  slugte  de  sentimentale  Romaner, 
praktisk,  da  han  i  Randlev  oplevede  den  paradisiske 
Forelskelse.  Derfor  vendte  han  atter  og  atter  tilbage 
til  Ossian,  denne  Stormens  og  Trængselens  Bibel, 
som  Olufsen  paa  Falster  havde  givet  ham  i  Hænde. 
Det  Ossianske  Sceneri  blev  hans  altid  aabne  Fristed. 
Her  kunde  han  forlyste  sit  Sind  ved  Skuespil,  hvor 
Mennesket  og  Naturen  udfoldede  sine  voldsomste 
Kræfter,  og  her  kunde  han  finde  Hvile  ved  at  sænke 
sit  Sind  i  den  blide  Idyls  Tungsind.  Ti  Ossian,  det 
var  en  Verden,  løftet  milehøjt  over  Døgnspørgsmaa- 
lenes  Niveau.  Her  voksede  Idealerne  i  deres  oprin- 
delige Blomstring,  den  vildeste  Mandighed  ved  Siden 
af  den  elskeligste  Blidhed.  »Som  hundrede  Storme 
paa  Morven,  som  hundrede  Bjerges  Strømme,  som 
Skyer  flyve  Rad  efter  Rad  gennem  Himmelen,  som 
det  sortnende  Hav  vælter  mod  Ørkenens  Bred,  saa 
vide,  saa  rædsomt,  saa  buldrende  blandedes  Hærene 
paa  Lenas  genlydende  Hede.«  Men  det  er  kun  i 
Stridsluerne,  Helten  raser  saa  vildt.  I  Kamp  er  han 
en  Bjergstrøm,  i  Fred  en  Foraars  vind.  Efter  Slaget 
møder  han  sin  elskede:  »Tavse  stode  de  ideres  Skøn- 
hed, lig  to  unge  Træer  i  Dalen,  naar  Vaarens  Regn 
er  paa  deres  Blade,  og  de  brusende  Vinde  tie.«  Hun 
er  som  alle  de  Ossianske  Kvinder  blid,  yndig,  dejlig 
som  Solstraalen;  Barmen  er  som  Snedyngen  paa 
Lyngheden,  Lokkerne  som  Ravnens  Vinge.  »Hendes 
Øjne  vare  som  to  tindrende  Stjerner,  hendes  Ansigt 
som  Himmelens  Regnbue,  hendes  sorte  Lokker  fløde 
omkring  det  som  strømmende  Skyer.«  »Hendes  Øjne 
vare  som  tvende  Stjerner,  der  skue  frem  gennem  en  ned- 
styrtende Regn. «  Særligden  svulmende  Ordfloms  Kvin- 
dekultus har  behaget  Blicher.  Som  han  fra  Barne- 

aarene  i  Vium  kendte  den  sorte  Hede,  hvor  den 
Ossianske  Storm  pisker  Tidselens  Skæg,  erindrede 
han  fra  Randlev  Foraaret  1795  Vaardalen  med  den 
milde  Maj  regn.  Ti  hint  tomaanedlige  Paradisliv< 
var,  som  han  betoner,  ikke  en  Sanse-,  men  en 
Sjælerus,  en  Lidenskab  af  samme  Art  som  de  Ossi- 
anske Kvinders.  Og  selv  om  han  nu  havde  andet  at 
bestille  end  se  tilbage  og  være  vemodig,  var  det  dog, 
som  han  sad  i  det  stille  Studenterkammer  med  Sol- 
glimt i  Blodet  og  Sommerlængsler  i  Hjertet,  en  sød 
Hyggefølelse  at  lade  Digtenes  Vemodssus  drage  gen- 
nem Sindet.  Men  ikke  nok  hermed.  Den  Dag,  da 
han  fra  Randlev  Kirkegaardsmur  saa  Vognen  rulle 
bort  og  maatte  misunde  dem,  der  under  Grønsværen 
var  fri  for  det  urolige  Hjertes  Storme,  havde  han 
gravlagt  en  Vaarlykke,  der  aldrig  mere  skulde  op- 
staa  for  ham.  Naar  han  erindrede  sig  det,  fik  de 
Ossianske  Toner  om  den  graanende  Aften,  det  taage- 
drivende  Efteraar,  den  sorte  Hede  med  det  af  Stor- 
men svedne  Træ,  om  Alderdommens  Mulm,  om  Vis- 
nen og  Tilintetgørelse  en  sælsom  personlig  Klang  for 
ham.  Her  hørte  han,  at  Glæden  er  saa  ilende  som 
det  lyse  Morgenblund,  og  at  »vor  Ungdom  er  lig 
Jægerens  Drøm  paa  det  lynggroede  Bjærg.  Han  ind- 
slumrer i  Solens  milde  Straaler,  men  vaagner  op 
midt  i  en  Storm;  trindt  om  ham  flyve  de  røde  Lyn, 
og  Vinden  ryster  Træernes  Toppe.  Med  Fryd  skuer 
han  tilbage  paa  Solens  Dag  og  sin  Hviles  forlystende 
Drømme.  Naar  skal  Ossians  Ungdom  vende  tilbage, 
og  hans  Øre  forlystes  ved  Vaabnenes  Klang?«  Ja,  ti 
Stordaadstiden,  Fingals  Periode,  som  Sønnen  Ossian 
besynger,  er  forlængst  forbi,  da  hans  Sang  lyder.  I  sin 
Ungdom  stod  han  ved  sin  Faders  Side.  »Jeg  selv  lig 
et  Fjæld  for  ned  jublende  i  Kongens  Vælde.  Mange  vare 
mine  Armes  Dødshug  og  gyselig  min  Kaardes  Blin- 

ken.«  Men  nu  ligger  alle  hans  Ungdoms  Jævninge 
under  Lyngsværen,  og  Stormen  drager  over  deres 
Tue.  Ossian  selv  er  ene  tilbage  mellem  den  nye 
Slægts  svage  Sønner.  Rystende  af  Alder,  blind,  kun 
ledsaget  af  sin  afdøde  Søn  Toskars  elskede,  Malvine, 
raver  han  om  i  Mulmet  og  tænker  tilbage  paa  den 
Tid,  da  hans  Haand  ikke  skælvede,  da  Øjnene  ikke 
var  hyllede  i  Mørke,  og  da  hans  Fod  ikke  svigtede  i 
Løbet.  Men  alt  visner  og  farer  hen,  Skønhed,  Kraft, 
Daad,  »ti  Menneskene  ere  lig  Havets  Bølger,  lig  skov- 
rige Morvens  Løv  ....  Fingal  selv  forsvandt,  og  hans 
Fædres  Haller  forglemte  hans  Fjed.  Og  skal  du  blive 
tilbage,  gamle  Skjald,  naar  de  vældige  segnede«. 
Ossian  ved,  at  han  snart  skal  hvile  under  de  fire 
mossede  Sten.  Kunde  han  endda  lette  sit  Tungsind 
ved  Graad  paa  samme  Maade  som  Pigerne,  der  sørger 
over  deres  faldne  elskede.  »Favre  Pige!  Giv  mig  dine 
Taarer,  for  jeg  har  set  alle  mine  Venners  Grave.«  Men 
eet  er  der  dog,  som  Alderen  ikke  har  slukket  hos 
Skjalden:  Mindet  om  Heltetiden;  hvem  der  har  levet 
i  den,  kan  ikke  glemme  som  den  nye  Slægts  Sønner: 
»Paa  en  Gravhøj  fremtager  Jægeren  sin  Middags- 
spise.  »»Hvem  monne  hvile  her?««  siger  han  og 
gaar  fløjtende  videre.«  Og  een  Trøst  har  Ossian  til- 
bage: dette  Minde  tolket  i  hans  Sang.  Derfor,  naar 
Ossian  svinger  sig  op  til  sin  Fader  Fingals  Skyborg, 
bliver  det  ikke  til  Tilintetgørelse,  men  til  evigt  Ry 
Det  er  om  den  Længsel,  hans  »Svanesang«  toner. 
»Ved  Moras  Sten  skal  jeg  indslumre.  Vindene,  som 
hvine  i  mine  graa  Haar,  skulle  ikke  vække  mig.  Bortil 
paa  dine  Vinger,  o  Vind,  du  kan  ikke  forstyrre 
Skjaldens  Hvile.  Natten  er  lang  ....  Men  mit  Rygte 
skal  blive  tilbage  lig  Morvens  Eg,  som  løfter  sit 
brede  Hoved  mod  Stormen  og  jubler  i  Vindens  Løb.« 
Derfor  leder  Malvine  ham  om  paa  hans  Ungdoms 

Kampplads,  hvor  Skoven  suser,  og  Bjærgstrømmen 
buldrer.  »Ræk  mig  Harpen,  o  Mø,  at  jeg  kan  røre 
den.  Vær  du  nær  at  lære  min  Sang,  og  kommende 
Tider  skulle  høre  om  Ossian.  Fremtidens  svage  Søn- 
ner ville  hæve  deres  Røst,  skue  op  til  Klipperne  og 
sige :  Her  boede  Ossian.  De  skulle  beundre  Oldtids  Helte 
og  den  Slægt,  som  ikke  er  mere,  mens  vi  ride  paa 
vore  Skyer,  Malvine,  paa  Vindens  susende  Vinger. 
Vore  Stemmer  skulle  høres  i  Ørken,  og  vi  skulle 
sjunge  paa  Bjergenes  Storme  . 

Hvad  der  først  og  fremmest  betinger  de  Ossianske 
Digtes  Betydning  for  Blichers  Udvikling,  er  deres 
højstemte  Hævdelse  af  Poesien  som  den  Magt,  der 
bærer  fjernt  op  over  Døgnets  Niveau,  ja,  over  al 
Forkrænkelighed  og  Død.  De  høje  Lovord,  Roman- 
tikerne talte  om  Poesien,  havde  han  ikke  fattet. 
Ganske  vist  havde  Digtning  ogsaa  tidligere  haft  Til- 
trækning for  ham;  lige  fra  Studentertidens  Begyn- 
delse havde  han  givet  sig  af  med  poetiske  Smaafor- 
søg;  i  Digtet  til  Ingemann  (af  1814)  siger  han,  at  han 
i  »trende  Lustre«  (d.  e.  15  Aar)  har  slaaet  Harpen; 
men  det  var  kun  det  letteste  Dilettanteri,  hvor  han 
ofrede  de  hellige  ni,  hvad  Tid  hans  mange  andre 
Sysler  levnede  ham.  Nu  fik  han  pludselig  Blikket 
opladt.  Ossian  —  det  var  Poesi  i  ægte  Oprindelighed, 
det  var  kongelige  Harpeslag,  der  skulde  lyde  utalte 
Slægter  til  Lyst.  Ossian  var  en  af  Digtningens  største 
Heroer;  i  sine  didaktiske  Digte  jævnstiller  han  ham 
stadig  med  Homer,  Shakespeare,  Calderon  o.  s.  v. 
Liflig  kom  Strengelegs  Toner  fra  Ørkenens  Vej.« 
De  lokkede  og  drog  ham  og  slap  ham  ingen  Sinde 
helt  af  deres  Vold.  Naar  han  i  et  Brev  til  Kammer- 
junker Harbou,  hvem  han  tilegnede  sin  Ossian- 
oversættelse,  siger,  at  han  siden  sin  voksne  Alder 
har     vidst«,  at   Poesien  var   hans     Bestemmelse«, 


112 


KLUBGLÆDE 


regner  han  fra  det  Tidspunkt,  da  han  lærte  Morvens 
kongelige  Skjald  at  kende.  Som  disse  Harpeslag  havde 
gjort  det  stærkeste  Indtryk  paa  Ewald,  blev  de  Bli- 
chers Indvielse  og  Skæbne.  I  den  Stormens  og  Træng- 
selens Taage,  af  hvilken  Romantiken  brød  frem, 
havde  Oehlenschlåger  famlet  til  1801,  da  Steffens 
frigjorde  ham.  For  Blicher  var  der  endnu  en  lang 
Brydningstid  tilbage. 

Han  havde  set  Poesien  i  dens  Evighedsskær,  og 
blendet  af  Glansen  følte  han  sig  løftet  af  urolige 
Længsler  efter  et  stort  uklart  Fremtidskald,  der  ven- 
tede ham.  Sangen  var  Menneskehedens  livsmægtige 
Frelserord,  og  han  skulde  være  en  af  dette  Evange- 
liums Tolkere.  Saa  sandt  som  hans  saakaldte  første 
Digt  (af  1810)  er  en  Slags  Bekendelse  om,  hvilke  For- 
haabninger  der  i  Mellemtiden  er  bristet  for  ham, 
kan  vi  danne  os  en  Forestilling  om,  mod  hvilke 
Højder  hans  første  Digterdrømme  flagrede. 

Musik!  Da  jeg  din  søde  Vælde  kendte, 
Til  Strengeleg  opløfted  jeg  min  Sang. 

Og  den  Sangens  Gave,  der  rørte  sig  i  hans  Bryst,  kastede 
et  straalende  Morgenskær  over  hans  Fremtids  Vej. 
Han  vilde  med  Tryllepensel  male  den  yndefulde 
Jords  Billede  til  Lyst  for  kommende  Slægter  i  utalte 
Aar.  Til  sine  Toner  skulde  han  kalde  Tusinder,  over 
hvis  Taarer,  Suk  og  Smil  han  befalede,  medens  han 
udøste  sin  Aand  i  Harpeklang.  Hans  Sang  skulde 
bryde  Despotens  Svøbe  og  løse  Slavens  Lænker,  og 
fra  hans  Mund  skulde  Jordens  Frihed  gaa  ud. 

Saa  høj  og  haabfuld  var  mit  Hjertes  Længsel, 
Saa  frejdigen  begjmdte  jeg  min  Gang. 

Min  stærke  Vilje  kendte  intet  Fængsel, 

Min  Sjæl  sig  over  Bjerg  og  Bølge  svang. 

Det  var  vel  de  Sejre,  Oehlenschlåger  vandt  med 
sin    begyndende   nordiske    Digtning,    der    henledte 

Blichers  Opmærksomhed  paa  Oldtiden.  Ti  herfra 
har  han  hentet  Emnet  til  det  Arbejde,  han  fuldforte 
i  Tiden  til  1807.  Det  er  den  Femaktstragedie,  »Fost- 
brødrene«, han  nævner  i  Fortegnelsen  over  sine  Ar- 
bejder. Naar  dette  Arbejde  aldrig  er  blevet  offentlig- 
gjort, er  Grunden  ikke  den,  at  Manuskriptet  brændte 
under  Bombardementet.  Det  var  i  Forvejen  henlagt, 
som  det  ses  af  et  Brev  (af  19.  Juli  1819)  til  Ingemann: 
».  .  .  .  Derimod  længes  jeg  saa  meget  mere  efter 
Oehlenschlågers  »Fostbrødre  ,  som  jeg  selv  forlængst 
har  skrevet  et  Stykke  under  samme  Titel,  det  jeg  dog 
har  begravet  straks  efter  Fødselen.«  Selv  om  hans 
Produktion  fra  disse  Aar  havde  været  i  Behold,  vilde 
den  i  det  højeste  have  haft  litterærhistorisk  Interesse, 
saa  helt  uklar  var  han  endnu.  Rimeligvis  har  kun 
selve  Sujettet  til  Tragedien  været  nordisk.  Sa- 
gaernes lyse  Durtone  er  for  Blicher  vokset  til  skotsk 
Stormsus  eller  gledet  over  i  blide,  tungsindige  Moll- 
akkorder,  og  de  nordiske  Kæmper  har  staaet  hyllede 
i  Ossiansk  Taage.  Det  tør  man  antage  med  Sikkerhed, 
naar  man  ser,  hvor  lidt  han  er  vundet  frem  i  Kraft 
og  Klarhed  med  sin  næste  Behandling  af  et  nordisk 
Emne,  »Habor  og  Signe«,  der  dog  ligger  saa  langt 
nede  i  Tiden  som  1814. 

Det  var  da  heller  ikke  underligt,  at  han  netop  ikke 
paa  denne  Tid  kunde  frigøre  sig  fra  Ossian.  Han 
studerede  ham  med  stor  Iver  samtidig  med,  at  han 
skrev  »Fostbrødrene«,  og  hans  Forehavende  var  intet 
mindre  end  en  fuldstændig  Oversættelse  af  de  Ossi- 
anske  Digte,  skønt  der  allerede  forelaa  en  Fordansk- 
ning, besørget  af  Alstrup,  1790 — 91. 

En  Anmeldelse  af  Alstrups  Arbejde  (i  Tidsskriftet 

Kritik  og  Analyse«,  1790,  Side  70)  oplyser,  at  allerede 

noget  tidligere  havde  to  Mænd  offentlig  meddelt,  at 

de  havde  en  Ossianoversættelse  under  Forberedelse. 

Den  ene  af  dem  var  Olufsen.  Denne  Meddelelse  giver  et 
ikke  uvæsentligt  Supplement  til  Blichers  korte  Be- 
mærkning, at  det  var  »Gulddaasen  s  Forfatter,  Agro- 
nomen paa  Classens  Seminarium,  der  gav  ham  Mor- 
vens kongelige  Skjalds  højskotske  Harpe  i  Hænde.  Fra 
Foss  ved  vi,  at  det  paa  Falster  mellem  Blicher  og 
Olufsen  indledede  Bekendtskab  fortsattes  i  Køben- 
havn; her  udviklede  det  sig  til  en  »kær  og  fast  For- 
bindelse«. Det  kan  da  heller  ikke  være  andet,  end  at 
den  unge  Student,  der  nu  skulde  betræde  Forfatter- 
banen, maa  have  sat  stor  Pris  paa  den  Bevaagenhed, 
der  vistes  ham  af  en  Mand,  der  med  den  større  Al- 
ders Livsforstand  forbandt  udstrakt  Belæsthed  og 
æstetiske  Interesser.  Ved  den  Tid,  de  traf  hinanden, 
var  den  fyrretyveaarige  Agronom  ganske  vist  ved  helt 
at  opgive  Poesien  for  at  stille  sig  i  det  praktiske  Livs 
Tjeneste;  »Rosenkæderne«  (1803)  blev  hans  sidste 
poetiske  Arbejde  og  danner  Afslutningen  paa  den 
æstetiserende  Periode  af  hans  Liv,  som  han  stadig 
saa  mere  og  mere  skeptisk  paa  og  kaldte  »fjantet«. 
Alligevel  vejledede  han  beredvillig  Studenten,  der 
nærede  de  samme  æstetiserende  Interesser,  han  selv 
i  sine  yngre  Dage  havde  dyrket  med  stor  Iver.  Al- 
strups Oversættelse,  der  for  øvrigt  kun  indeholder 
Halvdelen  af  de  Ossianske  Digte,  kunde  Olufsen  ikke 
synes  om;  var  alligevel  dette  Arbejdes  Fremkomst 
maaske  den  væsentligste  Grund  til,  at  han  havde 
henlagt  sit  eget,  er  det  ikke  usandsynligt,  at  han  med 
Glæde  har  grebet  Lejligheden  til  at  lade  sin  unge 
Ven,  den  begejstrede  Ossianelskers  Arbejde  nyde 
godt  af  de  i  sin  Tid  gjorte  Forstudier. 

Men  ogsaa  i  andre  Henseender  kunde  han  yde 
Blicher  virksom  Hjælp.  Han  sad  inde  med  betyde- 
lige Sprogkundskaber,  navnlig  i  Engelsk,  hvori  han 
havde  uddannet  sig  ved  Ophold  i  England.  Ved  en 

saadan  Lejlighed  havde  han  ogsaa  lagt  sin  Vej  op 
til  Skotland,  og  han  kunde  ud  fra  Selvsyn  fortælle 
om  Morvens  Skove  og  Lenas  Hede  og  hele  det  Os- 
sianske  Natursceneri.  Hans  litterære  Hjælpemidler 
har  ligeledes  staaet  til  Raadighed  for  Blicher,  der 
ses  at  have  raadfort  sig  med  megen  Ossianlitteratur. 
Hjælp  i  den  Retning  maatte  han  paaskønne  saa 
meget  mere,  som  han,  ved  vi,  ikke  selv  evnede  at 
købe  Bøger,  ikke  engang  de  almindeligste  Haand- 
bøger,  men  stadig  maatte  laane  sig  frem. 

Saaledes  maa  man  vistnok  tænke  sig,  at  Olufsen 
har  haft  en  ikke  uvæsentlig  Andel  i,  baade  at  Over- 
sættelsen overhovedet  er  fremkommen,  og  i  at  det 
bindstærke  Debutarbejde  (de  to  Dele  er  tilsammen 
paa  omtrent  40  Ark)  er  blevet  saa  ensartet  gennem- 
ført og  vellykket. 

Hvor  personlig  grebet  han  end  er  af  Digtene,  be- 
stræber han  sig  for  at  være  objektiv.  Han  vil  ingen 
Lovtale  holde  over  dem:  en  saadan  vilde  være  over- 
flødig baade  for  dem,  der  forstaar,  og  dem,  der  ikke 
forstaar  disse  Sange.  Han  forsøger  heller  ikke  at  se 
dem  under  nye  Synsvinkler,  men  han  har  et  godt 
Kendskab  til  Ossianlitteraturen,  og  hans  Indledning 
er  nærmest  en  Kompilation  af  Afhandlinger  af  Mac- 
pherson  selv  (»A  dissertation  concerning  the  era  of 
Ossian  •  og » Dissertation  concerning  the  poems  of  O. «), 
Hugh  Blair (Acritical  dissertation  of  thepoemsof  O.«) 
og  Clarkes  (Answer  to  Shaw' s  inquiry).  Følgelig  be- 
kæmper han  paa  det  ivrigste  Macphersons  forunder- 
lige Fjender«,  der  hævder,  at  Digtene  ikke  er  Oldtids- 
poesi,  men  forfattede  af  Macpherson  selv,  og  navnlig 
er  han  gram  mod  »en  vis  Mr.  Shaw,  et  Subjekt,  hvis 
Levned  og  Karakter  fortjener  en  nøje  Beskrivelse«. 
Med  Hensyn  til  Digtenes  Rækkefølge  afviger  han  fra 
Macpherson;  iagttagende  »Tidsfølgen  i  de  irske  Krige« 

ordner  han  dem  efter  et  Princip,  han  kan  have  fun- 
det i  en  tysk  Udgave,  oplyser  Anmeldelsen  i  »Lærde 
Efterretninger«.  Skont  intet  er  »saa  utaknemmeligt 
som  Oversættelse  af  Digtere«,  har  han  straks  Tonen 
inde  og  fastholder  den  gennem  hele  Arbejdet  uden 
noget  Øjeblik  at  synes  anstrengt.  Den  lidet  regel- 
bundne Prosarytme,  han  benytter,  klinger  med  et 
let  arkaiserende  Præg  næsten  fuldt  saa  tonende  som 
hos  Macpherson.  Ret  med  Lyst  tager  han  paa  de 
lange  Vemodsudmalinger,  paa  Slagscenernes  bul- 
drende Stormsus,  vanmægtige  Kraftophobninger  og 
paa  Svulstighederne  (som  f.  Eks.  the  softly  blushing 
of  my  love,  »min  Elskovs  favrtblomstrende  Viv«). 
Sprogligt  og  stilistisk  staar  Blichers  Oversættelse 
overmaade  højt  over  Alstrups;  hvad  der  1790  gen- 
gives som  »behageligt  Ansigt«,  »bævrende  Bry- 
ster«, hedder  hos  Blicher  »yndigt  Aasyn«,  »bølgende 
Barm«. 

Lidt  før  han  1807  tiltraadte  sin  sædvanlige  Som- 
merrejse til  Jylland,  forelaa  i  Boghandelen  første 
Del,  der  i  Minervas  Junihæfte  anføres  som  nysud- 
kommet og  »koster  tillige  med  den  følgende  Del 
2  Rdl.«.  Det  var  altsaa  Meningen,  at  denne  snarest 
skulde  følge.  Manuskriptet  til  sidste  Part  var  ikke 
alene  færdigt,  men  rimeligvis  —  siden  det  ikke 
brændte  under  Bombardementet  sammen  med  hans 
øvrige  Papirer  —  sendt  til  Bogtrykker.  Men  før  han 
fik  begyndt  paa  Trykningen,  var  Hovedstaden  ble- 
ven ødelagt  af  Bombardementet,  der  drog  den  lange 
Række  af  tunge  Ulykker  efter  sig.  Som  de  fremkaldte 
den  frygteligste  Forvirring  paa  alle  Omraader,  vir- 
kede de  navnlig  ødelæggende  for  Bogmarkedet,  og 
der  gik  to  hele  Aar,  før  det  lykkedes  ham  at  faa 
Oversættelsens  sidste  Del  frem. 


LÆSNING 

Af  alle  de  Studier,  der  optog  ham  i  Tiden  1803 — 7, 
var  det  teologiske  stadig  det,  han  fik  gjort  mindst 
ved.  Han  havde  næppe  nogen  bestemt  Hensigt  med 
Attestatsen,  men  vilde  blot  have  den  fra  Haanden 
for  bedre  at  faa  Herredømme  over  Situationen,  og 
naar  han  1805  haabede  om  et  Aar  at  kunne  fore- 
tage en  Englandstur,  var  denne  vistnok  tænkt  som 
en  Rekreation  oven  paa  Embedseksamenen.  Men 
han  var  længe  om  at  faa  begyndt,  og  først  da  han 
ved  Overgangen  mellem  1806  og  07  i  Egenskab  af 
teologisk  Student  fik  en  Understøttelse  af  Kommu- 
nitetet og  ogsaa  en  kort  Tid  laa  paa  Regensen,*  ses 
han  at  have  taget  nogenlunde  fat.  Den  væsentligste 
Hindring  i  de  første  Aar  var  vel  de  Timeinforma- 
tioner, ved  hvilke  han  maatte  tjene  til  Livets  Op- 
hold. Hvad  han  muligvis  havde  sammensparet  sig 
paa  Holgershaab,  kunde  ikke  strække  til  længe,  og 
i  Tiden,  indtil  han  fik  Understøttelse  fra  Universi- 
tetet, havde  han  det  meget  smaat. 

Desuden,  selv  om  den  tynde,  nærsynede,  brille- 
forsynede  Student  i  det  ydre  kunde  ligne  en  Bog- 
orm, var  der  alt  for  megen  Bevægelighed  over  ham, 
til  at  han  stadig  kunde  hænge  over  Bøgerne.  Han 
maatte  endnu  som  bestandig  tidligere  have  sit  Otium. 
En  Gang  om  Aaret  tog  han  sig  et  stort  Pusterum, 
og  Aftenerne  sørgede  han  ligeledes  for  at  kunne 
ofre  Sjæleevnernes  Rekreation. 

Hver  Sommer  gav  han  sig  en  forsvarlig  Hunde- 
dagsferie,  som  han  tilbragte  i  Jylland,  hvor  Niels 
Blicher  tog  imod  ham  med  aabne  Arme  og,  ser  vi, 
med  haabfyldt  Glæde  hørte  om  hans  Studier.  Og 
dog  maatte  det  straks  erkendes,  at  Læsningen  ikke 

*  Hans  Regenstid  lader  sig  næppe  nærmere  bestemme,  da 
Alumnelisterne  for  disse  Aar  mangler  (i  hvert  Tilfælde  i  Re- 
gensarkivet). 

havde  taget  paa  Studenten;  i  Revieret  var  han  saa 
drabelig,  at  han  tog  Luven  fra  sine  Makkere,  baade 
Faderen  og  en  professional  som  Herregaardsskytten 
paa  Rodstenseje.  Var  det  Territorium,  han  kendte 
saa  godt  fra  Drengeaarene,  ham  ikke  stort  nok,  hen- 
vendte han  sig  til  en  god  Ven,  han  havde  paa  Færge- 
gaarden  Lilmose,  Rasmus  Munk  (nærmere  omtalt  i 
Novellen  »Firkløveret«),  der  besørgede  Færgefarten 
til  Tunø  og  Samsø.  Fra  1804  har  Erindringerne  en 
højst  farlig  Sælhundejagt.  Da  Rasmus  Munk  var 
ude  med  sin  store  Raad,  stak  Rlicher  i  Selskab  med 
en  Skolediscipel  og  en  Rondekarl,  der  aldrig  endnu 
havde  været  i  eller  ved  noget  Vand  saa  dybt,  at  det 
kunde  naa  ham  til  Skrævet,  til  Søs  i  en  lille  Raad, 
som  kun  brugtes  til  Fiskefangst  i  Magsvejr.  »I  Man- 
gel af  Nummer  een  behjælper  man  sig  med  Num- 
mer to,  og  Rlicher  vilde  paa  Sælhundejagt  —  det 
kunde  ikke  blive  anderledes.  Med  de  to  andres  Ri- 
stand fik  han  Raaden  —  eller  rettere  Jollen  —  skudt 
ud  i  Vandet,  viste  dem,  hvorledes  de  skulde  bruge 
Aarerne,  og  satte  sig  selv  i  Agterenden  med  Rorpin- 
den i  Haanden.  Men  Gud  hjælpe  os  for  Sluproere, 
han  havde!  »Langsomt  kom  Gertrud,  gesvindt  kom 
Johan«;  men  Raaden  kom  ikke  langt,  og  Sveden  tril- 
lede ned  ad  Sølimitternes  Ansigter.  Rlicher  maatte 
nu  tage  den  ene  Aare  i  sin  højre  Haand,  medens 
Landkrabberne  skiftedes  til  at  plaske  med  den  an- 
den. Omtrent  en  halv  Mil  fra  Land  var  man  avan- 
ceret, da  en  svær  Tordenbyge  trak  op  bagved  og 
naaede  dem,  før  de  kunde  naa  Thun-Røn,  hvor 
Sælhundene  kunde  trakteres  med  »blaa  Ærter«,  som 
det  hedder  i  Jagtsproget.  Havde  der  fulgt  Orkan 
med,  kunde  ingen  Redning  tænkes;  men  det  var 
temmelig  stille  Vejr,  og  Lynene,  der  hurtig  fulgte 
oven  paa  hverandre,  for  alle  i  horisontal  Retning, 

og  han  mærkede  ikke  et  eneste,  der  slog  ned.  Imid- 
lertid blev  hans  Rorkarle  saa  angest,  at  den  ene 
ikke  kunde  faa  et  Ord  ud  igennem  de  blege  Læber, 
og  den  anden  gjorde  de  oprigtigste  Løfter,  at  der- 
som han  denne  Gang  beholdt  Livet,  skulde  han  al- 
drig mere  med  sin  gode  Vilje  komme  længere  paa 
Vand,  end  han  kunde  vade  til  Land.  Aaren  faldt 
den  ene  efter  den  anden  ud  af  Hænderne,  og  Bli- 
cher maatte  ro  for  hele  Mandskabet.  Revlen  eller 
Sandriffet  kunde  ikke  ses  formedelst  den  tykt  ned- 
strømmende Regn  og  Hagl;  men  han  havde  taget 
sit  Bestik  saa  godt,  at  han  lykkelig  landede  efter 
Bestemmelsen.  Dyndvaade  opholdt  man  sig  her,  til 
Vejret  var  trukket  over,  og  da  ingen  Sælhunde  viste 
sig,  roede  man  tilbage  saa  tomhændet,  som  man  var 
kommen.  Næppe  var  man  landet,  før  en  stærk  Vesten- 
vind rejste  sig,  og  havde  man  tøvet  nogle  Minutter 
længere,  var  man  ufejlbarlig  kommen  til  at  gøre 
Sælhundene  Selskab  i  Dybet.« 

Fra  den  følgende  Sommer  berettes  om  en  Ekspedi- 
tion, der  viser  ham  som  saa  glubsk  en  Jæger,  at  de  ind- 
fødte aabenbart  ikke  skøttede  om  at  have  ham  til  Mak- 
ker. Sin  Fader,  Herregaardsskytten  og  en  Randers- 
Kræmmer  fik  han  lokket  over  til  Tunø,  hvor  Jagten  til- 
hørte Aarhus  Amtmand,  men  var  overladt  Øens  Præst. 
»Ham  besøgte  man,  bad  og  fik  Tilladelse  til  at  skyde, 
hvad  man  kunde,  paa  Nedgangen  til  Baaden,  der  laa 
paa  Vestenden  af  Øen.  Midtvejs  omtrent  er  et  lille 
vandholdigt  Kær,  hvor  den  medhavende  Hønsehund 
udspejder  et  Kuld  unge,  flyvefærdige  Vildænder.  Her 
blev  noget  at  bestille,  og  det  gik  Skud  paa  Skud.  Nogle 
Heste,  som  stod  tøjrede  i  Nærheden,  blev  herover  sky, 
rev  sig  løse  og  for  rundt  til  andre,  hvem  de  til  Dels 
forledte  til  lignende  Uorden.  Da  den  gamle  Blicher 
ser  dette,  siger  han:   »Det  er  fortrædeligt,  nu  gaar 

jeg,  og  ser  til,  at  I  andre  snart  kommer  bagefter!« 
Men  der  var  endnu  et  Par  Ællinger  tilbage,  som 
man  umulig  kunde  levne.  Og  da  disse  endelig  var 
komne  i  Jagttaskerne,  og  de  tre  Jægere  et  lille  Stykke 
bort  fra  Kæret,  saa  de  sig  omringede  af  et  Dusin  eller 
flere  Karle  og  store  Knøse,  alle  til  Hest.  De  skældte 
og  bandte,  og  det  var  da  egentlig  ikke  uden  Grund, 
da  de  løse  Heste  havde  gjort  Skade  paa  Kornet; 
men  alligevel  skulde  maaske  en  høflig  Undskyld- 
ning og  Tilbud  af  nogle  Drikkepenge  standset  Krigen 
i  dens  Udbrud.  I  det  Sted  var  Blicher  ubesindig  og 
—  for  at  bruge  det  rette  Ord  —  kaad  nok  til  at  give 
et  groft  og  opirrende  Svar.  Virkningen  udeblev  ikke ; 
en  raabte  straks:  »Lad  os  tage  Bøsserne  fra  dem, 
skyde  deres  Hund  og  give  dem  selv,  hvad  de  træn- 
ger til !««....  Imidlertid,  medens  Jægerne  trak  sig  tilbage 
mod  Kysten,  havde  Tunøfolkene  ogsaa  faaet  fat  i 
Bøsser.  Men  »Baadføreren,  den  snilde  Rasmus  Munk, 
havde  i  Tide  lagt  fra  Land  og  taget  den  gamle  Bli- 
cher om  Bord.  De  tre  allierede  vadede  da  uden  an- 
den Hindring  end  Eder  og  Skældsord  ud  til  Far- 
tøjet, der  blev  dem  en  virkelig  Redningsbaad«. 

Fra  Sommeren  1805  fortæller  han  endnu  en  even- 
tyrlig Ridetur  til  Viborg,  og  det  er  næppe  tilfældigt, 
at  han  beretter  saa  udførligt  om  sin  Udfart  i  disse 
Ferier;  det  er  Udtryk  for  den  høje  Frilivsstemning, 
der  var  over  ham,  naar  han  i  Hundedagene  var  i 
Jylland.  I  Stuen  kunde  han  ikke  opholde  sig;  her 
sad  Moderen  i  dump  Sløvhed,  der  nu  og  da  afløstes 
af  Vanvidsudbrud.  Et  saadant  heftigere  Anfald  ind- 
traf netop  Sommeren  1805,  just  som  Præsten  beredte 
sig  til  at  fejre  sit  Sølvbryllup.  »Bestemmelsen  var,  at 
jeg,  staaende  ved  min  Kones  Side,  vilde  holde  en 
gudelig  Tale,  og  Provsten,  Hr.  Peder  Bentsen  Kaa- 
lund, straks  derpaa  en  anden  gudelig  Tale,  men  alt 

dette  blev  forhindret  af  min  Kones  Svaghed.«  Ja, 
den  kirkelige  Højtidelighed  maatte  bortfalde,  men 
Gilde  i  Gaarde  skulde  der  være.  Omgiven  af  sine 
Børn  vilde  Præsten  ryste  Bekymringerne  af  sig  og 
samle  sine  mange  Slægtninge  og  Venner  til  en  stor 
Familiehøjtid,  og  vistnok  af  Hensyn  til  den  stude- 
rende og  den  skolesøgende  Søn  blev  Sølvbrylluppet 
berammet  til  en  Dag  i  Hundedagsferien,  den  24. 
Juli.  Mellem  Præstens  55  Bordgæster  var  Steen 
Steensen,  en  habil  Student,  som  taler  Engelsk  og 
læser  baade  Tysk  og  Fransk  og  formentligen  rejser 
udenlands  næste  Aar«.  Til  Dansen  om  Aftenen  var 
Egnens  Ungdom  indbudt,  og  Studenten  skal  nok 
ved  denne  som  ved  mange  andre  Lejligheder  have 
svinget  »Hadsherredpigerne«  ordentligt;  de  havde 
»friske  Boser  i  de  lyse  Haar,  og  kælne  Øjne«. 

Det  sidste  Aars  Tid  før  Bombardementet  nød  han 
dog  sin  bedste  selskabelige  Glæde  i  Hovedstaden. 
Som  før  sagt,  det  var  kun  om  Dagen,  han  kunde 
nøjes  med  Bøgerne.  Naar  ved  Mørkets  Frembrud 
Butikker  og  Kontorer  lukkedes,  og  Borgerne  sam- 
ledes i  Klubstuerne,  blev  det  ogsaa  ham  for 
trangt  i  Kammeret  i  Kannikestræde.  Allerede  fra 
Studentertidens  Begyndelse  havde  han  lagt  Vind 
paa  at  udvikle  sine  selskabelige  Talenter,  og  han 
blev  i  den  Henseende  hurtig  godt  udst3rret.  Men  han 
havde  hidtil  haft  vanskeligt  ved  at  faa  Lejlighed  til 
at  lægge  sine  Kvalifikationer  for  Dagen,  fordi  hans 
Pengeforhold  ikke  tillod  ham  at  deltage  i  Klublivet, 
den  eneste  Form  for  Selskabelighed,  der  stod  en 
jævn  Student  aaben.  Indtil  han  fik  bedre  Magt  over 
Forholdene,  maatte  han  da  trøste  sig  med,  hvad 
han  kunde  finde  paa  sin  Vej.  Den  frodig  blomstrende 
Dilettantkomedie  havde  Brug  for  mange  Kræfter,  og 
Blicher  stillede  sig  med  Liv  og  Lyst  i  dens  Tjeneste. 

Det  voldte  ham  sikkert  en  særegen  intellektuel  Til- 
fredsstillelse at  optræde.  Han  var  praktisk,  han  kunde 
baade  arrangere  og  agere;  har  end  hans  spinkle  Fi- 
gur ikke  passet  i  alle  Roller,  saa  var  han,  vides  der, 
i  Besiddelse  af  et  udmærket  Herredømme  over 
Stemme  og  Mimik.  Der  haves  vistnok  ingen  som 
helst  Efterretning  om,  i  hvilket  Omfang  og  ved 
hvilke  Lejligheder  han  har  optraadt.  Men  hans  Ko- 
medie, »Generalprøven  i  Kragehul« ,  er  et  Vidnes- 
byrd om,  hvor  hjemmevant  han  har  været  mellem 
Dilettantkomediens  Kulisser,  og  vistnok  ogsaa  et 
Udtryk  for  meget  af  den  Glæde,  han  har  nydt 
som  Aktør.  Mange  Løjer  af  den  Slags,  som  »Gene- 
ralprøven i  Kragehul«  er  bygget  over,  har  han  sik- 
kert selv  oplevet  som  Komediant.  Ti  ganske  vist  er 
denne  Farce  en  lystig  Spøg  over  Dilettantpræstatio- 
nerne; men  gennem  Stykkets  Elskerinde  udtaler 
Blicher  meget  tydeligt,  hvor  høj  en  Forestilling  han 
nærede  om  Privatkomediens  moralske  Værd. 

Hil  den,  som  spiller!  Hil  den,  som  ser! 
Hil  den,  der  skemter!  Hil  den,  der  ler! 
Til  gottende  Moro  med  Vennehu 
Vi  samle  os  ofte  og  glade  som  nu, 

hedder  det  endnu  mange  Aar  senere  i  en  Prolog, 
han  skrev  til  et  Privatteaters  Aabning. 

Med  sit  friske,  nøjsomme  Sind  levede  han  i  Nuet 
og  fæstede  Blikket  paa  sine  Kaars  lyseste  Side.  Men 
saadanne  mere  kostbare  Adspredelser  som  Klub- 
selskabelighed og  »smukke  Folks-  Maskerader  turde 
han  ikke  tillade  sig,  saa  længe  han  ikke  havde  andre 
Hjælpekilder  end  Timeinformationerne,  for  hvilke 
den  sædvanlige  Betaling  endnu  paa  denne  Tid  var 
8  til  10  Skilling.  Men  1806  blev  Udsigterne  lysere. 
Han  fik  ikke  alene  Universitetsunderstøttelse,  men 
ogsaa  et  godt  Engagement.  En  paa  St.  Croix  bosid- 

dende  dansk  Familie  anbragte  paa  en  Rejse  til  Hjem- 
landet to  Smaadrenge  i  København  og  rejste  derefter 
tilbage  til  Vestindien.  Dem  blev  Blicher  Hovmester 
for.  Hans  Bestilling  var  at  lære  de  smaa  engelsk- 
talende Vestindianere  Dansk  og  have  0ps3rn  med 
dem  til  deres  Sengetid.  Han  synes  at  have  nydt 
Forældrenes  særlige  Tillid.  Moderen  betroede  ham 
saaledes  at  udrydde  den  lille  Toms  Officersaspira- 
tioner;  hvorledes  han  skilte  sig  fra  dette  Hverv,  der- 
om har  Erindringerne  en  lille  Spøg,  der  vistnok 
viser,  hvor  vel  han  var  oplagt,  og  hvor  godt  Hov- 
mesterstillingen i  det  hele  huede  ham.  Den  var  ud- 
mærket godt  aflagt,  men  den  lagde  ogsaa  Beslag 
paa  hans  hele  Dag,  og  da  han  stadig  tog  sig  Afte- 
nerne fri,  er  det  ikke  underligt,  at  han  skuffedes  i 
sit  Haab  om  at  faa  Teologien  fra  Haanden  i  Løbet 
af  den  Tid,  han  havde  Understøttelse  fra  Universitetet. 

Han  havde  nu  Penge  paa  Lommen  og  behøvede  ikke 
at  regne  saa  nøje.  Da  Broderen  Jens  samme  Sommer 
kom  til  København  som  Student,  delte  Steen  ikke  sin 
Lejlighed  med  ham,  men  lod  ham  indrette  sig  sam- 
men med  Laurits  Foss,  der  ligeledes  samme  Aar  fik 
Artium.*  Han  vilde  til  Bords  i  de  nydendes  Lav, 
og  naar  Hovmesteren  om  Aftenen  slap  Børnene  af 
sin  Varetægt,  søgte  han  »smukke  Folks«  Selskab. 
Ogsaa  i  ham  rørte  sig  den  Levelyst,  der  præger 
»Borgeraandens  Tidsalder«,  da  vor  Handelsflaade 
hvert  Aar  sejlede  store  Summer  hjem  til  Danmark, 
snart  den  eneste  fredlyste  Plet  i  Europa.  I  Vinteren 

*  I  dette  Aars  Studenterhold  var  ogsaa  Ingemann,  hvem 
Blicher  hurtig  blev  bekendt  med  gennem  Laurits  Foss,  der 
havde  været  hans  Barndomskammerat  paa  Holgershaab  og 
den  nærliggende  Torkildstrup  Præstegaard.  Her  kan  der  og- 
saa gøres  opmærksom  paa,  at  den  fra  Ingemanns  Ungdoms- 
historie  bekendte  Carl  Luno  hørte  til  Blichers  Omgangskres. 

1806—7  følte  han  sig  velbeslaaet  nok  til  at  turde  del- 
tage i  de  Maskerader,  som  Hofstueskriver  Bjørn, 
den  bekendte  Danserindes  Mand,  fik  Tilladelse  til 
at  foranstalte  paa  Hofteatret  paa  Kristiansborg  Slot, 
og  som  besøgtes  af  de  fornemste  Kredse,  ja  endog 
hyppig  af  Kronprinsregenten.  Den  i  sig  selv  ubety- 
delige Novelle  »Maskerade«  har  Interesse  derved,  at 
den  en  eneste  Gang  viser  os  et  Glimt  af  Lapsen  i  de 
velsignede  Mahogniaar.  Ti  den  fortællende  er  intet 
almindeligt  Novelle-Jeg,  men  benævnes  udtrykkelig 
Student  Steen  Blicher,  der  den  Aften  i  en  Grand 
d'Espagnes  Maske  dansede  paa  Hofteatret  under 
Musikken  af  et  dobbelt  Orkester  og  imellem  Tu- 
sinder af  elegante  Herrer  og  Damer  svang  sig  i  en 
uhyre  Kvadrille,  der  naaede  fra  Parketdøren  næsten 
lige  op  til  Bagtæppet. 

Men  hans  bedste  Tilflugtssted,  det,  der  altid  stod 
ham  aabent,  og  hvortil  han  hver  Aften  tyede,  blev 
dog  den  Klub,  »det  borgerlige  Selskab«  paa  Gam- 
mel Strand  Nr.  7,  som  han  vel  nok  tidligere  havde 
besøgt  ved  tilfældige  Lejligheder,  men  hvoraf  han 
først  nu  blev  fast  Medlem.  Naar  vi  i  Blichers  Digt- 
ning hører  saa  meget  om  den  høje  Ungdomsstem- 
ning  i  Lapseaarene,  kunde  vi  ogsaa  ønske  nærmere 
Besked  om  den  Klub,  hvori  Mahognifyren  bevægede 
sig.  Men  medens  vi  naturlig  har  fyldige  Efterretninger 
om  de  litterære  Klubber,  hvori  adskillige  af  de  andre 
Digtere  færdedes,  meldes  der  intet  om  denne,  fordi 
den,  svarende  til  sit  Navn,  var  helt  ud  borgerlig.  Dels 
paa  Universitetsbiblioteket,  dels  paa  det  kgl.  Biblio- 
tek findes  der  dog  nogle  Love  og  Medlemslister  fra 
Klubben.  I  den  ældste  Liste  (af  1788,  paa  Universi- 
tetsbiblioteket) nævnes  der  ikke  Medlemmer  ind- 
traadte  før  1785;  Selskabets  Stiftelse  falder  altsaa 
lige  i   Begyndelsen  af  »Borgeraandens  Guldalder«. 

Det  var  oprindelig  en  Hundredmandsforening,  hvis 
Hovedstok  var  velhavende  næringsdrivende:  Gros- 
serere og  »Fabrikører«,  men  Medlemmernes  Antal 
forøgedes  snart  stærkt,  og  Indskud  og  Kontingent, 
der  i  Forvejen  ikke  var  lavt,  sattes  ogsaa  op.  Hvad 
der  voldte  Medlemmerne  jderligere  Udgifter,  var  den 
Omstændighed,  at  man  meget  let  kunde  paadrage  sig 
Strafmulkter.  Lovbestemmelsernes  Præg  er  borger- 
lig-humant; Bøder  og  Spilindsatser  gik  i  Fattigkas- 
sen, højt  Spil  var  ikke  tilladt,  og  den,  der  foresloges 
optaget,  maatte  være  »i  Henseende  til  Standen  eller 
Embedet  passende  for  Selskabet  samt  bekendt  af  godt 
Navn  og  Rygte  .  Ligeledes  skulde  han  være  af  »sat 
Alder«;  denne  Bestemmelse  har  man  dog  ikke  taget 
videre  strengt,  naar  den  ikke  meget  satte,  24-aarige 
Blicher  kunde  optages.  Foreningen  bød  rigeligt  paa 
Klubbernes  sædvanlige  Adspredelser:  Læsning,  Bil- 
lard, Dilettantkomedie,  en  Mængde  Maskerader,  Baller 
og  andre  Festligheder,  navnlig  i  Anledning  af  Begiven- 
heder inden  for  Kongefamilien.  At  Foreningen  har 
bestræbt  sig  for  at  skaffe  sig  Anseelse  og  give  de  mange 
Sammenkomster  et  festligt  Præg,  derpaa  kunde  tyde, 
at  vi  mellem  Festsangenes  Forfattere  finder  saa  be- 
kendte Mænd  som  Haste,  Guldberg,  Rahbek,  Fran- 
kenau  og  N.  T.  Bruun.  Desuden  lejede  den  om  Som- 
meren uden  for  Byen  Værelser  med  tilhørende  Have, 
hvorhen  Medlemmerne  kunde  ty,  naar  det  blev  for 
trykkende  i  Lokalerne  paa  Gammel  Strand. * 

•  Som  denne  Klub  vistnok  nød  en  vis  Anseelse,  havde  den 
helleringen  kort  Levetid.  Den  sidste  bevarede  Festsang  er  fra 
1821,  men  endnu  en  halv  Snes  Aar  senere  maa  Klubben  have 
været  i  frisk  Minde,  ti  den  omtales  i  Hertzs  »Emmas  der  bTév 
opfort  første  Gang  1831  (meddelt  af  Dr.  O.  Siesbye,  der  ogsaa 
har  været  saa  venlig  at  gøre  mig  opmærksom  paa,  hvad  Bi- 
bliotekerne har  til  Belysning  af  den).  Den  Klub,  Blicher  var 
Medlem  af,  kaldes  den  gamle.  Mon  den  ikke  levede  videre  i 

Den  egentlige  Klubsæson  var  dog  de  lange  Vinter- 
afteners Tid.  Man  lagde  gerne  for  med  at  spise  til 
Aften,  som  bekendt  altid  varm  Mad,  og  som  denne 
Forenings  Medlemmer  mest  kom  fra  deres  Dont  i 
Forretninger  og  Kontorer,  lagdes  der  særlig  Vægt 
paa,  at  Forplejningen  var  god.  Værten  var  »forbunden 
at  betjene  Selskabet  til  Fornøjelse  og  forsyne  enhver 
med  gode,  friske  Varer  efter  Aarstidens  Medfør  og 
sælge  samme  vel  tillavet  for  en  gangbar  Pris«.  Hvad 
disse  Varer  angaar,  satte  Blicher  Pris  paa  Forenin- 
gens Pølsegilder,  og  naar  derefter  Punschebollen  stod 
rygende  paa  Bordet,  var  han  rigtig  oplagt.  Den  fat- 
tige Student,  der  kun  faa  Aar  i  Forvejen  havde  følt 
sig  stærkt  generet  mellem  fremmede,  indlod  sig  nu 
med  Selvtillid  i  fornuftig  Snak  med  Grosserere  og 
Fabrikører  som  deres  jævnbyrdige.  Han  er  ogsaa 
faldet  i  Borgernes  Smag,  denne  lille  (han  var  noget 
under  Middelhøjde),  fine,  smidige  Skikkelse,  over 
hvilken  der  intet  var  af  det  kluntede,  bondske,  der 
prægede  næsten  alle  den  Tids  Studenter.  Han  talte 
livligt,  og  hans  langagtige,  lidet  jyske  Ansigt  med  de 
bløde  Træk  var  i  idelig  Bevægelse;  kun  naar  hans 
Opmærksomhed  optoges  stærkt,  kunde  han  være 
noget  hængmundet.  Haaret  var  lyst  og  blødt,  Ansigtet 
aabent,  de  blaa  Øjne  milde  og  trofaste. 

Han  var  heller  ikke  længer  den  Træmand,  der 
var  bly  og  tavs  i  Fruentimmerselskab.  I  sikker  Til- 
lid til  sine  Kvaliteter  henvendte  han  sig  til  de  smukke 
Borgerdøtre  med  »let  Passiar«,  sang  gerne  og  gav 

den  til  langt  ned  mod  vor  Tid  eksisterende  »bestandige  borger- 
lige Forening«?  Er  det  Tilfældet,  er  det  interessant  at  lægge 
Mærke  til,  at  Studenten  Blichers  Minde  har  holdt  sig  mellem 
Klubmedlemmerne  20  Aar  efter  hans  Afrejse  fra  København. 
Selskabet  »den  bestandige  borgerlige  Forening«  er  nemlig  den 
eneste  københavnske  Klub,  der  nævnes  mellem  Subskriben- 
terne paa  hans  Tidsskrift  »Nordlyset«. 

til  bedste  paa  det  lille  sorte  Instrument,  han  altid 
førte  med  sig  i  Lommen. 

Ja,  Fløjten  spillede  stor  Rolle  i  denne  Klubvinters 
musikalsk-erotiske  Stemning.  Ikke  alene  kunde  han 
saa  nydeligt  og  blødt,  at  man  fandt  det  ganske  mester- 
ligt, aflokke  den  de  yndede  sentimentale  Romancer, 
men  som  han  kunde  tale  om  den  og  Musik  i  det 
hele!  Denne  lille  sorte  Tingest  var  et  Skæbneinstru- 
ment. Som  den  havde  aabnet  hans  Fader  Indpas 
hos  Kammerherre  Liittichau  til  Tjele  og  derved  været 
bestemmende  for  hans  Livsbane,  havde  den  reddet 
Steens  Liv,  da  hans  Lunger  var  angrebne.  Han  elskede 
den  med  en  helt  rørende  Naivitet,  og  naar  han  paa 
sine  gamle  Dage  vilde  gøre  et  Barn  en  stor  Glæde, 
vidste  han  intet  bedre  end  en  Fløjte.  Smuk  Musik 
kunde  have  en  aldeles  betagende  Magt  over  ham 
som  over  Faderen.  Langebæk-Præsten  (i  »Fjorten 
Dage  i  Jylland«),  til  hvem  Niels  Blicher  har  staaet 
Model,  bander  sin  højeste  Ed,  »ved  min  Himmerigs- 
part«,  da  han  første  Gang  hører  Don  Juan.  Og  dog 
var  i  hvert  Tilfælde  Steens  musikalske  Sans  ikke 
meget  kunstnerisk;  hvad  der  betog  ham,  var  ikke 
saa  meget  Tonerne  selv  som  de  Billeder  og  Stem- 
ninger, de  vakte.  Men  han  kunde  høre  og  for  sit 
Publikum  forklare  de  »Sjælshistorietter«,  der  laa  bag 
ved  Melodierne.  »Naar  man  f.  Eks.  hører  Musikken 
til  Don  Juan,  saa  har  man  deri  hele  Indholdet  af 
Dramaet.  Man  kan  gerne  tillukke  Øjnene  og  endda, 
naar  man  lukker  Ørene  godt  op,  høre  alt,  hvad  der 
ellers  af  de  fleste  blot  ses.«  (Min  Tidsalder«).  Det 
huskes,  hvorledes  han  engang  for  et  Jagtselskab 
kommenterede  Du  Puys  »Ungdom  og  Galskab«. 
Hvorledes  har  han  da  ikke  taget  paa  Veje,  da  hans 
eget  Væsen  var  Ungdom  og  Galskab  og  hans  Til- 
hørere den  yndige  PigekresV  I   Digtet  til  Cathrine 

Wernicke  og  atter  og  atter  i  Novellerne  hører  vi, 
hvorledes  Musik,  denne  »Sjælens  Vin«,  for  ham  er  op- 
ildnende, stemningsførende,  længselsvækkende  langt 
mere  end  rent  æstetisk  behagende.  »Som  en  mild 
Regn,  der  opliver  og  hæver  det  synkende,  hendøende 
Blad,  saaledes  drysser  de  liflige  Toner  opmuntrende, 
styrkende  ned  i  det  af  Sorg  og  Bekymringer  sammen- 
pressede Bryst.  Herlige  Triumf  for  Menneskets  uaf- 
ladelig virksomme  Aand  .  .  .  Velsignet  være  du,  salige 
Weber!  for  de  Strømme  af  liflige  Toner,  der  udrandt 
fra  dit  Bryst  som  evig  uudtørrelige  Kilder  fra  Jor- 
dens Barm  til  at  fryde  Menneskenes  Børn«  (Him- 
melbjerget«). Men  en  saadan  blot  borgerlig  Kunst- 
sans er  netop  en  værdifuld  Evne  for  den,  der  attraar 
at  være  Underholdningsmester  for  og  Ven  af  de 
Damer,  der  har  læst  og  følt  deres  Lafontaine  og 
Miller,  og  for  hvem  man  blot  behøver  at  nævne 
Lotte«  og  »Mariane«  for  at  fremkalde  Taarer  i  de 
himmelklare  Øjne.  En  saadan'Kunstsans  giver  interes- 
sant Konversationsstof,  den  fremmer  sympatiserende 
Tankeudveksling,  og  »let  Passiar«  bliver  til  Bekennt- 
nisse  einer  schonen  Seele. 

Det  kan  kun  være  fra  denne  Vinters  flagrende, 
musikalsk-erotiske  Stemning,  Erindringerne  melder 
de  Par  Træk,  der  er  hans  eneste  Oplysning  om  Klub- 
livet; i  Sæsonen  1808 — 9  forsømte  han  ganske  vist 
heller  ikke  »det  borgerlige  Selskab«,  men  da  hans 
Embedseksamen  faldt  allerede  i  April,  og  Læsningen 
hele  den  Vinter  var  stærkt  forceret,  er  det  rimeligt, 
at  han  i  højere  Grad  har  maattet  tage  Tiden  i  Agt. 
I  Klubbens  Baller  savnede  han  hele  Vinteren  »kun 
een  eller  to  Gange  en  ung  og,  som  man  let  begriber, 
smuk  Pige,  hvis  Navn  han  ikke  ved,  fordi  han  al- 
drig vidste,  ej  heller  vilde  vide  det,  da  han  nemlig 
nu  besad  mere  Fornuftighed,  end  man  i  Almindelig- 

hed  tiltror  Poeter,  og  var  dengang  og  blev  siden  den 
Grundsætning  tro:  ej  at  tage  sig  en  Kæreste,  før  han 
var  i  Stand  til  at  tage  sig  en  Kone.  Ved  ethvert  Bal 
var  den  dejlige  navnløse  hans  jævnlige  Meddanser- 
inde  og  Borddame,  og  saa  sammenvante  var  de,  at 
hun  aldrig  af  nogen  anden  lod  sig  engagere  til  Bord- 
dansen eller  Figaro,  før  hendes  ubekendte  kom,  og 
han  lod  hende  ej  heller  sidde  over,  skønt  der  aldrig 
var  talt  et  Ord,  før  han  kom  og  bukkede  for  hende. 
Blicher  var  ikke  egentlig  forelsket;  hans  Følelse  lig- 
nede snarere  den,  man  fornemmer  ved  Syn  og  Gen- 
syn af  et  Kunstværk  eller  ved  at  høre  et  lifligt  Musik- 
stykke: Hjertet  hæver  sig,  men  med  Lethed,  med 
ublandet  Glæde,  som  paa  Sylfevinger,  og  daler  igen 
uden  Modstand  eller  Smerte.  Han  tror,  at  hun  under 
dette  Hensyn  ganske  sympatiserede  med  ham,  ti  al- 
drig opdagede  han  andet  i  hendes  yndige  Aasyn  end 
mild,  barnlig-uskyldig  Glæde;  der  var  i  de  aabne 
mørkeblaa  Øjne  aldrig  den  mindste  Taageplet,  der 
opsteg  aldrig  et  Suk  fra  det  roligt  bølgende  Bryst .... 
Under  Spillet  af  den  her  nu  fortalte  Roman  uden 
Ende  blev  der  Maskerade  i  Klubben.  Og  var  derpaa 
ogsaa  en  Vildmandinde,  skønt  langt  fra  ikke  uan- 
stændigt, dog  forførerisk  klædt,  af  en  Skabning,  som 
ej  engang  Thorvaldsen  kunde  frembringe  skønnere. 
Denne  Vilde  havde  det  forud  for  Billedhuggerens 
Værker,  at  hun  kunde  bevæge  sig,  danse  især  med 
saadan  en  Ynde,  ja  man  kunde  sige  sylfemæssigt,  at 
de  mandlige  Tilskuere  stod  Fare  for  at  blive  til  Billed- 
støtter. Det  var  Skam  at  sige,  at  Tiden  faldt  Blicher 
lang;  alligevel  længtes  han  heftig  efter,  at  Klokken 
skulde  blive  elleve,  paa  det  han  kunde  faa  at  skue 
det  Ansigt,  der  upaatvivleligt  skulde  fuldende  hans 
stakkels  Hjertes  Underkuelse  ....  Eja!  Ubarmhjer- 
tige Klokke!   Med  dit  ellevte  Slag  tilintetgjorde  du 

Fantasiens  glimrende  Boble:  et  Ansigt,  stygt,  mod- 
bydeligt, krøb  frem  under  Masken  —  ak,  hvorfor 
kunde  hun  ikke  holde  denne  bestandig  paa!  Men 
saaledes  skulde  et  Hundrede  Mandfolkehjerter  frelses 
fra  Ildsvaade.« 

Læser  man  med  Opmærksomhed  den  første  af 
disse  Kærlighedsberetninger,  tror  man  at  vide,  at  der 
for  hans  Vedkommende  er  Tale  om  en  noget  d)rbere 
Følelse,  end  han  vil  tilstaa.  Med  sit  Temperament 
kan  han  næppe  saa  længe  have  forholdt  sig  saa  kølig 
over  for  en  Dejlighed,  der  oven  i  Købet  »sympatise- 
rede« med  ham.  Og  hvad  han  siger  om  sit  Princip 
ikke  at  tage  en  Kæreste,  før  han  kunde  tage  en  Kone, 
viser  blot  hen  til  Per  Spillemand,  der  visselig  er  Kød 
af  hans  Kød  og  Blod  af  hans  Blod.  Denne  præker 
jo  nemlig  ogsaa,  »at  man  stedse  skal  forelske  sig 
med  koldt  Blod«  (»Et  Eventyr  paa  Himmelbjærget 
1843«),  og  »at  man  ikke  bør  hoppe  i  Brudeseng, 
inden  man  har  samlet  Forstand,  Kundskaber,  Er- 
faringer« (^Min  syv  og  tyvende  og  sidste  Kærligheds- 
historie«). Men  hertil  bemærker  Blicher  ogsaa  meget 
rigtigt:  »Det  gaar  min  ærede  Hr.  Fætter  med  denne 
Grundsætning  som  saa  mange  andre  Filosoffer,  der 
oftest  selv  er  de  sidste  til  at  efterleve  Reglerne,  de 
opfinder  og  forfægter. «  Det  virkelige  Forhold  er  nok 
snarere  det,  at  Dejligheden  har  vinket  af;  hun  har 
paa  saa  tidligt  et  Tidspunkt,  at  han  kunde  komme 
ud  af  Sagen  »uden  Smerte«,  standset  ham  i  et  af 
hans  kære  Eksperimenter. 

Mere  oplysende  om  hans  Hjertes  sande  Forfatning 
end  Romanen  uden  Ende  er  Romanen  med  den 
bratte  Ende,  hans  Forgabelse  i  Vildmandindens  pla- 
stiske Kropstykke.  Det  er  et  i  Flæng  valgt  Eksempel 
paa  al  den  Hjertets  velsignede  Daarskab,  der  optog 
ham. 

Ligesom  jo  den  eller  den  Blomst,  den  eller  den 
Musik  øjeblikkelig  satte  »hans  lette,  livsglade  Ung- 
domssind«  i  Stemning,  saaledes  behovede  han  blot  at 
høre  en  Damestemme  eller  se  et  Skørt  for  at  faa 
Pulsen  i  den  mest  velsignede  Uorden  og  i  Sjælen 
modtage  et  skønt  Billede  »i  varmt  Tryk,  som  Ma- 
lerne siger«.  Den  Elsker  kender  vi  nok.  Det  er  Per 
Spillemand,  der  seks  og  tj've  Gange  bortgiver  sit 
ømme  Hjerte,  det  han  ligner  ved  en  selvantændende 
Svovlstikke,  og  hver  Gang  faar  det  lige  saa  velbe- 
holdent hjem  som  Tor  sin  Hammer,  Per,  der,  naar 
han  har  faaet  en  Kurv,  straks  tænker  paa  at  hænge 
sig,  men  allerede  den  følgende  Aften  er  ivrig  ude 
om  en  ny.  At  saadanne  Yderligheder  forligedes  inden 
for  Slægtstemperamentet,  hører  vi  allerede  af  »en 
vakker,  følsom,  halvt  romantisk  Elsker«  som  Niels 
Blicher,  der  som  ungt  Menneske  for  »en  smuk,  elsk- 
værdig Præstedatters«  Skyld  tænkte  paa  at  hænge 
sig,  men  tyede  til  Religionens  Trøst  og  klarede  sig 
bravt.  Sønnen  behøvede  som  Regel  hverken  Religio- 
nen eller  nogen  anden  Trøst.  Hvad  enten  han  havde 
lidt  eller  meget  Held  med  sig,  han  blev  aldrig  hver- 
ken blasert  eller  modløs.  Hver  Gang  Klubben  stæv- 
nede til  Fest  —  og  det  gik  overmaade  tit  paa  — 
indfandt  han  sig  med  samme  frydefulde  Forventning 
som  en  ung  Pige  til  sit  første  Bal.  Det  er  talt  ud  af 
Hundreder  af  smaa  Oplevelser,  naar  det  i  Novellen 
»Firkløveret«  hedder:  »Har  jeg  ikke  bemærket  det 
før,  saa  gør  jeg  det  nu  for  en  Fejls  Skyld,  at  til  et 
rigtig  morsomt  Bal  hører  en  Smule  Forelskelse,  i  det 
mindste  i  een  af  de  søde  Piger;  kan  man  forlibe  sig 
i  to  paa  een  Gang,  er  det  saa  meget  bedre.«  Og  hør 
blot,  hvilke  Ord  han  lægger  Per  Spillemand  i  Mun- 
den om  »hin  livlige  Munterhed,  hin  barnlige  Glæde, 
hin  søde  Forventning,  hvormed   man   mødtes,  hin 

formelle  Anstand,  hvormed  man  hilsede  hverandre 
og  traadte  sammen  til  den  første  Dans.  Hvor  pæne, 
hvor  pyntelige  var  Damer  og  Herrer!  Ikke  et  Baand, 
ikke  en  Blomst,  ikke  en  Naal  sad  paa  urette  Sted; 
ikke  et  Støvgran  paa  de  hvide  eller  sorte  Kjoler; 
ikke  en  Fold,  ikke  en  Rynke  uden  dem,  der  skulde 
være,  hvert  Krvds,  hver  Strimmel  havde  sit  tilhør- 
lige  Fald;  intet  Halsklæde,  som  jo  sluttede  snehvidt 
og  net  om  Hagen;  ingen  Hanekam,  som  jo  havde 
sin  tilbørlige  Rejsning;  ingen  Haarlok,  som  jo 
glat  og  glinsende  bølgede  paa  sit  rette  Sted  —  en 
Snare  for  hvert  uvarsomt  Mandshjerte. 

Med  tindrende  Øjne,  med  mildt  rødmende  Kinder 
staar  den  nydelige  Pigerække,  ventende  med  Utaal- 
modighed  paa  det  første  Signal.  Opmærksomme, 
hartad  højtidelige  iagttager  Chapeau'erne  Fordan- 
serens blinde  Figureren,  alle  Hænder  behandskes, 
han  træder  tilbage,  ser  til  Orkestret,  bukker  for  sin 
Dame,  klapper,  og  nu  toner  Musikken,  og  Dansen 
begynder«. 

Dansen  afbrødes  nu  og  da  for  at  give  Plads  for 
Tableauer,  »Attituder«  og  den  Mængde  Selskabslege, 
man  den  Gang  satte  saa  stor  Pris  paa,  og  »ved  hvilke 
der  som  sædvanlig  vankede  dygtigt  Slikkeri :  vi  skrif- 
tede, gik  den  polske  Kirkegang,  stod  paa  den  brede 
Sten,  malte  Sennop,  hængte  og  faldt  i  Brønden.« 

Saa  gled  Balnatten,  saa  gled  Klubvinteren  som  en 
tonende  Drøm.  Ja,  ti  Tiden  ilede,  uden  at  han  mær- 
kede det.  Mange  Aar  senere  indrømmer  han,  at  han 
kunde  have  bemærket  det  blot  ved  at  betragte  Sel- 
skabet efter  en  saadan  » gennem vaaget,  om  just  ikke 
gennemsviret  Nat«.  Naar  Morgensolen  skinnede  ind 
gennem  de  duggede  Ruder,  saa  var  al  Pyntelighed 
og  Anstand  forsvunden.  »De  herlige  Haarlokker  har 
tabt  deres  Elasticitet  og  hænger  pjuskede  ned  over 

den  Barm,  som  i  Aftes  lignede  Marmor  og  Alabast, 
men  i  Dag  en  Væg,  der  ikke  fornylig  er  kalket.« 

Men  hvorledes  skulde  han  kunne  se  alt  dette  hos 
den  og  den  søde  unge  Pige,  hvis  Billede  hans  Hjerte 
havde  baaret  hele  Natten  i  varmt  Tryk?  »Den  netop 
synlige  Mathed  og  en  Smule  Uorden  gav  hende  kun 
et  mere  smægtende  Anstrøg.  Og  hvorledes  skulde 
han.  den  Fusentast,  der  var  saa  lykkelig  optaget  af 
sin  paradisiske  Daarskab,  kunne  se,  at  saa  hastig 
som  en  saadan  gennemdanset  Nat  ilede  baade  Klub- 
sæsonen og  al  anden  Ungdomsglæde?  Og  hvorfor 
skulde  han  ønske  Tidens  Gang  standset?  Hvorfor 
skulde  han  »gribe  de  vingede  Dage«  eller  bede  det 
ene  skønne  Øjeblik  dvæle,  naar  det  næste  bragte 
ham  den  Lyst,  der  kom  ukaldet,  altid  var  ham  nær 
og  legede  med  ham  vaagen  og  i  Drømme. 

Oven  paa  Vinterens  Maskerader  og  Baller  fulgte 
nu  igen  et  frejdigt,  ubundent  Sommerferieliv  paa 
Halvøen.  Da  han  ved  Overgangen  mellem  Foraaret 
og  Sommeren  1807  havde  faaet  udgivet  første  Del  af 
Ossianoversættelsen,  maatte  han  naturligvis  med 
endnu  større  Nødvendighed  end  de  tidligere  Somre 
over  til  Jylland  for  som  den  Litteratus  han  var,  at 
lufte  sin  Berømmelse  paa  de  hjemlige  Enemærker 
og  lykønskes  af  Faderen,  den  kære  Præstemand,  der 
kunde  goutere  mere  end  Klassikerne,  ti,  som  han  har 
noteret  i  Embedsbogen,  han  fandt  Sønnens  Oversæt- 
telse af  de  Ossianske  Digte  »fortrinlig«. 

Og  saa  forløb  Hundedagene  som  sædvanlig,  under 
lange  Fod-  og  Rideture,  under  Jagtfarter  og  Baad- 
togter  til  Helgenæs,  Tunø  og  Samso,  under  Sommer- 
baller med  Hadsherredpigerne. 


134 


BOMBARDEMENTET  ■  EMBEDS- 
EKSAMEN 

Dagene  var  straalende  høje,  Havernes  Rosenflor 
blussende,  Aftenerne  og  Nætterne  milde  og  lyse. 
Saadan  huskedes  den  Sommer  af  alle.  Det  blev  lange 
Tiders  sidste  Sommer  for  vort  Land. 

For  Blicher  blev  det  uigenkaldeligt  den  sidste. 

At  Erindringerne  fortæller  rask  væk  om  de  tidligere 
Jyllandsture,  men  ikke  har  et  eneste  Træk  at  hen- 
føre til  denne,  lader  sig  maaske  forklare.  Hans  Hun- 
dedagsferie  maa  have  været  meget  kort,  beskaaret 
for  Halv-  eller  Tredjedelen;  desuden,  selv  om  Luften 
var  nok  saa  mild  og  Dagene  nok  saa  høje,  drog  der 
paa  den  storpolitiske  Himmel  saadanne  Skyer  sam- 
men, at  det  blev  vanskeligt  for  dem,  der  kunde  og 
vilde  se,  med  Tryghedsfolelse  at  give  sig  Feriestem- 
ningen helt  i  Vold. 

Allerede  før  han  forlod  København,  havde  man 
med  nogen  Ængstelse  hvisket  om  et  muligt  Angreb 
fra  England,  og  da  den  3.  August  store  Afdelinger 
af  den  engelske  Flaadedivision  begyndte  at  ankomme 
til  vore  Farvande  og  lægge  sig  i  Sundet  og  Store 
Bælt,  saa  det  var  aabenbart,  at  Aktionen  kun 'gjaldt 
Danmark,  har  den  almindelige  Utryghedsfølelse  og- 
saa  grebet  ham  og  baandlagt  hans  Ferieglæde  noget. 
Saa  lidt  som  næsten  alle  andre  har  han  dog  følt 
nogen  virkelig  overhængende  Fare.  Man  havde  i  Tiden 

135 


BOMBARDEMENTET 


vænnet  sig  til  med  Sindsro  at  høre  om  de  uden- 
landske Omvæltninger  og  Krigsrædsler,  medens  Dan- 
mark hidtil  var  vedblevet  at  være  en  af  Europas 
faa  skaanede  Pletter,  hvor  Foretagsomhed,  Borger- 
lykke  og  Velvære  voksede  uhindret.  I  syv  og  firsinds- 
tyve Aar  havde  Landet  ikke  været  betraadt  af  frem- 
mede Tropper,  ja,  bortset  fra  Kongedyb-Slaget,  det 
man  betragtede  nærmest  som  en  dansk  Sejr,  over- 
hovedet ikke  været  indviklet  i  Fjendtligheder.  Hvad 
faretruende  Rygter  der  kom  op,  slog  man  hen,  fordi 
den  sorgløse  Regering  slog  dem  hen.  En  dansk  Sø- 
officer, den  senere  Kommandør  Garde,  drak  paa  et 
britisk  Krigsskib  et  Glas  med  en  engelsk  Officer,  som 
ved  denne  Lejlighed  sagde:  »Nu  klinker  vi  her  sam- 
men ;  om  en  Maaned  eller  to  vil  vi  ikke  staa  saa  ven- 
lige overfor  hinanden.«  Garde,  et  Næstsøskendebarn 
af  Werlauff,  der  i  sine  Erindringer  fortæller  dette 
Træk,  ansaa  det  ligesom  hans  Kammerater  for  sin 
Pligt  straks  ved  Hjemkomsten  at  melde  Admirali- 
tetet den  faldne  Ytring,  men  han  fik  blot  en  Advarsel 
mod  at  blande  sig  i  Politik,  da  Regeringen  havde 
sikkert  Tilsagn  om,  at  der  ingen  Fjendtligheder  for- 
beredtes mod  Danmark.  Desuden  vægrede  man  sig 
rent  instinktmæssigt  ved  at  tro  paa  et  Brud  med 
Britannien,  denne  det  danske  Monarkis  udmærkede 
Handelsforbindelse.  Selv  om  man  maaske  nok  følte, 
at  Slaget  paa  Reden  ikke  var  den  Sejr,  man  helst 
vilde  tro,  havde  det  dog  hverken  efterladt  Ydmygelse 
eller  Bitterhed  i  Sindene,  og  fra  1801  herskede  der 
hele  Landet  over  og  navnlig  i  København  en  stadig 
voksende  Sympati  for  England  og  alt,  hvad  engelsk 
var,  siger  Werlauff  —  en  Sympati,  som  maaske  kun 
faa  har  næret  i  højere  Grad  end  Blicher,  der  elskede 
Landets  Sprog  og  Litteratur  og  allerede  i  flere  Aar 
havde  gaaet  med  stærke  Englandslængsler. 

Men  for  hver  Dag,  der  gik,  blev  Stillingen  mere 
og  mere  faretruende.  De  mange  Orlogsmænd  vedblev 
at  ligge  i  de  danske  Farvande  og  omsluttede  nu 
Sjælland  baade  mod  Øst  og  Vest,  og  den  8.  August 
overbragte  Sir  Jackson  i  Tønningen  Kronprinsen 
Englands  Betingelser  for  fortsat  Fredelighed:  Brud 
med  Frankrig,  nøje  Forbund  med  England,  den 
danske  Flaades  Udlevering  som  Pant  til  den  britiske 
Begering,  der  saa  i  al  Ubestemthed  antydede  Tilsagn 
om  Erstatning  for  hvad  Skade  en  saadan  Alliance 
mulig  kunde  medføre.  Selv  i  England  var  man  sig 
vel  bevidst,  hvor  oprørende  Betingelser  det  var,  man 
bød  Danmark.  Da  Sir  Jackson  efter  Bøvertoget  fik 
Foretræde  for  Georg  III,  spurgte  denne  ham,  om  det 
var  i  Stueetagen  eller  paa  første  Sal,  han  havde  truf- 
fet den  danske  Kronprins.  »Han  var  i  Stueetagen, 
Deres  Majestæt!«  »Det  glæder  mig  for  Deres  Skyld,« 
sagde  Kongen,  »ti  havde  han  kun  haft  halv  saa  megen 
Galde  som  jeg  (half  my  spirit),  vilde  han  have  spar- 
ket Dem  ned  ad  Trappen«.  (S.  B.  Gardiner:  A.  Stu- 
dent's  History  of  England  III,  Side  862).  Da  Kron- 
prinsen et  Par  Dage  efter  naaede  til  København, 
kom  Kristian  den  Syvendes  officielle  Bekendtgørelse 
om  Englands  Forslag  til  at  gaa  ud  paa,  at  »denne 
Meddelelse,  lige  saa  vanærende  i  Tilbud  som  i  Trus- 
ler, ej  mindre  fornærmende  i  Form  end  i  Indhold, 
kunde  endog  ikke  foranledige  nogen  Forhandling«. 
Lige  saa  uvirksom  Begeringen  hidtil  havde  forholdt 
sig,  idet  den  ingen  som  helst  Forholdsregler  havde 
truffet,  ja  ikke  engang  ladet  forespørge,  hvad  Ærinde 
den  store  Flaadedivision  havde  i  de  danske  Far- 
vande, lige  saa  fortvivlet  resolut  afskar  den  sig  nu 
altsaa  fra  al  Underhandling  og  beredte  sig  til  at  mod- 
tage Krigen.  Da  Fæstningen  København  kun  var  i 
maadelig  Stand,  og  Hæren  laa  ved  den  sydlige  Lande- 

grænse,  blev  Borgerne  kaldte  under  Vaaben.  Blandt 
dem,  Kronprinsen  henvendte  sig  til  under  sit  korte 
Ophold  i  Hovedstaden,  før  han  »ilede  til  Armeen 
i  Holsten,  var  ogsaa  Studenterne:  »Den  Fare,  Staten 
trues  med,  giver  mig  Anledning  til  at  anmode  de 
studerende  her  ved  Universitetet  om  at  forsamle  sig 
og  støde  sammen  i  et  Korps  under  Navn  af  Kron- 
prinsens Livkorps.  Jeg  har  ved  den  for  mig  ufor- 
glemmelige 2den  April  set  dette  Korps  og  med  Glæde 
erfaret  dets  Iver  for  Kongen  og  Fædrelandet.  Velan 
Landsmænd!  vis  det  samme  ved  denne  Lejlighed. 
Dette  Korps  skal  anføres  af  den  almindelig  agtede 
Overhofmarskalk  Hauch. «  Dette  Opraab  blev  bekendt- 
gjort paa  Universitetet  den  11.  August,  og  Konsistoriet 
ledsagede  det  med  følgende: 

I  underdanigst  Følge  af  Hs.  kongl.  Højhed  Kron- 
prinsens Skrivelse  efterkommer  Konsistorium  som 
tro  Undersaatter  sin  Pligt  herved  at  opfordre  Uni- 
versitetets Borgere  fra  i  Morgen  Formiddag  af,  eller 
saa  snart  det  vorder  bekendt,  at  indfinde  sig  paa 
Studiegaardenfori  Konsistoriums  Forsamlingsværelse 
at  blive  indførte  i  de  dertil  bestemte  Lister,  hvor- 
efter nærmere  Foranstaltninger  vil  blive  gjorte. 


København,  den  11.  Aug.  1807. 

Treschow, 
Rector  universitatis. 

Paa  det  Tidspunkt  var  der  kun  faa  Studenter  i 
Hovedstaden,  men  Kronprinsens  Opraab  blev  hurtig 
bekendt  Landet  over  og  hørtes  med  største  Begej- 
string: daglig  strømmede  de  til  Byen  i  Hundredvis, 
og  allerede  den  14.  August  begyndte  man  at  organi- 
sere Korpset.  Har  Opraabet  truffet  Blicher  i  Rand- 

lev,*  kan  man  være  vis  paa,  at  han  intet  Øjeblik 
har  siddet  det  overhørig;  men  Ilfærdighed  var  ogsaa 
i  højeste  Grad  nødvendig,  ti  den  16.  Aug.  gjorde  Eng- 
lænderne Landgang,  og  da  Dagen  efter  København 
indesluttedes,  og  Portene  lukkedes,  forblev  Byen  af- 
skaaret  fra  al  Forbindelse  med  Omverdenen  lige 
indtil  den  7.  September. 

Korpset  talte  nu  8  Kompagnier,  hvert  paa  omtrent 
100  Mand;  Blicher  stod  ved  8de  Kompagni,  under 
Kaptajn  Kaltenborn,  hans  Venner  Ingemann  og  Foss 
henholdsvis  ved  5te  og  7de. 

Naar  man  hører,  hvor  fortrøstningsfuld  en  Stem- 
ning der  endnu  raadede  i  den  af  den  store  Overmagt 
indesluttede  By,  forestiller  man  sig  den  sangvinske 
Student,  iført  den  korte,  blaa  Jakke  med  de  hvide 
Lidser,  som  en  af  de  mest  tillidsfulde.  Han  er  med 
frejdigt  Mod  daglig  mødt  til  sine  5 — 6  Timers  stra- 
badserende Øvelser  for  derefter  at  gøre  Vagttjeneste, 
først  paa  Rosenborg  Slot,  de  kongelige  Palæer  og 
Slotsholmen,  senere  paa  Volden  ved  Vesterport.  Bort- 
set fra,  at  Studenterne  den  28.  Aug.  fik  Tilladelse  til 
at  opkaste  Bankettet  paa  den  Kourtine,  de  havde 
besat  ved  Vesterport,  et  Arbejde,  de  udførte  paa 
mindre  end  24  Timer,  blev  Vagttjeneste  Korpsets 
eneste  betydelige  Anvendelse,  idet  Kommandanturen 
trods  de  unge  Menneskers  begejstrede  Iver  og  Kamp- 
lyst ikke  kunde  bekvemme  sig  til  at  sende  dem  i 
Ilden  og  vove  Livet  ved  at  lade  dem  deltage  i  de 
forskellige  Udfald,  der  fandt  Sted  indtil  Bombarde- 
mentets Begyndelse. 

*  Kronprinsens  officielle  Meddelelse  om  Krigens  Udbrud, 
dateret  Kiel  den  16.  Aug.,  naaede  per  Estafette  Randlev  den 
23.  Aug.  »I  een  Time  læst,  afskrevet  og  afsendt  under  de  mest 
brændende  Ønsker  for  Fædrelandet  ....  Det  guddommelige 
Forsyn  vil  og  vist  da  styre  alt  til  et  lykkeligt  Udfald,  t  hedder 
det  i  Embedsbogen. 

Alligevel  var  Blicher  saa  vidt  mulig  med  overalt, 

hvor  Interessen  var  størst.  Ved  et  Par  Lejligheder 

berører  han  Herregaardsskytternes  Udfald  saaledes, 

at  man  faar  det  Indtryk,  at  kunde  han  end  ikke  selv 

komme  i  Ilden,  var  han  blandt  de  ivrigste  til  at  hilse 

de  hjemvendende  Skytter  velkommen  og  skaffe  sig 

Underretning.   Mellem   dem    udmærkede  sig  særlig 

den  nordsjællandske  Kromand  Hammer,  der  stadig 

var   forrest   i   Udfaldene;   lige  saa  stor   Begejstring 

vakte  det,  at  han  fulgtes  af  sin  14-aarige  Søn,  for 

hvis  Kugler  nok  ogsaa  flere  Englændere  faldt.  »Jeg 

glemmer  aldrig,«   skriver  Blicher  i  sin  Artikel  om 

almindelig  Værnepligt,  »den  Dag.  da  han  kom  hjem 

fra  »Jagten  ,  grædende,  ja  grædende,  ti  Far  havde 

jaget  ham  hjem,  fordi  Bøjle  og  Stillepind  var  skudt 

fra  hans  Bøsse«. 

Vi  gjorde  et  Rim  paa  hans  Navn. 

Hr.  Hammer,  hans  Kugle  den  rammer, 

hedder  det  i  Blichers  Folkevise  om  Kromanden  og 
hans  Søn. 

Fra  Maanedens  Slutning,  da  Fjendens  Tilbud  for 
sidste  Gang  afvistes,  og  de  belejrede  maatte  frygte 
det  alvorligste,  blev  der  Anvendelse  for  al  den  Vagt- 
tjeneste, Studenterne  kunde  yde.  Men  fortrøstnings- 
fuld underkastede  Blicher  sig  Belejringsugerne  igen- 
nem Krigerens  Lod:  mangelfuld  Forplejning,  uor- 
dentlig Diæt  og  utilstrækkelig  Søvn.  Om  Aftenen 
Onsdagen  den  2.  Sept.  blev  han  afløst  paa  Volden 
ved  Vesterport  og  ilede  hjem  for  at  udhvile  sig  efter 
de  sidste  Dages  vedholdende  Uro.  Oven  paa  den  lyse, 
varme  Septemberdag  var  fulgt  et  mildt  Tusmørke. 
En  Mængde  Mennesker  spadserede  paa  Volden  for 
at  nyde  Aftenluften  eller  forsamlede  sig  ved  Hoved- 
vagten for  at  høre  Militærmusikken. 

Som  han  naaede  lille  Kannikestræde  og  vilde  gaa 

i  Seng,  faldt  den  første  Bombe.  Der  har  vi  Bombar- 
dementet! raabtes  der  overalt,  og  medens  Fjenden 
i  Løbet  af  mindre  end  et  Kvarter  aabnede  alle  sine 
Ildsvælg  fra  hele  Batterilinien  saavel  som  fra  Flaa- 
den,  blev  der  blæst  Generalalarm,  Stormklokken 
klemtede,  Stortrommen  rørtes,  og  Vægterpiben  sking- 
rede. Blicher  fik  sit  Gevær  fat  og  ilede  igennem  Byen 
op  paa  Volden  ved  Vesterport.  Fra  Kl.  8  til  Kl.  3 
stod  han  her  og  iagttog  »denne  den  kostbareste  af 
alle  Illuminationer«,  saa,  hvorledes  de  Tusinder  af 
hastig  opblussende  Glimt  derude  i  Horisonten  for- 
længede sig  i  de  til  Vejrs  stigende,  i  en  høj  Bue  op 
over  Volden  summende,  hvislende,  hvæsende  Mord- 
lyn: Bomber,  Congreveske  Granater,  Brandkugler 
og  Baketter,  nogle  langsomt  sejlende,  andre  skydende 
af  Sted  med  voldsom  Fart,  styrende  mod  den  ulykke- 
lige By,  hvis  Taarne  tjente  Fjenden  til  Skydemaal. 
Da  Projektilerne  gik  saa  højt,  var  de  paa  Volden 
posterede  ikke  de  mest  udsatte,  ligesom  Forsvaret 
ikke  krævede  nær  saa  mange  Ofre  som  Sluknings- 
arbejdet. Af  Studenterkorpset  omkom  første  Nat  kun 
fire,  to  i  umiddelbar  Nærhed  af  Ingemann,  der  stod 
paa  Nørrevold.  Da  Morgenen  brød  frem,  saa  denne, 
at  der  i  Toppen  af  det  Voldtræ,  under  hvilket  han 
Natten  igennem  havde  staaet,  hang  en  Kappe  og  et 
afskudt  Ben,  Besterne  af  den  ene  af  de  dræbte  Stu- 
denter. »Gid  nu  Englænderne  vilde  storme,  <  tænkte 
den  spinkle  Ingemann,  for  første  og  eneste  Gang  i 
sit  Liv  optændt  af  Mordlyst,  da  han  saa  sine  Kam- 
merater sønderlemmes;  det  Ønske  har  uden  Tvivl 
ogsaa  Blicher  næret.  Men  Englænderne  stormede 
ikke:  Vi  skal  ikke  kæmpe,  vi  skal  brænde,  lød  jo 
Sir  Jacksons  Udsagn.  Overhovedet,  baade  denne  og 
de  følgende  Nætter  var  det  mest  nedslaaende  ved 
hele  Stillingen   Bevidstheden  om  den  fuldstændige 

Afmagt  med  Hensyn  til  at  afvende  noget  som  helst 
af  den  navnløse  Rædsel,  der  steg  i  den  tusindfoldige 
Larm  derinde  fra  Byen:  de  bragende  Projektiler, 
de  lemlæstedes  Skrig,  Brandraabene  og  Bulderet  af 
sammenstyrtende  Huse. 

I  syv  Timer  holdt  Blicher  sig  oprejst.  Endelig 
gjorde  Naturen  sin  Ret  gældende,  og  Kl.  3  om  Mor- 
genen maatte  han  segnefærdig  af  Udmattelse  og 
Spænding  bede  sin  Kaptajn,  Kaltenborn,  om  Til- 
ladelse til  at  sætte  sig  til  Hvile  under  et  Voldtræ. 
»Her  sov  han  nu  i  mere  end  tre  Timer  saa  sødelig 
som,  efter  et  gammelt  Mundheld,  i  sin  Moders  Drag- 
kiste«, medens  Kanontordenen  fortsattes,  og  den 
graa  Septembermorgen  gennemfuredes  af  de  lysende 
Brandpile. 

Den  Nats  Ødelæggelse  var  dog  kun  ringe  i  Sam- 
menligning med  den,  der  fyldte  de  følgende  Nætter. 
Ved  Soldnedgang  begyndte  Bombardementet  med 
langt  større  Voldsomhed,  og  da  Brandmandskabet 
efterhaanden  udmattedes,  og  en  Mængde  Indbyggere 
var  flygtet  til  det  mindre  udsatte  Kristianshavn,  saa 
Husene  stod  tomme,  havde  Ilden  frit  Spillerum,  og 
det  brændte  overalt  i  Byen.  Da  Frue  Kirkes  380  Fod 
høje  Taarn  var  Fjendens  vigtigste  Skydemaal,  blev 
navnlig  Natten  mellem  4.  og  5.  Sept.  Kvarteret  om 
denne  Kirke  overdænget  med  Projektiler,  hvorfor  en 
Del  af  Studenterne  beordredes  paa  Vagt  paa  Univer- 
sitetet, medens  andre  posteredes  ved  Trinitatis  Kirke, 
paa  hvis  Loft  Universitetsbiblioteket  laa;  mellem 
disse  var  Laurits  Foss,  der  var  med  til  at  hugge  Hul 
paa  Taarnet,  hvor  Bøgerne  forvaredes.  Længe  mod- 
stod Frue  Kirke,  skønt  gennemskudt  af  en  Mængde 
Kugler.  Men  henimod  Morgenen  blev  en  Brandpil 
hængende  i  Spiret,  der  næsten  øjeblikkelig  stod  i 
Lue.  De  nedstyrtende  Klokker  rev  det  brændende 

Tømmerværk  med  sig  ned  i  Kirkens  Skib,  og  i  Lø- 
bet af  kort  Tid  omspændtes  den  skønne  Bygning, 
Byens  Stolthed,  af  Flammerne.  Ilden  havde  alle- 
rede stærkt  fat  i  de  omliggende  Bygninger,  og  fra 
Kirken  bredte  den  sig  til  hele  Kvarteret;  Universi- 
tetet og  Professorgaardene  lagdes  i  Aske,  ligeledes 
de  tilstødende  Gader,  hvor  navnlig  Studenterne  havde 
deres  Bolig.  Da  Ingemann  om  Morgenen  søvndruk- 
ken og  fortumlet  ravede  op  ad  Trinene  til  sin  Gade- 
dør paa  Hjørnet  af  Fiolstræde  og  Skidentorvet,  blev 
han  tilraabt  af  en  Matrosdreng:  »Hele  Huset  er  gaaet 
ud,  min  Herre!«  Nu  først  saa  han,  at  hele  Huset 
var  nedbrændt.  Ogsaa  Steen  Blichers,  hans  Broders 
og  Laurits  Foss's  Boliger  i  Kannikestræde  nedbrændte 
den  Nat. 

Op  ad  Dagen  indlededes  de  Underhandlinger,  der 
førte  til  Byens  Kapitulation  og  Flaadens  Udlevering, 
nu  ikke  som  Pant,  men  som  den  britiske  Majestæts 
Ejendom. 

Der  stod  nu  Blicher  i  den  sammenskudte,  rygende 
By,  blottet  for  alt  til  den  Uniform,  han  havde  faaet 
udleveret  af  Korpset.  I  al  sin  personlige  Baadvild- 
hed  og  Elendighed  var  han  et  Billede  paa  det  tro- 
løst svegne  Folk.  Den  By  og  det  Land,  der  havde 
set  hans  sorgløse  Ungdom,  var  paa  den  mest  bru- 
tale, ydmygende  Maade  berøvet  sit  Værge,  Flaaden, 
der  havde  fyldt  Folket  med  Tillid  og  baaret  dets 
Navn  vide  om  i  Verden.  Det  Land,  hvis  Navn  for 
ham  havde  betydet  Værn  og  Sikkerhed,  var  nu, 
da  det  var  styrtet  i  den  dybe  Jammer,  pludselig 
blevet  hans  dyreste  Eje.  Til  den  Erfaring  var  han 
blevet  bragt  ved  et  Slag,  der  gjaldede  i  hans  Hjerte- 
rod. Overfaldet  paa  den  fredelige  By  var  kommet 
som  en  Tyv  om  Natten,  saa  uberegneligt  ondt,  saa 
snigende   lumsk,   saa   himmelskrigende  uretfærdigt, 

kun  bibragt  af  den  ubønhørlige,  uafvendelige  Magt, 
der  ligger  i  onde  Forhold.  Ud  fra  Vindesyge  alene 
lod  denne  Voldsdaad  sig  ikke  forklare,  og  mellem 
de  to  Nationer  fandtes  intet  som  helst  af  det  Had, 
som  kunde  motivere  den  umenneskelige  Grusom- 
hed. Naar  Blicher,  endnu  medens  Fjenden  laa  i 
Landet,  indlod  sig  i  Samtale  med  Mordbrændernes 
Officerer,  konverserede  de  »den  danske  Student  med 
fransk  Artighed  og  engelsk  Oprigtighed«,  og  han  fik 
det  samme  Indtryk,  om  hvilket  ogsaa  andre,  f.  Eks. 
Werlauff,  melder,  at  Englænderne  var  høflige,  men- 
neskekærlige Folk,  der  dybt  rystede  af  al  den  Ulykke, 
de  havde  anstiftet,  beklagede  den  »damned  Minister- 
streg«. Og  dog  var  det  de  samme  Folk,  som  tre  Døgn 
igennem  havde  overdænget  Byen  med  Mordild,  om- 
kommet mellem  eet  og  to  Tusinde  Mennesker  og 
ødelagt  alt  det  materielle  Velvære,  der  var  blomstret 
op  gennem  flere  Generationer,  de  samme  Folk,  som, 
da  Lørdag  Nat  Frue  Taarn  styrtede  sammen,  et  Øje- 
blik standsede  for  at  iagttage  det  i  al  sin  Gru  pragt- 
fulde Syn  og  opløftede  et  Jubelraab,  som  kunde  hø- 
res inden  for  Voldene.  I  sikker  Tillid  til  sin  retfær- 
dige Sag  havde  Blicher,  fyldt  af  modig  Kampiver, 
sammen  med  sine  Landsmænd  besteget  Voldene 
for  at  forsvare  sit  og  sine  Fædres  Land.  Men  den 
retfærdige  Sag  og  den  ædle  Begejstring  betyder 
intet  for  den  brutale  Magt,  der  dølger  sig  i  onde 
Kaar,  den  blinde  Skæbne.  Ti  dens  Haand  var  det, 
der  havde  ramt  Nationen,  og  Maaden,  hvorpaa 
Slaget  var  bibragt,  var  lige  saa  rystende  som  selve 
den  dybe  Vunde.  »Danmark!  Mit  Fødeland!  Mit 
Fædreland!  Mine  Øjne  løber  over,  mit  Hjerte  bløder 
ved  at  tænke  paa  din  langsommelige  Vanskæbne.« 

Men  det  var  ikke  alene  af  Sorg  over  Fædrelandet, 
hans  Hjerte  blødte.  Naar  han  betragtede  sine  per- 

sonlige  Forhold,  forstod  han,  at  Mordbrandsnæt- 
terne  var  Baalfærd  over  hans  egen  Ungdom.  Han 
var  25  Aar  og  ved  Indgangen  til  Manddomsalderen; 
men  hvad  havde  han  faaet  ud  af  de  otte  henilede 
Studenteraar  ud  over  Minutternes  flygtige  Lyst,  og 
hvad  kunde  han,  der  havde  danset  hen  ad  den  brede 
Vej,  stadig  havde  levet  i  Nuet  og  ladet  hver  Dag 
have  nok  i  sin  Plage,  hvad  kunde  han  udrette  nu, 
da  alles  Kræfter  var  nødvendige  til  at  genoprejse 
Folk  og  Land?  End  ikke  en  Embedseksamen  havde 
han  naaet.  Den  havde  han  sorgløst  skudt  ud  fra  Aar 
til  Aar,  og  nu  kunde  det  have  lange  Udsigter.  Den 
akademiske  Undervisning  var  foreløbig  indstillet, 
fordi  Universitetet  og  mange  >  Professorresidenser 
laa  i  Ruiner;  og  Timeinformationen,  den  for  de 
fleste  Studenter  aldeles  nødvendige  Indtægtskilde, 
var  standset  ved  Skolernes  Lukning.  Men  selv  bort- 
set fra  den  almindelige  Nød  var  Stemningen  i  Byen 
højst  utryg.  Under  Vaabenstilstanden,  indtil  Havnen 
kunde  blive  ryddet,  holdtes  Kastellet  besat  af  Eng- 
lænderne, og  mange  frygtede  Fjendtlighedernes  For- 
nyelse. Studenterne,  der  lettest  kunde  bryde  op,  be- 
nyttede derfor  den  første  Lejlighed  til  at  slippe  fra 
Byen.  Naar  vi  ser  Blichers  Bekendte,  Ingemann, 
Foss  og  Werlauff  alle  rejse  bort,  undrer  det  os 
ikke,  at  han,  saa  yderlig  reduceret  han  var,  ilede 
med  at  tiltræde  Hjemrejsen. 

Men  som  et  Varsel  om,  at  hans  »langsommelige 
Vanskæbne«  var  begyndt,  blev  denne  Hjemrejse 
fuld  af  Møjsommelighed  og  Fare.  Da  det  ikke  var 
ham  muligt  at  forblive  i  Hovedstaden,  til  den  seks 
Uger  lange  Blokade  af  Sjælland  hævedes,  erhver- 
vede han  sig  paa  det  engelske  Ekspeditionskontor 
et  Jyllandspas,  der,  skønt  forsynet  med  selve  Cat- 
charts  Navn,  ikke  hjalp  ham  længere  end  til  Korsør, 

idet  Englænderne  ikke  vilde  tillade  Overfart  til  Fyen. 
Blicher  gav  dog  ikke  tabt  for  saa  lidt,  men  som  Kom- 
missionær for  et  stort  Selskab,  der  led  samme  Skæbne 
som  han,  stak  han  med  sit  eget  og  97  andre  Pas  i 
Lommen  til  Søs  i  en  Jolle,  der  idelig  maatte  lænses 
og  digtes  —  i  hvilken  Anledning  han  havde  købt  to 
Tællelys  og  en  Ville  Hampværk  —  for  at  faa  Au- 
diens hos  den  højstkommanderende  Officer  i  Bæltet. 
Da  det  viste  sig  umuligt  at  holde  Jollen  oven  Vande 
ret  længe,  lagde  Blicher  og  hans  Mandskab,  tre  Ma- 
troser, ind  til  Sprogø,  og  først  efter  at  Fartøjet  her 
var  blevet  kalfatret,  roede  de  ned  til  det  engelske 
Linieskib,  der  laa  en  Mil  borte.  Chefen  saa  paa  et 
Par  af  Passene  og  erklærede  dem  for  ugyldige.  Bli- 
cher gjorde  ham  opmærksom  paa  den  engelske 
Overgenerals  Navn.  »»Jeg  bryder  mig  hverken  om 
Catchart  eller  nogen  General,  «<  svarede  han  koldt, 
> »her  staar  jeg  kun  under  Gambier.««  Blicher  fore- 
stillede ham  nu,  at  da  han  var  kommen  som  en 
Slags  Gesandt  fra  saa  stort  og  blandet  et  Selskab  af 
rejsende,  var  det  ham  vigtigt  at  kunne  bevise,  hvor- 
ledes han  havde  udført  sin  Sendelse,  og  desaarsag 
udbad  han  sig  en  skriftlig  Erklæring«.  Denne  kom 
til  at  lyde: 

Cannot  pass  the   Belt  without  the  permission 
of  Admiral  Gambier. 

Dixon,  Commodore, 

og  med  den  Besked  maatte  han  vende  tilbage  til 
Korsør.  Medens  den  lakoniske  Erklæring  udfærdige- 
des, kastede  Linieskibets  Matroser  gennem  Stykpor- 
tene en  Mængde  Tvebakker  ned  i  Blichers  Jolle. 
Han  ved  ikke,  om  de  gjorde  det  af  Overgivenhed 
eller  Medlidenhed.  Der  gaar  det  Rygte,  at  der  er 
Hungersnød  paa  Sjælland,  sagde  de,  og  naar  de  tog 

Studentens  Paaklædning  og  hans  Fartøjs  Forfatning 
i  Øjesyn,  kunde  de  nok  komme  paa  lignende  Tan- 
ker. Nu  skulde  Gambiers  Paategning  erhverves  i 
København,  og  ogsaa  dette  Hverv  paatog  Blicher 
sig;  men  da  hans  Budget  absolut  ikke  var  lagt  med 
saadanne  Ekstrafarter  for  Øje,  maatte  hans  Man- 
danter skyde  sammen  til  Rejseudgifterne  og  hver 
erlægge  ham  en  Rigsdaler.  Det  lykkedes  ham  dog 
ikke  at  faa  Audiens  hos  Gambier,  og  da  han  igen 
var  kommen  tilbage  til  Korsør,  og  endnu  en  anden 
af  de  forsinkede  rejsende  havde  gjort  en  lige  saa 
resultatløs  Rejse  til  København,  splittedes  Selskabet 
for  om  muligt  at  faa  Overfart  til  Fastlandet  fra  Ka- 
lundborg, Vordingborg  eller  andre  Kystbyer.  Blicher 
tog  atter  tilbage  til  København.  Det  var  noget  henne 
i  sidste  Halvdel  af  Oktober.  Imidlertid  var  Englæn- 
derne endelig  efter  at  have  ryddet  Havnen  og  faaet 
den  danske  Flaade  gjort  sejlfærdig  gaaet  under  Sejl, 
saa  Blicher  havde  ingen  Vanskelighed  ved  at  finde 
Skibslejlighed,  og  snart  var  han  om  Bord  paa  en 
Randers-Jagt,  der  stod  op  ad  Sundet,  det  samme 
Sund,  hvis  Vande  den  danske  Flaade  nogle  Dage 
forud  havde  pløjet  for  sidste  Gang  og  under  engelsk 
Flag. 

Hvilken  Forkrænkelighed  der  dog  ligger  i  Tiden! 
Da  for  kun  tre  Maaneder  siden  Sommerferiens  Lyst 
kaldte  ham  til  Halvøen,  havde  han  med  glad  og  til- 
lidsfuldt Hjerte  sagt  Hovedstaden  Farvel,  fordi  han 
vidste,  han  snart  skulde  se  den  igen.  Men  nu  var 
han  slaaet  ind  paa  Skæbnevejen.  København  havde 
ingen  Lyst  mere  for  ham.  Naar  uden  ved  denne 
Lejlighed  kan  Blicher  have  tilvinket  København 
den  tungsindige,  forvirret-trætte  Afskedshilsen,  hvor- 
med »Jyllandsrejsen«  begynder: 

Farvel!  Farvel!  Du  røgindhyllede  Tue, 

Med  dine  Taarne,  de  lidet  højere  Halmstraa! 

Hvor  liden  est  du!  Et  Støvgran  blot  paa  min  Kikkert 

Bedækker  hele  din  Herlighed,  Øresunds  Dronning! 

Saa  stille,  du  Tusinders  Bolig!  Jeg  lytter  forgæves 

Til  Raabet  og  Larmen  i  dine  myldrende  Gader. 

For  mig  est  du  øde  og  tavs  som  Karthago  og  Tadmor, 

Øde  og  tavs. 

Farvel!  Farvel! 


For  øvrigt  skulde  han  paa  denne  Hjemrejse,  der 
først  var  kommen  i  Stand  efter  saa  mange  Moj- 
sommeligheder,  udstaa  endnu  mere.  Da  Vinden  ved 
Aftenens  Frembrud  steg  til  Storm,  gik  Skipperen  til 
Sengs,  og  Kokken,  der  sammen  med  en  Matros  og 
et  Par  Drenge  maatte  tage  Affære,  havde  »30  Men- 
neskers Liv  i  Gryden«.  Han  manøvrerede  saaledes, 
at  Smakken  idelig  var  ved  at  kæntre  og  virkelig  en- 
gang blev  liggende  paa  Siden  nogle  Øjeblikke.  Efter 
en  kvalfyldt  Nat  naaede  man  dog  velbeholdent  Ran- 
ders Fjord,  og  Blicher  kom  endelig  hjem  til  Randlev. 

Men  hvad  skulde  han  her?  Med  et  Udtryk,  der 
betegner  al  hans  Raadvildhed,  siger  han,  at  han  var 
kommen  hjem  til  Faderen  for  at  »søge  dagligt  Brød  . 
Og  saadan  var  ogsaa  hans  Stilling.  Det  Udtryk,  han 
senere  bruger  om  sig  i  et  Brev  til  Ingemann,  at  han 
er  »revet  af  Led«,  har  endnu  større  Gyldighed  her. 
Netop  som  han  havde  begyndt  at  samle  sig  om  poe- 
tisk Arbejde,  var  hans  Papirer  brændt,  og  da  han 
skulde  til  at  forelægge  Offentligheden  Udbyttet  af 
sine  Studier,  saa  han  sig,  standset  midt  i  Udgivelsen 
af  Ossianoversættelsen,  henvist  til  dræbende  Ørkes- 
løshed i  den  triste  Præstegaard.  Naar  man  hører, 
hvorledes  Krigsbegivenhederne  virkede  paa  Bog- 
markedet, med  hvilke  stilfærdige,  tungt-vemodige 
Ord  f.  Eks.  Rahbek  »nedlægger  sin  Pen«,  standser 
sit   24aarige    Tidsskrift   og    tager  Afsked    med   sine 

Medarbejdere,  forstaar  man,  at  en  Debutant  som 
Blicher  hverken  kunde  haabe  paa  at  faa  offentlig- 
gjort, hvad  han  havde  færdigt,  eller  følte  sig  opfor- 
dret til  fortsat  litterær  Virksomhed.  Den  langsom- 
melige Vanskæbnes  Tid  var  inde;  der  var  Efteraar 
over  Naturen,  over  Land  og  Rige,  først  og  frem- 
mest over  hans  eget  Sind.  Naar  han  fra  det  fattige 
Præstehjem  kom  ud  paa  Heden,  vilde  den  tidligere 
Frihedsglæde  ikke  melde  sig.  Over  Heden,  som  han 
siden  sin  Skoletid  kun  havde  set  i  Sommerbelys- 
ning, violet  blomstrende,  drev  Efteraarets  Skyer. 
Men  hvor  mørkladen  den  end  var,  og  hvor  tungt 
den  end  stemte  hans  Sind,  blev  Jagtvandringer  dog 
hans  hovedsagelige  Beskæftigelse  under  dette  lange 
Jyllandsophold,  og  Erindringerne  har  herom  et  en- 
kelt Træk,  der  vistnok  er  saa  godt  som  mange.  Han 
gik  en  Dag  et  Par  Timer  før  Solopgang  »to  Mil  til 
Klapjagt  i  dyb  Sne,  traskede  omkring  paa  denne  og 
stod  med  vaade  Fødder  og  Ben  lige  til  Aften,  forblev 
saa,  uden  at  skifte  med  tørt,  siddende  ved  Spisebordet 
og  Punchebollen  til  Klokken  3  om  Natten,  gik  der- 
paa  mod  en  bidende  Nordenvind  V/-2  Mil  med  en 
Jagtbroder  til  dennes  Hjem,  hvor  han  lagde  sig  i 
en  dyneløs  Alkove  paa  bare  Halm,  sov  i  vaade  Klæ- 
der et  Par  Timer,  vandrede  derpaa  den  halve  Mil  til 
sit  Hjem,  klædte  sig  om  og  —  gik  paa  Jagt«. 

Under  denne  lange  Ørkesløshed  gled  han  allerede  i 
saa  ung  en  Alder  betydeligt  ind  i  den  skæbnesvangre 
Vane,  han  ingen  Sinde  blev  kvit,  ved  voldsomme  Stra- 
badser og  forceret  Gildelystighed  at  sprede  Sindet, 
fordrive  Kedsommeligheden  og  udfylde  Tomheden. 
Saaledes  har  Blicher  faaet  sin  Del  af  al  den  for- 
tvivlet-fandenivoldske  Lystighed,  hvormed  de  for- 
knytte Gemytter,  navnlig  Københavnerne,  søgte  at 
stramme   sig   op   efter  Ulykken,   og   som  Vinteren 

1808  fremkaldte  Grundtvigs  barske,  strengt  manende 
Protest  »Maskeradeballet  i  Danmark«. 

Skønt  den  10  Maaneder  lange  Lediggang  var  lige 
saa  deprimerende  for  den  26aarige  Student  som  de 
Begivenheder,  der  havde  drevet  ham  ud  af  hans 
Sorgløshed,  mandede  han  sig  op  til  den  Beslutning 
at  tage  Eksamen.  Da  han  i  September  1808  igen 
stod  i  København,  var  han  omtrent  lige  saa  blottet 
for  Subsistensmidler,  som  da  han  Aaret  i  Forvejen 
havde  forladt  Byen,  og  Begyndelsen  blev  en  streng 
Ponitensetid.  Om  Kost  og  Logi  slog  han  sig  sammen 
med  en  Fætter  (sikkert  Laurits  Blicher,  Søn  af  den 
tre  Aar  tidligere  afdøde  Præst  i  Borup).  Faderen 
havde  som  sædvanlig  intet  kunnet  tilskyde;  men  en 
jysk  Yen  havde  medgivet  Steen  en  hel  Side  røget 
Flæsk,  og  ved  dette  i  Forbindelse  med  nogle  Kar- 
tofler holdt  de  to  Fætre  Livet  oppe,  og  kun  om  Søn- 
dagen tillod  de  sig  den  Ødselhed  at  tage  en  Tallerken 
Suppe  og  en  halv  Portion  Steg  paa  et  af  Spisekvar- 
tererne (som  Byens  faa  Restaurationer  kaldtes).  Efter 
et  Par  Maaneders  Spægelse  blev  Forholdene  ham 
lysere.  Den  2.  November  flyttede  han  ind  paa  Val- 
kendorfs  Kollegium,  hvor  han  og  Fætteren  fortsatte 
deres  fælles  Husholdning.  Omtrent  samtidig  tilflød 
der  ham  et  større  Beløb,  muligvis  fra  Spentrup-Præ- 
sten,  den  rige  Blicher,  der  synes  at  have  interesseret 
sig  en  Del  for  Brodersønnen.  Nok  er  det,  han  fik 
saa  mange  Penge  mellem  Hænderne,  at  han  ikke 
blot  kunde  se  Studietiden  tryg  i  Møde,  men  ogsaa 
nyde  en  lille  Glædens  Eftervaar  med  Kortspil,  Pølse- 
gilde og  Dans  i  det  borgerlige  Selskab,  hvori  han 
indmeldte  sig,  saasnart  han  fik  Penge  paa  Lommen. 

Men  derfor  slap  han  ikke  Initiativet.  Den  anstrengte 
Læsning  oven  paa  det  forløbne  Aars  Lediggang  gjorde 
ham  godt.  En  frisk  Arbejdsevne  rørte  sig  i  ham.  Han 

stod  op  Kl.  4 — 5,  og  efter  at  have  læst  til  Kollegietid 
løb  han  fra  Forelæsning  til  Forelæsning;  de  holdtes 
ude  omkring  i  Byen,  hvor  Professorerne  havde  lejet 
sig  ind,  fordi  Universitetet  og  Professorresidenserne 
endnu  laa  i  Ruiner.  Derefter  tog  han  igen  fat  paa 
Bøgerne,  og  først  om  Aftenen  undte  han  sig  Rekrea- 
tion i  Klubselskabeligheden.  Om  Foraaret  1809  ind- 
stillede begge  Fætrene  sig  til  teologisk  Embeds- 
eksamen, og  den  21.  April  fik  Steen  Blicher  et  lille 
Laudabilis,  imprimis  ob  specimen  scriptum  (»især  for 
den  skriftlige  Prøve«). 

Nu,  da  han  havde  Tiden  for  sig,  lykkedes  det  ham 
endelig  at  faa  Slutningen  af  sin  Ossianoversættelse 
frem.  1809  havde  han  da  forelagt  Publikum  en  fuld- 
stændig, med  Smag  og  poetisk  Sans  udført  Gengivelse 
af  de  Sange,  der  havde  gaaet  deres  Sejrsgang  Europa 
over.  Det  var  ingen  uanselig  Debut,  en  virkelig  for- 
tjenstfuld Bedrift,  og  som  saadan  blev  Oversættelsen 
ogsaa  betragtet,  skønt  den  fremkom  paa  en  Tid,  da 
litterære  Spørgsmaal  stod  i  Baggrunden,  og  til  Trods 
for,  at  Forholdenes  Ugunst  havde  berøvet  Debuten 
meget  af  Nyhedens  Interesse  ved  den  lange  Tid,  der 
var  lagt  mellem  Arbejdets  to  Dele.  Det  blev  dog  ikke 
meget  omtalt  offentligt.  Ja,  det  kunde  endogsaa  se 
ud  til,  at  Oversættelsen,  nu  den  forelaa  i  sin  Hel- 
hed, skulde  lide  samme  Skæbne  som  første  Del,  der 
slet  ikke  var  blevet  anmeldt.  »Jeg  vidste  dengang 
ikke,  hvad  Mæcenatseksemplarer  til  Recensenter  var 
for  en  Ting,«  skriver  han  mange  Aar  senere  i  »Nord- 
lyset«, men  herom  blev  han  underrettet  af  en  Vel- 
ynder, der  forlangte  et  Eksemplar,  saa  skulde  han 
nok  skaffe  det  recenseret,  og  i  Slutningen  af  Aaret 
fremkom  da  i  de  af  Peter  Erasmus  Muller  redige- 
rede  Lærde  Efterretninger  en   udførlig   og   kyndig 

Anmeldelse.  Den  er  i  det  hele  meget  anerkendende; 
kun  paataler  den  en  Del  sproglige  Fejl.  Skønt  det 
blev  eneste  Gang,  Arbejdet  gjordes  til  Genstand  for 
offentlig  Omtale,  høstede  han  privat  megen  Aner- 
kendelse, og  man  blev  opmærksom  paa  *Ossians 
heldige  Oversætter  .  Det  bredere  Publikums  Smag 
var  endnu  ikke  i  særlig  Grad  paavirket  af  Roman- 
tikken, og  disse  Poesier  behagede  de  forknytte  Ge- 
mvtter  af  samme  Grund  som  Ingemanns  Lvrik  fra 
det  samme  Aar.*  Det  er  da  ikke  underligt,  at  Bli- 
cher tit  senere  med  Vemod  kunde  tale  om,  hvor 
meget  mere  Glæde  han  udefra  havde  af  sin  »gamle 
Kaledonier    end  af  sine  originale  Arbejder.** 

Den  gunstige  Modtagelse,  Debuten  fik,  har  sikkert 
stærkt  næret  hans  Længsel  efter  fortsat  litterær  Virk- 
somhed. Det  var  da  vistnok  ogsaa  hans  Haab  at  for- 
blive i  Hovedstaden,  i  hvert  Tilfælde  foreløbig.  Det 
lykkedes  ham  dog  ikke  at  faa  nogen  Beskæftigelse, 
hvorved  han  kunde  tjene  til  Opholdet.  Den  ovenfor 
omtalte  større  Pengeforstærkning  har  ikke  strakt  til 
længe,  ti  i  Begyndelsen  af  det  følgende  Aar  ses  han 
at  staa  i  Pengegæld  til  Kammerjunker  Harbou,  hvem 
han  havde  tilegnet  Ossianoversættelsen.  Sin  Fribolig 
beholdt  han  ikke  længe.  Ved  den  Uddeling  af  Kol- 
legiets Stipendier,  der  fandt  Sted  kort  efter  hans 
Embedseksamen,  findes  han  opført  som  Alumnus, 
men  han  mangler  ved  den  næste  Stipendieuddeling 
i  September  1809.  Henimod  Jul,  da  han  indsaa  Umu- 
ligheden af  at  subsistere  i  Hovedstaden,  beredte  han 
sig  til  Opbrud.  Han  fuldendte  altsaa  sine  teologiske 

*  Den  1810  fødte  Orla  Lehmann  er  opkaldt  efter  en  Os- 
siansk  Helt. 

**  Oversættelsen  er  dog  kun  oplagt  denne  ene  Gang.  Men 
der  findes  enkelte  Eksemplarer  med  omtrykt  Titelblad  uden 
Aarstal.  Her  betegnes  Oversætteren  som  Sognepræst  til  Spen- 
trup  og  Gassum. 

Kursus,  idet  han  den  10.  Decbr.  underkastede  sig 
kateketisk  Prøve  (ved  hvilken  Lejlighed  han,  som  han 
bemærker,  fik  sit  første  og  sidste  Haud),  og  Tredje- 
Nytaarsdag  prædikede  han  for  Dimis  i  Regenskirken, 
hvor  Grundtvig,  hans  Kontubernal  paa  Valkendorfs 
Kollegium,  kort  efter  holdt  sin  Dimisprædiken. 

Da  der  ganske  kort  Tid  efter  blev  en  Adjunkt- 
plads ledig  i  Randers,  hvor  han  selv  havde 
gaaet  i  Skole,  bod  der  sig  en  Lejlighed  til  at  komme 
i  Virksomhed,  han  ikke  turde  lade  uforsogt.  Med 
Randers-Skolen  havde  han  god  Forbindelse,  idet  hans 
gamle  Konrektor,  Lund,  nu  var  dens  Rektor.  Var 
dette  ikke  tilstrækkeligt,  havde  han  i  Kammerjunker 
von  Harbou,  Hovmester  hos  Arveprins  Frederiks 
Døtre  Charlotte  og  Juliane,  en  Velynder,  der  ikke  var 
uden  Indflydelse  ved  Hove.  Denne  synes  at  have 
været  virksom  for  at  faa  ham  anbragt  og  at  have  talt 
hans  Sag  for  Frederik  den  Sjette. 

Som  altid,  naar  Blicher  øjnede  Udvej,  var  han 
stærkt  sangvinsk,  og  da  han  først  i  Marts  1810  kon- 
stitueredes i  Embedet,  ankom  han  til  Randers  med 
godt  Mod.  Saa  kunde  han  igen  »holde  Hunden  fra 
Døren  —  for  at  bruge  hans  Yndlingsudtryk;  ti  den 
ganske  vist  beskedne  Embedsindtægt  (400  Rdl.)  var 
mange  Penge  oven  paa  den  sidste  Tids  Trang.  Og 
den  nyVirkekres  var  jo  hans  Ungdomsglædes  Tum- 
leplads; han  opdagede  da  ogsaa  straks,  at  han  havde 
vakre  Bekendtskaber«  baade  i  og  uden  for  Byen. 
Ogsaa  selve  Lærergerningen  stod  i  dragende  Belys- 
ning. En  stor  Børneven  var  han  alle  Dage,  ligesom 
Skolespørgsmaal  tiltalte  hans  humanistiske  Sympa- 

154 


GIFTERMAAL    •    »MIT  FORSTE  DIGT« 


tier.  Desuden  overtog  han  Undervisningen  i  Fag,  der 
alle  interesserede  ham;  det  var  de  to  gamle  Sprog 
og  Geografi,  hvilket  sidste  Fag,  som  han  læste  gen- 
nem alle  Klasser,  havde  hans  særlige  Kærlighed. 
Med  Iver  og  Lyst  tog  han  fat,  og  han  var  saa  tjenst- 
ivrig, at  han,  som  han  skriver,  underviste  6  ugent- 
lige Timer  mere,  end  der  kunde  tilkomme  ham. 

Ved  sin  Ankomst  forefandt  han  kun  lidet  hygge- 
lige Forhold  mellem  Personalet,  idet  Flertallet  af 
Lærerne  havde  meget  imod  Rektoren.  Blicher  syntes 
dog  i  Begyndelsen  godt  om  denne  »lærde  og  grun- 
dige« Mand,  som  han  mindedes  med  Taknemmelig- 
hed fra  Mesterlektien.  Og  Forholdet  var  gensidigt; 
Rektoren  maa  i  den  nye  Mand  have  set  en  Forbunds- 
fælle for  sig,  en  Kraft,  han  ønskede  snarest  at  knytte 
fastere  til  Skolen.  Efter  en  paafaldende  kort  Konsti- 
tutionstid  fulgte  den  kongelige  Udnævnelse  (14.  April). 

Ikke  desto  mindre  varede  det  kun  ganske  kort 
Tid,  før  han  gled  over  i  Modstandernes  Række  og 
kom  til  at  staa  meget  skarpt  over  for  Rektoren. 
Denne  hørte,  synes  det,  nærmest  hjemme  i  det  svundne 
Aarhundredes  Latinskole,  og  skønt  han  havde  virket 
ved  Skolen  under  hele  Overgangstiden,  medens  Re- 
formerne prøvedes,  og  selv  var  en  dygtig  Lærer, 
egnede  han  sig  maaske  næppe  til  at  føre  an,  nu  da 
Institutionen  skulde  føres  ind  i  det  noget  friere  Spor, 
der  var  blevet  den  afstukket  ved  den  endelige  An- 
ordning af  1809.  Men  lige  saa  sikkert  er  det,  at  Blicher 
heller  ikke  passede  til  den  Reformatorrolle,  han 
aabenbart  har  attraaet.  Han  var  naturligvis  moderne 
og  radikal  i  sine  pædagogiske  Anskuelser,  men  megen 
Holdning  og  Fasthed  var  der  ikke  over  dem,  og  den 
Skolepraksis,  han  havde  erhvervet  sig  som  Huslærer 
paa  Falster  og  Hovmester  for  de  to  smaa  engelsk- 
talende Vestindianere,  kan  da  ogsaa  umulig  have 

været  meget  bevendt.  Over  hans  megen  Tjenstiver 
var  der  sikkert  en  Del  Fusentasteri,  og  da  han  kom 
ind  i  Døgnets  jævne  Arbejde  og  stod  foran  Ansvar 
og  Pligt,  var  han  hurtig  træt.  Ikke  tilfreds  med,  hvad 
Arbejdsplanen  havde  tildelt  ham,  vilde  han  ogsaa 
have  fat  i  sit  Yndlingsfag,  Engelsk.  Dette  Sprog  var 
ikke  helt  obligatorisk,  idet  Anordningen  bestemte, 
at  der  kun  skulde  undervises  i  det,  hvor  Skolens 
Midler  tillod  at  tage  det  med.  Skønt  man  i  Randers 
arbejdede  med  stærkt  tynget  Budget,  ansøgte  Blicher 
Direktionen  for  Universitetet  og  de  lærde  Skoler  om 
at  faa  overdraget  det  Hverv  at  docere«  Engelsk. 
Denne  Ansøgning  har  tydelig  nok  ikke  haft  Skolens 
Anbefaling.  Ikke  alene  blev  den  besvaret  benæg- 
tende, men  nu  blussede  Fjendtlighederne  mellem 
ham  og  hans  overordnede  op  for  Alvor.  Blicher  var 
som  altid,  naar  han  mødte  Modstand,  halsstarrig  og 
voldsom;  hans  »Superiører«  satte  haardt  imod  haardt, 
og  Adjunktstillingen  blev  ham  en  pinagtig  Fortræde- 
lighed, som  han  ikke  kunde  og  navnlig  ikke  vilde 
finde  sig  i. 

Saaledes  udviklede  hans  Forhold  til  Skolen  sig  i 
Løbet  af  et  Aar.  Men  i  Mellemtiden  var  han  ogsaa 
paa  anden  Maade  kommen  til  at  staa  over  for  Hver- 
dagslivets Prosa.  Nu  var  den  Tid  inde,  »hvor  han 
maatte  sige  Ungdommens  Idealer  og  dens  gyldne 
Drømme  Farvel«. 

Tre  Maaneder  efter  sin  Ankomst  til  Randers  gif- 
tede han  sig. 

Hans  Kone,  Ernestine  Juliane,  fodt  Berg,  var  den 
purunge  Enke  efter  hans  Farbroder  i  Spentrup, 
den  rige  Blicher  . 

Som  vi  ikke  ved  Navnet  paa  en  eneste  af  de  Kvin- 
der, han  lige  fra  Barndommen  har  interesseret  sig 

for,  bliver  der  heller  ikke  mange  Fakta  at  melde  fra 
hans  Hustrus  Barndomsliv.  Medens  Blicher  med 
Selvfølelse  følger  sin  egen  Slægt  Aarhundreder  til- 
bage, har  han  med  Hensyn  til  hendes  Fortid  ikke 
kunnet  bekvemme  sig  til  at  meddele  mere  end  hen- 
des første  Mands  Navn,  hvortil  er  føjet  en  Aldersan- 
givelse,  der  oven  i  Købet  er  forkert.  Da  Kirkebogens 
Meddelelse  om  hendes  første  Giftermaal  heller  ikke 
giver  det  mindste  Vink  om  hendes  Fortid,  vilde  man 
sandsynligvis  ikke  vide  noget  sikkert  om  hendes 
Herkomst,  hvis  ikke  Blicher  ved  sit  Giftermaal 
til  Pensionsanstalten  (»Enkekassen«)  havde  maattet 
indsende  sin  Kones  Døbeseddel,  der  endnu  er  i  Be- 
hold. Denne  Døbeattest,  der  er  en  Udskrift  af  Mini- 
sterialbogen for  Trinitatis  Sogn  i  København,  gaar 
ud  paa,  at  »Aar  1793  den  4de  Januarii,  skrives  Eet 
Tusinde  Syv  Hundrede  Halvfemsindstyve  og  Tre 
den  fjerde  Januarii,  har  Faderen  Peder  Friederich 
Berg,  Skriverkarl,  og  Moderen  Charlotte  Ernestine 
ladet  døbe  i  Trinitatis*  Kirke  en  Datter  kaldet:  Erne- 
stine Juliane«. 

Med  Hensyn  til  hendes  Afstamning  er  min  Op- 
mærksomhed oftere  bleven  henledt  paa  en  Præste- 
familie Berg,  der  ved  Aarhundredets  Slutning  sad 
i  et  Par  Embeder  i  Banders-Egnen.  Hendes  mulige 
Forbindelse  med  denne  Familie  er  berørt  mellem 
de  hinanden  »meget  modsigende  Efterretninger, 
som  Evald  Tang  Kristensen  &  Lund  i  deres  Bog 
(af  1882)  anfører  om  hendes  Slægt,  og  i  Tillægget 
til  Blichers  »Skizzer  og  Bladartikler«  (Vejle,  1899) 
hævder  Evald  Tang  Kristensen  med  større  Bestemt- 
hed, at  af  den  Slægt  er  hun  udsprunget. 

*  Her  har  vi  sikkert  noget  af  Forklaringen  til,  at  Erslevs 
Forfatterleksikon  lader  Blichers  Hustru  være  døbt  i  Frede- 
ricia. Det  ene  af  denne  Bys  Sogne  hedder  Trinitatis. 

Det  er  sikkert  ogsaa  rigtigt.  En  af  mine  Meddelere, 
Proprietær  Bang  i  Randers,  hvis  Fader  nøje  kendte 
Blicher,  har  for  nogle  Aar  siden  sagt:  Der  var  tre 
Brødre  Berg,*  der  alle  var  Præster,  de  to  i  Randers- 
Egnen,  den  tredje  paa  Fyen,  og  Ernestine  var  Datter 
af  en  af  de  tre  eller  maaske,  tilføjede  han,  af  en  fjerde 
Broder.  Der  findes  da  ogsaa  mellem  den  ældre  Virring- 
Præsts  11  Børn  en  Søn,  f.  1757,  som  Kirkebogen 
kalder  Peder,  men  hvis  fulde  Navn  altsaa  har  været 
Peder  Frederiksen  Berg.  Her  har  vi  vistnok  Døbe- 
sedlens Skriverkarl,  idet  det  dengang  ikke  var  sjæl- 
dent, at  man  bortkastede  Suffikset  sen  af  sit  Patro- 
nymikon. Traditionen  om,  at  Ernestines  Fader  var 
Student,  kan  ikke  være  rigtig;  han  findes  ikke  i  Uni- 
versitetets Matrikel.  Han  giftede  sig  uden  at  være 
kommen  i  nogen  virkelig  Stilling,  maatte  ernære  sig 
ved  Skriverarbejde  og  havde  det  meget  smaat,  siges  der. 
Hermed  kan  ogsaa  stemme  Kirkebogens  Meddelelse 
om  det  fine  Selskab,  der  overværede  Skriverkarlens 
Barns  Daab,**  idet  det  dengang  var  almindeligt,  at 
Smaafolk  udbad  sig  Tilladelse  til  at  lade  deres  vel- 
situerede paarørende  indføre  som  Faddere;  og  selv 
om  disse  hyppig  ikke  mødte  i  Kirken,  betænkte  de 
som  Regel  Barnet  med  Gaver.  Stærkere  Bevis  for 
Fattigdommen  i  Skriverkarlens  Hjem  finder  man 
dog  deri,  at  ikke  blot  Ernestine,  men  ogsaa  een  eller 
to  af  hendes  Søskende  maatte  sendes  til  Jylland  for 
at  opfødes  af  Onklerne.  Saa  tidlig,  at  hun  ikke  kunde 

*  Frederik  Bartholin  Berg  (i  Virring  1786—1809),  Niels  Berg 
;i  Vivild  1786-1805),  Michael  Berg  (i  Aaby  paa  Fyen  1818—39), 
Sønner  af  Frederik  Pedersen  Berg  (i  Virring  1749—86). 

**  »Fru  Medege  Henriette  Platow  bar  hende  og  Froken 
Sara  Lutzow  holdt  Huen;  Etatsraad  Diderich  Schjodt,  Justits- 
raad  Zacharias  Ludvig  Zinn  Hagen  og  Kancelliraad  Michael 
Næsted  vare  Faddere,  ■  (En  af  disse  har  da  formentlig  været 
Skriverkarlens  Principal.) 

mindes  det,  kom  hun  fra  Hovedstaden  til  Vivild 
Præstegaard  hos  Farbroderen  Niels,  og  her  opholdt 
hun  sig,  til  hun  blev  11 — 12  Aar,  har  Steen  Blichers 
endnu  levende  Søn  Francisco  og  min  oven  for  nævnte 
Hjemmelsmand  fortalt  mig.  Naar  Evald  Tang  Kri- 
stensen fra  flere  Sider,  saaledes  af  Steen  Blichers  af- 
døde Son  Theodor,  har  hørt  samme  Tradition,  ses 
det  ikke,  hvorfor  han  i  Strid  med  de  Efterretninger, 
han  i  alt  øvrigt  holder  sig  til,  vil  lade  Ernestine 
tilbringe  Barndomsaarene  hos  den  anden  Farbroder, 
Bartholin  Berg  i  Virring.  Blichers  Artikel  i  Randers 
Avis  1840  Nr.  86  om  Ernestines  Broder  indeholder, 
synes  jeg,  intet,  der  gør  det  absolut  nødvendigt  at 
forkaste  Traditionen.  Man  kunde  derimod  finde  en 
Støtte  for  dens  Rigtighed  i  den  Omstændighed,  at 
Vivild-Præsten  fra  1781  levede  i  barnløst  Ægteskab. 
Holder  man  sig  til  Meddelerne  —  der  ikke  kender 
Vibergs  Præstehistorie  —  faar  man  ogsaa  en  aldeles 
tilfredsstillende  Forklaring,  hvorfor  Ernestine  hverken 
før  eller  senere  end  netop  ved  Tolvaarsalderen  paa 
ny  maatte  skifte  Opholdssted,  idet  derved  Niels  Bergs 
Død  1805  kom  nye  Folk  i  Vivild  Præstegaard.* 

Da  var  det,  at  en  anden  Præst  i  Randers-Egnen, 
Peder  Daniel  Blicher  i  Spentrup,  og  hans  Kone,  ind- 
tagne i  den  atter  hjemløse,  nydelige  Tolvaarspige, 
tog  hende  i  deres  Hus.  Da  Blicher  blev  Enkemand 
for  anden  Gang  ud  paa  Sommeren,  skal  Ernestine 
have  haft  svære  Kampe  med  Husholdersken,  under 
hvis  Tugt  hun  maatte  staa,  indtil  Præsten  tog  hendes 
Parti,  og  Husholdersken  fortrak.  Paa  hendes  Kon- 
firmationsdag  Foraaret  1808  (Kirkebogen  har  ingen 

*  Den  eneste  Erindring,  Francisco  Blicher  husker  sin  Moder 
omtale  fra  sine  Barneaar  i  Vivild,  var,  at  Landsbyen  var  saa- 
ledes hjemsøgt  af  Storke,  at  man  maatte  rive  Rederne  ned 
for  at  skaane  Hustagene. 

Konfirmationsliste)  forlovede  den  55-aarige  Præste- 
mand sig  med  det  godt  15-aarige  Barn,  siges  der. 
Nok  er  det:  et  halvt  Aar  senere  (den  20.  Oktbr.)  blev 
Ernestine  som  Peder  Daniel  Blichers  tredje  Kone  Hus- 
moder i  det  næsten  enestaaende  velhavende  Præste- 
hjem i  Spentrup  og  Stifmoder  til  den  5-aarige  Mette 
Marie  Blicher  (der  dog  maaske  straks  sendtes  bort; 
1809  var  hun  paa  et  Institut  i  Kristiansfeld,  oplyser 
Skifteretsprotokollen).  Præsten  gjorde  alt  for  at  føje 
sin  Hustru,  det  af  Forholdene  saa  stærkt  omtumlede 
Barn:  Hun  skal  have  leget  med  Dukker  samtidig 
med,  at  hun  myndig  kommanderede  Husets  Tyende. 
Ud  paa  Sommeren  fødte  hun  Sønnen  Niels,  og  efter 
mindre  end  et  Aars  Ægteskab  blev  hun  Enke  (6.  Oktbr. 
1809).  Paa  sit  Dødsleje  skal  hendes  Mand  med  Be- 
kymring og  Selvbebrejdelse  have  tænkt  paa  hendes 
Fremtid  og  have  bedt  hende  gifte  sig  med  hans  Bro- 
dersøn, Steen  Blicher,  der  samme  Aar  havde  fuld- 
endt sit  teologiske  Studium. 

Der  gik  stort  Ry  af  den  ikke  stærkt  sørgende  Enkes 
Skønhed.  Hun  var  lidt  under  Middelhøjde,  af  rank 
Figur,  sund  og  frisk,  havde  rundt  Hoved,  buttede 
Kinder,  den  friskeste  Teint,  dejligt  gyldenbrunt  Haar 
og  saa  de  brune,  brændende  Øjne.  Da  hun  tilmed 
var  saa  purung,  svært  velhavende  og  stærkt  ind- 
ladende, blev  hun  ivrigt  eftertragtet  —  et  godt  Parti 
forekom  i  disse  Landets  Vaadeaar  mange  som  den 
eneste  Udgang  af  Elendigheden. 

Pyntesyg,  behagelysten  og  temperamentstærk,  som 
hun  var,  skal  hun  i  Vinterens  Løb  have  indladt  sig  i  flere 
Halv-  og  Helforlovelser,  og  Pastor  Holm  i  Borup,  der 
som  hendes  Lavværge  i  Begyndelsen  med  oprigtig  Om- 
hu søgte  at  være  hende  til  Hjælp,  opgav  i  den  Grad  at 
stille  noget  op  med  hende,  at  han  endog  har  undladt 
at  underskrive  Skifteretsprotokollen  ved  Boets  Opgør. 

160 


GIFTERM.VAL    •    'MIT  FØRSTE  DIGT« 


Saa  var  det,  at  Steen  Blicher  kom  til  Randers  som 
Adjunkt.  Han  havde  ikke  været  mange  Dage  i  Byen, 
før  han  aflagde  sin  Tante  et  Besøg  i  Spentrup,  hvor 
hun  boede  i  Begyndelsen  af  Naadsensaaret,  og  hvor 
han  som  hendes  afdøde  Mands  Yndling  var  godt  kendt 
fra  Skoleaarene.  Naar  han  den  23.  April  skriver  til 
Harbou,  at  han  ikke  savner  »ret*  vakre  Bekendt- 
skaber baade  i  og  uden  for  Byen«,  er  man  ikke  i 
Tvivl  om,  at  han  navnlig  tænker  paa  sin  Farbroders 
smukke  Enke.  Han  blev  naturligvis  straks  aldeles 
væk  i  hende.  Men  har  han  tvivlet  paa  at  kunne  vinde 
denne  flagrende,  stærkt  omsværmede  Skønhed?  Med 
Brevet  følger » den  forladte  Elsker«, vistnok  hans  ældste 
bevarede  Digt.**  Er  det  en  upersonlig  Ossianelegi? 
Eller  er  der  ikke  snarere  en  Sammenhæng  mellem 
det  og  hans  Hjertes  Forfatning?  I  denne  Antagelse 
kunde  man  maaske  føle  sig  bestyrket  ved  den  Om- 
stændighed, at  Harbou  indstændigt  anmodes  om  at 
fortie  Forfatterens  Navn,  hvis  han  viser  Digtet  til 
nogen. 

Jeg  er  et  Blomster  om  Foraarstid, 

Som  Vindens  Vinger  mon  knække; 

Ej  smiler  Solen  engang  saa  blid, 

Den  kan  det  af  Dvalen  vække. 

Naar  Maanen  skinner  den  Nat  saa  lang, 
Jeg  udi  Ørken  omvanker: 
Slet  ingen  følger  min  ensomme  Gang 
Foruden  de  traurigste  Tanker. 

Naar  Dagen  synker  i  Havet  ned, 
Og  Lyset  fra  Himmelen  svinder, 
Jeg  fattes  ikke  ved  øde  Bred 
Med  Taarerne  paa  mine  Kinder. 

*  »ret«  d.  e.  paa  vor  Tids  Sprog  »særdeles*. 

••  Dette  saa  vel  som  de  i  det  følgende  citerede  Digte  >En 
Barndomsdrøm«  og  »Tidens  Flugt«  er  ikke  optagne  i  nogen 
Udgave,  men  offentliggjordes  1868  i  Saml.  til  jysk  Historie  og 
Topografi  (1  B.  II  Bd.). 

Naar  Solen  mon  skyde  af  Himlen  op 
Og  Stjernernes  Øjne  tillukke. 
Den  kan  mig  finde  paa  Bjergets  Top, 
Men  aldrig  min  Sorrig  udslukke. 

Paa  Dødens  Mark  er  mit  Yndlingssted, 
Hvor  Hvilens  Høje  sig  hæve; 
Der  ser  jeg  min  elskte  fra  Maanen  ned 
Paa  Midnattens  Skyer  at  svæve. 

Da  viser  hun  stundom  den  blege  Barm, 
Som  Lokkernes  Flagren  bedækker. 
Og  ud  gennem  Skyen  sin  hvide  Arm 
Hun  ned  mod  den  sørgende  strækker. 

Men  snarlig  forlader  hun  atter  sin  Ven 
Højt  op  mellem  Stjernernes  Blinken; 
Jeg  stirrer  længe  i  Himlen  hen 
Og  ser  hendes  venlige  Vinken. 

Farvel  min  elskte!  jeg  kommer  brat, 
Min  Sjæl  er  ked  af  sit  Fængsel; 
Mit  Haab  er  ene  til  Graven  sat, 
Og  ene  til  den  min  Forlængsel. 

Da  han  skrev  til  Harbou,  havde  han  aabenbart 
endnu  ikke  erklæret  sig,  men  umiddelbart  derefter 
maa  han  have  taget  Mod  til  sig  —  hvis  man  ellers 
vil  kalde  hans  Frieri  modigt.  Paa  en  Rude,  han 
vidste  hendes  Øjne  maatte  falde  paa,  ridsede  han: 

Jeg  elsker  min  Neste. 

Og  Neste  (som  han  altid  siden  kaldte  hende  baade 
i  gode  og  onde  Dage)  var  rask  besluttet.  Saa  snart 
de  faa  nødvendige  Formaliteter  var  ordnede,  viedes 
de  af  Brudgommens  Fader,  der  i  Kirkebogen  melder: 
»2den  Pinsedag  d.  11.  Juni  ægteviede  jeg  i  Randlev 
Kirke  —  efter  erholden  kongelig  Bevilgning,  og  efter  at 
der  var  sat  380  Rdl.  i  Enkekassen  samt  Bevilgning 
for  at  vies  af  en  anden  Præst  end  Provst  N.  Bruun  i 
Spentrup,  som  det  ellers  tilkom  —  min  Søn  Steen 
Steensen  Blicher,  Adjunkt  ved  Latinskolen  i  Randers, 

og  Mad.  Erneste  Blicher,  født  Berg,  Enke  efter  min 
afvigte  Aar  i  Spentrup  afdøde  Broder  Ped.  Daniel 
Blicher«. 

Ved  sit  Giftermaal  med  Steen  Blicher  gik  Erneste 
altsaa  i  sit  18.,  ikke  som  hans  Erindringer  melder,  i 
sit  17.  Aar,  og  den  nygifte  Ægtemand  vidste  da  og- 
saa  bedre  Besked.  I  et  vel  sagtens  tabt  Brev  med- 
delte han  nemlig  Laurits  Foss  sit  Giftermaal  »med 
den  Bemærkning,  at  han  var  11  Aar  ældre  end  den 
Kone,  han  havde  taget,  og  hun  11000  Bdl.  rigere  end 
han«.  Da  Efterretningerne  om  de  nygifte  er  saa  over- 
maade  faa,  lægger  man  Mærke  til  denne  hans  for- 
elskede Syslen  med  Ellevetallet;  der  skulde  jo  komme 
en  Ellevedag,  der  stillede  ham  hende  i  den  uhygge- 
ligste Belysning. 

Endelig  var  da  Lykken  taget  ind  hos  ham,  ikke 
som  flygtig  Gæst,  men  som  varig  Husfælle.  Al  hans 
tidligere  Erotik  havde  været  Flirt,  lette  Balinklina- 
tioner og  velsignet  Tant.  Dette  var  lykkelig  Virkelig- 
hed, varig  Besiddelse.  Og  Hustruens  Skønhed  og 
Formue  kunde  aabne  ham  Indpas  i  Selskabet,  det 
han,  den  fattige,  enlige  Svend  hidtil  kun  havde  fær- 
dedes i  som  Gæst. 

Men  kan  det  have  varet  ret  længe,  før  Skuffelsen 
har  meldt  sig,  før  han  har  faaet  Øjnene  op  for,  at 
hans  Hustru,  forfaren  som  hun  var,  aandløs,  blottet 
for  enhver  Interesse,  der  ikke  angik  Pynt  og  Sel- 
skabelighed, med  de  fyrige  Øjne  og  det  stærke,  drøje 
Temperament  var  saa  forskellig  som  omtrent  muligt 
fra  det  Kvindeideal,  der  havde  hvilet  i  hans  Sjæl  lige 
fra  den  Tid,  da  den  syvaarige  Dreng  forelskede  sig  i 
den  fjortenaarige  Pige,  hende  han  spillede  Skrabe- 
næse med?  Og  hvem  og  hvordan  den  dejlige  Frue 
var,  under  hvis  Kys  han  ved  Indgangen  til  Lømmel- 
alderen oplevede  hin   »ikke  Sanse-,  men  Sjælerus  , 

saa  har  hendes  Væsen  i  hans  Øjne  været  den  smæg- 
tende Ømhed,  den  blide,  elskelige  Hengivenhed,  som 
Drengeaarenes  Maaneskinsromaner  havde  fortalt  ham 
saa  meget  om,  den  Kvindelighed  og  den  Kærlighed, 
han  hos  Ossian  havde  set  i  betagende  Skær.  Sorte  Lok- 
ker, der  strømmer  over  Barmens  Sne,  Øjne,  der  som 
tvende  Stjerner  skuer  frem  gennem  den  stille  Lunds 
Majregn  —  en  saadan  Kvindelighed  var  det,  han  havde 
drømt  om,  og  derom  er  det,  hans  » første  Digt«  (af 
1810)  melder: 

Da  saa  jeg  Dalens  Mo  med  lønlig  Bæven 
/  lange  Lokkers  Flagren  yndig  staa. 

Hun  nærmed  sig  med  Vindens  lette  S  væven, 

Med  Smil  og  Kindens  Rødmen  til  mig  saa. 

Idet  Blicher  selv  udhæver  anden  Linie,  vil  han  be- 
tegne Digtet  som  en  Ossiansk  Elegi,  men  det  er  noget 
mere.  Hvor  luftige  hans  Kærlighedsdrømme  havde 
været,  havde  de  dog  haft  deres  store  Realitet  for  ham : 
de  havde  rummet  al  Jorderigs  Glæde,  hensat  ham 
til  Eden  og  saa  mangen  en  lyksalig  Stund  hævet  ham 
over  Virkelighedens  sørgelige  Overdrev. 

Jeg  drog  den  fagre  Skygge  til  mit  Hjerte 
Den  milde  Lue  blusscd  i  mit  Bryst. 

O,  Elskov!  ukendt  med  din  vilde  Smerte 

I  Haab  og  Længsel  har  jeg  følt  din  Lyst. 

I  de  mange  lyksalige  Stunder,  Hjertet  havde  været 
betaget  af  hin  søde  Bæven,  havde  alt  ligget  i  Vaarens 
Morgenglans.  Saa  brød  Solen  frem  gennem  Skyerne, 
det  visne  Græs  rejste  sig,  og  Blomsterne  duftede, 
siger  han  i  Erindringerne.  Da  var  Livet  al  den  Poesi, 
der  sang  i  hans  Hjerte,  skønt  ikke  en  Tone  kom  over 
Læberne: 

Paa  Vaarens  Dag,  hvor  ofte  har  jeg  vanket 
Paa  dine  Tæpper,  gule  Blomstervang! 

Tavs  var  min  Mund,  skønt  højt  mit  Hjerte  banked, 
Og  tusind  Glædestemmer  om  mig  sang. 

Men  med  Aaret  1810  daterer  hans  Erindringer  Be- 
gyndelsen af  den  Periode  af  hans  Liv,  da  han  maatte 
sige  Ungdommens  Idealer  og  dens  gyldne  Drømme 
Farvel,  og  ud  fra  denne  Tidsangivelse  tør  man  nok 
slutte  sig  til,  hvad  det  først  og  fremmest  var,  der  stæk- 
kede hans  Vinger  og  trykkede  ham  ned  til  Virkelig- 
hedens sørgelige  Overdrev.  Hans  Kærlighedslængsler 
bar  ikke  mod  Ægteskab.  Nogle  Aar  senere,  medens 
Forholdet  mellem  ham  og  hans  Kone  vistnok  endnu 
var  nogenlunde  godt,  udtaler  han  i  et  Brev  til  Inge- 
mann ligesom  i  Digtet,  hvor  meget  mere  Fryd  der 
ligger  i  Haab  og  Længsel  end  i  Besiddelse,  og  at  »selv 
de  sødeste  Ægtemands-  og  Faderglæder  er  ikke  egent- 
lig for  Digteren  —  ja  ofte  en  Hindring  paa  hans  Vej, 
ti  Fantasi  og  ikke  Nydelse  er  hans  Kost,  Haab  og 
ikke  Virkelighed  hans  Nydelse«. 

Men  hvorhen  han  end  rettede  sit  Blik,  saa  han  nu 
kun  Døgnets  Virkelighed  og  Hverdagens  Prosa.  Han 
havde  »etableret  sig«,  var  bunden  af  mange  Forhold. 
Han  havde  Pligter  som  Embedsmand,  som  Fader, 
men  først  og  fremmest,  han  var  gift,  og  det  ikke  med 
Idealet  fra  hans  Kærlighedsdrømme,  men  med  den 
forfarne,  aandløse  Kvinde  med  det  drøje  Tempera- 
ment og  de  brændende  Øjne.  Havde  han  endelig 
tænkt  sig  bunden,  var  det  i  et  ganske  andet  Ægte- 
skab end  det,  han  nu  havde  indgaaet.  Det  bekender 
han  i  Digtet  »Min  Yndlingsdal«  (i  Digtsamlingen  af 
1814).  Det  første  Udkast  (som  kun  er  paa  syv  Strofer) 
stammer  fra  Bryllupsaaret,  som  det  Brev  viser,  hvor- 
med det  følger.  Her  har  Digtet  den  for  den  nygifte 
Ægtemands  Skuffelse  endnu  mere  betegnende  Titel 
»En  Barndomsdrøm«. 

Hvor  est  du,  kære  Dal?  Hvad  er  dit  Navn.' 
Naar  skal  jeg  dig  engang  i  Verden  finde? 

Naar  vilt  du  til  dit  yndefulde  Favn 
For  evig  mig  og  mine  Ønsker  binde? 

Hvor  est  du,  Sø!  med  din  grønklædte  Bred 
Og  dine  klare  Bølgers  milde  Brusen? 
Hvor  est  du,  Lund!  mit  stille  Hvilested 
Med  dine  tætte  Blades  sagte  Susen? 

Hvor  est  du,  Hytte!  med  dit  Tag  af  Bør? 
Som  høje  Bøges  mørke  Løv  bedække; 
Med  dine  Vindver  smaa  og  lave  Dør 
Og  Hindbærbusken  for  de  hvide  Vægge? 

Hvor  Dagens  Morgenrødme  skulde  se 

Mig  sjungende  til  landlig  Syssel  ile, 

Og  Aftensolen  fjernt  bag  Bjergene 

Til  mig,  den  trætte  Landmand,  kærligt  smile. 

Og  naar  jeg  længselsfuld  til  Hjemmet  for. 
En  elsket  Viv  med  Glutter  smaa  jeg  favned, 
Om  Aftnen  ved  mit  tarvelige  Bord 
En  glad  og  trofast  Viv  jeg  aldrig  savned. 

Nu  har  jeg  ledt  om  Dalen  fjern  og  nær, 
Men  ingensteds  paa  Jorderig  den  fundet; 
Derfor  jeg  Sorgen  i  mit  Hjerte  bær, 
Og  derfor  have  mine  Taarer  rundet. 

Farvel  da  du,  min  Barndoms  søde  Drøm! 
Den  strenge  Skæbnes  Bøst  mig  grusomt  vækker: 
Jeg  hvirvler  bort  i  mine  Dages  Strøm 
Og  Armene  forgæves  mod  dig  strækker. 

Det  er  den  samme  Ungdomsdrøm,  han  senere  for 
tredje  Gang,  1825,  synger  om  i  »Kærlighedsdalen«. 

Blandt  grønklædte  Bakker  der  ligger  en  Dal, 
Saa  lønlig  og  stille,  saa  lun  og  saa  sval. 
Der  kommer  ej  Vinter  med  Storm  og  med  Slud; 
Ti  Dalen  er  Foraarets  evige  Brud. 

Og  evigt  den  smiler  i  Foraarets  Pragt, 
Udsmykket  med  Blomsternes  spraglede  Dragt. 
Den  skifter  ej  Klædning,  skønt  altid  som  ny 
Den  hviler  i  Fjeldenes  hegnende  Ly. 


Og  inde  i  Dalen  der  ligger  et  Hus, 

Halvt  skjult  mellem  Lov,  mellem  Bækkenes  Sus: 

Med  Lundene  for  og  med  Lundene  bag 

Det  soger  at  dølge  sit  straalagte  Tag. 

Og  hisset  bag  Bækken  blandt  Roserne  bo 
Usete  af  Verden  de  elskende  to; 
Paa  Jorden  de  leve;  men  Himmelens  Lyst 
Opfylder  og  hæver  uskyldige  Bryst. 

Som  tvende  Dugdraaber,  der  tindrende  staa 
Og  smelter  i  eet  paa  det  selvsamme  Straa, 
Som  Lillier  to  paa  en  eneste  Gren, 
Skønt  Tvillingeblomster,  dog  ere  kun  een. 

De  ænser  ej  Tiden;  den  kommer  og  gaar. 
De  tæller  ej  Dage,  de  mærker  ej  Aar, 
Ej  Før  eller  Siden;  de  elskendes  Hu 
Kun  fatter  og  føler  det  salige  Nu. 

»O,  sig  os,  du  Sanger!  hvor  ligger  den  Dal 
Saa  lønlig  og  stille,  saa  lun  og  saa  sval? 
Hvor  grønnes  den  Vaar  uden  falmende  Høst? 
Hvor  fylder  den  Himmel  de  elskendes  Bryst?  <; 

Det  er  som  en  Drøm  fra  min  henfarne  Vaar; 
Jeg  saa  den  engang  i  mit  sekstende  Aar. 
Men  Stormene  bruste  og  Taagerne  steg, 
Og  Dalen  tilsidst  fra  mit  Øje  bortveg. 

Men  finder  du,  Yngling,  og  finder  du,  Mø, 
Den  Dal,  hvor  I  ønsker  at  leve  og  dø: 
Da  tænker  med  Ømhed  paa  Skjalden,  jer  Ven, 
Som  Dalen  har  fundet  —  og  mistet  igen. 

Det  tabte  Paradis,  han  med  Taarer  i  Øjnene  stræk- 
ker Armene  mod,  er  Vaardalen  og  dens  Mø  i  hans 
Ungdomsdrømme  og  hans  Ossianske  Stemninger, 
og  naar  han  siden  taler  om  den  første,  gryende, 
jomfruelige  Kærlighed,  maa  han  mindes  denne  Dal. 
1  en  Vielsestale  af  Blicher  (som  jeg  har  offentliggjort 
i  Dansk  Tidsskrift,  1902)  hedder  det  om  Bruden: 
»Hun  opvokste  som  en  skøn  og  uplettet  Blomst  i  den 
stille  Dal«,  og  i  »Habor  og  Signe«: 

Saa  du,  o,  Habor,  nu  dine  Brødre, 

Ikke  da  sad  du  saa  tryg  udi  Kærligheds  Dal? 

Est  du  den  samme,  som  raabte  i  Kærligheds  Dal. 

Stormen  har  sust  om  Elskovs  Dal. 

Det  er  den  Kærlighedsdal,  han  havde  set  i  Vaa- 
rens  Morgenrøde,  men  Foraaret  var  svundet,  og 
Sommeren  ilet  med  en  Hast,  der  bedrøvede  ham, 
og  Fremtiden  forfærdede  ham,  den  Fremtid,  som 
man,  siger  han  idelig  i  den  ovenfor  nævnte  Vielses- 
tale, kan  »smile  ad«,  naar  man  staar  ved  en  trofast, 
kærlig  Ægtefælles  Side.  Hvor  lidt  den  nygifte  Blicher 
smilede  ad  Fremtiden,  viser  det  Fragment,  »Tidens 
Flugt«,  der  stammer  fra  Vinteren  1810 — 11,  og  som 
mange  Aar  efter  hans  Død  er  kommet  for  Dagen: 

Kunde  du  gribe  de  vingede  Dage,  o  du  Vaarens  rødkindede 

Søn, 

Medens  din  Ungdoms  Barm  kender  ej  Smerter,  kvælende 

Tungsind  og  martrende  Nag, 

Medens  din  Dag  er  een  Glædes  Time  og  din  Nat  en  sødtvars- 

lende  Drom; 

Men  du  skalt  fremad,  frem  uophørligt,  ældes  i  Trængsler  og 

Farer  og  Nød, 

Til  du  engang  med  dit  negrende  (?)  Hoved  lægger  dig  til  dine 

Forfædres  Støv. 
Gerne,  o  yndige  Sol!  naar  du  stiger  gennem  din  rødmende 

Taage  op, 

Rejser  Blomstens  betyngede  Hoved,  hæver  det  vaade  dug- 
tindrende  Straa, 

Oplukker  Træernes  foldede  Blade,  vækker  til  Sange  den 

sovende  Lund  — 

Gerne,  o  Sol,  da  vilde  jeg  standse,  standse  dig  lidt  paa  din 

straalende  Vej, 

Drikke  mig  mæt  i  din  liflige  Aande,  kvæge  min  Barm  ved  dit 

varmende  Smil; 

O,  men  du  stiger  og  iler  og  higer  op  imod  Middagens  bræn- 
dende Stund, 

Stundum  indhyllet  i  Tordner  og  Storme,  stundum  kun  set  i 

kortvarende  Glimt. 
Ak!  at  jeg  mægtig  var  dig  kun  at  fængsle,  søde  Erindring 

fra  Barndommens  Dag! 

Naar  du  kommer  i  Kummerens  Time  for  at  oprejse  min 

synkende  Aand; 

Men  du  est  lig  et  mildtkølende  Vindpust,  der  udi  Midsom- 
mers kvalmeste  Stund 

Kommer  og  vifter  og  svaler  og  kvæger  —  kommer  og  vifter 

og  flygter  igen. 

Øjeblik  fuld  af  unævnelig  Vellyst!  hvor  est  du  bleven,  naar 

tabte  jeg  dig? 

Kærlighed!  Gnist  af  den  evige  Flamme!  Barndommens 

Anelse,  Længsel  og  Drøm  — 

Sødeste  Anelse,  mildeste  Længsel,  tryllende  Drøm  og  beru- 
sende Haab! 

Ak!  ogsaa  du  kun  Minutternes  Slave,  smiler  og  gøgler  og 

farer  forbi ! 

Ak!  ogsaa  du  da  for  evig  forsvunden,  før  jeg  ret  følte  din  Ild 

i  mit  Bryst. 

Selv  disse  Toner,  som  klare  og  stærke  trænge  sig  op  af  mit 

fuldeste  Bryst, 

Tie  jo  snarlig  og  lyde  ej  mere  —  Sangen  og  Sangeren  evig  er 

glemt! 
Kom  du,  min  Tungsind!  vi  ville  os  vende  hen  imod  Afte- 
nens dalende  Sol! 

Blinkende  smiler  den  —  smiler  og  synker,  skjuler  bug  Havet 

sit  venlige  Lys; 

Skjuler  sig  —  o!  men  hist  bag  os  i  Østen,  hvor  nu  den  trøst- 
løse  Nat  træder  frem, 

Frembryder  atter  den  fagreste  Morgen,  varmende,  vækkende, 

haabfuld  og  skøn. 

Saa  skulde  og  —  naar  jeg  engang  til  Hvile  dukker  mit  Hoved 

bag  Jordhøjens  Skød, 

Evigheds  Morgen  til  Døden  indtrænge,  Slumreren  vække  til 

fejreste  Liv. 

Man  tager  heller  næppe  fejl,  naar  man  henfører 
»Ynglingen  i  den  store  Stad«  (af  Samlingen  af  1814) 
til  Tiden  nærmest  efter  Brylluppet: 

»Du  kendte  vel  aldrig  en  Yngling  skøn 

Med  guldfagre  Haar, 
Naturens  muntre  rødkindede  Søn 

I  Glædens  Vaar? 
Nu  er  han  en  Olding  ved  Gravens  Bred.« 
Jeg  vendte  mit  Ansigt  omkring  og  græd. 

Han  føler  sig  staaende  i  den  hældende  Eftersom- 
mer, og  Høstdagens  ubarmhjertig  skarpe  Lys  falder 
over  den  Vej,  der  ligger  for  ham.  Som  det  hedder  i 
det  »første  Digt«: 

Den  dunkle  Morgentaage  er  forsvunden, 
Jeg  Verden  nu  i  Middagslyset  ser. 

Men  før  han  skrider  ud  ad  den  Vej,  ser  han  sig 
endnu  tilbage  for  om  muligt  at  faa  et  Glimt  af  Ung- 
domsdalen. 

Endnu  engang,  I  længst  henfarne  Dage, 

Fremstiger  bag  de  mørke  Manddoms  Aar! 

Min  Ungdoms  Drømme  bringer  mig  tilbage, 
Før  jeg  i  Aldrens  kolde  Vinter  staar! 

Da  er  det,  han  gør  den  frydefulde  Erkendelse,  at 
Dalen  ikke  er  tabt  for  Erindringen;  den  er  endnu 
til,  og  Sjælen  kan  svinge  sig  til  den  og  svale  og 
kvæge  sig  i  dens  kølende,  dugmilde  Pust.  Dalen  er 
ikke  alene  ikke  tabt,  den  ligger  endnu  yndigere  i 
Mindets  Aftenglans  end  i  Haabets  Morgenrøde*: 

Og  Mindet  kommer  lig  en  Aftenrøde 

Paa  Stormens  lange,  skybehængte  Dag. 


Henrykt  jeg  føler  Fortids  svundne  Glæder; 

De  fjerne  Dage  ere  atter  nær, 
Og  sød  er  Taaren,  som  mit  Øje  væder, 

Den  stille  Tungsind  er  mit  Hjærte  kær. 

Han  føler  pludselig,  at  foruden  Haab  og  Længsel 
kan  ogsaa  Afsavn  og  Erindring  give  Sjælen  Vinger 
og  løfte  den  paa  Flugt  hojt  over  Virkelighedens 
sørgelige  Overdrev,  foruden  Glæden  kan  ogsaa  Sor- 
gen, dens  himmelbaarne  Søster,  fylde  Brystet  med 
Lyst  og  Vælde.  Og  den  jublende  Fryd,  hans  Sjæl 
rummede,  medens  han  med  tavs  Mund  vandrede 
paa  Foraarsvangen,  bryder  nu  paa  een  Gang  ud  i 
et  saadant  Tonebrus,  at  han  »ved«.  Sangen  er  hans 
Bestemmelse«.  Saa  skulde  da  ikke  alle  hans  Ung- 
domsdrømme henvejres: 

*  Jvnfr.  Kapitlet  Gensyn-  i  Fjorten  Dage  i  Jylland  c: 
Erindringen  fremtryller  alle  hine  Begivenheder  i  et  mildere 
og  yndigere  Lys  og  —  hvis  dette  tilfredsstiller  ligestemte 
Sjæle  —  i  hint  mattere,  men  venlige  Morgenskær,  der  viser 
os  Genstandene  uden  at  blænde  vort  Blik.  - 

—  een,  o  een  endnu  jeg  har  tilbage; 

Far  hen,  o  Elskov,  Helteros  og  Magt! 
Rul  frem,  I  Alderdommens  kolde  Dage! 

Af  denne  Drøm  har  intet  Lys  mig  vakt. 

Af  evig  Ild  opflammet  skal  jeg  sjunge, 

Og  tusind  henrykt  lytte  til  min  Røst. 
Min  Røst  igennem  Tiderne  skal  runge 

Paa  Fjeld,  i  Dal  —  ufødte  Slægters  Lyst. 

Kom,  naar  du  vil,  du  Livets  skumle  Fjende! 

Oplad  dig,  Grav!  —  mit  Navn  er  ikke  der; 
Du  kanst  det  ej  til  Kampestenen  binde, 

Skønt  Øjet  slukt  og  Hjertet  bristet  er. 

Mit  Navn  skal  i  de  fjerne  Dage  mindes, 
Og  Fremtids  Børn  mit  Kvad  forlyste  vil, 

Naar  ingen  ved,  hvor  Skjaldens  Gravhøj  findes, 
Og  ingen  af  hans  Slægt  er  mere  til. 

Saaledes  slutter  det  Digt  (af  1810),  hvormed  han, 
idet  han  slaar  Streg  over,  hvad  han  tidligere  har 
sunget,  vil  have  sin  Poesi  dateret,  det  Digt,  der  uden 
Titel  indleder  Samlingen  af  1814  og  i  Udgaven  af 
1835  kaldes  »Mit  første  Digt«.  Fra  een  Side  set  er 
det  en  Ossiansk  Studie  og  beror  for  saa  vidt  navn- 
lig paa  den  Poesiens  Forherligelse,  der  findes  i 
»Svanesangen«  og  »Kampen  med  Caros«,  hvilket 
Digt  han  har  rykket  frem  i  Spidsen  af  sin  Ossian- 
oversættelse.  Men  ret  beset  er  »Mit  første  Digt«  en 
personlig  Bekendelse,  og  det,  trods  al  »den  stille 
Tungsind«,  den  stolteste,  sejrmægtigste,  en  dansk 
Digter  nogen  Sinde  har  givet.  Midt  i  Efteraarets  dybe 
Resignation,  paa  Stormens  lange,  skybehængte  Dag 
griber  og  fastholder  Manden  med  sit  Hjertes  fulde 
Vished  et  Haab  endnu  mere  frydefuldt,  endnu  mere 
stolt  end  det,  der  foresvævede  Ynglingen,  Vaarens 
rødkindede  Søn,  Haabet  om  en  sødttonende  Strenge- 
leg og  en  livsmægtig  Sangdaad,  der  skal  leve  utalte 
Slægter  til  Lyst,  naar  Skjalden  længst  har  Livets 
Land  forladt.  Han  kan  svinge  sig  fra  Virkelighedens 

sørgelige  Overdrev,  fra  Mismod  og  Tungsind,  til  en 
Vaar,  der  gronnes  uden  falmende  Høst.  Lad  Tiden 
ile,  den  morke  Manddomsalder  liste  sig  paa!  Højere 
end  Efteraarets  Storme  lyder  Poesiens  Evighedstoner 
i  hans  Bryst. 

Men  han  skulde  jo  leve  paa  Jorden.  Og  af  alle  de 
Baand,  der  laa  tyngende  over  ham,  var  han  kun  i 
Stand  til  at  bryde  eet:  Embedets.  I  Brevet  af  8.  Maj 
1811  beder  han  Harbou  om  Tilladelse  til  og  Til- 
givelse for,  at  han  maa  forlade  Skolen,  og  han  an- 
fører sine  Grunde.  Indtægterne  er  under  den  lave 
Kurs  utilstrækkelige  for  hans  allerede  ikke  saa  lille 
Familie  —  til  Stedsønnen  var  samme  Foraar  kom- 
men en  Søn,  Peder  Daniel.  Men  først  og  fremmest 
er  det  dog  Forholdene  ved  selve  Skolen,  der  driver 
ham  bort.  Trods  al  sin  Flid  og  Møje  bliver  han  af 
sine  overordnede  behandlet  »strengt  som  en  Skole- 
pog  og  foragteligt  som  en  Lejesvend  .  Men  »dette 
er  mere,  end  jeg  som  en  edsvoren,  tro  og  ærekær 
kongelig  Embedsmand  kan  og  vil  taale«.  Ogsaa  i 
det  >Kædebrev>,  han  om  Efteraaret  sendte  Præsten 
paa  Tunø,  Jens  Lyngbye,  taler  han  om  sine  Gen- 
vordigheder ved  Skolen: 


Jeg  siger  smal  Adjunkt,  thi  de  bli'r  ikke  fede. 
Som  maa  ved  Husmandskost  paa  et  Kateder  svede. 
Jeg  siger  svede,  thi  en  god  Motion  det  gi'r, 
Naar  baade  traadt  og  sparket  man  tillige  bli'r. 
Jeg  siger  traadt,  men  mener  ellers  oversnøflet. 
For  Disputerelyst  tilstrækkeligt  karnoilet. 
Karnøflet  siger  jeg.  ti  slig  en  Hovedgrund 
Ej  refuteres  let  som  denne:  Knægt,  hold  Mund! 
Jeg  siger  Hovedgrund,  ti  hvordan  man  sig  vrider, 
Man  immer  dog  til  sidst  i  sure  Æble  bider. 
Jeg  siger  sure.  ti  det  koster  megen  Moje. 
Dumhed  i  Gaar,  i  Dag,  i  Morgen  at  fordøje. 

Jeg  siger  Dumhed,  ti  det  kalder  man  Sottise, 
Naar  der  er  lidt  Forstand  i  visse  Folks  Malice. 
Jeg  siger  visse  Folk,  ti  jeg  vil  ingen  nævne  .... 

Dog  vidste  han  Udveje  nok  endda.  Skont,  som 
han  siger,  Randers  er  et  dyrt  Levested,  haaber  han 
at  kunne  forblive  i  Byen,  idet  han  ved  privat  Sprog- 
information venter  at  tjene  rigeligt.  »Een  eneste  Ti- 
mes Information,  som  jeg  allerede  har  i  det  engelske, 
giver  mig  7  Mk.  8  Sk.,  altsaa  lige  saa  meget  som 
mine  5  Timer  paa  Skolen;  og  flere  Informationer 
haaber  jeg  at  faa.«  Desuden  ejer  han  en  Gaard  i 
Randers,  som  han  mener  at  kunne  afhænde  med 
stor  Avance.  Hvad  han  dog  navnlig  satte  sin  Lid  til, 
da  han  ansøgte  om  Fritagelse  for  Adjunktstillingen, 
var  vel  Hustruens  Arv,  og  da  Skifteretten  endelig 
hen  paa  Sommeren  1811  blev  færdig,  ansattes  hen- 
des Part  til  15248  Rdl.  1  Mrk.  972  Sk.*  Saa  mange 
rede  Penge  fik  Blicher  dog  ikke  i  Hænde,  idet  han 
straks  efter  sit  Giftermaal  havde  erhvervet  sig  den 
Ejendom,  han  i  det  ovenanførte  Brev  hentyder  til. 
Det  er  uden  Tvivl  den  Gaard  i  Randers,  hvis  ene 
Halvdel  er  opført  i  Fortegnelsen  over  Peder  Daniel 
Blichers  Dødsbo.  Som  Registreringen  viser,  var  Boets 
Part  i  denne  Gaard  4  Aar  i  Forvejen  betalt  med  1900 
Rdl.  Naar  nu  Blicher  venter  at  »tjene  i  det  mindste 
5000  Rdl.«  ved  at  afhænde  hele  Gaarden,  er  han 
lige  saa  fortvivlet  sangvinsk,  som  naar  han  tør  ba- 
sere sit  fortsatte  Randersophold  paa  een  eneste 
Engelskelev.  Det  var  saa  vist  ikke  Tider,  hvor  Folk 
med  hans  Handelstalent  kunde  gøre  saadanne  For- 
retninger. 

Omtrent  samtidig  med,  at  Blicher  kvitterede  for 

*  Af  Boets  øvrige  Midler  fik  hendes  Søn  af  første  Ægte- 
skab, Niels,  godt  10,000  Rdl.,  hendes  Steddatter,  Mette  Marie, 
lidt  over  5000  Rdl. 

Modtagelse  af  sin  Kones  Arv  (d.  25.  Juli),  blev  hans 
Afskedsansøgning  bevilget  fra  Skoleaarets  Slutning. 
Men  som  han  ofte  har  talt  om,  skal  Kongen,  der  af 
Kammerjunker  Harbou  var  gjort  opmærksom  paa 
Blicher,  være  bleven  meget  opbragt  over  den  og 
have  foresat  sig  at  erindre  sig  den  Mand,  hvis  han 
nogen  Sinde  skulde  ønske  sig  et  Embede,  den  Mand, 
der  kastede  Vrag  paa  et  Firehundrededalersembede, 
og  det  paa  en  Tid,  da  vi  alle  skulde  spare,  og  da 
selv  Majestæten  lod  sine  gamle  Bukser  vende.  Bli- 
cher fik  jo  ogsaa  Lejlighed  til  at  erfare,  at  Frederik 
den  Sjette  havde  en  udmærket  Hukommelse,  og 
mindede  ham  om  det,  da  de  i  Tyverne  første  Gang 
traf  hinanden  paa  Stendalgaard.  Men  Afskedsansøg- 
ningen kostede  ham  mere  end  Kongens  Naade.  Og- 
saa Harbou  blev  vistnok  fortørnet  over  det  Skridt, 
han  havde  gjort.  Skønt  Blicher  i  det  Brev,  hvori 
han  meddeler  Kammerjunkeren  sin  Beslutning,  ud- 
taler sin  Hengivenhed  for  ham  i  de  stærkeste  Ord 
(»i  alle  Forhold  Deres  til  Døden  taknemmelige  og 
hengivenste«),  blev  det  vistnok  det  sidste  Brev,  der 
veksledes  mellem  dem.  I  hvert  Tilfælde  hører  vi 
ikke  mere  om  ham,  og  i  Erindringerne,  hvor  Blicher 
dog  faar  Lejlighed  til  at  sige  Tak  til  ikke  saa  faa, 
har  han  ikke  engang  nævnet  denne  »sin  anden  Fader«, 
der  havde  været  hans  fortrolige  i  alt  hans  poetiske 
Arbejde  og  ydet  ham  virksom  Hjælp  baade  i  Penge- 
sager og  paa  andre  Maader. 

Alt  medens  Sommeren  skred,  maa  Blicher  have 
indset  Umuligheden  af  at  faa  saa  rigelige  Privat- 
informationer, at  han,  som  han  havde  haabet,  kunde 
forblive  i  Randers  efter  Afskedigelsen,  og  i  Oktober 
drog  han  med  Hustru  og  Børn  hjem  til  Faderen  i 
Randlev. 

Blichers    Manddomstid    og   Alderdom«. 

Silkeborg,  i  Maj  1902.  Forf. 

